
Методи в помагащите професии

ВЪВЕДЕНИЕ
Едва ли може да се опише удовлетворението при практикува​не на професия, която човек обича, която го зарежда и вдъхновява. Така е при работата с хора в помагащите професии. Предизвика​телство е да се сблъскваш със сложни характери и съдби. Очаква​нето, че ще срещнеш нов поглед, така неповторим и така близък до погледа на други хора, на деца - всеки път е толкова различно. И всеки път изисква да се настроиш, да съумееш да разбираш, да се осмелиш да решаваш, да си гъвкав, да се справиш със собствени​те си мисли и емоции, породени от проблема на човека пред теб.
Помагането като професионална дейност предполага специ​фични човешки и професионални качества. То е умение, но е и "магия", която кара хората да се променят. Социалната работа е професия, която чрез помагането мотивира, овластява, възпитава, санкционира, контролира. Не е възможно да се обобщи накратко ролята на социалната работа като хуманитарна професия. Тя е и призвание, и умение, и компетентност. Съчетаването й с други по​магащи професии води до равновесие, до разрешаване на сложни житейски ситуации, до развитие и на личността, и на професиона​листа.
С тези мисли, в патетично настроение, но и с чувство на отго​ворност изписвам редовете на учебното пособие "Методи в пома​гащите професии" - за разнообразните методи на работа, за ня​кои по-типични случаи от практиката. Надявам се написаното да послужи на нашите студенти, които се подготвят за живота и чрез професията. С всяка изминала година в преподаването и в работа​та с хора запазвам оптимизма си, че има с кого да споделям от опита си, да приема нов опит, да развивам креативността си, да се радвам на всяка, макар и малка стъпка напред.
Може би емоционално, но сърдечно и истинско е усещането ми за професията, за колегите, за срещите ми с интересни хора - с уникални мисли, поведение, съдби. Иска ми се да предам от енту​сиазма си на тези, които ще практикуват най-хуманните професии - помагащите, да мога да мотивирам студентите и моите клиенти в консултирането за промяна.
Целта на това преработено и допълнено издание на първата ми книга „Очи в очи! Как да върнем стабилността си през подк​репата на социалния работник?"/ е да подчертае основните идеи в социалната работа като помага​ща професия и да насочи към най-типичните методи за работа в професионалната практика. Прави се опит за обобщаване на тех​никите при работа с хора в различни житейски ситуации, на профе​сионално поведение в кризисни ситуации, споделя се личен опит.
На моите студенти, които ме вдъхновяват да уча и практику​вам професията, и да я споделям с тях;
На рецензентите ми доц. Павлина Петкова д. м. и доц. д-р Михаил Мирчев, които ми повярваха и ме мотивират да се разви​вам;
На изключителните ми приятели, колеги и партньори в рабо​тата, които ме подкрепят и с които мога да обменям професиона​лен опит;
На Биляна Жита рова, консултант-експерт към КЕАР-Интернешънъл, за полезните консултации;
На ръководството на Бургаски свободен университет - за на​сърченията в творческата дейност -
БЛАГОДАРЯ!
ПЪРВА ГЛАВА
ЩО Е СОЦИАЛНА РАБОТА
ПОМАГАНЕТО КАТО ПРОФЕСИОНАЛНА ДЕЙНОСТ
Помагането в контекста на социалната работа
Помагането е професионална дейност със свои конкретни из​мерения. Социалната работа, като част от хуманитарните профе​сии, има мисия на помагаща професия. Въпреки различните стано​вища относно нейната същност, тя се свързва с оказване на помощ и подкрепа на личността, за интеграция в обществото и ефективна социализация.
Съществуват различни модели на помагащи отношения в чо​вешкото битие. Наред с тях се открояват и критериите за ефектив​на помощ. Важна професионална задача на практикуващите соци​ална работа е изграждането на партньорска нагласа от професио​налиста към клиента (и обратно), сътрудничество, емпатия и акти​визиране на личността към използване на собствените си ресурси, овластяване и самоактуализация.
Социалната работа функционира в съответствие с потребнос​тите на обществото. Тя отразява социалната защита на нуждаещи​те се и се стреми към задоволяване потребностите на личността (от храна, от близост, от принадлежност, от утвърждаване, от ос​новни материални блага и др.), справяне с бедността, изолацията и маргинализацията. Смисълът на тези различни сфери в социалните отношения се съчетава в помагането - както за нормалната социализация, така и в случаите, когато тя е затрудне​на или нарушена. Крайна цел на социалната подкрепа е промяната на личността (за клиента - активизиране на личните ресурси за справяне с проблема, утвърждаване; за социалния работник - "из​растване" и обогатяване на опита).
Професионалната помощ, която оказва социалният работник, е насочена в няколко посоки: за обезпечаване на социалната си​гурност, вземането на решения за справяне в различни житейски ситуации; сигурност в системата от взаимоотношения, създаване на необходимите условия за адаптация и социализация . По​мощта може да бъде не само материална, но и физическа, соци-ално-битова, правна, психологическа, педагогическа.
Социалното подпомагане е вид помощ/грижа, характерна за социалната работа. То е материално стимулиране и поддръжка на социално слаби хора, временно оказали се в трудна жизнена ситу​ация. Социалното подпомагане се реализира от държавните инс​титуции. Друга форма на помагане е благотворителността като социокултурно явление, изразена в безвъзмездно оказване на мате​риална помощ на нуждаещите се. Милосърдието е ценностно-мотивационна и емоционално-чувствена страна от човешката ак​тивност, също насочена към процеса на помагане .
Методите за оказване на професионална помощ в социалната работа могат да бъдат групирани според насочеността си към оп​ределена фаза в помагащия процес - оценка (нуждите на клиента, риск, ресурси за включване в група, интервенция); план за грижа (различни интервенции - консултиране, терапия, тренинги, само-помощ - ; според различните видове клиенти - за работа с ин​дивиди, групи и общност. За оценка на развитието и състоянието на личността се използват психодиагностични методи, които разк​риват общите закономерности на индивидуалното развитие, откло​ненията и проявите на деформации .
Помагането в социалната работа се отнася към съдържанието на предметните области на професиите, наред със социализация​та (възпитанието), взаимоотношенията, консултирането и терапия​та. Помощта може да се разглежда съотнесена към възпитанието и взаимоотношението човек-среда. Консултирането и терапията съ​що са свързани с оказване на определена помощ, независимо от нейната многопосочност.
Коя помощ помага?
Модели на помагащи взаимоотношения
В българския книжовен език помощта се тълкува като "онова, което даваме, оказваме някому, за да го улесним, подкрепим или спасим" . Основен смисъл в този процес има човешкото взаи​модействие. Различните научни направления (парадигми) допъл​ват този смисъл с изискването за "промяна" в личността на двете страни. Те търсят обосновка на "помагането" в процеса на взаимо​действие (интеракция) и активност от професионалиста за промяна и изграждане на умение да черпи опит от помагането. Процесът е двупосочен, целенасочено организиран за развитие, усъвършенст​ване, изграждане на определени личностни характеристики, позна​ния и формиране на ценностна система.
В европейската култура са изградени ясни модели за помощ​та. Тези модели са свързани с диференцирането на роли и пози​ции. Такива са ролята на спасителя, който се жертва за благото на хората (Прометей - пример за алтруизъм) и се превръща в божес​тво и мит; ролите на родител-дете, учител-ученик, лекар-пациент, терапевт-клиент и др. Обектът на помощта има заявени потреб​ности, а помагащият осъществява помощта.
Пренесен към професионалната помощ моделът "спасител-жертва" носи риск за помагащия и потърсилия помощ. Този вид помощ често е порочна практика в социалната работа (в случаите, когато се възпроизвежда на различни нива, без да се изисква ак​тивност от получилия подкрепа - безвъзмездните финансови по​мощи на хора в неравностойно социално положение от някои не-правителствени организации, които даряват средства за дълъг пе​риод от време). Отсъства идеята за промяна, което опорочава добрата професионална практика (китайски мит - мъдрецът науча​ва хората как да ловят риба). Полученото наготово няма стойност, тъй като липсва ефектът от личностното усилие.
В родителския модел на помагане ефективна е онази роля на родителя, която допуска детето да се подготви за самостоятелност (автономност). В българската култура все още широко битува ми​тът, че грижата за детето ще бъде върната като грижа към родите​ля на старини. Това е и един от основните мотиви за възпроиз​водство. Този естествен страх у родителя е и предпоставка за формиране на "заучена безпомощност" у децата, която се тълкува като състояние, в което липсва възможност за контрол над ситуа​циите - настоящи и бъдещи. Тази роля е актуална и в дру​ги модели на помагане - лекар-пациент, терапевт-клиент, учител-ученик.
Актуална е ролята „посредник" в социалната работа. Тя се ре​ализира в случаи, когато проблемът на клиента изисква интердис​циплинарна намеса от специалисти (работа в екип). В други случаи социалният работник е координатор, настройващ „общия подход и усилие", или професионалист, който трябва да „неутрализира" сте​реотипите към дейността и възможните деформации в мисленето на други специалисти .
В социалната практика са познати и формулирани медицински и договорен модели на помагане . Те отразяват подхода и обективния статус и поведение на клиента и на помагащия в ра​ботното взаимодействие.
В процеса на помагане (при липса на умения за разпределяне на времето) е възможно възникване на феномена "прегаряне" или така нар. “burn out”, който носи директен риск за професионалиста (свързан е с износване и застой).
Критерий за добре свършена работа е удовлетворението нз клиента от постигнатия резултат. Може да се приеме, че "помощта е помагаща", когато след време се обезсмисли по-нататъшната нужда от помощ за клиента. Излизането от това работно взаимо​действие без зависимост и с възможността за справяне в различни житейски ситуации е знак за професионално помагане. Умението на клиента да оцени адекватно проблема си, да управлява емоци​ите и чувствата си, да вземе самостоятелно решение и да поеме отговорността за себе си, го поставя в равностойна позиция с кон​султиращия.
Известни са няколко етапа при оказване на помощ, отразява​щи превеждането на клиента в нужда, от състоянието на безпо​мощност, до самоопределението и умението за вземане на конст​руктивни решения . Тези етапи преминават от невъзможността на клиента да се справи с житейски ситуации и пасивност до из​веждането му в активна, водеща позиция от социалния работник. Моделите адекватно отразяват и тезата за помагането като "помощ за самопомощ", в която професионалните отношения изискват равнопоставеност, взаимност и доверие.
В контекста на казаното може да се обобщи:
Професионалната помощ е насочена дейност, специфична, с цел да запълни или коригира някои дефицити на социалния партньор (клиент), които са в ущърб на ефикасната му социали​зация и интеграция в случаите, когато се дефинира проблем в разрив с обществено приетите норми и ценности (юридически, морални, етични). Помощта е структурообразуващ феномен в професионалната практика. Успех в професионалната помощ е научаването, което е двустранно (двете страни научават принципно различни неща).
Стандарти в помагащите професии. Професионални умения и нагласи
Стандартите в помагащите професии олицетворяват модела на ефективното помагане. Възниква въпросът: Как да се упражнява професията, за да се съхрани собствената идентичност и самооп​ределение? Как работата с хора да "зарежда", а не да изтощава? Как стандартите да се променят спрямо конкретната заявка?
Отговор за професионалната позиция дава познанието и доб​рата информираност и компетентност. Всекидневното мислене споделя житейските модели, но е лишено от съдържателно подре​дена същност. Научното познание на професионалната позиция работи с "инструменти", които превръщат реалните житейски ситу​ации в обект на анализ и прогноза.
Ролите на социалния работник в процеса на помагане се свеждат до консултиране, работа с групи и общности, посредни​чество, терапия, обучение, превенция, координация и др. От зна​чение са и личностните качества и нагласи, които формират про​фесионалната позиция. Личното присъствие на социален работник до голяма степен определя ефективния изход от взаимодействие​то. В този смисъл помагането не е изградено само от алгоритми и канони. Нагласите на професионалиста са нагласи за разбиране и оценка нуждите на клиента, за приемане и за самоопределение.
Професионалните качества изискват присъствие на емпатия (способност за проникновено разбиране, за човешко съпреживяване и емоционална отвореност), комуникативни способности, просоциално поведение и автентичност. Необходимо е отдаването на тези качества да бъде дозирано - дистанцията в работното взаи​модействие между помагащия и клиента да бъде толкова мини​мална, че да не пречи на възприятията, и толкова голяма, че да не доведе до прегаряне (нуждата от доминиране на разума над чувст​вата и емоцията).
Емпатията в професионалната практика се свежда до съхра​няване на собствената позиция и идентичност, през навлизане в емоционалното пространство на клиента и безусловното му прие​мане. Добрата практика означава и ресурс по отношение на лични​те, житейски (екзистенциални) проблеми на професионалиста, умение за разграничение на актуалните си теми от тези на клиента. Важна е и експертната роля на професионалиста в случаите, когато клиентът се нуждае от подкрепа за решаване на проблема. Съвременното виждане в тези случаи се базира на личностно-центрирания модел на К. Роджърс (описано от Хел и Зиглер), който определя ролята на консултанта като помагаща клиентът сам да вземе решение по проблема. Това създава доверие и самочувст​вие за добре свършена работа и от двете страни .
Помощта е свързана с власт и контрол. Авторитетът и властта на помагащия корелират с процеса на вземане на решение от кли​ента. Помагащият би могъл да наложи свой възглед, но и да сти​мулира равнопоставено участие и право на избор. Властта на со​циалния работник определя този избор . Зачитаното право на клиента за собствен избор е добрата професионална практика. Из​ход е отдаването на власт към клиента (овластяване) и възмож​ността му за собствен избор.
На изхода от помагането идва и ползата - за помагащия и со​циалния партньор. От взаимодействието и двете страни излизат с нов опит. За социалния работник това е рутина, устойчивост, сре​ща с уникална, различна човешка съдба, удовлетворение от свър​шената работа, провокираща нови идеи, модели за решаване на проблеми (свои и чужди). За социалния партньор - възможността за личностно израстване, за вземане на решения, за промяна.
Социалната работа е професия на бъдещето! Стремежът на хората към хармония и благополучие е естествен и е част от об​щественото развитие. Професионалната роля на помагащите про​фесионалисти изисква адекватност и компетентност за съществу​ващата реалност, потребностите на хората и техните житейски
проблеми. Умението за разбиране и оценка на нуждите на клиента, договарянето и информираното съгласие за работните взаимоот​ношения (подкрепени от успешна супервизия) са част от добрата практика на помагането.
Активната социалнопедагогическа работа с най-малките - де​цата, помагането да се учат на градивни междуличностни взаимо​отношения и да се справят с тревожността, стреса и неприемливо​то социално поведение е съществена страна от професионалната дейност.
Извеждането на социалния партньор от пасивна в активна по​зиция за решаване на проблема е определящо за ефекта от пома​гането. Взетото решение от клиента е стъпка, която определя съдбата му. То е свързано с избор, а формирането на избор е ос​новно човешко умение.
ВЪЗНИКВАНЕ И РАЗВИТИЕ НА СОЦИАЛНАТА РАБОТА
Исторически обзор
Първите практически стъпки в областта на теоретичното ос​мисляне на социалната работа са предприети от феминистки в го​лемите западни страни /А. Соломон в Германия, М. Гахери във Франция, Е.Фрай в Англия, Дж. Адамс в САЩ/. Като понятие и от​делна професия социалната работа възниква през втората поло​вина на XIX век във Великобритания и САЩ, а професионалната социална работа се налага в период от 100 години.
В САЩ професията възниква от сливането на две основни направления в подхода към помагащия процес. Изход се открива в социалната промяна и в стремежа да се работи за индивидуалните потребности на хората. Основните моменти от създаването на професията са:
 движения за създаване на домове за заселници - първите социални агенти с общностна ориентация; появяват се първоначално в Англия (1889), с опит да се решат социал​ните кризи, породени от бурните процеси на урбанизация и индустриализация и от нахлуването на голям брой имиг​ранти в Северна Америка; водачите на движенията са ли​берално настроени представители на средната класа и бо​гатите, които водят битка срещу социалните условия на те​зи популации;
усилия за организация на бедните чрез процес на овластяване - изисква се от клиента да развива у себе си сили, за да може индивидуално и политически да си взаимодейства с важните за него системи ; овластяване се постига чрез промяна на съзнанието в посока на формира​не на групова идентичност, групово съзнание и аз- и колек​тивна ефикасност; това е възможно, ако обществото своев​ременно идентифицира наличието на социални проблеми, определяйки икономическата и социалната им цена, пуб​личното им назоваване и разрешение ;
 стремеж да се приобщят бедните към ценностната система и философия на горната средна класа - начин да се подоб​ри тяхното положение и се формират личности /посред​ством изкуство, класическа музика, литература/;
 загриженост за социалната справедливост, групова работа и грижа за общността - поставят началото на истинската социална работа;
 М. Ричмънд (1917) - издава книга "Социална диагноза"-оригинален метод за анализиране на социалните и психо​логически проблеми на клиента; обобщени са и подходите в индивидуалните интервенции и техните етапи - получа​ване на информация, диагноза /изследване състоянието на социалните отклонения/, прогноза, лечение /оказване по​мощ на клиента/;
 работа за индивидуалните потребности - М. Ричмънд (1918) описва метод за индивидуална работа с нуждаещи се - принос в областта на теоретическите изследвания;
 разпространява се идеологията на индивидуалния подход към нуждите на клиента; възниква потребност да се из-
следват различните страни от живота на клиента - социал​ни, икономически, семейни, интелектуални и да се устано​вят дружески отношения с него;
разширява се социалната работа извън представата за "посетители на добра воля", милосърдни по отношение на бедните, към систематизиран, професионален подход за помагането .
По-важни периоди в историческото развитие на професията
1921-1930 г.
Психологическите знания навлизат в индивидуалните методи за социална работа - Фройд, школите на Адлер, Юнг, бихевиоралната школа, както и интерпретацията на феномени като наследст​веност, физиологическо развитие на индивида, интелект и др.:
 психологията и психиатрията са основата, върху която по​лучават обяснение ситуациите от жизнения път на клиента;
 в даването на социална помощ се използват интерактивни елементи /помощ на клиента да осъзнае проблемите си, да развие способностите си във взаимодействие със социал​ния работник/;
 обосновава се нова перспектива в индивидуалната работа с клиент, като в центъра на вниманието се поставя не ситу​ацията на клиента, а ценността и смисъла на неговия инди​видуален опит /как той възприема ситуацията/;
 въвежда се понятието "функционална социална работа". Кризисните състояния, възникващи в процеса на развитие на личността, идват от родовите травми на личността. Фун​кционалната школа поставя на водещо място не диагноза​та, а процеса на взаимодействие социален работник-клиент .
1930-1949 г.
Разработват се приоритетите в методите за поддръжка на нуждаещите се, формулират се подходи за групова социална ра​бота и социална работа с общности:
груповата работа се свързва с неформалното образование и движенията за социализация (1949); извършва се помагане на хора, неможещи да решат обичайните си проблеми, чрез ползване на групи от равни;
 социалната работа с общности е насочена към координи​ране на социалното обслужване /съвет на социалните служби/ и събиране на средства за частна дейност в об​ластта на социалната дейност/общински каси/;
 общността означава "не местна култура и територия, а тип взаимоотношения, които не изчезват с развитието на повсевместната урбанизация; установяването на силни общностни връзки заявява основното поле на модерната соци​ална работа; социалната работа в общността означава ан​гажиране с общностната организация, планиране, защита на интересите на живеещите и т.н. ;
 през този период практиката на социална работа еволюира до триединство от специалности - социална работа по слу​чаи, групова социална работа и работа с общности; всяка една от тях се базира на различни теории.
1949-1960 г.
Развитието на социалната работа протича в контекста на по​лемиката между диагностичния и функционален подходи:
публикува се изследване за взаимодействието социален работник - клиент, като се формулира един от основните принципи на това взаимодействие - индивидуализация, откритост на чувствата, контрол над емоциите на клиента, недирективност, самостоятелност, конфиденциалност;
 предлага се нов модел в индивидуалната работа - "метод за решаване на проблема"; разглеждат се понятия като проблем, процес, ресурси; под проблем се разбира "ситуа​ция, при която индивидът не е в състояние самостоятелно да реализира своите потребности, които усложняват соци​алното му функциониране".
1961-1970 г.
Започва формирането на различни международни школи в рамките на единно информационно и идеологическо професио​нално пространство.
 в Германия - започва дискусия относно реалното място на социалната работа в обществения живот; оформя се кри​тично отношение към индивидуалистичния подход в пома​гащия процес, както и педагогически концепции в груповата социална работа; социалната работа се допълва от набор диагностични, лечебни методи, терапевтична работа, крат​косрочна кризисна намеса, системна фамилна работа; со​циалната работа придобива структуриран характер;
 в САЩ - теоретическо развитие на традиционните методи, комплексен подход, специален подход към различни групи клиенти; подкрепя се практическата социална работа и под​готовката на специалисти с базови умения и навици; въ​вежда се интегративен подход в разбирането за теоретич​ната и практическа социална работа;
обособяват се основни методи на социална работа, бази​рани на различни теории.
1970-до днес
Развитието на теорията на социалната работа следва четири основни направления: 1) индивидуална работа; 2) групова работа; 3) работа в общност; 4) администрация и планиране. Научните школи в различните западни страни правят опити да намерят собс​твени методи за подкрепа на нуждаещите се и определят нацио​налните доктрини на социалната работа.
 в Германия целта на преобразователните процеси в соци​алната работа е не приспособяване на клиента към жизне​ните си обстоятелства, а освобождаване на неговите инди​видуални и социални способности; широко използвани подходи са: професионалноориентиран, диалектико-критически, диалектико-материалистически ;
 в Канада група учени се стремят към намиране на нови принципи в социалната работа - ако знаеш поведението на някои от съставляващите части, то е възможно да откриеш наличието на други части и да предскажеш тяхното поведе​ние;
 в Швеция учените приемат социалната работа като при​ложна наука, ориентирана към действие; действието и ана​литичното разбиране за социума и човека трябва да се ин​тегрират в единна теория, която позволява не толкова тър​сенето на способи за помагане на клиента, но и да обясня​ва ефекта в резултат от терапевтичната работа на социал​ния работник; теорията на социалната работа се разглежда като интегративна и се търсят проблемите на еклектиката в нея (еклектиката в този смисъл се разглежда като обеди​нение на идеи и понятия, взети от различни теории, за изг​раждане на нови теории, отговарящи на потребностите на практиката);
- в САЩ системата за социални услуги се състои от сектори: неформален /включва разширеното семейство, съседи, църква, общност/, доброволен /включва и социални агенции с подкрепа от държавата за освобождаване от данъци/ и обществен /индивиди и семейства, подпомагани да заявят индивидуална отговорност/; реализацията на социалните работници е много по-широка от тази в развитите евро​пейски страни - те са клиницисти, в сферата на управлени​ето, администрирането, планирането, работата с деца и възрастни, корекционни центрове, благотворителност, учи​лища, медицински заведения, в бизнеса, в стопански орга​низации и др.; класически прийоми, които се използват, са: работа със случай, групова работа, работа с общност, а по-късно — администриране, изследователска дейност, прила​гане на умения за защита, посредничество, супервизия, консултиране, семейна терапия, планиране в общността, оценки, директни услуги;
 държавите участват в социалната работа чрез държавни агенции, осъществяващи контрол; осъществяват се демок​ратични социални услуги като се подобрява практиката на благотворителността, но се подържа и чувството за лична отговорност към семейство, приятели, съседи, и на общ​ността - за нейните членове.
Социалната работа в България -предпоставки за развитие
Характерът на социалната работа се определя от конкретните демографски, икономически, психологически, интелектуални, рели​гиозни и етнически особености на населението в конкретен истори​чески период.
В първите години на българската държавност са любопитни строгите разпоредби за защита на бедната част от населението. Хан Крум през IX век издава седем законови разпоредби, две от които се отнасят за подпомагане на просяците.
В периода на Първата и Втората българска държава социал​ната защита на нуждаещите е регламентирана от църквата, като се полага грижа за бедните и болните. Ранният етап на османското владичество запазва родовообщинната взаимопомощ. През 1934 г. е публикувана наредба-закон за обществено подпомагане. През 1951 г. е издаден "Указ за обществено подпомагане", който опре​деля три форми на подпомагане - за лица с намалена трудоспо​собност, за лица, които не могат сами или с помощта на свои близ​ки да се устроят в обществото, и за старите и самотни хора. От 1991 г. се поставя началото на реформа в социалното подпомага​не, която цели цялостна промяна в организацията, управлението и нормативната уредба, съответни на прехода към пазарна икономи​ка и статуса на населението .
Професията „социална работа" е сравнително нова за Бълга​рия. Към началото на промените няма специално образовани кадри. В поредица от постановления, нови закони и мерки се пос​тавя въпросът за професионалистите, обслужващи социалната сфера. Това успява да наложи подготовката им, но остават все още открити въпросите за тяхната реализация.
Основните предпоставки за развитие на професията се свеждат до:
 необходимост от активизиране способностите на хората, нуждаещи се от подкрепа, за решаване на своите проблеми и адекватно справяне;
 обективната необходимост от интеграция на хората, обре​менени с проблеми, чрез свързването им със социални сис​теми, осигуряващи подкрепа, услуги и помощи;
 все по-остра необходимост от утвърждаване на ефективно и хуманно функциониране на социалните институции, които осигуряват нуждаещите се с помощ;
 подготовка на квалифицирани специалисти като носители на обогатяващи (световни) ценности; експерти и сътрудни​ци, притежаващи умения за работа с хора, които адаптират умело чужд опит, съобразен с нашите ценности и колорит.
Динамичните промени в обществения живот, промяната на ценностите, новият демографски преход, хаосът в пазарните меха​низми, както и грижата за оцеляването, са основа за търсене на ефективни механизми за справяне на хората с проблеми, и на професионалисти, които да отговарят на тези потребности и фор​мулират нови методи за справяне и намеса (интервенция).
Основните трудности на социалната работа идват от прак​тическата й насоченост - психоаналитична, хуманистична, пове-денческа, когнитивна, екзистенциална. Заздравява се естествената благотворителност и рационалното помагане, при което средства​та и резултатите от помощта са обвързани. Концентрират се уси​лията за практическо запознаване с психологическите и социоло​гически теории и за благотворителните институции. През 60-те го​дини се пренебрегват нуждаещите се и вниманието се насочва към статуквото на институциите. През 70-те години се полагат преко​мерни грижи за непривилигированите, правейки ги криминогенни и мързеливи. Няма достатъчно социални изследвания, които да са адекватни на проблемните области в социалната работа. Образо​ванието по социална работа не се основава на анализ на причини​те за социалните проблеми, а на анализ за стойността на автори​тетни теории. Не се прави паралел между теоретично и практичес​ко усвояване на знанията.
Основните постижения в социалната работа към момента мо​гат да се формулират по следния начин:
 създаване на ориентирана към пазара на труда социална политика;
 създаване на система за ефективно администриране;
 широко приложение на социологията и психологията в со​циалната работа;
 интерес към изследователските методи;
 интерес към юридическата и медицинска насоченост (био-психо-социален модел) в социалната работа;
 възникване на екипи за групова работа, корекция и семейно консултиране;
 ресоциализация на девиантни индивиди;
 приемане на специализираното образование като задължи​телно условие за практикуване на професията „социална работа";
 акредитиране на програмите по социална работа.
В европейските страни социалната работа е хуманитарно ориентирана. Заимстват се и готови модели от страните с тради​ции, като се търсят спецификите, отразяващи съответната наро-допсихология и система за подпомагане. Наблюдават се транс​формация на социалните системи, участие на нелравителствения сектор, но и отсъствие на структури за "работа в общността", пора​ди отхвърлянето им като идеологически формирования от минало​то. Промените в обществените системи създават условия за фор​миране на ейджизъм, сексизъм, фейсизъм, етноцентризъм и раси​зъм в много от страните от бившия източен блок .
СОЦИАЛНАТА РАБОТА КАТО ПРОФЕСИЯ -ВРЪЗКА С ДРУГИ ПРОФЕСИИ
Социалната работа представлява сфера на човешката дейност, която изработва и теоретически систематизира обективни знания за определена действителност. В България нейното научно развитие едва започва да се изгражда. Една от основните й задачи е анализ на съществуващите форми и методи на работа и разра​ботката на оптимални възможности за решаване на социални проблеми.
Характеристиките за термина "професия" (трудова дейност, извършвана срещу заплащане) се свеждат до:
 система от абстрактни научни знания, необходими за прак​тикуването;
 продължително, специално образование;
 професионална правоспособност /лицензиране/;
 висока степен на вътрешна специализация;
 високо равнище на автономност;
 кодекс на професионална етика;
 професионална общност и чувство на принадлежност към нея;
 специфични отношения с потребителя /социален работник-клиент/;
 общоприета терминология /професионален език/;
 професионални сдружения .
Социалната работа е практическа професия с нарастващо значение в съвременното общество. Чрез нея се разрешават кон​фликти на различни равнища в социалната среда. Важно измере            ние има дуалистичният подход в социалната работа - "съвместяване между помагане и нормиране, между емпатичност и ресоциализация, между желанието да помогнеш на човек в риск и нужда и заедно с това да представляваш закона, морала, институциите" .
Известни са различни дефиниции за социална работа. Една от тях принадлежи на Международната федерация по социална работа, според която тя е професия, "подпомагаща социалната промяна, разрешаването на проблеми в човешките взаимоотноше​ния и овластяването и освобождаването на хората да подобрят своето благополучие. Използвайки теории за човешкото поведение и социалните системи професията се намесва там, където хората си взаимодействат със средата" . Най-общо, основните възгле​ди "Що е социална работа?" могат да се обобщят така:
 разрешава определени социални проблеми на различни обществени равнища (за равновесие, социална сигурност, социална защита); о поддържа благосъстоянието на хората (оказва помощ и
подкрепа);
 преодолява противоречия, произтичащи от социалното не​равенство;
 съхранява човешкото достойнство и не дискриминира;
 създава обществени условия за достигане на благополу​чие;
 помага   за   адаптацията,   социализацията,   интеграцията,
възстановяване на равновесието; о превъзпитава (корекционна дейност);  „овластява" клиентите на социални услуги;
 провежда социална намеса и посредничество (интервен​ция);
 участва  в   процеса   на  разпределение   на   средствата   и властта и др.
Социалната работа е свързана с останалите науки - естест​вени, обществени и технически. Тя се стреми към спазване на ос​новополагащите научни принципи за единство на теоретични и ем​пирични знания и методи. Важни за социалната работа са развива​нето на умения, изхождайки от нейната особеност на универсална по вид дейност .
Социалната работа използва теориите на хуманитарните нау​ки като валидни обяснения за феномените на човешкото общество. От друга страна професията е свързана с други дисциплини и професии.
ПРИНЦИПИ, ЦЕЛИ И МЕТОДИ НА СОЦИАЛНАТА РАБОТА
Принципи на социалната работа
 хуманизъм;
 социална справедливост;
 свобода на личността;
 социално партньорство;
 зачитане правата на клиента;
 професионална етика и морал;
 компетентна намеса;
 информирано съгласие;
 поверителност на информацията (конфиденциалност) и др.
Целите на социалната работа са насочени към:
 омекотяване последиците от бедността, социалната изола​ция на индивиди и групи; отговор на потребностите на хо​рата, изживяващи негативните последици от бързия преход за подобряване на социалната система (жертви на наси​лие, бездомни, зависими, с девиантно поведение, нихили​зъм, инвалидност, терминални заболявания, неравностой​но социално положение, дистрес, дезадаптация, проблеми в междуличностните отношения, партньорството и брака, заболявания, престъпност и др.);
 глобална реформа, водеща до утвърждаване на институ​циите на социалната политика; о центриране към индивида и неговата социална среда и др.
Методи на социалната работа:
 Изследователско-диагностични методи:
•   наблюдение;
•   динамично интервю;
•   проективни методи;
•   генограма;
•   екокарта;
•   биографичен метод;
•   групова дискусия, фокус-група.
 Приложно-формиращи методи:
•   съветване;
•   консултиране (индивидуално, групово, фамилно);
•   работа по случай;
•   кризисна интервенция;
•   интерактивни методи (психодрама, арттерапия, музико-терапия и др.).
ОБЕКТИ, СУБЕКТИ И ФУНКЦИИ НА СОЦИАЛНАТА РАБОТА
Обекти и субекти на социалната работа
Обекти в социалната работа са индивиди, групи, общности -хора, нуждаещи се от помощ и подкрепа, уникални личности, съдби, характери. Те принадлежат към всички слоеве (страти) в социалното пространство, които срещат затруднения в организи​рането на ефективното си съществуване, хора в неравностойно социално положение и хора в криза, загубили стойностите и смисъла в живота. Биха могли да се групират като хора с проблеми в адаптацията и интеграцията, в общуването и с ролеви конфликти.
Субекти са всички хора и организации/институции, които про​веждат и управляват социална работа.
Функции на социалната работа
Функциите на социалната работа са свързани с помагането и постигането на промяна в отделния човек, за решаване на проб​лемите му и в обществото: 1) саморефлексията и способността на личността за приспособяване и развитие; 2) отстояване на стре​межа за социална справедливост в разпределението на обществе​ните ресурси; 3) улесняване комуникациите и социалните връзки между хората. Функциите на професията са свързани още със спе​цифичната роля, която играят професията и професионалистът в помагащия процес. Шварц определя функциите на социалната работа като възможност "да посредничи в процеса, при който ин​дивидът и неговото общество се стремят един към друг поради взаимната си потребност от себеосъществяване" /66/. Най-общо функциите на професията могат да се формулират като;
 информационна;
 диагностична;
 прогностична;
 организираща;
 психолого-педагогическа;
 корекционна;
 посредническа и др.
НАПРАВЛЕНИЯ В СОЦИАЛНАТА РАБОТА
Работата с хора изисква основни познания на човешкия пси​хичен апарат, моделите на човешко поведение, особеностите на личността с нейния темперамент, специфика на поведение и моти​вация. Могат да бъдат разграничени няколко направления в соци​алната работа:
Социалнопсихологическо направление
Отразява връзката на социалната работа с психологическите науки като теория и практика - взаимоотношенията на личността в социума, междуличностните взаимоотношения, поведението при стрес, кризите на личността, механизмите за мотивация при опре​делена дейност, микроклимата в групата, екипа, общността, дина​миката на промените в тези взаимоотношения и способността за адаптация. За развитието на висшите психични функции у човека са необходими условията на социалната среда.
Социалнопсихологическото направление е свързано не само с психологията, но и със социалната психология, социологията, фи​лософията. Професионалната роля на социалния работник е свър​зана с приемане и заимстване на структури от други дисциплини, по-точно онези схематични модели, които подпомагат конкретната социална теория и практика и стимулират създаването на собстве​ни модели.
Социалномедицинско направление
Как би изглеждала социалната работа без познания за човека от погледа на медицината? Социалномедицинското направление се стреми към използване знанията от медицината - как е устроен човека, как физиологичните промени в организма в резултат на на​рушено равновесие се отразяват на неговия психичен статус и по​ведение в социума; как телесното страдание рефлектира не само върху болния човек, но нарушава социалните му връзки и в повечето случаи е зов за внимание и обич. Социалномедицинското направление се стреми и към по-пълно проучване на социалните фактори и условия, които имат отношение към разбирането на ре​дица аспекти от болестта и нейното социално коригиране.
Световната здравна организация в своята Конституция опре​деля здравето като "не само липса на болест или недъг, а състоя​ние на пълно физическо, психическо и социално благополучие" . Анализират се социалните представи за здравето и болестта, които са ясно структурирани. Здравето се свързва с хармоничните взаимоотношения с природата, докато болестта - с физическата и нервна умора и влиянието на околната среда . Здравето е със​тояние, при което човек може да се приспособява към промените в околната среда свободно, ограничаван само от биологични и соци​ални предели на неговото поведение.
Прогресиращото влошаване на здравното състояние на насе​лението в България в резултат на негативното въздействие на ре​дица рискови фактори, като понижен стандарт и качество на живот за голям процент от българското население, вредни екологични фактори, остри и хронични стресови въздействия, налагат прила​гането на радикални реформи в здравеопазването и качеството на здравното обслужване. В същото време взаимодействието между социалната работа и медицината спомага за по-доброто разпозна​ване от социалния работник състоянието на здраве и болест у кли​ентите на социални услуги, правилна ориентация в оценката на случая и нуждите на клиента и разграничаване на нормалния ста​тус от патологията - изключително важно изискване при оказване​то на помощ и подкрепа.
Присъствието на социален работник в процеса на оздравява​не и възстановяване нормалното функциониране на личността е решаващо с оглед на подобряване психичния и социален комфорт на човека и неговата адаптация. Различните направления в психо​логията и медицината, които си взаимстват (клинична психология), също са помагащи за правилното оценяване на случая в социална​та работа. Знанията и уменията в областта на психологията и ме​дицината, които намират израз в съвременната социална работа, са толкова необходими, колкото и конкретните професионални знания и умения. От значение за пълноценното възстановяване на потърсилия помощ и подкрепа клиент е намесата на мултидисцип​линарен екип от специалисти в помагащия процес.
Социално-икономическо направление
Определя се от необходимостта от познания и умело използ​ване на икономическите дисциплини в социалната работа. Тъй ка​то професията е тясно свързана с държавните управленски струк​тури и политика, то умело провежданият социален мениджмънт, внедряването на иновационни проекти и програми, социално предприемачество, конкретни мерки за икономическо стабилизиране и укрепване на бедните и социалнослабите хора, спомагат за точно​то прилагане на функцията на социалната работа. Платформите за социална рехабилитация, търсенето на фондове за подпомага​не на хора в неравностойно социално положение е от изключител​но значение за управлението на социалните дейности и тяхната успешна икономическа политика. Огромният принос на социално -икономическото направление в социалната работа се определя от границите на бедността в България, социалните проблеми, които тя поражда, икономическата и социалната им цена и публичното им назоваване.
Бедността е сложно социално-икономическо явление, което съпътства историческото развитие на всички народи. Знанието за характеристиките и измеренията на бедността дават възможност за създаване на предпоставки за разработване на методи за опре​деляне на границите на бедност, създаване форми на социална за​щита на хората, изпаднали в бедност, както и възможности за ог​раничаване на обедняването на населението чрез повишаване на неговата икономическа активност (увеличаване на трудовата зае​тост, индивидуалната и обществена производителност на труда).
Цялата тази палитра от съвременни аспекти на социална ра​бота определя новото качество на живот на личността - от психо​логическа, икономическа, медицинска гледна точка. Всяка култура, нация, общност, група имат свое отличително качество и стил на живот. Многообразните нюанси от различни науки и дисциплини, които намират отражение в съвременната социална работа, нап​равленията, които се формират, обогатяват образа на професията и подпомагат развитието на социалните отношения.
ИНСТИТУЦИИ ЗА ПРАКТИКУВАНЕ НА СОЦИАЛНА РАБОТА
В БЪЛГАРИЯ
Социалните работници могат да се интегрират в дейността на редица държавни, обществени и частни организации, както и във всяка сфера, третираща пряко или косвено социалните проблеми в обществото. Основните институции за социални услуги се регла​ментират от Закона за социално подпомагане и Правилника за не​говото прилагане. Социалните услуги са "дейности, които подпома​гат и разширяват възможностите на лица да водят самостоятелен начин на живот и се извършват в специализирани институции и в общността" . На базата на нормативната уредба в страна​та, институциите за социални услуги могат да бъдат структурирани по следния начин:
Институции за администриране на Закона за социалното подпомагане и Правилника за приложението му 
 Агенция за социално подпомагане
 Регионални дирекции за социално подпомагане
 Общински дирекции "Социално подпомагане". Отдели за закрила на детето
Институции за социални услуги в общността
   Домашен социален патронаж
   Дневен център
   Център за социална рехабилитация и интеграция
   Център за временно настаняване
   Приемна грижа
   Кризисен център
   Център за настаняване от семеен тип
   Защитени жилища
   Общински трапезарии
   Приюти
Специализирани институции за предоставяне на социални услуги
 Домове за деца и младежи с увреждания  Домове за възрастни хора с увреждания  Социални учебно-професионални заведения  Домове за стари хора  Домове за временно настаняване
Други институции за социални услуги  Бюра по труда (Регионални служби по заетостта)  Неправителствени организации  (Български червен  кръст; комплекси за социални услуги за деца и семейства; асоци​ации за жени, жертва на насилие и др.)  Пробационни служби  Хоспис
Институции за практикуване на социална работа
Институции за администриране на Закона за социалното подпомагане и Правилника за прило​жението му
	Институция
	Целева група
	Начин за решаване на проблема

	Регионална дирек​ция "Социално подпомагане"
	Клиенти в неравностойно социално положение и в риск от влошаване качеството на живот, со​циална изолация, ограничен достъп до здравни, социални и образователни услуги
	Административно и информационно обслужване, посредничество

	Общинска дирек​ция "Социално подпомагане"
	Клиенти в неравностойно социално положение и в риск от влошаване качеството на живот, со​циална изолация, ограничен достъп до здравни, социални и образователни услуги
	Целево подпомагане, социални услу​ги, финансово подпомагане, админис​тративно, информационно обслужва​не, посредничество

	Дирекция "Социал​но подпомагане" "Бюро за социални услуги"
	Клиенти с различни социални проблеми и пот​ребности
	Мобилизиране на вътрешни и външни ресурси; индивидуално консултиране; посредничество; подкрепа; включване в програми за социална интеграция и ресоциализация

	Дирекция "Социал​но подпомагане"
Отдел "Закрила на детето"
	Деца в риск и техните семейства, безпризор-ност, насилие, занемареност, зависимости, ни​сък родителски контрол, деца, изоставени от родителите, поведенчески проблеми, отпаднали от училище или в риск да отпаднат, ниско ка​чество на живот, увреждания, ограничен достъп до здравеопазване, образование и др.
	Консултиране, подкрепа, застъпничес-тво, фамилно консултиране и терапия, тренинги, социалноправни консулта​ции, мобилна работа


Институции за социални услуги в общността
Домашен социален патронаж - услуга в дома
Дневен център за възрастни с увреж​дания
Център за социал​на рехабилитация и интеграция;
НЦСР Регионално бюро
Институции за социални услуги в общността
	Дом за временно настаняване
	Младежи над 18-годишна възраст, напуснали социалните домове; комплекс от социални услу​ги, предоставяни на бездомни лица, насочени към задоволяване на ежедневните им потреб​ности, за срок, не повече от 3 месеца
	Работа   по   случай,   групова   работа, професионално ориентиране, мотива- ; ционни тренинги за търсене и намира​не   на   работа,   посредничество,   зас-тъпничество

	Приемна грижа
	Деца, които са настанени по реда на Закона за закрила на детето в семейство на съпрузи или при отделно лице, въз основа на договор
	Социална оценка, оценка на нуждите, отглеждане и възпитание в семейна среда

	Кризисен център
	Лица, пострадали от насилие или жертва на трафик
	Комплекс от социални услуги, насоче​ни към задоволяване на ежедневните потребности на клиента; изготвяне на индивидуални програми за социална интеграция

	Център за настаня​ване от семеен тип
	Деца, лишени от родителска грижа, занемарени деца
	Комплекс от социални услуги, които се предоставят в среда, близка до се​мейната за ограничен брой деца - не повече от 15

	Защитени жилища
	Хора, които водят независим начин на живот, подпомогнати от професионалисти
	Различни форми на социални услуги

	Общински трапеза​рии
	Хора, които не могат сами да си осигурят храна
	Социални услуги за осигуряване на храна

	Приюти
	Скитници, безнадзорни деца, просяци
	Социални услуги за осигуряване на подслон и храна


Специализирани институции за предоставяне на социални услуги
Институция
Домове за деца и младежи с увреждания (ДДМУИ)
Домове за възраст​ни хора с уврежда​ния
Социални учебно-
професионални
заведения (СУПЗ)
Домове за стари хора
Домове за времен​но настаняване
Други институции за социални услуги
	Институция
	Целева група
	Начин за решаване на проблема

	Помощни училища
	Специални училища, които предоставят обуче​ние на деца с по-леки степени на умствени ув​реждания и сериозни обучителни трудности
	Осигуряване на специализирано обу​чение, съобразено с възможностите, интересите и желанията на детето

	СПИ
Социално педаго​гически интернати
ВУИ
Възпитателно учи-лище-интернат
	Според променения ЗБППМН "във възпитател​ните училища-интернати се настаняват мало​летни над 8-годишна възраст и непълнолетни, извършили противообществените прояви, към които възпитателните мерки по чл. 13, ал. 1, т. 1-10 и 12 не са се оказали достатъчни и за нор​малното им възпитание няма подходяща соци​ална среда. Във възпитателните училища-интернати се настаняват и непълнолетни, спря​мо които съдът или прокурорът са наложили такава мярка по реда на чл. 61 и 64 от Наказа​телния кодекс."
	Създават условия за завършване на основно образование, докато ВУИ създават условия за завършване както на основно, така и на средно образо​вание; корекционни и ресоциализаци-онни дейности

	Детска педагоги​ческа стая
	Специализирани заведения, които участват в превенцията на престъпността и противообще​ствените прояви, извършвани от малолетните и непълнолетните; работят за защита на правата, живота, здравето и имуществото на малолетни-
	Осъществяват дейност за разкрива​не,изучаване и отстраняване на фак​торите, обуславящи извършването на престъпления и противообществени прояви от малолетните и непълнолет-


.
Други институции за социални услуги
	Детска педагоги​ческа стая
	те и непълнолетните от престъпни посегателст​ва
	ните; съдействат на правозащитните органи при разкриването, изучаването и отстраняването на факторите, обус​лавящи извършването на престъпле​ния срещу малолетните и непълно​летните

	ДОВДЛРГ
Дом за отглеждане и възпитание на деца, лишени от родителски грижи
	Деца, лишени от родителски грижи, както и деца със специални образователни потребности
	Отглеждане и възпитание, адекватни здравни, образователни и социални услуги, възпитателна работа, обуче​ние в жизнени и социални умения; развиване на учебни и трудови уме​ния, консултиране, подкрепа, пос​редничество

	Център за психо-социално консул​тиране
	Хора с психосоциални проблеми
	Консултиране, посредничество, ин​формация, терапия, диагностика, обу​чение, консултиране на екипи, адми​нистриране, профилактика, кризисно интервениране

	СР в здравеопаз​ването
	Хора с различни заболявания, приети на лече​ние в здравни заведения
	Консултиране, групова работа, тре​нинги, психотерапия, социотерапия, кризисно интервениране, дебрифинг групи, администриране, посредничес​тво, мотивационни тренинги. за смъртта и умирането


Други институции за социални услуги
	Бюро по труда
	Регистрирани безработни, работодатели, тър​сещи работа, заети лица
	Насърчаване на заетостта, защита на пазара на труда, консултиране, тре​нинги за мотивация и умения, обуче​ние на заети лица, посредничество, психологична подкрепа, професио​нално ориентиране, стимулиране на активност, информираност за работа в чужбина, правна дейност, планиране на програми и мерки за насърчаване на заетостта

	БЧК
Български червен кръст
	Уязвими хора на външни и вътрешни фактори, природни бедствия, рискови групи — инва​лидност, заболявания, ситуативни кризи, бе​жанци
	Промоция на здравето, психопрофи-лактика, обучение - програми и проек​ти, възпитание в ценностите на БЧК/хуманизъм, единство, неутрали​тет/, обучение за водни спасители

	Места за лишаване от   свобода,   пени-тенциарни   центро​ве
	Лица, лишени от свобода
	Консултиране, групова работа, обуче​ния, подкрепа, начални социални уме​ния, преквалификация, ресоциализа-ция, пробация, социално-педагоги-ческа помощ, психологическа помощ, посредничество, гражданско образо​вание, помагане, корекция

	Хоспис
	Хора в последен стадий на заболяване, терми​нално болни, самотни хора, които нямат въз​можност да получават подходяща здравна гри​жа и социална подкрепа в дома си
	Палиативна грижа, кризисна интер​венция, консултиране,
лайф-ревю, правна подкрепа, благот​ворителност


Комплекс за социални услуги за деца и семейства
	Институция
	Целева група
	Начин за решаване на проблема

	Семейно консулти​ране и подкрепа
	Семейства, при които има риск от изоставяне или настаняване на детето в специализирано заведение; риск от разкъсване на семейните връзки; чието дете е настанено в специализи​рана институция или в друго семейство - при​емно или при роднини и близки
Семейства с един родител, приемно семейство, семейство-осиновител
Семейства с деца със специални потребности (аномалии, увреждания, отклонения). Семейст​во, което не може да се справи с проблемите и търси съвети за отглеждане и възпитание на детето.
	Помощ и подкрепа за развитие на от​ношенията дете-семейство и за подго​товка на реинтегрирането и интегри​рането на детето в семейството по време на прилагане на мерките за закрила; наблюдение и помощ на ре​интегрирането и интегрирането на де​тето при напускане на системата за закрила на детето; консултиране и подкрепа на семействата

	Превенция на на​силието и подкрепа на деца, жертви на малтретиране, на​силие и неглижира-не
	Деца, жертва на насилие и техните семейства, насочени от ОЗД, учебни заведения, специализирани институции за деца, ДПС, общопрактикуващи лекари, НПО, работещи с деца и по заявка на деца и родители
	Работа по случай, подкрепа, защита, застъпничество, работа в група, рабо​та в мрежа


Комплекс за социални услуги за деца и семейства
Пренатална и постнатална грижа
Бременни жени в рисково положение: непълно​летни; без доходи и/или без жилище и без подк​репа от близки и роднини: с психически смуще​ния и/или проблеми в общуването; повишен акушерски риск; от специализирани институции или от бедни среди на населението; които са били обект на агресивно поведение и/или наси​лие; които живеят в трудни условия: съпружески конфликти, самотен родител, криминална проявеност, зависимост от алкохол и наркотици, трайно безработни
Социално консултиране по време на бременността и в следродовия период на майки в риск да изоставят децата си;
семейно планиране - консултации в сферата на репродуктивното здраве; контрацептивни методи; болести, пре​давани по полов път
Гореща телефонна линия
Деца, жертви на или в риск от малтретиране, насилие и неглижиране; семействата на деца, жертви на или в риск от насилие
Услугата осигурява 24-часов достъп до консултации и спешна помощ по телефона и свързване със специалис​ти при необходимост
Дневен   център   за деца с увреждания
Деца с увреждания и техните семейства. В дневния център се приемат предимно деца с лека и средна степен на умствена изостаналост, със сензорни и двигателни нарушения /детска церебрална парализа, аутизъм, множествени увреждания, синдром на Даун и др./
Осигуряване на комплексна медицин​ска и социална рехабилитация за де​цата с увреждания; логопедична и психологична помощ; педагогическа помощ и подготовка на децата за ин​тегрирано обучение в масово учили​ще; арттерапия; музикотерапия: тру-дотерапия; културни и спортни /инди​видуални и групови/ занимания
Комплекс за социални услуги за деца и семейства
	Дневен център за деца с увреждания
	
	през свободното време; разходки на открито, екскурзии сред природата, посещения на културни и спортни ме​роприятия, организиране на летен от​дих; психологически, социални, меди​цински и юридически консултации на родителите

	Превенция на отк​лоняващото се по​ведение, информи​ране по въпросите на насилието, пре​небрежението и др.
	Деца и младежи с отклонения в поведението или с проявена склонност към противообществено поведение и техните семейства; деца и младежи с недобро образование и професио​нална подготовка и техните семейства
	Защита на най-добрия интерес на де​тето чрез оказване на професионална, адекватна и своевременна помощ и подкрепа, с оглед индивидуалните му нужди, потребности, ресурси и инте​реси; превенция на риска от ремисии; възстановяване и подобряване на връзката и взаимоотношенията между детето и неговото семейство и значи​мите за него възрастни;
развитие на социалните умения на детето - умения за общуване, за самоконтрол и асертивно поведение; подкрепа на родителите при справяне с емоционалните и поведенчески проблеми на детето


Комплекс за социални услуги за деца и семейства
	Обучение в умения за самостоятелен живот и социална интеграция
	Напуснали специализирани институции, където са били настанени като мярка за закрила; таки​ва, на които предстои напускане на специали​зираната институция; младежи, на които предс​тои настаняване в приемно семейство или в се​мейство на осиновители
	Услугата осигурява условия за успеш- | на социална интеграция и развитие на младежи, на които предстои напускане или  са  напуснали  специализираната институция за деца чрез подготовка за самостоятелен живот, развитие на не​зависимост и подкрепа при търсене на решения за тяхната социална и про​фесионална бъдеща реализация

	Обучение на при​емни родители
	Кандидати за приемни семейства (семейство от двама съпрузи или отделно лице по смисъла на чл. 31 (1) от Закона за закрила на детето; при​емни семейства в периода на приемната грижа; приемни семейства, на които предстои излизане от ситуация на приемни родители
	Организиране и провеждане на обуче​нието на кандидатите за приемни се​мейства; подкрепа на приемни роди​тели   след   настаняване   на   детето; програми за обучение за добро родителстване                                                 

	Деинституционали-зация и реинтегра-ция
	Деца, настанени в специализирани институции, на които предстои връщане в биологичното се​мейство или в разширеното такова, осиновява​не или приемна грижа
	Социална работа с децата, работа с родителите, разширеното семейство и детето за възстановяване на връзките родители-дете;  подкрепа  и  консулта​ции за детето и семейството в перио​да след реинтеграцията

	Превенция на отпа​дането от училище
	Деца от етнически малцинства - най-вече ромс-ките деца; деца от групи в неравностойно соци​ално положение - преди всичко от семейства с ниски доходи и безработни родители; деца със специални образователни потребности; деца с поведенчески отклонения
	Изграждане на мрежа за работа с пе​дагогически  съветници;  организиране 1 на занимални за застрашени от отпа​дане ученици; организиране на раз​лични превантивни обучителни и за​нимателни дейности и ангажиране на учителите с тяхното изпълнение, кон​султиране   и   подкрепа   на  децата   и техните семейства

	Център "Спешен прием"
	Деца в ситуация на риск и опасност за живота и здравето им; семейства на деца в риск и в не​посредствена опасност за физическото или пси​хичното им здраве
	Прием и настаняване;специализирана помощ; консултации: просвета; насоч​ване; други действия, необходими за успешно и  безрисково социално ин​тегриране на детето в семейството и общността

	Център за работа с деца на улицата
	Деца, които са изоставени или пренебрегнати от родителите си; социално занемарени деца и техните семейства; деца, избягали от семейст​вото или възпитателно, социално или здравно заведение за деца; трайно безнадзорни деца; деца в състояние на временна безнадзорност; семейства, чиито деца живеят на улицата и при които има риск от изоставяне или настаняване на детето в специализирано заведение; 
	Социална   работа   на   терен;   дневни грижи за деца на улицата, включващи образователни и ограмотяващи зани​мания, спортни дейности, творчество и изкуство, социални дейности, насо​чени към социална интеграция; инди​видуална работа с детето; осигурява​не на подслон, храна, дрехи и обувки, хигиенни грижи; 


Семейно планира​не
Всички възрасти, без разлика на пол, етнос, ре​лигия и възраст
Консултиране и съветване: образо​вателни програми; оказване на помощ и подкрепа; консултации в сферата на репродуктивното здраве, контрацептивните методи и инфекции предавани по полов път
СОЦИАЛНИЯТ РАБОТНИК -ЛИЧНОСТ И ПРОФЕСИОНАЛНИ УМЕНИЯ
Социалният работник е експерт, който на базата на взаимо​действие с клиента (интеракция) е в състояние да повлияе по професионално-методичен път върху психосоциалните процеси у отделната личност.
Той е изповедник, но и бюрократ, който структурира мисле​нето и саморефлексията у човека в нужда, мотивира го да приеме помощта, да направи адекватен избор с воля, усилие и лично ста​новище. В този смисъл професията "социална работа" е помагаща.
Социалният работник е натоварен с редица изисквания към професионалното си израстване и компетентност. От умението за преобразяване в различни роли според проблема на клиента, ем-патия*, разбиране и доверие, комуникативни умения, дипломатичност и такт, до разпознаване на собствените емоции, чувства и преживявания, самоконтрол и богатство от модели на поведение, знания и компетентност.
Социалният работник формира у себе си умение за социално разбиране, социална критика, независим индивидуален поглед и колективистичен възглед. Необходим е баланс между социалния контрол, алтруистичната помощ и познанията за социално развитие.                                                                                                                          
Присъствието на морални ценности и стойности у личността   на професионалиста се изграждат именно чрез едно добро, съв​ременно, висококвалифицирано образование по социална работа.                        
Социалният работник е професионалист, който има умения за                      
работа с хора. Той се стреми към:                                                                                
 намеса за възстановяване на разкъсани социални връзки;                          
 възстановяване на  нарушени междуличностни  взаимоотношения;
 учене на клиента на социални умения или запълване на дефицит от качества и умения за справяне в специфични житейски ситуации;
 адаптация на клиента в бързо променящата се социална среда.
Разбирането му за взаимоотношенията в човешкото обкръже​ние и готовността му да взема решения определя до голяма степен неговата компетентност.
Ценностите за всяка една професионална общност се опре​делят като "обичаите, нормите на поведение и принципите, които се смятат за желателни за определена култура, група хора или от определен индивид" . Различните култури са носители на раз​лични ценности.
Ценностите в социалната работа се изразяват по определен начин: професията като мисия; отношенията към клиенти и общес​твото; методите на интервенция спрямо клиента; методите за ре​шаване на етични дилеми. В този смисъл креативността, етиката и колегиалността са важни условия за професионализъм.
Етиката се определя като "система от морални принципи и разбирания за добро и зло, произтичащата от тях философия на поведение, която се прилага от даден индивид, група, професия или култура" . Етиката, пак според Шулман, е изведена от цен​ностите и трябва да бъде в хармония с тях. Разликата между двете е, че ценностите са свързани с това, кое е добро и желателно, до​като етиката се занимава с това, кое е справедливо и правилно.
В практиката си социалният работник се сблъсква с решава​нето на етични дилеми, когато трябва да направи професионален ш човешки избор и тези решения трябва да бъдат в еднаква степен желателни и нежелателни.
Етичното поведение е разбиращо и толерантно отношение към другия. Темата за толерантността, за хармонията в човешките отношения, за доброжелателството и обичта, е вълнувала редица мислители от древността, но е особено актуална и днес. Ако си послужим с метафората на немския философ Макс Вебер, че "ис​торията е улица, която дяволът настила с натрошени ценности", ще видим, че тази история се опитва да слепи разбитите ценности. Няма съмнение, че толерантността е една от тези духовни ценнос​ти, а свободата е нейна цел: свободата да бъдем себе си, да приз​наваме правото и свободата на другите да бъдат такива; да изг​леждат различно, да мислят и говорят различно, да се затварят в "своето" или да се обвързват с "чуждото" заради общ интерес, чак дотам, че като преодолеем сложния компромис в сблъсъка на сво​бодите и усвоим комуникацията като единствено възможно отно​шение, да стигнем до "удоволствието от многообразието" .
В социалната работа толерантността е израз на професи​онализъм. Етична норма е получаването на информирано съгла​сие от клиента, а етичен принцип е самоопределението - правото на всеки сам да направи своя избор, а социалният работник да го приеме.
Поради сложността на човешкия свят се налага непрекъсната промяна в правилата. В професионалните общности се създава "Етичен професионален кодекс". Често се налага компромис, тъй като съществуват различни модели на етично поведение, свърза​но с роли, отговорности и участие при вземането на решение (в България социалните работници създадоха БАСР - Българска асоциация на социалните работници, която прие етичен кодекс през 1999 година).
Професионалните умения на социалния работник, нужни за ефективното му справяне при работа с клиенти, са свързани със способността:
- да разпознава, формулира, назовава чрез клиента социал​ните му проблеми;
- да запознава и убеждава близките от прякото човешко обк​ръжение на клиента в основателността и смисъла от съв​местна работа по проблема;
- да изгражда хипотези за естеството на социалните пробле​ми на основата на съвременните концепции за човека; о да създава партньорски взаимоотношения с клиента, да до​говаря сферите на отговорност и приносите към решаване​то на проблема от двете страни;
- да   умее  да   посредничи   в  полза   на   клиента   пред  по-големите социални системи и защитава правата му; о да   познава  програмите за  обслужване  в  социалната  и здравната  сфера,  законодателството  и етичните  норми, свързани с човешките права;
- да работи в мултидисциплинарен екип, да ползва и дава консултации, да изготвя доклади, научни текстове и обзор​ни материали.
Авторитетът на социалния работник се утвърждава не само от познанията и усета към професионалната функция, но и от неговия принос в обществото и научното му израстване.
Получаването на информирано съгласие от страна на клиента е доказателство за успешно начало в практиката на социалния ра​ботник, а познанията му в многообразието на социалната работа гарантират правилната интерпретация на богатството от поведенчески реакции на човека.
Първата среща с клиента до голяма степен допринася за ус​пешната работа и предопределя хода и изхода на въвеждащото интервю. От значение за консултанта (социален работник) са кому​никативните умения, които включват:
- социални умения (за слушане, за обобщаване, за перифра​зиране, за задаване на въпроси и конкретизиране);
- възприятие и интерпретация;
- невербално поведение;
- изразяване на собствено мнение и впечатление;
- даване и получаване на обратна връзка;
- асертивно поведение (да отстояваш собствено мнение по гъвкав начин, без да бъдеш агресивен).
Социалният работник трябва да разпознава и контролира не само собственото си поведение, но и това на клиента. Чувствата често пъти нямат нужда от обяснение с думи - те намират емоцио​нален израз чрез езика на тялото. Когато клиентът пристъпи прага на кабинета, още с появата си отправя сигнали, които говорят за неговия психически и физически тонус (плахо отваряне на вратата; блуждаещ, неуверен поглед; тих и приглушен глас или агресивно поведение - като израз на състоянието и нагласите му). Хората "излъчват" тъга, радост, разочарование, несигурност или самоуве​реност, казва Фройд. "Никоя душа не може да пази тайна. Дори и устата му да е запечатана, върховете на пръстите на ръцете му ще издадат тайната. И порите на кожата могат да издайничат" .
При разговор комуникацията тече едновременно на две раз​лични нива: на ниво съдържание - вербално (какво се казва), и на ниво отношение- невербално, така нар. процес (по какъв начин се казва). Тези две страни присъстват във всяко съобщение.
Първата среща укрепва работното взаимоотношение между клиента и социалния работник, което започва с динамично интервю - чрез специфични техники на интервюиране.
Динамичното интервю се различава от психологичната експлорация (изследване), анамнеза (психиатрична или социална) и цели не поставяне на диагноза, а отчита динамичния процес (ин​терпретация между двама души). Целта на всяко интервю е да се разбере защо е дошъл клиентът и се вземе решение за подходящ начин на действие /виж Динамично интервю/.
Тези взаимоотношения са свързани с: изясняване целите и ролята на социалния работник (изложени ясно, достъпно, без употреба на професионален жаргон) и представящи ролята на со​циалния работник в помагащия процес; търсене на обратна връзка от клиента - или степента, до която той се "отваря" към социалния работник. Чрез обратната връзка се регулират отношенията. Тя подкрепя и потвърждава желаното поведение, коригира нежелано​то и спомага за изясняване на междуличностните отношения. В контекста на социалната работа обратната връзка трябва да уста​нови общото между предлаганите услуги и потребностите на кли​ента; разделяне проблема на части, които се управляват; подкрепа на клиента в области-табу, теми, които обикновено се възприемат като специфични или неудобни (секс, смърт, власт, зависимост).
За изграждане на работно взаимоотношение от значение е и асертивността на социалния работник - умение, което предполага увереност в себе си, позитивно приемане, свобода на изразяване на собственото мнение и чувствата. Приемането на асертивно по​ведение демонстрира независима личност, която желае да се съ​образи с различието у другите, но запазва собствения избор на по​ведение; комплексно умение да възвърне на клиента увереност в собствената му позиция, сигурност, независимост и възможност за избор. Асертивното поведение на социалния работник би могло да служи като модел за клиента. Изразено вербално или невербално, то определя избора на всеки човек и демонстрира неговата само-оценка, която много често носи етикети от миналото.
Изразено от негативната си страна, асертивното поведение би могло да не бъде градивно и да изразява ирационални предста​ви и нереалистични преценки за евентуални последствия.
Практическите умения за комуникиране и намеса (интервен​ция) изискват умело задаване на въпроси. Важен е не само начи​нът, по който се формулират - като отворени или затворени въп​роси, но и ориентирането в несъзнаваните потребности на клиента, анализът на споделеното от него, оценката за психичното му със​тояние и мотивация, защитните механизми и др.
Социалният работник партнира на клиента от позицията на професионалист с нужен авторитет, който умее да владее личните си граници и съхранява доверието му, чрез грижата и спокойния тон, проявената емпатия и неманипулативно поведение. Професи​ята изисква и просоциална нагласа, и способност за състрадание, и устойчивост срещу стрес, и безкористност.
Функции на социалния работник
- изслушва потърсилия подкрепа или помощ клиент, семейс​тво, група;
- проучва заявен проблем, истинността на информация, въз​можност за промяна на социален статус, документи;
- информира, просвещава, обучава клиента, групата,  общ​ността;
- посредничи между клиент и институция, между институции, в обществото, при конфликти;
- координира дейността  на  институции,  взаимоотношения, взаимодействия;
- защитава правата на заявилия се клиент, група, общност;
- подкрепя нуждаещ се, който е потърсил съдействие;
- помага, партнира за търсене на най-добро решение;
- мобилизира силите и ресурсите на хората за справяне с
проблемите и стимулира към промяна; о новатор в създаването на проекти и програми в сферата на социалната работа и грижата за човека.
Властови отношения в социалната работа
Клиентът на социална услуга/намеса се сблъсква с феномена „власт и авторитет" в лицето на социалния работник. Властта като въздействие, разнозначна от миналите преживявания или травми у клиента. Авторитетът, който отключва така нар. екзистенциални
страхове у клиента (страх от зависимост от социалния работник или съмнение в неговата компетентност).
Влиянието върху поведението и мотивацията на човека, по​търсил помощ от специалиста, притежаващ власт /в личностен, професионален, институционален план/, предполага използването на такива средства за подкрепа, които "като ресурси с особено съ​държание могат да осигурят съответстващо удовлетворяване на мотивите на клиента". Боравенето с такива ресурси изисква високо ниво на компетентност у професионалиста, за да предразположи клиента и се представи не като диктуващ и санкци​ониращ, а като личност с авторитет, готова да го изслуша и му да​де адекватна обратна връзка.
Според източниците си властта на социалния работник бива: 
- награждаваща власт (поощрява, партнира), принуждаваща власт (контрол върху ситуацията, но и риск от доминиране, агресивност и компенсиране от страна на социалния работ​ник; използва се при корекция и ресоциализация), леги​тимна власт (социален контрол, институционално органи​зирана; авторитет и власт - социалният работник съпро​вожда клиента по пътя на търсене на решение, но и изисква от него активност и отговорност. Социалният работник "увеличава" или "скъсява" дистанцията в работните взаи​моотношения, важно за неговата ефективност); 
- референтна власт (идентификация на клиента със соци​алния работник), експертна власт (признанието на по-висока степен на компетентност, престиж и авторитет; риск от негативните качества доминиране, зависимост, стереотипност в мисленето, бюрократизъм);
- информационна власт (информацията да бъде целенасо​чена и регламентирана, обвързана с помагащия процес, да подлежи на обсъждане и проверка).
Власт и авторитет, които притежава помагащият, са понятия, различни от властта, която придобива "социалния партньор", по​търсил подкрепа и помощ от социалния работник. Власт, която му е нужна да поеме инициатива, да поеме отговорност, риск и да се изправи срещу проблема. Тази власт се мотивира при срещата със социалния работник, като стимул за клиента да развие или дораз​вие качества, нужни му за справяне.
ПРОФЕСИОНАЛНО „ПРЕГАРЯНЕ"
Социалната работа е професия, която до голяма степен обс​лужва хора в риск - клиенти в неблагополучна житейска ситуация, преживяващи стрес и кризи, заболявания, бедност, маргинализация, отчуждение, проблеми в семейството, групата и общността и др. Всичко това изисква специфични личностни качества и умения за овладяване и трансформиране на професионалния стрес. Често неблагополучните условия на труд водят до снижаване на трудос​пособността и ефективността на работното място, негативизъм, демотивация.
По думите на Фирсов, терминът "емоционално прегаряне" е въведен от X. Дж. Фрайденберг през 1974 г., като ха​рактеристика за здрави хора, намиращи се в интензивно общуване с клиенти, при оказване на професионална помощ. Емоционално наситената, алтруистична и интензивна работа с клиенти често се съпровожда от изтощение, тревожност, депресия, гняв.
Основните симптоми, които съпровождат състоянието на "прегаряне", се свързват с някои психосоматични прояви - сърце​биене, главоболие, нарушение на съня, както и деперсонализация, дехуманизация и изнемогване, негативно отношение към клиенти​те, към себе си, раздразнителност, злоупотреби (с кафе, алкохол, медикаменти и др.). В по-късен стадий (на синдрома), при прояви на демотивация за работа, невъзможност за нормално функциони​ране, излишна тревожност, еуфория (или мисли за самоубийство), се изисква помощ от професионалист (психолог, лекар, супервизор). Активната почивка, промяната на обичайните дейности, водят до нормализиране на изходния статус.
Професионалното "прегаряне" е известно още като износване, съсипване, изчерпване. Проблемът е изследван и от други учени, цитирани от Фирсов, (С. Маслач, К. Кондо, П. Торнтон, А. Пайнс, Е. Махер) формулирали извода, че "принос за емоционалното прега​ряне имат три основни фактора: личностен, ролеви, организацио​нен". Отношение към личностните фактори имат въз​раст, пол, семейно положение, стаж, социален произход, мотива​ция, свръхсамоконтрол и липса на самостоятелност. Учените от​криват зависимост между ролевите конфликти, ролевата неопределеност и "прегарянето". Наблюдавани са при несъгласуваност в екипите, липса на интеграция, нездравословна конкуренция. Орга​низационният фактор се проявява в случаи на зле организиран процес на работа, неопределеност на функциите, нездрав микро​климат, отсъствието на творческа свобода, свръхконтрол. В този смисъл, предложението за облекчаване симптомите на професио​налното "прегаряне" се свежда до работа с личността (подходящи медикаменти, поведенческа психотерапия) и с организацията.
Кариерното развитие на професионалиста се влияе от вът​решни и външни фактори. Вътрешните фактори са свързани с осо​беностите на личността, ценности, мотивация, самооценка, здраве. Външните фактори се свързват със социално-професионалната среда, професионалната общност и др. Качества като емпатия и алтруизъм, необходими за интеракцията в социалната работа, би​ха могли да се превърнат в индиферентност и депресия.
Социалната работа като професия провокира възникване на ''прегаряне", поради специфичните условия на труд и особеностите на клиентите на социални услуги. Хармоничното взаимодействие в рамките на професионалното общуване предпазва от деформации и съхранение на работоспособността. Не само устойчивостта и зрелостта на професионалиста, но и организационната култура съдействат за психохигиената в социалната работа.
"Прегарянето" настъпва постепенно и неусетно, но в случаите на демонстрация на симптомите е необходима бърза професио​нална намеса от лекар, терапевт, супервизор. Супервизията в со​циалната работа е необходима и е едно от условията за успешна професионална практика. Друга известна практика за профилактика на професионал​ния стрес и "прегаряне" са така нар. дебрийфинг-групи.
Начини за избягване на "прегарянето":
- преоценка на целите;
- преформулиране на приоритетите;
- определяне на степента на изискване към другите (немаксимализъм);
- ограничаване на ангажиментите; 
- умение да кажем "не"; 
- търсене на подкрепа;
- умения за овладяване на стреса;
- здравословен начин на живот, хранене, спорт, релаксиращо хоби; 
- смяна на дейностите и ефективна почивка.
ВТОРА ГЛАВА
ОСНОВНИ ПСИХОЛОГИЧНИ
НАПРАВЛЕНИЯ В ЛИЧНОСТНИТЕ ТЕОРИИ,
ПРИЛОЖИМИ В ПОМАГАЩИТЕ ПРОФЕСИИ
ПСИХОАНАЛИТИЧНО НАПРАВЛЕНИЕ
(Зигмунд Фройд, Алфред Адлер, Карл Гюстав Юнг)
Зигмунд Фройд (1856-1939) Кратки биографични данни
Основател на психоанализата и глъбинната психология. Роден във Фрайбург (Моравия). През 1860 г. семейството се премества във Виена, където Фройд остава до 1938 г. След завършване на медицина във Виенския университет, той се стреми към научна кариера. Освен страстта си към изследова​телска работа и частна практика, на които посвещава по-голяма част от времето си, намира време за шах, посещения на опера и театър. Отличавал се е с изключителна работоспособ​ност, феноменална памет и жажда за знания в различни облас​ти. Негови кумири са били Дарвин и Гьоте. Сътрудничеството с И. Бройер и Ж. Шарко в клиничната практика водят до разра​ботки на метода на хипнокатарзиса и формулировка на първите идеи в психоаналитичната теория. Следващото развитие на теорията носи иновационен характер, тъй като Фройд дълго време е бил обречен на самота в научните кръгове. Бил е щаст​лив в многолюдното си семейство - три дъщери и трима сина, но изгнаник професионално. Неговите съчинения са събрани в 24 тома. Много и упорито е работил и в последните години от жи​вота си. Умира през 1939 г. в Англия.
Терминът „психоанализа" има три значения: 1) теория на лич​ността и психопатология, 2) метод за терапия на личностни разст​ройства, 3) метод за изучаване на несъзнателните мисли и чувства на индивида.
Това съчетаване на теория с терапия и с оценка на личността присъства във всички аспекти на фройдовите представи за човеш​кото поведение.
Организация на психиката,
наречена "Топографски модел на Фройд"
Възгледите на Фройд относно организацията на психиката са наречени "Топографски модел на личностната организация". Съг​ласно този модел в психичния живот на човека могат да се разгра​ничат три степени: съзнавано, предсъзнавано и несъзнавано. Фройд използва тази "психична картина", разглеждана в единство, за да покаже степента на осъзнатост на такива психични явления, като мисли и фантазии.
Сферата на съзнателното се състои от преживявания, които осъзнаваме в даден момент от време. Съзнанието обхваща много малък процент от информацията, съхранявана в човешкия мозък. Тъй като съзнаваните психични процеси са били познавани и изс​ледвани преди Фройд, то неговите приноси се ориентират основно до системата на несъзнаваното.
Сферата на предсъзнателното, наричана "достъпна памет", включва в себе си опита, който не осъзнаваме в даден момент, но можем бързо да върнем в съзнание - или спонтанно, или в резул​тат на минимално усилие. Например, лесно можем да си спомним това, което сме вършили преди няколко дни; местата, където сме живели, любимите си книги и др. Според Фройд предсъзнателното поставя мост между съзнаваната и несъзнавана психична област.
Сферата на несъзнаваното е най-дълбоката и значима об​ласт на човешкия разум. Доказателство за несъзнаваните процеси са забравени травми от детството, скрити враждебни чувства към родителите или сексуални желания, които не осъзнаваме. В контекста на психотерапията Фройд приема, че тя действа благо​дарение на това, че превръща безсъзнателното в съзнателно. Значение на безсъзнателните процеси придават някои идейни предшественици на Фройд (философи от ХVІІІ-ХІХ век), които предполагат, че основното съдържание на вътрешния живот е не​достъпно за съзнаваното. За разлика от тях, Фройд придава на кон​цепцията за безсъзнателното емпиричен характер.
Структура на личността
Концепцията за несъзнаваните психични процеси е централна в ранните описания на личностната организация. В началото на XX век Фройд преразглежда своя модел и въвежда три личностни структури: ид, его, суперего. Представеният модел е известен като "Структурен модел на психичния живот". Взаимовръзката между тези личностни структури и степента на съзнание (топографския модел) показват, че докато сферата на ид-а е изцяло несъзнавана, то сферата на егото и суперегото действат на всеки от тези три нива на съзнание. Съзнанието обхваща всичките три личностни структури.
Ид. Думата ид има латински произход и по Фройд означава изключително примитивен, инстинктивен и вроден аспект на лич​ността. Функционира изцяло в сферата на несъзнаваното и е свър​зано с инстинктивните биологични подбуди (сън, дефекация). Ид съхранява своето значение през целия живот, макар и примитивен и освободен от ограничения. Подчинява се на така нар. принцип на удоволствието, изразяващ се в импулсивни, ирационални и нарцистични маниери, без значение за последствията за другите или самосъхранението. Фройд предполага, че ид има ролята на пос​редник между соматичните (телесни) и психичните процеси в орга​низма.
Способността  за  отсрочка на удовлетворяването възниква първо, когато малките деца установяват, че освен собствените им нужди и желания, съществува и външен свят. С появата на това знание възниква и втората структура на личността, его.
Его. Думата его идва от латински и означава "аз". Егото се стреми да изрази и удовлетвори желанията на ид в съответствие с ограниченията, налагани от външната среда и социалната реал​ност. В този смисъл егото помага за подсигуряване на безопас​ност и самосъхранение на организма.
За разлика от ид-а, природата на който се изразява в принци​па на удоволствието, егото се подчинява на принципа на реал​ността. Принципът на реалността дава възможност на индивида да преадресира или постепенно да дава изход на грубата енергия на ид-а в рамките на социалните ограничения и съвестта на инди​вида. Например, изразът на сексуалните потребности се огранича​ва до момента, докато не се появи подходящ обект и обстоятелст​ва. В този смисъл, когато обектът и условията са подходящи (иде​ални), поведението се управлява от принципа на удоволствието. Егото, за разлика от ид-а, разграничава реалността от фантазия​та, променя се в съответствие с новия опит и участва в рационално-познавателните дейности.
Суперего. За нормалното (ефективно) функциониране на ин​дивида в обществото е необходимо притежанието на система от ценности, норми, етика, разумно съвместими с приетите от обкръ​жението. Суперего идва от латинското "супер" - "свръх" и "его" -"аз". Суперегото е последният компонент на развиващата се лич​ност, представляващ интернализирана версия на обществените норми и стандарти в поведението. Според вижданията на Фройд, човек не се ражда със суперего. Децата го придобиват, благодаре​ние на взаимодействието с родителите, учителите и другите "фор​миращи" фигури. Формално се заражда, когато децата започнат да различават "правилно" и "неправилно", "добро" и "зло", нравствено или безнравствено (между 3 и 5 г. в.). Фройд разделя суперегото на две подсистеми: съвест и его-идеал.
Съвестта се формира от родителските наказания. Свързана е с такива постъпки, които родителите наричат "непослушно поведе​ние". Съвестта включва способност към критична самооценка, на​личие на морални ограничения и възникване на чувство за вина у децата, когато не са извършили това, което е необходимо.
Его-идеалът е поощрителният аспект на суперегото. Формира се от одобрението на родителите. Ако целта е достигната, се предизвиква чувство на самоуважение и гордост. Например, ако дете​то е поощрявано за своите успехи в училище, винаги се гордее с академичните си достижения.
Приема се, че суперегото е напълно сформирано, когато ро​дителският контрол е заменен от самоконтрол.
Инстинктите — движеща сила на поведението
Съобразено с достиженията на физиката и физиологията през XIX век, Фройд е считал, че поведението на човека се активизира от единна енергия, съгласно закона за съхранение на енергията. Фройд е приел този общ принцип на природата, превел го е на ези​ка на психологическите термини и е обобщил, че източникът на психическата енергия се явява неофройдистко състояние на въз​буждане. Фройд утвърждава, че психичният израз на телесните потребности, изразени във вид на желание, се наричат инстинк​ти. Инстинктите още са вродена способност или готовност за реа​гиране по еднообразен и стереотипен начин на определени групи от дразнители. Съставен е от поведенчески реакции, много по-сложни от поведенчески рефлекс. Те могат да бъдат открити и скрити, замаскирани.
Същност на живота и смъртта
Фройд е признавал съществуването на две основни групи ин​стинкти: към живота и към смъртта. Първата група (наричана Ерос) включва силите, поддържащи жизнените процеси, осигуряващи размножаването на вида (сексуалните инстинкти). Признавайки ог​ромното значение на инстинкта към живот във физическата орга​низация на индивида, като съществени за развитието на личността той приемал сексуалните инстинкти. Енергията, движеща сексуал​ните инстинкти, получила названието либидо (от лат. "иска, желае") или либидонозна енергия (енергия на жизнените инстинкти като цяло).
Втората група - инстинкти към смъртта (наричани Танатос), лежат в основата на проявяваната жестокост, агресия, убийство, самоубийство. Фройд предполага, че инстинктите към смъртта се подчиняват на ентропия (добрата енергетическа система, стремя​ща се към динамично равновесие).
Психосексуални стадии на развитие
На Фройд принадлежи хипотезата за петте последователни стадия на развитие на личността: орален, анален, фалически, ла​тентен, генитален. По този начин Фройд поставя акцент на биоло​гичните фактори и разкрива връзката на всеки стадий с ерогенните зони, които функционират като локус за пробуждане на изявите на либидото. Ерогенните зони включват уши, очи, уста, млечни жлези, анус и полови органи. В термина "психосексуални" се подчертава, че главният фактор, определящ развитието на човека, е сексуал​ният инстинкт, прогресиращ от една ерогенна зона към друга в течение на човешкия живот. Социалният опит на индивида, като правило, привнася към всеки стадий определен дълговременен принос във вид на нагласи, черти, ценности.
Орален стадий. Оралният стадий продължава от 0 до 18-месечна възраст. Развитието на младенеца изцяло зависи от тези, които го заобикалят. Ерогенната зона са устните, чрез тях се полу​чава инстинктивно удовлетворение. Детето получава храна от гър​дата или биберон. Оралният стадий приключва с прекратяване на кърменето. Съгласно психоаналитичната теория, всички младенци изпитват трудности, свързани с отучване от кърменето/биберона, което ги лишава от удоволствие. Фройд твърди, че дете, което е получило чрезмерна или недостатъчна стимулация в оралния ста​дий, се развива като орално-пасивен тип личност. Това означава -весел и оптимистичен, очакващ от обкръжението майчинско отно​шение към себе си и търсещ одобрение. Психологическата адап​тация съответства на доверчивост, пасивност, незрялост, зависи​мост. Фиксацията в оралния стадий се изразява в орална агресия, психологическа зависимост от други хора.
Анален стадий. Съответства па възрастта 1,5-3 години. През този стадий малкото дете се учи да осъществява контрол върху изпускането и дефекацията. Зоната на ануса, както и зоната на ус​тата, са с основна функция на сексуално удовлетворяване. Детето получава удовлетворение от овладяване на мускулатурата. Сне​мането на напрежението след дефекация Фройд определя като по​казател, че е разредена либидонозната енергия. Психическото развитие се определя от научаването на навици за тоалет. Доми​нирането на наказания, съчетано с похвали като родителски реак​ции, определят описанието на аналния характер - ригидност, упо​ритост, излишна грижовност, свръхакуратност. Фиксацията на аналния стадий се изразява в два типа индивидуални особености: 1) ригидност, свръхпунктуалност; 2) нисък самоконтрол, повтарящи се гневни реакции, бунтарство, агресивност.
Фалически стадий. Съответства на възрастта 4-6 години. Ерогенни зони са гениталиите. Според Фройд в този период всички преживяват конфликт, описан като Едипов комплекс. Момчетата изпитват влечение към майката и стремеж да се избавят от баща​та, като се страхуват от неговите наказания. Момичетата изживя​ват така нар. комплекс на Електра. Разширението на модела по Фройд обяснява бисексуалността на човека.
Условието за изход от този стадий е промяната на влечения​та, осигуряващи възможност за друг избор на обект и идентифика​ция с родителя от същия пол. В резултат се приема половата роля и се развива Суперегото. В противен случай неразрешеният Еди​пов комплекс провокира повторение на подобни конфликти в по-късна възраст. Тази фаза е източник на значителни психически на​рушения (неврози).
Латентен стадий. Съответства на възрастта от 5-6 години до половото съзряване. Този период се характеризира със сексу​ално затишие. Либидото се направлява посредством сублимация, във вид на дейност, несвързана със сексуалната - спорт, отноше​ния с връстници, интелектуални занятия. В този смисъл латентният период не трябва да се възприема като психосексуален стадий, тъй като не се появяват нови ерогенни зони. Формират се предста​вите за норми, които регулират последващия живот.
Генитален стадий. Съответства на периода на пубертета. Настъпва пълното съзряване на човека, влеченията се подчиняват на либидото, удовлетворението настъпва посредством нормалната полова активност. Фиксация създават едновременно присъстващо​то удоволствие и невъзможността за удовлетворяване на инфан​тилните желания. Конфликтните импулси не се интегрират и се стесняват. Например, в едиповия стадий бащата става за момчето
обект на амбивалентни преживявания: любов и враждебни чувст​ва. Фиксацията възниква като преплитане на стремежа за макси​мално удоволствие и свързаното с него страдание. Гениталният характер е идеалния тип личност в психоаналитичната теория. Той е зрял и съответства на социално-сексуалните отношения. Изпитва удовлетворение от хетеросексуалната любов. Убеждението на Фройд за сформиране на идеален генитален характер се свежда до отказа на човек от пасивност, до развиване на качества като трудолюбие, активност във взаимоотношенията с другите и др. Ако в ранното детство се срещат травматични преживявания, с фиксация на либидото, то адекватните отношения в гениталния стадий ще бъдат трудни, ако не и невъзможни.
Според Фройд, сериозните конфликти в по-късна възраст са сексуални конфликти, идващи от детството.

	Идентификация с възрастните от съ​щия пол, встъпване в роли-образци на под​ражание.

	Латен​тен
	6-12 години
	Отсъствие (сек​суално бездейс​твие)
	Разширяване на со​циалните контакти с връстници.

	Генита​лен
	Пубертет
	Полови    органи (способност    за хетеросексуални взаимоотноше​ния)
	Установяване на ин​тимни отношения или влюбеност; внасяне на принос в общест​вото.


Природа на тревожността
Още първите резултати на Фройд при терапията на разст​ройства, чийто произход се криел по-скоро в психически, отколкото във физически причини, предизвикали у него интерес към произхо​да на тревожността. Той заключил, че състоянието на нарастващо напрежение се явява в резултат на липсата на изход от енергията на либидото. Възбудата, незавършваща с разреждане, се преоб​разува и се проявява в невроза на страха. Първоизточникът на тревога според Фройд се корени в неспособността на новородено​то да се справи с вътрешните и външни възбуди. Това предизвиква дифузно чувство на опасност. Тази ситуация води до травмиращо състояние, известно като първична тревожност (например самият процес на раждане). Според Фройд ситуациите на раздяла с майката (биологични) са травмиращи, поради което последващи ситуации на раздяла (тъмнина; оставяне насаме; среща с непоз​нат, когато очаква да види майката) водят до реакции на силна тревога. По-късно преживявания от този род предизвикват напре​жение и песимизъм при възрастните.
В зависимост откъде идва тревогата (от ид/суперего или от външното обкръжение), психоаналитичната теория различава три вида тревожност:
реалистична тревога - емоционален отговор при заплаха (опасно животно, изпит). Отслабва възможността на човека за ефективно справяне с действителността;
невротична тревога - емоционален отговор на опасност, ко​гато несъзнаваните ид-импулси се превърнат в съзнавани. Нару​шава се възможността за контрол на инстинктивните подбуди, осо​бено сексуалните или агресивните;
морална тревога - когато егото изпитва заплаха от наказание от страна на суперегото. Възниква в случаите, когато ид се стреми към активен израз на безнравствени мисли или действия, а супере​гото отговаря на това с чувство на вина, срам или самообвинения.
Защитни механизми
Основната психодинамична функция на тревожността е да помага на човека да избяга от осъзнатите у себе си неприемливи инстинктивни импулси и да поощри удовлетворяване на тези им​пулси с принадлежащи способи в подходящото време. Защитните механизми на егото помагат за осъществяване на тези функции и охраняват човека от прекомерна тревожност.
Фройд определя защитните механизми като съзнателна стратегия, която човек използва за защита от открития израз на импулси от ид-а и срещата им от страна на суперегото. Дъщерята на Фройд - Ана Фройд - доразвива специфичните механизми, кои​то позволяват да се съхрани целостта на личността в условията на външна или вътрешна заплаха.
По-известни защитни механизми са:
- Изтласкване (заместване). Един от простите защитни ме​ханизми, насочен към отхвърляне от съзнанието на непри​емливо съдържание:
•   на човек му предстои неприятно задължение и той заб​равя телефонния номер, на който е длъжен да позвъни.
- Регресия. Връщане на човек в ранните стадии на психосексуално развитие:
•   в емоционално трудни ситуации възрастните могат да се държат като деца (да вярват в духове);
•   връщането към оралния стадий се свързва  с орално удовлетворение (употреба на алкохол, храна);
•   импулсивни реакции;
•   неоснователен риск;
•   агресивни действия срещу авторитети.
- Отрицание. Проявява се в отказ да се разбере реалната причина за поведението:
•   говори  с  гневен  глас,   мимиката  на лицето   изразява злост, но той отрича;
•   алкохолиците често отричат своята зависимост от алко​хола;
•   родител, чието дете се е провалило в поведението, е склонен да отрече - "моето дете не може да извърши то​ва".
- Реактивно образование. Способ да се действа противопо​ложно на това, което човек иска да направи:
•   зависимият  човек  реагира  с  несъгласие,   негативизъм спрямо решенията родителите си; не следва даваните му съвети;

- "не се доверявайте на партньорите си" - казва бизнес​мен, който сам е нечестен;
-  "всички мъже си мислят само за едно" - казва жена, коя​то изпитва силно сексуално влечение към другия пол. 
- Заместване. Смяна на обекта, към който са отправени чув​ства (например в случаи, когато тези чувства са тревожни и опасни):
•   отправяме  чувства  на  гняв  към   партньора  си,   иначе предназначени за началника ни.
- Сублимация. Дава възможност в процеса на адаптация чо​век да измени, да трансформира своите импулси, така че да ги прояви в социално приемлив израз (мисли, действия). Приема се като единствено здрава, конструктивна страте​гия за обуздаване на нежеланите импулси, тъй като позво​лява да измени целта и/или обекта на импулсите, без сдържане на проявлението им:
•   ако   мастурбацията   предизвиква   у   юношата   все   по-голяма тревога, той може да сублимира своите импулси в социално приемлива дейност (спорт);
•   жена със силно неосъзнати садистични импулси може да стане хирург или първокласна романистка.
Според Фройд сублимацията на сексуалните инстинкти е при​чина за велики достижения в западната култура и наука.
- Рационализация. Способ за справяне с тревожността и фрустрацията (неудовлетвореността). Има отношение към аргументацията, при което ирационалното поведение изг​лежда напълно разумно и се оправдава от околните:
•   баснята на Езоп за киселото грозде и лисицата;
•   ако жена отказва системно на поканите на мъж, той я ха​рактеризира като непривлекателна;
•   ако кандидат-студент не успее в приемните изпити, може да убеждава себе си в това, че не харесва тази специал​ност/университет.
Методи на оценка,
използвани в процеса на психоанализата
В основата на психоаналитичната теория за човешката при​рода стоят наблюденията на Фройд над болни от невроза пациен​ти. Те са насочени към изследване на несъзнаваното, за да може пациентът да опознае в дълбочина своята личност. Тези знания за себе си се пренасят в действителността чрез метода на емоцио​налното преструктуриране, изразено чрез:
о свободни асоциации;
о интерпретация на съпротиви;
о анализ на сънищата;
о анализ на грешките на езика;
о анализ на трансфера и контратрансфера.
Свободни асоциации. Между 1892-1895 г. Фройд често прила​га метода на свободните асоциации в работата със свои пациенти. Пациентът се разполага в кресло (или на класическа кушетка), максимално се отпуска и изговаря на глас всички мисли и спомени, които му хрумват, независимо от тяхната тривиалност, абсурдност или нелогичност. Интерес за аналитика са представлявали пара-лингвистични (интонацията и тонът на гласа) и екстралингвистични (паузите и противоречията, смените на предмета на мисълта и разказа от страна на пациентите) особености. Психоаналитичните терапевти се придържат към правилото, че една свободна асоциа​ция влече след себе си друга, разположена дълбоко в безсъзна​телното. Асоциациите се тълкуват посредством символичното зна​чение, което се придава на изразените мисли и чувства. Съгласно фройдистките позиции за детерминизма, "свободните асоциации" не са свободни, а се направляват от неосъзнати процеси.
Интерпретация на съпротиви. Съпротивите са тенденция за отразяване на истинските личностни проблеми. Проявяват се по множество начини. Например, пациентът забравя за часа на своя сеанс, забравя как се е чувствал, моли за чаша вода в определен момент от сеанса. Пределна форма на съпротива е решението на пациента дългосрочно да прекрати сеансите.
Анализ на сънища. Анализът на сънищата е метод за разкри​ване тайните на несъзнаваното. Според Фройд, чрез него се разк​риват потиснати желания, ранни детски преживявания и как симво​лично желанията се удовлетворяват. Това е и начин в дълбочина да се разбере природата на пациента, симптомите и мотивационните му конфликти.
Анализ на грешките на езика. Фройд използва анализа на често срещани във всекидневието явления, известни като лапсус, т.е. грешки при говорене, четене и слушане. Към тях той отнася и случаите на временно и избирателно забравяне (забравяне на лични имена), загубването или затурянето на нещо, приемането за действителни на неща, които действително не съществуват или не са такива (заблуждения) и др. Този анализ служи за илюстрация на двата негови постулата - наличие на несъзнавани от човека пси​хични явления и на сексуална детерминация на психичните разст​ройства.
Подобни явления могат да се дължат и на умора, превъзбуда, увлечения или пристрастия. Изводът на Фройд е, че грешките на езика като цяло са "психични актове, възникващи от интерференцията на две различни намерения, в резултат на което едното при​теснява и изопачава другото", и че "потискането на желанието да се каже нещо е задължително условие за поява на говорна грешка". За най-впечатляваща грешка на езика се посочва случая, ко​гато човек произнася точно обратното на онова, което е искал да каже; шегите, анекдотите и хуморът, зад които прозира несъзнава​ното.
Анализ на трансфера (контратрансфера). Изтласкване (за​местване) е един от защитните механизми, проявявани според Фройд, при което неосъзнаван импулс се разрежда на човек или обект, но не на този, към който е насочен изначално. В процеса на терапия това явление се формулира като трансфер. С други думи, трансфер са ситуации, когато пациентът пренесе върху аналитика свои чувства на любов или ненавист, които по-рано е изпитвал към друго лице (често към единия си родител). Аналитикът се явява заместител на обекта на любов. Трансферът може да се изрази в пряка вербална комуникация, в свободни асоциации или в съдър​жанието на сънища. Феноменът „трансфер" действа на несъзнавано ниво, така че пациентът не осъзнава неговото функционално значение. Подходът на аналитика се свежда до поощряване на развитието на трансфера до състояние, което се означава като "невроза на трансфера". Стига се до внезапно осъзнаване от паци​ента на своите чувства и реакции спрямо значими други хора (ин-сайт).
Обратният на трансфер феномен се нарича контратрансфер, т.е. ситуация, която отразява възможност аналитикът да пре​несе върху пациента свои чувства и преживявания от миналия си опит.
Емоционално преструктуриране. Поощрението на пациента към използване на нови за него интелектуални прозрения в живота, се нарича емоционално преструктуриране. Осъществява се на за​вършен етап от терапията.
Алфред Адлер (1870-1937) Кратки биографични данни
Роден във Виена. Завършил Виенския университет. Собст​вени здравословни проблеми и смъртта на брат му повлияват избора на лекарска професия. А. Адлер започва лекарска практи​ка като офталмолог, а по-късно се поражда интересът му към неврология и психиатрия. През 1902 г. влиза в кръга на Фройд. Бил е първият президент на Виенското психоаналитично об​щество. През 1911 г., поради теоретични разногласия с Фройд, напуска психоаналитичното общество и основава Асоциация на индивидуалната психология.
Адлер се занимава с клинична практика, с развитие на тео​рията и с просветителска работа. Открива консултативни центрове в училища, където провежда обучаващи програми с учители, социални работници и родители. През 1932 г., поради разпространението на нацизма, А. Адлер емигрира в САЩ. Умира през 1937 г. в Шотландия.
Основни концепции и принципи на индивидуалната психология
Адлер често е представян като ученик на 3. Фройд, противо​поставящ се на своя учител и създаващ своя собствена концепция. За съжаление, противоречията между двамата учени прерастват във враждебни настроения, които не се променят. Мнозинството от концепциите на индивидуалната психология се развиват като антитеза на теориите на Фройд. Основните тези на индивидуалната психология се изразяват в разбирането за:
Индивидуалното като единно и самосъгласуващо се цяло. Представите за човека като единно и самосъгласуващо се цяло съставляват адлерианската психология. Адлер назовава своята теория "индивидуална", по аналог на латинското "индивидум", озна​чаващо „неделим". Изхожда се от разбирането, че нито една проя​ва на жизнена активност не може да се разглежда в изолация, а само в съотношение на личността като цяло: в мисленето, в чувст​вата, в действията и др. Тази единност в личността Адлер опреде​ля като стил на живот.
Човешкият живот като активен стремеж към съвършенс​тво. Само в движението, насочено към личностно значими цели, индивидът може да бъде възприет като единно и самосъгласувано цяло. Потвърждението, че човек се стреми към съвършенство, Адлер открива в съображението, че хората не се оттеглят от ня​какви външни или вътрешни причини, а се стремят към удовлетво​ряване на личностно значимите си цели. Тези цели се избират ин​дивидуално и до голяма степен определят човешката съдба, а достигането на планираното повишава личната самооценка.
Индивидуалността като творческо и самоопределящо се цяло. Признавайки значението на наследствеността и обкръжава​щата среда за формиране на личността, Адлер приема, че индиви​дуалността е продукт на тези две влияния. Той считал, че хората притежават творческа сила, която въздейства върху възприятията, паметта, въображението, фантазията и мечтите.
Социалната принадлежност на индивида. Индивидуалната психология на Адлер разглежда и изследва индивида включен в обществото. Всяко човешко поведение в адлеровата теория се ин​терпретира в социален контекст. По тази причина у всяко човешко същество се наблюдава естествено чувство за общност или соци​ален интерес - вроден стремеж към социални взаимоотношения и сътрудничество.
Индивидуална субективност. Твърдото придържане на Адлер към феноменологичната традиция формира у него възгле​да, че поведението зависи от мнението на хората в обкръжението. Хората съществуват в съответствие с тези убеждения, независимо дали са обективни или не. В Адлеровата схема на поведението се отразява субективното възприятие на реалността.
За разлика от Фройд, Адлер сформира ограничена теория за личността, ключовите концепции и принципи на която могат да се разглеждат в следните аспекти:
- чувство на непълноценност и компенсация;
- стремеж към превъзходство;
- стил на живот;
- социален интерес;
- творческо "Аз";
- поредност на ражданията (позиция на децата в семейство​то);
- функционален финализъм (поведението се подчинява на поставените цели към бъдещето).
Основни положения на Адлер
за относителната човешка природа
Адлер се стреми към преразглеждане на психоаналитичната теория като цялостна теоретическа система и към неприемането му като "неофройдист". По-скоро той може да бъде разглеждан ка​то предвестник на хуманистичната и феноменологична психология. Основните положения в теорията на Адлер за относителността на човешката природа се свеждат до разбирането за:
- свобода - детерминизъм;
- рационалност - ирационалност;
- холизъм - елементализъм;
- конституционализъм - инвайронментализъм;
- изменяемост-неизменяемост;
- субективност - обективност;
- проактивност - реактивност;
- хомеостаза - хетеростаза;
- познаваемост - непознаваемост.
В индивидуалната психология се разработва детайлна схема за изучаване на детето. Тя се опира на разбирането на Адлер за структурата и динамиката на личността и е насочена към изясня-
ване на особеностите на развитие на чувството за непълноцен​ност, способността за компенсации, пътищата за формиране на социален интерес. Разглежда се проблемът за човешката невроза и работата с депресивни клиенти.
Карл Густав Юнг (1875-1961) Кратки биографични данни
Швейцарски психолог и психиатър. Израснал в семейството на пастор от реформаторската църква. След завършване на Базелския университет през 1900 г. е работил в Цюрих под ръ​ководството на Е. Блейлер. В този период се интересува от психоанализа и започва кореспонденция със 3. Фройд. Тяхната среща в 1907 г. полага началото на продължително сътрудни​чество и активна дружба. К. Г. Юнг е бил първият президент на Международната психоаналитическа асоциация. В 1913 г. нас​тъпва разрив в личните взаимоотношения и научни контакти с Фройд, свързани с несъответствия в разбирането за ортодок​салната психоаналитическа теория за либидото. Юнг напуска клиниката и се ориентира към научна работа и частна практи​ка. През тези и последващите години се формира едно от ос​новните понятия в неговата концепция - за колективното без​съзнателно. Своята теория, за разлика от теорията на Фройд, Юнг определя като аналитична психология.
Между 1921 и 1926 г. предприема научна експедиция в Аризона, Мексико, Северна Африка, Кения, където изучава мифология, религия, алхимия, окултни науки. От 1933 до 1944 г. Юнг се занимава с академична работа в Цюрих и Базел. Известен е със своите разработки за колективното безсъзнателно и теорията на развитието. Представители на различни школи в съвремен​ната психология, философия, изкуства приемат влиянието на Юнг в развитието на своята личност и творчество.
Структура на личността
Според Юнг душата (аналогично на личност) се състои от три отделни, но взаимодействащи структури: 1) его, 2) лично безсъз​нателно и 3) колективно безсъзнателно. Изказва хипотеза също за така нар. архетипове (първични модели).
Его. Явява се център в сферата на съзнанието. То е компо​нент на психиката, включващ мисли, чувства, спомени, благодаре​ние на които ние чувстваме своята цялостност, постоянство и се възприемаме като хора. Егото служи на нашето самосъзнание и благодарение на него ние виждаме резултатите от своята съзна​телна дейност.
Лично безсъзнателно. Съчетава в себе си конфликти и спо​мени, които понякога биват осъзнавани, но по-късно - потиснати и забравени. Според Юнг в личното безсъзнателно се съдържат комплекси от емоционално заредени мисли, чувства, спомени, съ​държащи се в миналия личен опит на индивида или в родовата му памет.
Колективно безсъзнателно. Дълбок слой в структурата на личността, който представлява хранилище на латентни следи от човешката памет, дори от човекоподобните ни предци. В него се отразяват мисли и чувства, общовалидни за всички човешки съ​щества и резултат от нашето общо емоционално минало.
Разбирането на Юнг за колективното безсъзнателно се свеж​да до цялото духовно наследство на човешката еволюция, възро​дена в структурата на мозъка на всеки индивид. В този смисъл съ​държанието на колективното безсъзнателно се съхранява благо​дарение на наследствеността и е еднакво за човечеството. Това е концепцията, станала основна причина за разрива в отношенията между Юнг и Фройд.
Архетипове. Според хипотезата на Юнг колективното безсъз​нателно се състои от мощни първични психически образувания, наречени архетипове (първични модели). Това са вродени идеи или спомени, които предразполагат хората да възприемат, прежи​вяват и реагират на събитията по определен начин. В този смисъл са по-скоро предразполагащи фактори, под влияние на които хора​та реализират в своето поведение универсални модели на възпри​ятия, мислене и действия. Вродена е именно тенденцията да се реагира емоционално, когнитивно и поведенчески на определена ситуация - например, при неочаквано стълкновение с родителите, с любимия човек, с непознат, със смъртта. Във възпитанието на детето от своята майка присъстват аспекти на нейните актуални характеристики, обогатени с несъзнавани представи за такива ар​хетипове на майчински атрибути, като възпитание, зависимост и др.
Сред многото архетипове, описани от Юнг, стоят майката, де​тето, героят, мъдрецът, божеството Слънце, Бог и смъртта.
Някои от по-важните архетипове са:
- персона (маска) - нашето публично лице; нашите взаимо​отношения с другите; множеството роли, в които влизаме в съответствие със социалните ни взаимодействия;
- сянка - тъмната страна на личността; съдържа нашите со​циално неприемливи сексуални и агресивни импулси, амо​рални мисли и страсти;
- анима - вътрешният образ на жената в мъжа, неговата не-съзнавана женска страна и обратно;
- самостоятелност - самата сърцевина на личността, око​ло която са организирани останалите елементи. Главна цел на човешкия живот.
Развитие на личността
За разлика от Фройд, който придава огромно значение на ранните години от живота на човека за формиране на моделите на поведение, у Юнг развитието на личността се разглежда като ди​намична система, като еволюция през целия живот. Той почти не се спира на социализацията в периода на детството. От гледна точка на Юнг, човек непрестанно придобива нови умения, достига до нови цели и се реализира. Развитието на всеки човек и неговата реализация е уникално, продължава през целия живот и е нарече​но от Юнг „индивидуализация". Осъществяването на индивидуали​зацията той нарича „самоактуализация".
Психоналитичното направление има класическо звучене и днес намира прием в цялостната консултативна и терапевтична практика. Различни елементи от теоретичните постановки и прак​тическото им приложение са актуални в помагащите професии. Ба​зовите концепти в психоаналитичното направление дават отговор на много въпроси, възникнали в процеса на работа с клиенти (па​циенти) ~ как миналото на клиента е важно за сегашния проблем, какъв е смисълът да се тълкуват съзнаваното и несъзнаваното в неговите преживявания, как процесът на трансфер/контратрансфер би променил работното взаимоотношение с клиента, защо е необходимо да разпознаваме съпротивите на клиента и др.
Стадиите на психосексуалното развитие, служещи като осно​ва за разбирането на човешкото развитие и от последователи на Фройд, и днес дават ориентация на консултиращия или на тера​певта за ревността или омразата на детето към родителя от проти​воположния пол, за формирането на представата за света или за процесите на идентификация. Приносите на Адлер и на Юнг са безспорни при работа с деца или при обяснения на безсъзнателно​то с корените от миналото или с природата.
Приложението на цялото това необхватно знание за човешка​та личност и възможностите за интерпретация през конкретния ре​ален случай е многостранно. Всеки един уникален „казус" би могъл да се тълкува през призмата на една или друга парадигма (научно знание). Ако клиентът сподели за свой проблем с намирането на партньор, то консултиращият би могъл да постави множество въп​роси - за самооценката на своя клиент, за връзката с родителите му, за детството, за особеностите на неговата личност, за иденти​фикацията му, за нивото на претенции и очаквания, за травматич​ни минали събития и др. Или в случаи, когато консултиращият се затруднява в процеса на интеракция с клиента (работно взаимоот​ношение) и пренася собствените си чувства на неудовлетвореност, нехаресване, неприемане върху него.
ЕГО-ПСИХОЛОГИЯ
(Ерик Ериксон, Ерих Фром, Карен Хорни)
Ерик Ериксон (1902-1994) Кратки биографични данни
Роден през 1902 г. в Германия. Не е получил формално вис​ше образование. Макар че е бил посредствен студент, Ериксон усилено е изучавал история и изкуства. През 1927 г. се присъе​динява към психоаналитичната школа на Ана Фройд във Виена. От 1927 до 1933 г. изучава психоанализа под ръководството на Ана Фройд, което е неговото единствено формално академично образование, ако не се счита свидетелството на видната Асо​циация на учителите на името на Мария Монтесори във Виена. В 1936 г. Ериксон е приет за преподавател в медицинското учи​лище на Йелския университет. През 1939 г. предприема експеди​ция в Южна Дакота за наблюдение на възпитанието на децата на индианци от племето сиу. Това изследване породило интере​са на Ериксон към изучаване на влиянието на културата за раз​витие на децата. По-късно ученият се отправя към Калифорния, където се занимава с аналитична работа с деца, антропология и история. През 1942 г. е професор по психология в университе​та Беркли, Калифорния. Ериксон работи в частен център за въз​становяване и терапия на подрастващи с психиатрични проб​леми, отделя много време за своята схема за жизнения цикъл на човека, изучавайки известни исторически личности и американс​ки деца. До смъртта си (1941 г.) Ериксон продължава активна дейност в Център Ериксон в Кеймбридж, щат Масачузетс.
Его-психологията - резултат от развитието на психоанализата
Теоретичните формулировки на Ериксон касаят изключително развитието на егото. Ученият неизменно е настоявал, че неговите идеи не стоят далеч от систематичното развитие в концепциите на Фройд за психосексуалното развитие. Ериксон се разграничава от класическата психоанализа в четири пункта: 1) решително се ак​центира на ид и его, които самият Фройд частично е признавал в последните години на своята научна кариера. Егото съставлява основата в поведението и функционирането на човека. Ериксон го разпознава като автономна структура на личността, основа за со​циалната адаптация; 2) развива нов възглед за индивидуалните взаимоотношения с родителите и културния контекст на развитие на семейството (не родителското влияние по Фройд за формиране на личността, а историческите условия, влияещи формирането); 3) теорията на развитието на егото обхваща цялото жизнено прост​ранство на индивида, докато Фройд се ограничава до влиянието на ранните детски преживявания и не отделя внимание на развитието след гениталния стадий; 4) различно е разбирането на Фройд и Ериксон за психосексуалните конфликти. Целта на Фройд е разкри​тие на същността и особеностите на влияние на личността на не-съзнаваното и обяснението как ранната травма може да допринесе до патология в зрелостта. Ериксон обратно, вижда своята задача в привличане на вниманието към способностите на човека да прео​долява жизнените трудности в психосоциалните стадии на разви​тие.
Основен епигенетичен принцип (според Ериксон)
Централен проблем в ериксоновата теория за развитието е разбирането, че в продължение на годините човек преминава през няколко универсални стадии, валидни за човечеството. Процесът на развитие на тези стадии се регулира в съответствие с епигенетическия принцип на съзряването. Ериксон разбира този принцип по следния начин:
Личността се развива на степени, с преходи от една степен към друга. Тя има готовност да следва по-висок ръст на развитие, разширяване на осъзнавания социален кръгозор и радиус на соци​ални взаимодействия.
Обществото е устроено по такъв начин, че развитието на со​циалните възможности на човека да се приемат одобряващо. То се стреми към съхраняване на тези тенденции, като подържа после​дователността на развитие.
Психосоциални стадии на развитие (по Ериксон)
Ериксон приема, че развитието на личността продължава през целия живот. Неговият анализ на социализацията най-добре се представя с помощта на описание на особеностите на осем ста​дия на психосоциално развитие:
Младенчество: базисно доверие - базисно недоверие
Първият психосоциален стадий съответства на оралния ста​дий по Фройд и обхваща първата година от живота на детето. Важ​но значение за формирането на здрава личност има чувството на доверие (увереност). Младенецът, у когото има развито базално чувство за "вътрешна определеност", възприема социалния свят като безопасно, стабилно място за живот, а хората - като надеж​дни. Това чувство се осъзнава частично в периода на младенчест​во и зависи от качеството на получавана майчина грижа, но не от проявена родителска нежност. По-скоро се свързва със способ​ността на майката да предаде на детето си чувство на постоянст​во, познатост и тъждественост на преживяванията. Подобно пове​дение се наблюдава, когато младенецът може да понесе отсъстви​ето на майката без необичайно страдание и тревога по повод на отделянето.
Въпросът за причините на първата важна психологична криза е подробно анализиран от Ериксон. Той свързва тази криза с ка​чеството на майчинското отделяне от детето. Причина за кризата е ненадеждност, несъстоятелност на майката и отхвърлянето на де​тето. Това причинява у него страх, подозрителност и опасение за своето благополучие. Ериксон приема, че чувството на недоверие може да се усили, когато детето престане да бъде за майката гла​вен център на внимание - ако тя се завърне към дейностите си от​преди бременността или се роди друго дете.
Родители, които се придържат към противоположни принципи и методи на възпитание или се чувстват неуверени в родителската си роля, или чиято ценностна система се намира в противоречие с общоприетия в съответната култура стил на живот, могат да съз​дадат у детето атмосфера на неопределеност, двусмисленост, ко​ито пораждат чувство на недоверие. Съгласно Ериксон поведенческите последствия на подобно неблагополучно развитие водят до остра депресия и параноя у възрастните.
Ериксон отбелязва, че благоприятното развитие на младене​ца не се определя в резултат на изключително чувство на доверие, а по-скоро се обуславя от хармоничното съотношение между дове​рие и недоверие.
Ериксон обозначава като надежда положителното психосоциално качество, придобито в резултат на успешното разрешаване на конфликта "доверие-недоверие".
Ранно детство: автономия - срам и съмнение
Придобитото чувство на базисно доверие подготвя почвата за достигане на определена автономия и самоконтрол, избягване на чувството на срам, съмнение и унижение. Този период съответства на аналния стадий по Фройд и продължава през втората и третата година от живота. Съгласно Ериксон детето взаимодейства с роди​телите си в процеса на обучение на "тоалетно поведение", разби​райки, че родителският контрол е различен: от една страна може да се прояви като форма на грижа, а от друга - като деструктивна форма на обуздаване и пресичане.
До настъпване на този стадий децата почти напълно зависят от заобикалящите ги хора. Бързо се развива нервната система, речта и социалната избирателност, така че те започват да изс​ледват своето обкръжение и да взаимодействат с него независимо.
От гледна точка на Ериксон удовлетворителното разрешение на психосоциалната криза в този стадий зависи преди всичко от готовността на родителите да предоставят свобода на децата си за осъществяване на контрол над своите действия (да се хранят, об​личат, мият). Ученият подчертава, че родителите са длъжни ненатрапливо, но упорито да ограничават децата в тази сфера на живот, която представлява опасност за самите тях или за окръжа​ващите. Автономията не означава неограничена свобода, а по-скоро способност на детето да извършва избор в пределите на оп​ределена "степен на свобода".
Ериксон разглежда чувството на срам у детето като гняв, на​сочен към самото себе си, когато не му се разрешава да развива своята автономия и самоконтрол. Срам може да се появи, когато родителите нетърпеливо, раздразнено и настойчиво извършват за детето нещо, което то може да извърши само. Или обратно, когато родителите очакват, че детето ще извърши това, което те не са в състояние. По убеждение на Ериксон затвърденото у детето чувст​во на автономия до голяма степен укрепва чувството на доверие. Например, деца с неустойчиво чувство на доверие могат в стадия на автономия да станат неуверени, нерешителни, да се страхуват
да отстояват своите права. В зрелостта у такива хора се появява вероятно обсесивно-компулсивна симптоматика или параноичен страх от преследване.
Възрастта на играта: инициатива - вина
Конфликтът между инициатива и вина е последният психосоциален конфликт в доучилищния период, който Ериксон назовава "възрастта на играта". Той съответства на фалическия стадий по теорията на Фройд и продължава от четиригодишна възраст до постъпване на детето в училище. В този период социалният мир на детето изисква от него активност, решаване на нови задачи и придобиване на нови навици. Похвалата е награда за успехите. В тази възраст децата разбират, че другите ги възприемат като от​делна личност.
Дали детето в този стадий ще развие чувство на инициатива (преобладаващо над чувството на вина), в значителна степен за​виси от това, как родителите се отнасят към проявяваното от тях волеизявление. Деца, чиито самостоятелни действия се поощря​ват, чувстват поддръжка за своята инициатива. Към това се приба​вя и родителското признание за любознателност и творчество.
Чувството на вина у децата се проявява, когато се ограничава тяхната самостоятелност. Такива деца постоянно се безпокоят за себе си или са зависими от възрастните. Те не умеят да достигат целите си, а в по-късен период това причинява патология, в т.ч. обща пасивност, импотентност или фригидност.
Училищна възраст: трудолюбие - непълноценност
Четвъртият психосоциален стадий продължава от шест до дванадесетгодишна възраст (6-12 г. в.) и съответства на латентния стадий от теорията на Фройд. Предполага се, че в началото на то​зи стадий децата усвояват елементарни културни навици, обуча​ващи се в училище. Наблюдава се стремеж към логическо мислене и самодисциплина, способност за взаимодействие с връстниците в съответствие с изискваните правила. Любовта към родителя от противоположния пол и съперничеството с родителя от същия пол в тази възраст се изразява с вътрешен стремеж към приобщаване към нови навици и успех.
Съгласно Ериксон в този период се развива чувството на трудолюбие. В него се включва междуличностната компетентност. Опасността в този период се крие във възможността за проявление на чувството на непълноценност или некомпетентност. Ако детето се съмнява във своите способности или статус в средата на връст​ниците, то може да се откаже от ученето с желание. Чувството на компетентност и трудолюбие у детето силно зависи от училищната успеваемост.
Юношество: его-идентичност -ролево смесване Приема се за един от най-важните периоди в психосоциалното развитие на човека. Нито дете, нито възрастен, подрастващият се сблъсква с различни социални потребности и роли. Новите психосоциални параметри, проявяващи се в юношеството, са във вида на его-идентичност (в положителния полюс) и на ролеви смесвания (в отрицателния полюс). Задачата пред подрастващите се състои в това, да обединят знанията за самите себе си и да интегрират тези многочислени образи в лична идентичност. Съгласно Ериксон ос​новата за благополучно юношество и интегрирана идентичност се формира в детството (силното влияние на социална група, с която да се идентифицират). Идентичността може да се окаже труден процес за определени групи хора. Например, модерна млада жена трудно ще достигне до ясно разбиране за идентичността в общест​во, където жените се разглеждат като "втора ръка". Развитието на идентичността може негативно да се повлияе и от уязвимостта на подрастващите от стреса, от съвременния информационен взрив и др., които предизвикват чувство на неопределеност и тревожност.
Неспособността на юношите да достигнат до личностна иден​тичност води до така нар. криза на идентичността по Ериксон. Ролевите смесвания се характеризират с неспособност да изберат форма, на кариера или да продължат образованието си. Този про​цес е съпроводен с чувство на безполезност и безцелност. По този начин Ериксон интерпретира и някои видове на делинквентно по​ведение. Някои неудачи в личностната идентичност невинаги об​ричат юношите на безкрайни неудачи в живота. Его-идентичността според Ериксон, е "борба през целия живот".
Ранна зрялост: интимност - изолация
Обозначава се формалното начало на живот на възрастен. Това е период на ухажването, на ранния брак и началото на семе​ен живот. Продължава от късното юношество до ранната зрялост (20-25 г. в.). В течение на този период младите хора се ориентират обичайно към получаване на професия и "устройване на живота". Наблюдава се готовност към интимни отношения с друг човек -както в социален, така и в сексуален план. В единия полюс на тези
измерения стои интимността, а на противоположния - изолаци​ята. Интимността според Ериксон се разглежда многопланово -изпитва се към съпруга, към приятелите, към братя и сестри.
Главната опасност в този стадий се заключава в излишното поглъщане от себе си, което води до избягване на междуличностни отношения. Неспособността за установяване на спокойни и дове​рителни лични отношения водят до чувство на самота, социален вакуум и изолация. Социалните условия според Ериксон могат да доведат до задържане на интимността - препятстването на интим​ност в условията на урбанизация, обезличаването в технологично​то общество и др. Привеждат се като пример антисоциалните или психопатните типове личности, у които отсъства нравствено чувст​во. Положителното качество, което се свързва с нормалния изход от кризата на интимността, е любовта - способност да се вярва на друг човек.
Средна зрялост: продуктивност - инертност 
Седмият стадий принадлежи на възрастта от 26 до 64 г. Ос​новният проблем според Ериксон е изборът между продуктивност и инертност. Продуктивността се проявява със загрижеността на човека не само за благополучието на следващите поколения, а и за състоянието на обществото, в което ще живее и работи това по​коление. Добър пример в случая е стремежът към самореализа-ция. Продуктивността е присъща не само за родителите, но и за тези, които са ангажирани с възпитанието на младите хора.
Ако у възрастните хора способността към продуктивна дейност не е изразена добре, се наблюдава състояние на инерт​ност. Основна грижа се явява задоволяването на личните потреб​ности и удобства. Това явление е известно като "криза на зрялата възраст". Изразява се в чувство на безнадеждност, липса на сми​съл в живота.
Късна зрялост: его-инерция - отчаяние
Последният психосоциален стадий (от 65 г. до смъртта) прик​лючва с края на човешкия живот. Когато хората погледнат назад и преразгледат своя път, получават равносметка за взетите реше​ния, направените избори, за своите достижения и неудачи. Практи​чески във всяка една култура този период е началото на старостта. Това е период, който се свързва с отслабване на физическата си​ла, с нестабилно здраве, с уединение от обществения живот, с по-скромен материален статус, със смъртта или загубата на партньор.
Фокусът на внимание се пренася от бъдещето към отминалия жи​вот.
Съгласно Ериксон този последен стадий не се свързва толко​ва с психосоциална криза, колкото със сумиране, интеграция и оценка на всички преминали стадии на развитие. Чувството на ин​теграция се свежда до това, връщайки се назад във времето човек да може да изрече "Аз съм доволен". На противоположния полюс се намират хората, които оценяват своя живот като низ от нереа​лизирани възможности и грешки. Осъзнават ясно, че вече е твърде късно да се започне отначало или да се търсят нови пътища, за да достигнат до цялостност на своя "Аз". Отсъствие на интеграция се наблюдава у хора със страх от смъртта, мисли за това, какво може да се случи. Ериксон предполага, че чувството на съжаление и тъ​га може да доведе до старческо слабоумие, депресия, хипохон​дрия, силно озлобление и параноя във формите на тежка психопатология.
ЕрихФром (1900-1980) Кратки биографични данни
Роден през 1900 г. във Франкфурт, Германия. Бил е единст​вено дете на родителите си - евреи. По време на Първата све​товна война Фром е бил поразен от ирационалността и разру​шителните наклонности у хората. Голямо влияние за формира​не на неговите възгледи са имали както ортодоксалното еврейство и християнството, така и произведенията на 3. Фройд и К. Маркс. Трудовете на Фройд му помогнали да разбере, че хо​рата не осъзнават причините за своето поведение, а четейки Маркс усвоил, че влияние в живота на хората оказват социал​ните и политическите фактори. Е. Фром е изучавал психология, социология и философия. Получил е степен „доктор по филосо​фия" в Хайделбергския университет през 1922 г. Продължава психоаналитичното си образование в Берлинския психоаналити​чен институт, а през 1934 г. емигрира в САЩ. Фром става из​вестен със своята първа книга "Бягство от свободата", публи​кувана през 1941 г., а по-нататъшното му творчество има съ​ществен принос за неговото членство в Международната пси​хоаналитична асоциация. Умира в Швейцария през 1980 г.
Фром се стреми да разшири хоризонтите на психоаналитична​та теория, подчертавайки ролята на социални, политически, ико​номически, религиозни и антропологични фактори за формиране на личността. Теорията на Е. Фром показва как социокултурните влияния взаимодействат с уникалните човешки потребности и про​цеси на формиране на личността. Неговият принципен тезис се състои в това, че структурата на характера (типа личност) е свър​зана с определени социални структури. Придържайки се към хума​нистичните традиции, авторът изтъква, че в резултат на социално-икономически изменения може да се създаде общество, в условия​та на което да се удовлетворяват индивидуалните и обществените потребности. За съжаление, мнозинството от теоретичните му убеждения са недостъпни за емпирично изучаване. Единственото потвърждение за неговите концепции са клиничните случаи и наб​люденията на други култури.
Основни аспекти в произведенията на Е. Фром са:
- как хората чрез отказ от свободата и своята индивидуал​ност преодоляват чувството на самота, собствена незначимост и отчужденост;
- разбирането, че хората могат да бъдат автономни и уни​кални, независимо от взаимодействието с другите хора и обществото (проблемът за позитивната свобода);
- убеждението за съществуването на пет основни екзистен​циални потребности - потребност от установяване на връз​ки с хората, от преодоляване на пасивността, от корени, от идентичност, от система от възгледи и преданост;
- разделянето на хората на пет социални типа характери (или форми на установяване на отношения с другите) - рецептивни типове (убедени, че в живота всичко добро зависи от нас самите), експлоатиращи типове (получават това, ко​ето искат чрез сила или изобретателност), натрупващи (стремят се да усвоят все повече материални блага, власт и любов), пазарен тип (личността е стока, която може да бъде продадена или изгодно обменена), продуктивен ха​рактер (независим, честен, спокоен, любящ човек).
Карен Хорни (1885-1952) Кратки биографични данни
Родена в Германия, недалеко от Хамбург. Баща й бил морски капитан, дълбоко вярващ в човека и убеден в превъзходството на мъжа над жената. На 14 г. Хорни решава да учи медицина, а през 1906 г. постъпва в университета във Фрайбург и става първата жена в Германия, която получава разрешение да учи ме​дицина. Хорни е страдала от тежки пристъпи на депресия. През 1932 г. се преселва в САЩ, където е приета за помощник-директор в Чикагския психоаналитичен институт. Чела е лек​ции в Нюйоркския психоаналитичен институт. Основава Амери​канския институт по психоанализа, била е негов декан до смъртта си през 1952 г.
К. Хорни следва основополагащите принципи в теориите на 3. Фройд. Важният въпрос, по който дискутира с Фройд, е решаваща​та роля на физическата анатомия в обуславящите различия между мъжете и жените. Хорни възразява срещу фройдовото твърдение за женската психология (биологичната природа на жената предоп​ределя завистта й към пениса) и теориите за инстинкта и смята, че психоанализата е длъжна да се придържа към широката социокуя-турна ориентация. В своите произведения Хорни подчертава важ​ността на културните и социални влияния върху личността. Прие​ма, че в основата на нарушенията на личностното функциониране стоят уникалните стилове в междуличностните отношения. До го​ляма степен теориите й се отнасят до болните от неврози.
Хорни е съгласна с мнението на Фройд за значението на дет​ските преживявания за формиране на структурата и функционира​нето на личността на възрастния. Не приема утвърдените от Фройд психосексуални стадии и това, че сексуалната анатомия на детето диктува определено по-нататъшното му развитие. Според нея решаващо значение за развитието имат социалните взаимоот​ношения между деца и родители.
Според Хорни в детството има две основни потребности - от удовлетворение и от безопасност. За разлика от Фройд, Хорни не приема, че тревожността се явява необходим компонент в психика​та на човека. Нейното разбиране за тревожността е, че тя възниква в резултат на отсъствие на чувството за безопасност в междулич​ностните отношения. Невротичните потребности (чувството за безопасност, безпомощността, враждебността) са стратегия за ком​пенсация на базалната тревожност.
Опозицията на Хорни спрямо възгледите на Фройд са предиз​викали широка полемика. В противовес на това, тя издига своя те​ория за женската психология, съдържаща нови възгледи за разли​чията между мъжете и жените в контекста на социокултурните вли​яния. Настойчиво утвърждава, че жената се чувства непълноценна, в сравнение с мъжа, поради нейната икономическа, политическа и психосоциална зависимост. В произведенията на Хорни се обръща внимание на ролевите контрасти, от които страдат много жени в отношенията си с мъжете (в традиционните женски роли на жена, майка, кариера или достигане на други цели).
Его-психологията обединява изследвания за човешката лич​ност, като продължение и доразвиване на психоаналитичното нап​равление. Ериксон с психосоциалните стадии на жизнено развитие, моделът на Фром - продуктивният човек и източниците на ирационално човешко поведение, Хорни и идеите за женската и мъжка сексуалност. Как помагащите професии използват и прилагат това познание? Отново, всеки отделен случай, разгледан през призмата на его-психологията: например, как ранното детство създава пред​поставки за автономност у детето, как всеки жизнен стадий в чо​вешкия живот е време, когато трябва да развием определени ка​чества у себе си, каква е мотивацията за живот у здравата личност и кои са основните човешки потребности. Когато често родителите ни задават тревожни въпроси - защо така обичаното и гледано от тях дете е „непослушно", несамостоятелно или изпитва страхове -бихме могли да се обърнем към теоретичните концепции на Ерик​сон и да изясним причините за тези недоразумения. Или когато сме изправени пред дилемата как да мотивираме клиент, обезсърчен и отчаян от обстоятелствата на живота, бихме могли да се обърнем към разбирането на Фром за продуктивността на здравата личност и нейните способности да „дава живот на възможностите си". По този начин откриваме нишката, за която да се закрепим, за да мо​жем да „изведем" клиента от отчаянието и да намери смисъл в жи​вота си.
ПОВЕДЕНЧЕСКО НАПРАВЛЕНИЕ
(БИХЕВИОРИЗЪМ)
(Берес Скинър)
Берес Скинър (1904-1990) Кратки биографични данни
Роден е през 1904 г. в щата Пенсилвания, САЩ. Атмосфе​рата в неговото семейство била топла и непринудена, със строга дисциплина и само заслужени награди. Получава бакалавърска степен по английска литература през 1926 г., а по иро​ния на съдбата не посещава нито един курс по психология. Бил разочарован и от студентския живот, поради отсъствието на интелектуални знания у студентите. По-късно Скинър постъп​ва в университет, където изучава психология, а през 1931 г. по​лучава степен "доктор на науките". Занимава се с научна рабо​та, с изучаване на нервната система при животните. Научната дейност на Скинър е удостоявана с множество награди за ав​торство на трудове и за приноса му в изучаване на човешкото поведение.
Бихевиоралното направление се занимава с достъпните за непосредствено наблюдение човешки действия, производни на жизнения му опит. За разлика от Фройд и неговите последова​тели, много от теоретиците на бихевиоралното направление -Торндайк, Уотсън, Толсън, не считат за нужно задълбочаването над психичните структури и процеси, скрити в "разума". Важни за тях са външните фактори, които формират човека и опреде​лят неговото поведение.
Теория на оперантното научаване
Бихевиоралният подход, поддържан от Скинър, се отнася до действията на личността в съответствие с нейния жизнен опит. По​ведението според Скинър се детерминира, предсказва и контроли​ра от обкръжението. Той категорично отхвърля идеята за вътреш​ните фактори и физиологично-генетичните обяснения за него.
Скинър признава два основни типа поведение: 1) респондентно (като отговор на познат стимул) и 2) оперантно (определяемо и контролирано от последващите го резултати).
Работата на Скинър се съсредоточава изцяло върху операн​тното научаване. При него реакция, зад която стои позитивен ре​зултат, се стреми да се повтори, а такава, зад която стои негативен резултат, обратно, се избягва. По този начин поведението се влияе от реакциите на обкръжението.
Подкреплението е ключова концепция според Скинър. Конс​татира се различие между първичните (безусловни) и вторичните (условни) подкрепящи стимули. Вторичните (подкрепящи) стимули (пари, внимание, одобрение) оказват силно влияние върху поведе​нието на човека. Подчертава се и значението на така нар. аверсивни стимули, като наказание и негативно подкрепление. Скинър се е борил с използването на аверсивните методи (наказанието) в контрола на поведението и е придавал особено значение на конт​рола посредством позитивни стимули. Концепцията за оперантното научаване многократно е потвърждавана от експериментален опит. Съвременното разбиране за оперантното научаване е широко. Ос​новните области на приемане са обучението в навици за общуване и биологичната обратна връзка. Предполага се, че тренирането на увереност в себе си, основана на методични репетиции и самокон​трол е полезно и успешно за различни социални интеракции. Дока​зана е и ефективността на биологичната обратна връзка в лечени​ето на мигрена и тревожност.
Основните положения на Скинър за човешката природа са яс​ни и определени. Сред тях са детерминизъм (зависимост от мина​лия опит, който обуславя настоящото поведение), изменяемост (поведението се променя с течение на живота), обективност (чо​вешката дейност може да се обясни с обективните отношения стимул-реакция). Рационалност-ирационалност и хомеостаза-хетеростаза са неприемливи според Скинър, тъй като той отрича всички вътрешни източници за човешкото поведение.
СОЦИАЛНО-КОГНИТИВНО НАПРАВЛЕНИЕ
(Алберт Бандура, Джулиан Ротер)
Алберт Бандура (род. 1925) Кратки биографични данни
Роден в Канада през 1925 г. През 1949 г. получава бакалавърска степен по хуманитарни науки, а по-късно и степен "док​тор" по философия. Бандура активно се занимава с изучаване на социално-когнитивния подход. Публикувал е многобройни книги и научни статии за изучаване на личността. Заслугите му за раз​витие на психологията са подобаващо оценени - избран е за президент на Американската психологична асоциация през 1973 г., а през 1980 г. получава награда за водещи научни достижения и за "новаторски експерименти в различни направления, включая нравственото развитие, научаване чрез наблюдение, овладяване на страха, самоконтрол и др.". Бандура е водещ социално-когнитивен теоретик, признат в модификация на поведението, и водещ авторитет в изследването на агресивното поведение и половоролевото развитие.
В последните десетилетия на XX век много учени предпола​гат, че човешкото поведение се регулира от сложни взаимодейст​вия между вътрешните и външни фактори. Кулминация в подобни разсъждения са разбиранията на видни бихевиористи от така нар. социално-когнитивно направление.
Бандура предполага, че психическото функциониране се раз​бира в контекста на непрекъснатото взаимодействие между поведенчески, когнитивни и фактори на средата. Това означава, че по​ведението се повлиява от обкръжението, но хората имат също ак​тивна роля за създаване на социалната си среда. Тази концепция коренно се различава от разбирането на Скинър за човешкото по​ведение, което се ограничава до двуфакторните едностранни мо​дели, при които само външните събития служат като причина за поведението. Бандура също подчертава важността на мотивация​та, емоциите и действията за човешкото функциониране.
Основната теоретична концепция на Бандура е моделиране или научаване чрез наблюдение. Ключовото положение се състои в това, че моделирането генерира научаване чрез информация и подбуждане.
Важна тема в социално-когнитивната теория на Бандура е саморегулирането или начинът, по който хората регулират собстве​ното си поведение. Придава се значение на самонаблюдението, съжденията и самооценката. Бандура разглежда и въпроса защо хората наказват себе си.
Той разширява своята гледна точка и със самоефективността като важен аспект на психосоциалното функциониране. Тя е свързана с осъзнаваните от човека способности и основните из​точници за тяхното формиране - изграждане на поведението, кос​веният опит, вербалните убеждения, емоционалният подем (как да преодоляваме страха си).
Разглежда се феноменът самоконтрол. Описани са пет ос​новни стъпки за самоконтрол: определяне на изменяемото поведе​ние (неговите форми), сбор от основните данни (информация за факторите, водещи до съответното поведение и как да се проме​нят), разработка на програма за самоконтрол (самоподкрепление, самонаказание, планиране на обкръжение), изпълнение и оценка на програмата и завършване с разработване на примери как само​контролът може да се осъществи в живота.
Джулиан Ротер (род. 1916) Кратки биографични данни
Роден в Бруклин, САЩ, през 1916 г. Бил третият син на ро​дителите си, еврейски емигранти. Жаден читател на литера​тура, като произведенията на 3. Фройд и А. Адлер направляват по-нататъшните му научни интереси. Получава магистърска, а по-късно и докторска степен по клинична психология през 1941 г. През 1963 г. е избран за професор и за директор програма в уни​верситета в Кънектикът.
В центъра на внимание в теорията за социално научаване според Ротер стои прогнозирането на човешкото поведение в сложни ситуации. Тези промени включват в себе си потенциала на поведението, очакването, ценността на подкреплението и психоло​гическата ситуация. За да се предскаже дадено поведение, Ротер предлага следната хипотетична формула:
Потенциал на поведението = очакване + ценност на подк​реплението.
Основен конструкт в теорията на Ротер е локусът на контро​ла (в каква степен хората контролират подкрепленията в своя жи​вот).
Поведенческото и социално-когнитивното направление са по-нови направления, които търсят ресурс за справяне с човешките проблеми в промяна на поведението. Тренирането на качества, научаването на умения са все възможности, които консултиращият използва и прилага в случаи, когато се налага ефективна намеса в стратегиите на поведение на дадена личност. В тези случаи не се интересуваме от миналото на клиента, а се концентрираме „тук и сега" - когато работим с клиенти с агресивно поведение и ги учим на самоконтрол, или в случаи на зависимости, когато е необходимо човек да си изработи нови модели за справяне с проблема и др.
ХУМАНИСТИЧНО НАПРАВЛЕНИЕ
(Ейбрахам Маслоу, Виктор Франкъл)
Ейбрахам Маслоу (1908-1970) Кратки биографични данни
Роден в Бруклин, САЩ, през 1908 г. Син на необразовани ро​дители - евреи, емигрирали от Русия. Родителите му съдейст​вали за неговата образованост. Маслоу имал враждебни отно​шения с майка си, религиозна жена, която често го заплашвала, че ще заплати за лоши свои постъпки. Оттам и неговата нена​вист и недоверие към религията и Бог.
След завършване на докторската си степен, Маслоу рабо​ти с Е. Торндайк. Общува с видни учени като Е. Фром, А. Адлер, К. Хорни и др., които формират интелектуалната основа за ху-
манистичните му възгледи. Бил е член на професионални по​четни общества, а мнозинството от книгите му са написани през последните 10 г. от живота му.
Основни принципи на хуманистичната психология (според Маслоу)
Хуманистичната психология поставя началото на човешко изображение, съвършено различно от психоаналитичното и бихевиористичното разбиране за личността. Под влияние на екзистен​циалната философия, хуманистичната психология представя лич​ността като съзидателно и единно цяло в основата си. Основна цел е изучаването на здравия индивид.
Маслоу описва човешката мотивация като сбор от йерархични потребности. Най-нисшите (основните) в йерархията трябва да бъ​дат удовлетворявани най-напред. Той подрежда човешките пот​ребности под формата на пирамида, съобразно тяхната доминираност или необходимост: 1) физиологични (вода, храна), 2) безопас​ност и защита (стабилност), 3) принадлежност и любов, 4) самоу​важение, 5) самоактуализация.
Хуманистичната природа в теорията на Маслоу особено ярко се проявява в концепцията за самоактуализацията. Обсъждани са 15 основни характеристики на самоактуализацията, сред които ефективното възприемане на реалността; непосредственост и естественост; приемане на себе си, другите и природата; центрираност на проблема; потребност от независимост и уединение; авто​номия; обществен интерес и др.
Маслоу различава две големи категории мотиви у човека: дефицитарни (свързани със снижение на напрежението) и мотиви на ръста (свързани с повишаване на напрежението, посредством нови преживявания).
Основните положения в хуманистичната теория са:
- привързаност към свобода, рационалност, холизъм (ця​лост), изменяемост, субективност;
- междинна позиция по отношение на проактивност-реактивност;
- слаба привързаност към позициите на конституционализма.
Виктор Франкъл (1905-1977) Кратки биографични данни
Виктор Франкъл е австрийски невролог и психиатър. Роден е във Виена, а през 1923 г. завършва медицина във Виенския уни​верситет. От 1942 до 1945 г. прекарва живота си в концлагера Аушвищ, а после в Дахау. През 1946 г. издава книгата „Смисълът на живота" в която описва вълнуващо ужасите, които е прежи​вял, и уроците, които е научил. След войната Франкъл неп​рестанно усъвършенства и разпространява схващанията си за човешката природа чрез статии, лекции и 17 книги, преведени на няколко езика. От 1970 до 1973 г. е професор в Американския международен университет в Сан Диего.
Както и 3. Фройд, Франкъл се занимава главно с природата и лечението на неврозата, като надгражда върху неговия принос. Фройд открива корените на тези разстройства в тревожността, предизвикана от несъзнавани мотиви, които са в конфликт. Фран​къл разграничава няколко вида неврози, породени от липсата на смисъл в живота. Днес се наблюдава широко приемане на екзис​тенциалната анализа, една от които е школата на логотерапията на Франкъл . Логотерапия идва от гръцката дума „логос", която се превежда като „смисъл". Занимава се със смисъла на човешкото съществуване и човешката потребност от смисъл. Теорията за чо​вешката природа е изградена на базата на три схващания: свобо​дата на волята, волята за смисъл и смисъла на живота. Франкъл приема, че макар животът ни да е обект на външни влияния, „ние сме свободни да избираме как да реагираме", изпитваме „постоян​на потребност да търсим не себе си, а смисъл, който да осигури цел на съществуването ни". Според Франкъл същ​ността на човешкото битие се изгражда от факторите: духовност, свобода и отговорност. В системата на автора има една фунда​ментална мотивация - волята за смисъл - жизненоважна за пси​хичното здраве, а в екстремални ситуации - за оцеляването на чо​века.
Според схващането на Франкъл здравата личност е ориенти​рана към бъдещето. Без бъдеще животът загубва своя смисъл.
Теорията на В. Франкъл е сложна система от екзистенциално-философски, психологически и медицински възгледи за природата и същността на човека. Авторът насочва вниманието си към свободната човешка личност, която не е ограничена изцяло нито от преживяванията в детството си, нито затворена от миналото си, нито доминирана от физическата среда. Личността, според Фран​къл, е способна да избира как да се държи и как да реагира на про​менящите се обстоятелства.
ФЕНОМЕНОЛОГИЧНО НАПРАВЛЕНИЕ
(Карл Роджърс)
Карл Роджърс (1902-1987) Кратки биографични данни
Роден в щата Илинойс, САЩ, през 1902 г. Бил четвъртото от шест деца в семейство с добри материални възможности. Детството му преминало в строга и безкомпромисна религиоз​на и нравствена атмосфера, в която Роджърс четял много книги за приключения. Проявявал интерес към природата. Започва на​учната си кариера през 1927 г. в Института за детско възпита​ние в Ню Йорк. През 1940 г. заемал длъжността професор по психология в университета в щата Охайо и привлича внимание​то към своята система, особено след изданието на книгата му "Консултиране и психотерапия: нови концепции в практиката". През 1951 г. издава книгата "Клиентцентрирана терапия: съв​ременна практика, смисъл и теория". Заема поста президент на Националния изследователски съвет на Американската психо-терапевтична академия. Сферата на интереси на Роджърс, ос​вен психотерапия, са педагогика, междукултурна комуникация и решение на междунационални конфликти. Роджърс създава не само нов тип психотерапия, но и нов подход към човека, наречен „клиентцентриран подход".
Феноменологичното направление подчертава идеята за това, че човешкото поведение може да се разбира само в субективното възприятие и познаване на действителността; че човек сам предиз​виква съдбата си; че самотата е присъща на човешкото съществуване.
Всички човешки мотиви в теорията на К. Роджърс са включени в един мотив - тенденцията към актуализация, вроденият стремеж на човека да се актуализира, съхранява и самоидентифицира. Единствената реалност от гледна точка на възприятията е субек​тивната реалност - личните преживявания. Централно място има Аз-концепцията на личността. Опасност настъпва, когато човек от​крие несъответствие между Аз-концепцията и общите преживяния.
Роджърс описва свой уникален опит при работа с клиенти, на​речен „клиентцентрирана терапия". Консултира лица с нарушения, потърсили помощ за промяна на своята личност . Обръща се внимание на взаимоотношенията между клиент и терапевт и се об​съждат условията за позитивно изменение на личността (пълно​ценно функциониране). Някои от тях са откритост на преживявани​ята, екзистенциален образ на живота, доверие, свобода, креативност и др. Целта на терапията според Роджърс е премахване на несъответствието между преживяванията и самотата у човека, отк​ривайки възможност да живее богат и пълноценен живот.
Роджърс формулира три основни принципа при работа с кли​енти: 1) емпатия (съпричастност, разбиране), 2) автентичност (ис​тинност), 3) конгруентност (безусловно позитивно приемане).
Хуманистичното и феноменологичното направления дават възможности на консултанта/терапевта за „нов" поглед върху чове​ка - с подхода на Маслоу към самоактуализиращата се личност, мотивацията на здравата личност и основните постулати за работа с клиенти на Роджърс. Разбиранията на последователите на Мас​лоу и Роджърс революционно променят отношението към личност​та, към клиента. Дава се възможност за творчески подход в проце​са на „помагане". Търсят се ресурсите на човека, неговите потреб​ности, неговите желания. В случаи, когато клиентът не се е спра​вил с най-жизнено важните си потребности от оцеляване, разбира​нето е, че той не може да мисли за духовност и култура. Тогава консултиращият насочва усилия за разрешаване на прозаичните проблеми, а по-късно се насочва към потребността от общност, от приемане, любов и актуализация. Безбройни са примерите, в които помагащият професионалист работи по различен начин от методи​те на юриста и полицая с клиент, извършил престъпление - според
принципа за безпристрастност и безусловно позитивно приемане на Роджърс. Уместно при кризисна интервенция е приложението на „логотерапия" - методът на Франкъл. Идеята за търсене на „во​ля за живот" при клиенти, загубили смисъла да съществуват, на​мира изключително място в случаите на криза - ситуативна или възрастова.
ПСИХОДРАМАТИЧЕН ПОДХОД-РОЛЕВА ТЕОРИЯ
(Джейкъб Морено)
Джейкъб Морено (1892-1974) Кратки биографични данни
Роден по време на пътешествие на родителите си по Чер​но море през 1892 г. По-късно семейството се премества във Виена, където остава до 1925 г. Морено завършва Виенския уни​верситет и получава степен доктор по медицина. Издава лите​ратурен ежегодник. Организира театър по импровизация. През 1925 г. емигрира в САЩ, където провежда изследвания в училища и други възпитателни учреждения. През 1941 г. създава Амери​канско общество по групова психотерапия и психодрама.
Психодрамата е групова терапия, разработена от Морено, в която чрез метода на театъра се изследва личността, междулич​ностните отношения, конфликтите по отношение на човешките чувства и емоционалните проблеми.
Спонтанността е фундаментално понятие в теорията на Морено. В обикновения език „спонтанност" обозначава инстинктив​но действие на тялото или ума, което не е в резултат на съзнание​то. Определение, което предполага липсата на самоконтрол. В контекста на теорията на Морено спонтанността възниква, за да бъде изразходена и може да бъде тренирана чрез множество психодраматични техники.
От психодраматична гледна точка стои идеята за ролите и играенето на роли. Ролите са предсказуеми модели на наблюда​ваното поведение, проявени в определени социални ситуации. Сложността и разнообразието на ролите, които играем, отразяват сложността на заобикалящия ни свят (ролята на родител, сестра, брат, лекар, учител, жертва, любовник, пациент и др.). В реалния живот тези роли са истински, в зависимост от изискванията на се​мейството, професионалната общност и др.
Участници в психодрамата
Водещ. Организира и управлява сценария. Избира подходящи техники, регулира емоционалното напрежение и включеност на всеки участник. Изпълнява изследователска функция - наблюдава вербалното и невербално поведение, процеса, съдържанието, це​лите, средствата, като не се намесва в съдържанието на играта, а само генерира идеи.
Протагонист. Главният герой, който предлага материал за изиграване, постановката на проблема (клиент).
Спомагателен Аз. Член от групата, когото протагонистът из​бира за изображение на отсъстващите участници в сценария. Мо​же да изпълнява ролята на друг човек, вещ, идея, сън, чувство.
Фази на протичане на психодрамата
Загряване. Цели подготовка на участниците в групата за психодраматично действие, намаляване на напрежението, групово сцепление (кохезия).
Същинска фаза. Основна роля има протагонистът, който представя проблем, ситуация. Ако не бъде представена значима тема, то водещият провокира групата към обсъждане на проблем​на ситуация, актуална за участниците.
Обсъждане. Не се използва действие, а участниците в групата изразяват чувствата си, обсъждат или анализират случилото се. Не се дават оценки, съвети, обобщения. Изразяват се чувства и преживявания от миналия опит. Анализира се начинът, по който са из​пълнени ролите, практикува се така нар. "шеринг" - връщане на участниците в реалността.
Резултати от участието в психодраматично действие
- разширява се самопознанието;
- развиват се Аз-ът и социалните връзки на личността;
- използват се всички времеви зони (минало, настояще, бъ​деще);
- използват се техниките на бихевиоралното научаване, не-вербални техники и др.
Психодраматичният подход е творчески, креативен начин за справяне с проблема на клиента. Както и в останалите направле​ния, консултантът трябва да бъде специално обучен за работа с методите на психодрамата. Под формата на игра, или с влизането в роли, методът дава възможност за навлизане в дълбочина на проблема, осъзнаването му и възможности и алтернативи за него​вото разрешаване. Всеки един житейски проблем може да бъде разгледан от позициите на психодраматичния подход.
СИСТЕМНО-ФАМИЛНИ ТЕОРИИ
Различните явления от заобикалящата действителност могат да се разглеждат като съставени от елементни цялости (системи), чийто вътрешен и външен живот е свързан с определена структу​ра. От позициите на социалната антропология и системно-функционалистките й перспективи обществото като социален фе​номен е система от съставящи го единици (различни видове соци​ални системи, социални връзки, отношения).
Същността на социалната система позволява елементите от социалната действителност (индивиди, групи, общности, институции и др.) да се откроят като подсистеми с определено място, ро​ли, функции върху социалните промени и развитие.
Структурно всяка една система се състои от елементи с опре​делени качества и взаимовръзки помежду си. Тези елементи при​тежават вътрешна подреденост с определена йерархия и зависи​мости. Системата притежава и граници, които могат да бъдат от​ворени (пропускливи) и затворени (непроницаеми). Системите при​тежават качеството синергия - способност да се създава самоорганизация в системата, и ентропия - необходимостта от външна намеса в системата. Пример могат да бъдат партньорите в една семейна система, които се стимулират и поддържат взаимно, за да укрепват устойчивостта си, и случаите, когато взаимоотношенията се нуждаят от външна намеса за постигане на вътрешен баланс.
Системно-фамилните теории представляват интерпретация на познания и прагматичен опит от няколко области - системна те​ория, теория на фамилната терапия и социологическите теории за семейството. Основополагаща е общата теория за системите на фон Берталанфи. В нея понятието „система" се дефинира като "ди​намична подреденост от елементи и процеси, намиращи се във взаимодействие помежду си". Фамилната структура отразява не само състава на семейството, но и характеризира моделите на взаимодействие между отделните членове, разглеждани в тяхната цялост и взаимовръзка. Според системно-фамилната теория човек може да бъде разбран, ако не се разглежда като отделна част от социалната общност, към която принадлежи. Неговият живот е част от общия живот на семейството и общността. Всяка промяна, криза, критичен период в живота на личността неотменно се отра​зява върху живота на цялата система и нарушава целостта на нейните граници.
Семейните граници диференцират от една страна семейство​то като цяло (външните граници), и от друга, отделните подсистеми вътре във фамилната система (вътрешни граници). Качеството на тези граници - ригидни или размити, зависи от естеството на се​мейните комуникации, идентичността на членовете, тяхната зави​симост или автономност. Семейната система е в процес на посто​янна промяна, която преминава през различни етапи - сигнализи​ращ, дестабилизиращ, етап на разрешението.
Системно-фамилните теории дават едно по-широко разбира​не за проблема на клиента. Той и Светът около него. Човекът като част от система. Много често в личната история на клиента проблемите са свързани с неговото обкръжение - не само със соб​ствената му личност. Познаването на системно-фамилните теории и възможностите, които те дават, улеснява работата на консулти​ращия и разширява начините за интервенция. Когато в семейство​то възникнат проблеми, когато родителите не могат да се справят с детето си, когато човек се чувства самотен или в изолация - тогава би могъл да се потърси ресурс за справяне чрез теориите за фа​милните системи.
ИНТЕГРАТИВНИ ПОДХОДИ И МУЛТИМОДАЛЕН ПОДХОД
Интегративни подходи
Много съвременни подходи в психотерапията и консултиране​то не изхождат от единна теоретична концепция и не могат да се впишат в определен подход. Те са съчетание на техники, взети от инструментариума на различни школи, в контекста на определена идея за причините на психическите и поведенчески проблеми. Тези подходи носят общото наименование интегративни подходи и съчетават два вида еклектизъм - систематичен и несистематичен. При систематичния еклектизъм консултантът се ръководи от една предпочитана теория и използва техники от други теории. При несистематичния еклектизъм не се обясняват логически или доказ​ват използваните подходи.
Консултиране по жизнени умения
Известен още като "Помощ за развитие на жизнени умения", методът обединява силните страни на различни теоретични под​ходи. Автор е Р. Нелсон-Джонс. Основни положения:
- човешкият живот е двойствен - биологичен и психичен;
- човешкият живот е съвкупност от научени жизнени умения (освен биологическите функции);
- всички хора имат основна мотивационна структура, насоче​на към оцеляване и развитие;
- проблемите на хората се дължат на недостатъци в жизне​ните умения и неспособност да използват силните си стра​ни, вследствие на недостатъчни навици за мислене.
Краткосрочна позитивна терапия
Въведена за пръв път от Носрат Песешкиан през 1972 г., кой​то създава собствена психотерапевтична концепция, ориентирана към хармонизиране на живота на човека, повишаване на реалис​тичното начало при възприемане на света и преработка на нега​тивните аспекти на проблемите. Авторът се старае да спечели па​циента чрез разгръщане на „позитивните" особености на неговата психопатология. Използват се психодинамични и поведенческо-терапевтични елементи в терапията. Стремежът на автора е да не се активизират механизмите на съпротиви у клиента, а самата кон​султация се осъществява чрез цитати от поети, поговорки, ориен​талски приказки и митове, метафори и житейски мъдрости. Пози​тивната психотерапия е "нова вълна" в развитието на терапията и се свързва с имената на Т. Ахола, Б. Фурман, Дж. Хейли.
НЛП-консултиране (невро-лингвистично програмиране)
Съвременен еклектичен подход, създаден от Дж. Гриндър и Р. Бендлър през 1975 г. За основа на метода авторите използвали опита на най-добрите комуникатори в областта на психотерапията - Фриц Пърлз, Вирджиния Сатир, Милтън Ериксон. Наименование​то на НЛП се отнася до: "невро" - ума и начинът на организация на менталния ни живот; "лингвистично" - начина, по който използваме езика и неговото влияние; "програмиране" - сериите повтарящо се
поведение в живота на човека, начинът на целенасочено действие. Обхващат се мисленето, поведението, взаимоотношенията и чувствата. Използват се за практическо разработване на линия на поведение и повишаване на самоудовлетвореността на човека. Процесът, на който се основава НЛП, е моделирането. Основно положение е доброто самочувствие, което осигурява добра ефек​тивност и качество на живот. В НЛП-метода се използват множест​во техники от различни школи. Това го прави универсален и при​ложим не само в терапията, но и в бизнеса, в спорта, в обучението. Методът позволява личността да постигне целите си по-бързо и ефикасно. Разбирането и практикуването на НЛП помага за:
- засилване на способността за убеждаване;
-  положителна умствена нагласа;
- самоконтрол;
-  прекратяване на нежелани навици и др.
Мултимодален подход
Създаден от А. Лазарус, като в основата му стои теорията на социално-когнитивното научаване на А. Бандура. Методът изхожда от няколко основни положения:
- всички хора имат вродени способности да понасят отрица​телни стимули, като се наблюдава праг на поносимост (ни​во на поносимост на болка, стрес, фрустрация);
- човек съществува в седем модалности: поведение, афект, усещане, образи, когниции, междуличностни отношения, биологични зависимости. Различните индивиди се отлича​ват с различни модалности - някои са по-емоционални, други - по-рационални и др.;
- модалният профил се определя от три фактора: генетичес​ко предразположение, обкръжаваща среда и социално нау​чаване;
- причините за психическите проблеми у хората се коренят в несъответствията в модалния им профил.
Най-съвременните методи на работа в помагащите профе​сии  се обединяват като интегративни  подходи и мултимодален подход. Съчетаването на различни елементи от разнообразните направления за изучаването на човешкото поведение дават въз​можност за по-широки пътища за справяне с различните житейски проблеми. Тук консултиращият може да борави със знанието, с професионализма и със собствения си жизнен опит. Обединяващо е изискването за коректност към личността на клиента и към про​фесионалната етика.
ПРИЛОЖЕНИЕ НА ОСНОВНИТЕ ПСИХОЛОГИЧНИ
НАПРАВЛЕНИЯ В СОЦИАЛНАТА РАБОТА
Основните психологични направления са предпоставка за разбиране на човешкото поведение в контекста на социалното об​кръжение. Те дават добра базисна подготовка на социалните ра​ботници в практикуване на професията.
Как да се разбира човешкото поведение през призмата на психоаналитичното направление? Или през призмата на хуманис​тичното и поведенческо направление? Или през погледа на съвре​менните психологични подходи?
В една или друга ситуация социалният работник може да ин​терпретира поведението на клиента през съответната научна па​радигма (понятие, което се свежда до модел, научен подход) и да потърси алтернатива за решаване на проблема. Гъвка​востта при избора на подход или умението за съчетаване на еле​менти от различните подходи предполага по-успешно приложена професионална позиция.
Теоретичната и практическа социална работа е немислима без познаване на основните психологични направления (парадиг​ми) за човешко поведение. Въпреки радикалната промяна в начи​на, по който много съвременни учени разглеждат личността, класи​ческите психологични школи остават основен ориентир в разбира​нето на човешката природа. Целта на това разбиране е не толкова терапия, колкото освобождаване на личностния потенциал за тър​сене на смисъл в живота.
Психоаналитичната теория е елитарна по своята същност. Освен класическото си разбиране за личността и нейното поведе​ние, тя намира място в социалната практика. Изискването за дъл​госрочно обучение и квалификация, безкрайно прилаганите сесии с клиенти, утежняват възможностите за приложение от социални ра​ботници. От друга страна, много полезно би било знанието за чо​вешкото поведение от позициите на психоанализата, особеностите на ранното детство, оказваните съпротиви и защитни механизми от страна на клиента.
Последователите на 3. Фройд допълват и доразвиват психо​аналитичната парадигма. В социалната работа, която разглежда човешкия живот в контекста на социалното обкръжение, важно място заема теорията на Е. Ериксон за осемте стадия на психосоциално развитие (жизнени стадии на развитие).
Не по-малко е значението на поведенческото направление (бихевиоризъм), което дава адекватно обяснение за мотивите в човешкото поведение. По-късно хуманистичното направление вна​ся ново разбиране за личността като съзидателно и единно цяло. Основните потребности в живота на човека, представени от Е. Маслоу, помагат за ориентиране в произхода на човешките проб​леми и в търсене на начини за тяхното решаване.
Системно-фамилните теории са много добър ориентир в со​циалната практика, която се стреми към възприемане на личността като част от система с взаимно свързани и зависими единици.
Съвременните интегративни подходи съчетават техники и елементи от различни школи и по този начин дават възможност за един гъвкав подход при решаване на проблеми и професионално партниране.
Приложението на основните психологични направления в по​магащите професии и в социалната работа като част от тях е и професионално, и личностно умение. То изисква добро базисно познаване на теориите за човешко поведение и много добра подго​товка и познаване на основните методи в помагащите професии.
ИЗСЛЕДОВАТЕЛСКО-
ДИАГНОСТИЧНИ МЕТОДИ
В ПОМАГАЩИТЕ ПРОФЕСИИ
НАБЛЮДЕНИЕ
В социалната работа наблюдението е от водещите методи за диагностична оценка на случая, нуждите и потребностите на кли​ента. Наблюдение не само като част от интервюто с клиента, кому​никацията при интеракция с консултанта, а наблюдение, което со​циалните работници извършват във връзка с оценка потребностите на нуждаещия се, при информиране относно социалния му статус, при заявяване на случай или в административните социални служ​би, когато трябва да се събере достатъчно и достоверна информа​ция за същинското състояние на клиента и социалното му обкръ​жение.
Наблюдение - когато става въпрос за проследяване в дина​мика състоянието на клиента, резултатите от намесата на социал​ната служба или конкретното консултиране. Социалният работник би могъл да посети дома на своя клиент и да оцени резултата от проведената интервенция или да изследва настоящите потребнос​ти и силни страни на заявилия се. Той би могъл да оцени ресурси​те за справяне на този човек с проблемната ситуация или как про​тича хода на болестта у заболелия и връзките му със заобикаля​щата го социална среда.
Поддържането на постоянна връзка чрез наблюдение между водещия случая и самия потърпевш съдейства за преформулиране нуждите на клиента и неговите заявки, за сравняване с действи-
телността, планиране и намеса за достигане на желания резултат, търсене на съдействие от други професионалисти и институции.
Наблюдението при работа с деца носи информация за света посредством зрителните възприятия. По този начин на "възпита​ние" се обогатява сетивният опит на децата, съдействащ за когнитивното (познавателно) развитие.
Така например, при индивидуална работа наблюдението изисква да се направи преценка на външния вид на клиента (сте​пен на грижа, самозанемаряване, поза, облекло, облик), поведени​ето и психомоторната му активност (стереотипно поведение, мани​ери, жестове, степен на възбуда), настроение и афект, реч, нару​шения във възприятието, строеж и съдържание на мислите и др.
Като изследователски метод /метод за диагностика/ наблюде​нието означава "възприемане, регистриране и оценка на явления, процеси, събития, прояви и състояния с цел те да се изучат с оглед на конкретни цели". Външното наблюдение, за разлика от самонаблюдението, бива:
- обикновено (възприемане на всичко, което с помощта на сетивните органи може да се установи за определено време);
- научно (провежда се с определена научна цел и отговаря на определени условия за обективност, надеждност и ва​лидност);
- открито (явно се провежда от изследователя) и скрито (с помощта на технически средства);
- пряко (непосредствено наблюдение от изследователя) и косвено (наблюдението не се извършва от изследователя, а от упълномощени лица);
- лабораторно (при строго контролирани условия в специал​ни за целта помещения); 
- полево (провеждане в естествени условия).
Подготовката и провеждането на научното наблюдение изисква:
- разработване на теоретичен модел на наблюдението;
- определяне на основни категории, критерии и показатели
за процедурата;
- подбор и подготовка на наблюдатели; 
- организация на наблюдението; 
- разработване и изпробване на протокол; 
- провеждане и анализ на наблюдението.
ДИНАМИЧНО ИНТЕРВЮ
В контекста на една консултация консултантът трябва да пос​тави диагноза (социална, психологична, психиатрична) на състоя​нието на клиента, а също и да разбере човека, потърсил помощ. Първото се постига чрез традиционно събиране на данни (което в различните професии носи различни имена - психиатрична анам​неза, психологична екплорация, социална анамнеза), а второто, посредством специфични техники на интервюиране. Това означа​ва, че интервюто е важно не само за събиране на данни за социал​ния партньор, но и за отчитане на динамичния процес (интеракцията между двама души), да се направи оценка на нуждите на клиен​та и се внесе промяна в неговите нагласи и емоционални преживя​вания.
Целта на всяко интервю е да се разбере защо е дошъл кли​ентът и да се вземе решение за подходящ начин на действие.
Сравнение между два подхода в консултацията
	ЛИЧНОСТ-центриран (психосоциален модел)
	БОЛЕСТ-центриран (биологичен модел)

	Обслужва болния човек
	Обслужва болестта

	Интересува се от:

	Конкретния индивид;
	Симптомите;

	Конкретната ситуация;
	Диагнозата;

	Конкретните отговори;
	Лечението.

	Конкретните нужди.
	

	Постига се чрез:

	Отчет на собствените и тези на болния преживявания в ситуация на интеракция;
	История на заболяването;

	
	Анамнеза, статус;

	
	Необходими изследвания;

	Търсене на взаимно приемли​ви решения и помощ на клиен​та да си "помогне" сам;
	Инструктира   кой  е  правилния начин за лечение, интервенция;

	Спомага за поемане на отго​ворност,   инициативност  и  ак​тивност;
	Заповядва и  изисква подчине​ние и послушание;

	Разчита   на  сътрудничеството на клиента.
	Ограничава;

	
	Разчита   на   спонтанността   и търсенето у пациента.


Пример за един от начините за преодоляване на този поляритет са семинарите на М. Балинт с лекари, при които се поставят следните цели:
- възстановяване на досега със собствените чувства (гняв, вина, разочарование и др.) и използването им в процеса на общуване с клиента за постигане на споделено мнение по проблема и начините, по които той да бъде третиран;
- отучване от защитите: стремеж за преодолява​не на поставяната дистанция между клиента/терапевта и пациента и изместване на фокуса на внимание от клиен​та/пациента като личност, в посока към болестта му.
Фази в развитието на динамичното интервю: I фаза: Въвеждане
Продължава 2-3 минути, като говори предимно консултантът. Важна е, тъй като първоначалното впечатление, което консултан​тът оставя у клиента, предопределя в известна степен хода и из​хода на интервюто.
От значение е начинът, по който клиентът е посрещнат. От консултанта (социален работник) се изисква:
- да покани клиента, да го поздрави и го настани да седне (обикновено клиентът сам прави избор кое място да заеме);
- да се представи и обясни накратко с какво се занимава;
- да се уточнят ролите и времевите рамки на работното вза​имоотношение;
- да се постигне споразумение за обръщенията Ти/Вие;
- да се разгледа въпросът за доверителността (конфиденциалността);
- да се изяснят целите на интервюто и начините, по които ще се работи с клиента;
- да се снижи първоначалното напрежение - добре е консул​тантът да долови и отговори на незададените въпроси от страна на клиента. Те се коренят в неговите основни, ек​зистенциални страхове и могат да приемат следните фор​мулировки:   Кой е терапевтът - мъж или жена, млад или стар?
•   Ще ме разбере ли?
•   Ще вземе ли страна?
•   Колко ще трае срещата?
•   Ще пита ли неудобни въпроси?
•   Трябва ли да съм нащрек?
•   Може ли да ме нарани?
•   Какво вече знае за мен?
•   Компетентен ли е консултантът?
    Ще имам ли думата? и т.н.
- да се уточнят специфики при препращане от/към друг колега.
Обясненията и информацията от страна на консултанта тряб​ва да бъдат сведени до минимум - да са ясни, кратки и разбирае​ми за клиента. Необходимо е консултантът да покаже, че е готов да го изслуша, че е тук, за да му помогне да вземе сам решение по проблема си.
II фаза: Отваряне
Продължава 5-8 минути, като говори предимно клиентът. Тук той затвърждава или отхвърля първоначалните си впечатления от консултанта, създадени по време на въвеждането. Това го ориен​тира дали е сигурно да споделя, колко и как да го прави.
За консултанта това е времето за задълбочаване на рапорта (ангажирането) с клиента. Отворени въпроси и изказвания от него улесняват клиента да говори със свои думи за нещата, които го вълнуват и да представи своята гледна точка. Например:
"Разкажете ми какво Ви води насам днес".
"Нека да започнем с нещата, които Ви вълнуват напоследък".
"Разкажете ми нещо за грижите Ви в последните седмици!"
"Кои са нещата, с които трябва да се справяте напоследък?"
Основни области, в които консултантът се ориентира чрез фазата на отваряне:
- Очаквания и съзнавани потребности на клиента. Част от най-обичайните съзнавани потребности на клиента са:
•   някой да го изслуша какво говори;
•   някой да му потвърди, че е нормален;
•   някой да му потвърди, че не е нормален;
•   някой да му каже "какво става с него";
•   някой да му даде лекарства и др.
Често пъти консултантът долавя, че мотивацията на клиента е по-скоро манипулативна, отколкото действителна нужда от помощ:   
     да накара близките му да престанат "да го тормозят";
•   да представи "бележка" пред властите, че е "разстроен";
•   да бъде приет в болница, за да разреши друг проблем;
•   да издейства желаните лекарства.
- Психично състояние на клиента. Във фазата на отваряне консултантът внимава за сигнали от психичното състояние на клиента, които биха наложили промяна в стратегията на самото интервю, докато по-задълбоченото изследване на психичния статус се провежда в същинската фаза на ин​тервюто. Три са основните неща, които интересуват кон​султанта:
•   сигнали, показателни за евентуална психиатрична диаг​ноза и нужда за задълбочаване на изследването в тази посока;
  сигнали, показателни за съпротиви/защитни механизми, които трябва да се посрещнат по подходящ начин;
•   сигнали, показателни за нужда от радикална промяна във формата на интервюто.
- Несъзнаваните потребности на клиента и гледната точка на консултанта. От съществено значение е ориентирането в несъзнаваните потребности на клиента. Голяма част от из​куството на интервюто се крие не в анализиране на това какво клиентът споделя открито, а в долавяне на това какво не доизказва, какво не казва, защо не го казва и как го пра​ви. Тези подробности се коренят в основни екзистенциални страхове и теми (да бъдеш зачетен, да упражняваш вътре​шен и външен контрол, да признаят качествата ти, да се чувстваш сигурен и др.), с които клиентът борави на полусъзнавано или изцяло на несъзнавано ниво, и пропускът да бъдат посрещнати по подходящ начин може да породи зна​чителни съпротиви в процеса на интервюиране.
Понякога е възможно гледната точка на клиента за проблеми​те му и тази на консултанта да са доста различни. В хода на интервюто е необходимо да се постигне споделено съгласие за пробле​ма и начина за разрешаването му. Ето защо още в самото начало е добре да се пита за идеите, очакванията, страховете и здравните опасения на клиента, за да се доловят вероятните различия в гле​дищата и се започне процесът на настройване към клиента и обу​чението му.
о Характер на предстоящото интервю. Всяко интервю е уни​кално само по себе си, защото е взаимодействие между двама души, всеки от които внася в него своята индивиду​алност. Комуникацията между тях определя характера на интервюто. За постигане на добро интервю трябва да се долавят белезите, които сигнализират за непродуктивен модел на комуникация. Примери за такива непродуктивни модели са: затвореното (затлачено) интервю, разпиляното (лутащото се) интервю и репетираното интервю. Вникването в непродуктивния модел на тези интервюта изисква поз​наване на поведенческите характеристики на двамата участници, от чието съчетаване се получават различните типове интервюта.
При клиента се следи за:
    продължителността на изказванията;   
    латентното време на отреагиране;
•   невербалната комуникация. 
При консултанта е важно:
•   съотношението на отворените към затворените въпроси;
•   фокусираните изказвания;
•   улесняващите маневри, емпатичните изказвания.
При затвореното интервю продължителността на изказвания​та и невербалната комуникация на клиента е ограничена (намале​на), а латентното време на отреагиране е увеличено. Съотношени​ето на отворени към затворени въпроси, които задава консултан​тът, е намалено, улесняващите маневри и емпатични изказвания са по-малко, докато фокусиращите изказвания са увеличени.
Практическото справяне с тези непродуктивни комуникацион​ни модели изисква от друга страна познаване на видовете въпро​си, които задава консултантът.
Видове въпроси, които се използват в динамичното интервю:
	Отворени

	Отворени въпро-
	1. Какво Ви води за консултация днес?

	си:
	2. Какво смятате да направите, ако...?

	
	3. Как ще реагирате, ако...?

	Нежни команди:
	1. Опишете ми как точно се случи това.

	
	2. Разкажете ми нещо за Вашето дете.

	
	3. Споделете какво мислите за ...

	Затворени

	Затворени въпро-
	1. Вземахте ли лекарство?

	си:
	2. На коя дата постъпихте в болница?

	
	3. Бяхте ли много самотен там?

	Затворени изказ-
	1. Ще започнем с информация за ...

	вания:
	2. Моля, съблечете се и седнете там.

	
	3. Д-р Б. ме уведоми за вашия проблем.

	Междинни

	Преходни въпро-
	1. Можете ли да ми кажете нещо за нея?

	си:
	2. Бихте ли ми описали как се чувствахте?

	
	3. Можете ли да реагирате на ...?

	Въпроси за качес-
	1. Как е настроението Ви?

	тво:
	2. Какъв е апетитът Ви?

	
	3. Как се отрази това на съня Ви?

	Питане:
	1. Казвате, че никога не сте пушили?

	
	2. Значи, започнахте работа след 8-ми клас?

	
	3. И Вие отговорихте така на майка си?

	Емпатично изказ-
	1. Изглежда доста Ви се е струпало ...

	ване:
	2. Звучите много разтревожено.

	
	3. Трябва да е било много трудно да ...

	Улесняващи из-
	1. Продължавайте.

	казвания:
	2. Разбирам.

	
	3. Ъ-хм.


III фаза: Същинско интервю
През тази фаза консултантът се стреми да осигури естествен ход на интервюто - плавни преходи между различните области и структура, съобразена с времето. Способността за умело структу​риране и водене на интервюто се обуславя от знанието какви въп​роси да се задават и в кой момент. Умелото интервю има характе​рен интеракционен стил - взаимно ангажиране на участниците, интерес при изследване на дадена тема, изчерпването й докрай, плавни преходи към останалите теми. Същинското интервю е творчески процес и до голяма степен зависи от креативността на консултанта.
За по-голяма яснота приемаме условно, че интервюто съдър​жа следните три елемента: 1) области на интервюто; 2) разгъване на областите; 3) преходи между областите.
1) Области на интервюто:
-  Съдържателни области
Целят събиране на фактологичен материал. Едно психиат​рично интервю, например, може да съдържа следните сравнително обособени области: история на сегашното заболяване, диагнос​тични области, възгледи на интервюирания, минали заболявания, минали психични заболявания, фамилна история, социална исто​рия, психологично развитие, социална анамнеза и др. Всяка една от тях може да се раздели на отделни подобласти. Част от тях се припокриват, но в хода на интервюто разговорът обикновено се фокусира върху една определена област за даден период от вре​ме.
Социалното интервю изисква събиране на информация от​носно личностната и социална сфера на клиента - особености, ин​тереси, потребности, отговорности, приоритети, отношение към семейството и обкръжаващата среда и др. Важно място относно въпросите за перспективата заема областта на бъдещите планове. Тя е значима, поради търсенето на смисъл в живота, мотиви, сти​мули, които карат човек да се бори и решава проблемите си.
- Процесни области
Освен събиране на необходимата информация, консултантът трябва да внимава за самия процес на протичане на интервюто. Могат да бъдат дефинирани три основни процесии области:
•   области на свободно улесняване - способността за сне​мане защитите на клиента. Той бива оставен да говори спонтанно това, което му се иска да разкаже - свободно, без насочване. Целта е осигуряване на атмосфера, в ко​ято се чувства сигурен да споделя лични неща;
•   области на съпротиви - интервюиращият активно се опитва да намали специфичната съпротива. Появата й може да се обуславя от различни фактори. За спешното преминаване   отново   към   съдържателни   области,   тя трябва да бъде разрешена. В противен случай се накъс​ва плавният ход на интервюто;
•   психодинамични области - интервюиращият опитва да долови доколко клиентът има прозрение за проб​лемите си, как понася интерпретациите, как откликва на тях, т.е. интересува се повече как отговаря клиентът и защо го прави така, а не какво казва. Това го ориентира доколко психотерапията е подходяща при този клиент, с какви защитни механизми борави той и каква оценка има за себе си.
Умело воденото интервю съчетава както добро структуриране (акцент върху съдържателните области), така и добър стил на не-директивното слушане (акцент върху процесиите области). Това означава терапевтът "да върви" с клиента, да следи и откликва на моментното му емоционално състояние, като същевременно фоку​сира и изчерпва проблемната област.
2) Разгъване на областите
Разгъването на определена съдържателна област цели де​тайлно навлизане в нея и изчерпателно събиране на информация. Различни са начините за това, като два от тях в известна степен са противоположни - ригидно и плавно:
- Ригидно структурирано интервю
Клиентът има усещането, че е подложен на разпит или жур​налистическо интервю - нужно е да отговаря на серия въпроси от предварителен списък, който интервюиращият трябва да изчерпи;
- Плавно разгъване
Фокусира се върху определена съдържателна област, но ин​тервюиращият вмества въпросите в естествения поток на разгово​ра. Ключовото изказване на клиента спонтанно преминава към но-
ва  област.  Терапевтът просто проследява тази тема и  подава улесняващо изказване, което фактически е преходния въпрос:
•   "Продължавайте!"
•   "Какво имате предвид?"
•   "Разкажете ми малко повече за това."
3) Преходи между областите:
- Естествен преход
В ключовото изказване на клиента има факти, които лесно мо​гат да се отнесат до друга тематична област. Преходният въпрос на консултанта засяга тази нова област. За разлика от спонтанния преход, тук консултантът е този, който навлиза в новата област, а не клиентът. Естественият преход дава възможност за преминава​не към различни тематични области. Коя точно област ще избере консултантът, зависи от преценката му за актуалното в момента. Едно от предимствата на този преход е, че дава възможност за ефикасно структуриране на интервюто, без това да се изживява като строго фокусиране от страна на клиента;
- Преход с позоваване на предишно изказване
При него практически липсва ключово изказване от страна на интервюирания. Преходният въпрос на консултанта се позовава на реплика на клиента от по-рано:
•   "В началото на интервюто споменахте, че..."
•   "Преди малко казахте, че...".
За интервюирания това означава, че е бил слушан с внима​ние. Друго от предимствата е, че позволява плавното връщане към недобре изчерпана област;
- Фантомен преход
Тук няма никаква връзка между изказването на клиента и пос​ледвалия въпрос на консултанта. Този преход има недостатък, че накъсва плавния поток на разговора. Поради това той се ползва рядко, но в някои случаи е полезен - за фокусиране на "разпиляно​то" интервю, когато по-меките способи за фокусиране не са имали ефект. Помага и за преодоляване на съпротивите при "репетира​ното" интервю.
Важен елемент от същинското интервю е определяне нуж​дите на клиента. В рамките на този елемент е необходимо консул​тант и клиент да се договорят за основните въпроси, които ще се
разискват. Много често клиентите на социални услуги нямат точна представа за ползата, която биха имали от консултацията. Това изискване се постига, отговаряйки на въпроси като:
- Какво иска клиентът да постигне чрез консултацията?
- Какво точно ще се обсъжда?
- В кой етап от проблема се намира клиентът?
- Какви са възможностите и ресурсите за решаване на проб​лема?
- Какви са очакванията към консултанта?
- Каква ще е ролята на клиента?
В рамките на този етап от интервюто, освен активното слуша​не, е възможно консултантът да предложи информация, която да накара клиентът да разбере по-добре себе си, проблема си и въз​можностите за неговото решаване. Необходима е информация как клиентът вижда конкретната ситуация.
Основните професионални умения, които съпътстват процеса на същинското интервю са: умение за слушане, умение за активно присъствие, умение за задаване на въпроси, умение за целенасоченост, умение за перифразиране, умение за повторение (отраже​ние), техники за промяна на себевъзприемането, техники за плани​ране на промяната.
IV фаза: Затваряне
Тази фаза може да се разглежда като огледална на фазата на отваряне. С приближаване към края на интервюто у клиента се по​ражда напрежение, свързано с началните опасения, страхове, идеи и очаквания, с които е встъпил в интервюто. Най-същественият въпрос е:
- "Какво постигнахме?"
- "Успяхме ли?"
- "Струваше ли си?".
Зад тези въпроси се крие нуждата на клиента да излезе от ин​тервюто с по-голяма яснота за себе си и да обсъди с консултанта редица въпроси, като:
- "Може ли да ми се помогне?" 
- "Ще се подобря ли?"
- "Какви са възможностите ми за лечение?"
- "Луд ли съм?"
- "Казах ли всичко, което трябваше, за да ми помогнат?"
- "Бях ли разбран?"
- "Ще се срещна ли отново с този консултант?".
Ако консултантът отговори правилно на тези незададени въп​роси, той ще е изпълнил основната цел на тази фаза - да мотиви​ра клиента да дойде пак и спазва дадените от него предписания.
Едно важно правило, от което трябва да се ръководим е: Фа​зата на затваряне изисква време! В този момент, когато се осигу​рява по-нататъшно съгласие с препоръките на консултанта, клиен​тът не бива да се чувства "под преса", а да усети истинска загри​женост, зачитане, съобразяване с мнението му, вникване в проб​лемите му и желание да му се помогне.
V фаза:  Приключване
Това е последната фаза от динамичното интервю. Целта е излизане от режима на интервю и преминаване към обичаен соци​ален контакт. Маркира се отчетливо с жест и изказване за довиж​дане. Всяко приключване играе ролята на една малка загуба за клиента. Консултантът трябва да е чувствителен към възможните реакции на тази загуба (например зависимост - трудности с разде​лянето, очакване на последна реплика на одобрение от страна на терапевта, или отричане - внезапно охладняване от страна на клиента, прибързано сбогуване) и да ги посреща с разбиране.
Разпознаване на съпротивите и защитните механизми на клиента
За консултанта е важно да умее да разпознава съпротивите на клиента и да ги приема не като пречка, а като възможност за по-добро разбиране и партниране. Фактът, че са налице съпротиви сигнализира, че клиентът мобилизира защитите си за справяне с тревожност, която е много близко, т.е. ако консултантът подходи към тях, ще може да отвори пътя към разбиране на клиента. Целта е не да се премахне съпротивата, а да се работи с нея, да се из​ползва. Могат да се разграничат два вида съпротиви:
- повърхностни - дискомфорт; на вербално, невербално, смесено ниво - пренебрежителен жест, нежелание да говори, отдръпване стола назад, раздразнение в гласа, мълча​ние, говорене покрай темата.
- дълбоки - произтичат от основните екзистенциални страхо​ве - от непознатото, страх да не си отхвърлен, неразбран, да не загубиш контрол, смъртта, смисъла на живота. Ако една повърхностна съпротива се повтаря, тя говори за по-дълбока (иска да пие вода, да пуши цигара).
Защитни механизми /вж. точка Основни психологични нап​равления в личностните теории/.
ПРОЕКТИВНИ МЕТОДИ
Широко използвани методи в диагностиката, при които "изс​ледваните лица съобщават своите желания, разбиране, когато им бъдат представени съждения, мисли, рисунки и др."
На изследваните лица се предлага недостатъчно добре структуриран материал в качеството му на дразнител, например мастилени петна, съждения и мисли, които трябва да се анализи​рат. Въз основа на вербалните съждения на лицето диагностикът прави изводи по критерии, разработени от самия него или от други автори. Според някои автори, събитията в социалната действител​ност могат да се анализират и интерпретират от определена гледна точка, зависеща от начина на възприятие и действие. Поз​нати са различни проективни методи за изследване, сред които най-голямо приложение в социалната работа имат методите "До​пълване на изречения", "Вербално-тематични методи" и "Рисувателни методи". Към тази група методи се отнасят и биографичните, разгледани по-късно в текста.
Допълване на изречения - на изследваните лица се предла​гат недовършени изречения, които те трябва да продължат, напр. "Аз предпочитам да...", "Никога не бих...", „Ако бях на мястото на моите родители...".
Вербално-тематични методи - на изследваното лице се по​дава вербален дразнител -дума, изречение, картина, които трябва да предизвикат вербална ответна реакция, без да се обмислят от​говорите. Необходимо е те да изразят някаква асоциация, да раз​кажат какво виждат, да допълнят дума или изречение. Подходящи са за 5-7-годишни деца.
Рисувателни методи - изискват от изследваното лице да на​рисува нещо, по предварително зададена тема - къща, дърво, чо​век, семейство. Рисунката се оценява по това, доколко елементите са представени, по какъв начин, в какви пропорции, какви цветове са използвани и т.н. Методите дават сведение за развитие на фи​ната моторика на 5-6-годишни деца, общото интелектуално разви​тие, актуални личностни проблеми и конфликти и др. Широко при​лагани рисувателни методи при работа с деца са: „Човешка фигу​ра", „Къща, дърво, човек", „Нарисувай твоето семейство", „Омагьо​саното семейство", „Автопортрет" и др.
ГЕНОГРАМА
С помощта на генограмата може да бъде подредено огромно количество сложна информация по такъв начин, че да станат ви​дими важни закономерности от живота на човека. Генограмата, подобно на родословното дърво е карта, изобразяваща три или повече поколения на едно семейство.
Трудно е да се разграничат ясно и окончателно един от друг различните аспекти от използването на този метод, както и да се набележат всички ситуации, в които те и техните приложения могат да се използват. Генограмата е не толкова молив, лист и начертани символи, които използваме. Тя е преди всичко мисловни криволици, опит да се конструира и да се схване (както от страна на социалния работник, така и от страна на семейството или от​делния клиент) една приказка - постоянно изплъзваща се, разпа​даща се и конструирана отново и отново - приказка за едно живее​не.
Ориентир за практикуващия при използване на генограма са нейните приложения и аспекти.
Основната цел при прилагане на генограмата е да се обективира трансгенерационната система от семейни проекции, иденти​фикации, взаимоотношения, преживявания и събития, повлияли на изграждането личността на клиента и семейната реалност. Да се структурира информацията, като се изследват и се правят явни връзките, изграждащи отделното семейство.
Важни теми при изработване на генограмата:
- Имена
Имената говорят не само за етническия произход на семейни​те членове, но и моделите (патерни), по които в семейството се дават имена на новопоявилите се семейни членове; фантазиите, които имплицитно са заложени в тях и свързаните с това очаква​ния. Често даването на име е свързано както с етнокултурните традиции на семейството, така и с отношенията, конфликтите и "боричканията" между отделните членове и пряко или косвено оп​ределят преживяванията и пътя на даден човек;
- Дати
Датите на раждане и смърт, брак и развод, записани на геног​рамата информират професионалиста за това как семейството се разполага във времето. В различни случаи загубата на даден член от семейството (смърт или пространствено отдалечаване) води до "заменянето" му или изместването на емоционалния пълнеж към новороден член - като че ли загубата не се е състояла и семейната система няма нужда от съществена промяна. Така човек се оказва в ролята на заместител, впримчен в мрежата на семейната исто​рия, ограничавайки изборите, които може да прави;
- Сиблингови позиции
Датата на раждане информира за позицията на даден член в сиблинговата субсистема (т.е. в групата на децата). Ето защо е важно.
Мястото на раждане и настоящото местоживеене посочват придвижванията на семейството и семейните членове в пространс​твото и начина, по който това се отразява на подреждането по въз​раст на децата в семейството.
Често различни семейни роли могат да бъдат закрепени към дадена сиблингова позиция поколения наред.
- Избор на професия и кариера
Често това е свързано със семейните традиции, идентификациите на семейните членове, както и с разбиранията за успех и провал, социално-икономическо благополучие и неблагополучие;
- Здраве и болест
Представите и нагласите на хората относно фамилни заболя​вания, предавани по наследство, се отразяват на техния психичен комфорт. Много често те са свързани с развитието на страхове от заболяване, митове и неефективни поведенчески модели;
- Герои, героини и злодеи
Информацията за тези колоритни и митологизирани фигури засягат преди всичко семейните ценности и очаквания, и обратно, разочарования и лишени от ценност неща;
- Загуби
Загубите са събития, централни за развитието на семейство​то и определящи в значителна степен поведението му. Те трябва внимателно да бъдат оценени не само във връзка с моделите на изместване и идентификация, но и от гледна точка на това, кой от членовете е бил най-разстроен, кой по какъв начин е преживял за​губата, кой кого е подкрепял и т.н.;
- Характеризиране
"Каква дума или картина Ви идва наум, когато си помислите за
този човек?"
- Семейни теми
Всеки човек има своя семейна история, роля в тази история, теми, които биха могли да бъдат болезнени, травматични или но​сещи позитивен заряд;
- Емоционални преживявания
Изпълнението на генограмата отключва чувства и мисли, преживявания за минали събития, фантазии и страхове. Важно е те да бъдат споделени от клиента;
- Комуникационни аспекти на генограмата
Генограмата може_да бъде разгледана като специфичен език за комуникация между различните професионалисти, работещи със семейства. Ето защо част от символите, които се използват, са стандартни.
Генограмата като интервенция:
Всичко необходимо за изготвяне на генограма е голям лист хартия и цветни моливи.
Прието е мъжете да се означават с квадратчета, а жените - с кръгчета.
Семейната двойка се означава с права линия, прекарана между квадрат и кръгче. Добре е да се отбележи брачната дата върху линията.
Децата се нареждат според възрастта, като се започне от най-голямото, което се поставя отляво.
Разводът се означава с две успоредни черти, пресичащи брачната черта. Отново се слага датата.
Небрачно съжителство се отбелязва с пунктирана линия.
Член на семейството, който вече не е жив, се отбелязва, като върху неговия знак се слага "X" - две пресечни линии.
Около семейните членове, съставящи домакинството, което ни интересува, с пунктирани линии се чертае кръг. След като се начертае "скелетът" на генограмата, полезно е той да се допълни с тази богата и разнообразна информация, която обрисува сагата на семейството.
ЕКОКАРТА
Екокартата е начин, който дава схематична представа за кон​кретната жизнена ситуация на едно семейство и външната по от​ношение на него среда, връзките между тях, интензитета и произ​тичащите взаимоотношения.
Този метод за работа със семейства в контекста на системния подход е разработен от Ан Хартман за улеснение на социалния работник в практиката му. Прилага се чрез изработването на схема с помощта на лист и молив, която се попълва по време на сесията. Този процес дава възможност да се онагледят динамичните отно​шения между семейството и важните за него системи в околната среда, наличните ресурси или дефицита им, как те си взаимодейс​тват, влиянието, което си оказват двустранно както към семейство​то като цяло, така и към отделните му членове .
Цел на екокартата
- Да обрисува семейството в настоящия момент от жизнения му цикъл, като всеки негов член "открие" мястото си в живо​та на това семейство и неговото функциониране;
- Да бъдат "диагностицирани" маладаптивните комуникации, реалните дефицити и потребности в семейството, ресурси​те с които то разполага, отношенията, в които е въвлечено и произтичащите от това резултати;
- Да се създаде план за интервенция със семейството.
Необходима информация за попълване на екокартата
За да не се пропуснат важни за екокартата подробности по време на интервюто, необходимо е информацията да се извлича в следните основни направления:
- Кои са най-важните ресурси от света на семейството;
- Кои ресурси не съществуват или са с много малко значе​ние;
- Какви са отношенията и връзките между семейството и околната му среда;
- Има ли достатъчен доход семейството, за да покрие базис​ните си нужди;
- Има ли семейството адекватни на нуждите си подслон и храна;
- Кварталът, в който живее семейството, и съседите, които има, допринасят ли за чувството им на сигурност и спокойс​твие;
- Има ли достъп семейството до превантивна медицинска по​мощ и качествено здравно обслужване;
- Какъв е достъпът на семейството до важни за него външни обекти (транспорт, телефон, отдалеченост на района и др.);
- Има ли пълноценни връзки семейството с приятели, съсе​ди, роднини, социални организации;
- Членува ли семейството в някакви форми на гражданска активност;
- Има ли възможност семейството да поддържа и споделя своите културни, етнически или други различия в мнението и начина си на живот. Тяхната ценностна система как се съотнася с обществено приетата;
- Обучителната система как е настроена към децата в това се​мейство. Има ли свободен достъп до училища, в които децата могат да изучават матерния си език и културни различия;
- Членовете на семейството работят ли, доколко са удовлет​ворени и доволни от професията си.
Попълване на екокартата
Първо се нанася в централния кръг семейството (домакинст​вото), като се използват символите, познати от генограмата. Пре​поръчително е да се добавят име, възраст.
Попълват се системите, с които семейството е във връзка.
Чрез символни линии се обозначават връзките между семейс​твото и външната среда, както и между отделните негови членове и системи. За улеснение и по-добро унагледяване на комуникация​та между различни членове на семейството и обекти от обкръже​нието им, е добре да се използват различен цвят моливи.
Когато съществуват взаимоотношения, породени от семейст​вото между системите от външната среда, те също биха могли да се обозначат.
Оценка на екокартата
Оценка на нуждите на семейството и в каква степен те са удовлетворени:
- хранителни потребности - различна и разнообразна храна, чист въздух, вода;
- жилищни условия - собствено/наето жилище, частно прос​транство, светлина, топлина, сигурност;
- протекция - добросъседски отношения, полиция, пожарна охрана, уличен трафик и транспорт;
- здравословно състояние - екологично чиста околна среда, свободен достъп до здравна помощ, профилактика и реха-билитация на заболяванията;
- междуличностни контакти - любов, роднинство, приятели, съседи, обществени организации, групи по интереси;
- комуникация и мобилност - достъп до средствата за кому​никация и леснотата, с която те се осъществяват;
- образование и развитие - равен достъп до специализира​ни, професионални, висши учебни заведения;
- личностно-специфични потребности - удовлетвореност в работата, социален статус, обществени отношения, въз​можности за нов опит;
-  продължаване на живота - перспективи за бъдеще;
-  училища, спортуване;
- духовни потребности - религиозни организации, възмож​ност за споделяне и поддържане на различия в мисленето и поведението, зачитане на етническите и културни специ-фики.
Оценка на границите на семейството:
- отворено ли е семейството и в каква степен - за нов опит или връзки, какви са механизмите, чрез които семейството се затваря, изолира;
- доколко границите са пропускливи - каква е свободата на членовете на семейството да създават индивидуални връз​ки с други хора и организации. Как се приема проявата на различието - физическо, емоционално;
- гъвкави ли са границите - как семейството участва при създаването на нормите, по които ще се реализира отно​шението между него и околната среда; протектира ли чле​новете си при необходимост, разрешава ли се диференци​ация, каква е нагласата към промяната;
- рестриктивно ли е семейството поначало към някои особе​ности вътре в него или от външния свят.
Оценка на фамилната система
- вътрешните нагласи и мотиви за/срещу промяната на всеки член на семейството;
- колко членове на семейството имат различни връзки с обк​ръжаващата среда;
- възможността някой фамилен член да е повече въвлечен в стресови връзки;
- какви са причините едно семейство да се чувства съпри​частно или да разделя отношенията си с други хора и други системи.
Използване и приложение на екокартата
Екокартата визуализира семейството в контекста на социал​ното му обкръжение. Дава представа за механизмите, по които функционира семейната система, както сама за себе си, така в ин-теракция с околната среда. Способността да се организира и пред​стави по един достоверен, нагледен начин фактическата инфор​мация и връзките в конкретната жизнена ситуация на семейството, прави екокартата особено подходяща при планирането на интер​венциите, като самата екокарта е също вид интервенция.
БИОГРАФИЧЕН МЕТОД
Биографичният метод е качествен метод за изследване, да​ващ възможност за изучаване на социалната действителност, при което се запазва личностната индивидуалност (в контекста на тази социална действителност). Нарича се още "метод на личните до​кументи", "биографично изследване", "индивидуална история на личността". Най-общо биографичният метод е "получаване и из​ползване на информация за протичане на живота на определено лице или група в рамките на дадена обществено-икономическа и социална система". Биографичният анализ установява;
- връзки и зависимости между развитието на индивида и кон​кретните условия;
- влияние на отделни личности върху социалното развитие на групата и обществото (обикновени хора, велики личнос​ти);
- проявление на личността и обществото в определен етап от тяхното развитие (в норма или в отклонение).
Биографичният метод се основава на информация, дадена от самите лица, обобщена и подредена под формата на биография, представена като хроника на живота на дадено лице, опит за оп​равдание на дадени постъпки, като изповед, като личен анализ.
През 1840 г. Ч. Дарвин въвежда използването на биографич​ния метод за научни цели (записва впечатления от развитието на своя син и публикува "Биографични скици на едно дете"). По-късно, през 1894 г., представители на американските застрахователни дружества са предложили при подбора на застрахователни агенти да се взимат под внимание биографиите на кандидатите. Имената на Шарлоте и Карл Бюлер се свързват със събиране на различни описания на деца и възрастни в Психологическия институт във Ви​ена.
Методът се използва и при провеждане на изследвания на надарени деца и възрастни от Л. Терман (прилагат се в генетична​та психология, психология на личността, социалната психология). Приложение намира и в социологията като наука - У. Хили в про​изведенията си "Престъпникът" (1915) и "Душевните конфликти и неправилното поведение" (1917) и У. Томас и Ф. Знанецки в труда си "Полските селяни в Полша и САЩ" (1919) поставят началото на емпиричната социология. Ш. Бюлер от гледна точка на психология​та създава "Човешката биография като психологически проблем" .
В България биографичният метод намира приложение за пръв път в Научноизследователския институт за младежта през 70-те години на XX век . Днес методът се използва в социологията, медицината (психиатрия), криминологията, политикознанието, ли​тературата, социалните науки.
Варианти на биографичния метод
Г. Бижков цитира автори като Р. Йегер и А. Кайзер, които описват следните варианти на биографичния метод :
- скринингови биографични методи - описание, събирано от изследователя, което му позволява по-нататъшен анализ;
- анамнестични данни - данни, определящи за живота и развитието на съответната личност (раждане, пол, социа​лен произход, семейно положение, първи прояви, образо​вание, актуална професия);
- откъси от биографии - обхващащи определени етапи от развитието на личността и показващи положителни или от​рицателни изменения, особени прояви, големи събития, скокове (отнасят се за критични събития в живота на лич​ността);
- биографични въпросници - стандартизирани анкети, конст​руирани специално за получаване на биографична инфор​мация от самите лица, за тяхната оценка на определени събития в миналото и настоящето, оказали съществено влияние върху развитието им (въпросник при постъпване на работа);
- комбинация и взаимодействие с други методи - правил​ното приложение на биографичния метод като изследова​телски и диагностичен инструмент изисква съчетаване с други методи за диагностика (наблюдение, диагностичен разговор и интервю, анкета, тестове). Цели се по-добро об​хващане на различни страни от живота и дейността на от​делни хора и групи.
Форми на биографичния метод
-  интервю;
-  свидетелство на родственици;
-  преписки;
-  фотографии;
-  автобиографически фрагменти;
-  разказ за своя живот (пълно, частично);
-  семейна история.
Особености на биографичните данни
- по-малки са по обем и количество от данните, получени с някои други методи за изследване;
- в изключителна степен са свързани с едно лице, чието раз​витие се проследява за по-дълъг период от време;
- подчиняват се на субективното отношение, мнение и ин​терпретации на съответния изследовател;
- изискват по-дълбоко вникване в същността им, в значение​то на отделни факти от живота и съдбата на съответното лице;
- всяка биография е индивидуално неповторима и не може да се сравнява количествено с друга, тъй като губи своя смисъл.
Диагностична стойност на биографичния метод
- дава възможност да се получи информация за индивидуал​ното развитие, особености и изменения в живота на хората (изучава социалната действителност, регистрира случки от биографичната история);
- дава информация за отделни събития, факти на определе​на социална общност, към която личността принадлежи; за обществения живот и за значими събития от него;
- разкриват се оценъчните възгледи на хората (културна принадлежност; начина на интерпретиране на норми, цен​ности и обичаи);
- отразява институциите, в които е вградена личността (брак,
фамилия, училище, работа); о служи за реконструиране на обществото като система -
преход от едно общество към друго (сравнение);
- при конструкция на метода подходът е огледален: изс​ледват се позитивни и негативни страни от личността.
Критични оценки за метода
- основава се на информация от самите лица (лично мнение, оценка, интерпретация), следователно има ниска обектив​ност, надеждност (достоверност) и валидност;
- могат да съществуват измислици и преувеличения, продукт на индивидуалните качества на паметта и въображението на човека;
- не са еквивалент на научното познание, а суров първичен документ, който е необходимо да се подложи на критични бележки, сравнение и анализ от изследователя .
Приложение на метода
Поканват се изследваните лица (респонденти) по определен начин (чрез средствата за масова информация, чрез конкурс, чрез лична покана) да опишат своята биография, част от нея или нейни отделни моменти. В процеса на индивидуална работа с клиент из​следователят е длъжен да се съобразява с неговите права - на емоционално отразяване на своите чувства, на съчувствие, на конфиденциалност и др.  Интерпретация на данните може да бъде направена чрез анализ на текст (контентанализ).
ГРУПОВА ДИСКУСИЯ, ФОКУС-ГРУПА
Фокус-група (групово дълбочинно интервю) е едно от широко използваните изследователски средства в социалните науки (включително в политическия маркетинг). То е качествен метод за набиране на информация, обикновено предхождащ количествени​те изследвания . Служи за предварително проучване на отно​шението на хората към планираната за изследване проблематика и нейното операционализиране в изследователски инструменти. Една от целите на дискусията е да се помогне при формулиране на въпроси и опции към тях в изследователския инструментариум. Възможни са два подхода при анализ на информацията от фокус-групите: 1) импресионистичен анализ и 2) систематичен контент​анализ (по-предпочитан). Добър резултат се постига при комбини​ране на групови дискусии и индивидуални дълбочинни интервюта .
Техники и правила за провеждане на фокус-групите
Групата за дискусия има малък формат - от 8 до 15 изс​ледвани лица. Няма строги правила за точния брой на участниците във фокус-групите, но те не трябва да надвишават 15 (когато са по-малко от 5 е невъзможно организирането на дискусия). Дискусията може да се записва на касетофон или аудиовизуална техника, за което лицата предварително се предупреждават. В началото на груповата дискусия участниците могат да бъдат почерпени с чай, кафе, бисквити и др. 
Водещият на груповата дискусия се нарича модератор. Модераторът насочва разговорите от по-общи към по-конкретни теми, описва, обобщава и анализира набраната информация. Някои изисквания към ролята на модератора:
- да уведоми за участие подбраните лица, като информира за предмета на дискусията (формулира се така, че да пре​дизвика интерес у изследваните лица);
- да поощрява дискусия, в която проблемите се разглеждат от различен ъгъл и по възможност в сравнителен план, не​зависимо от хомогенността на фокус-групата;
- да акцентира върху личните впечатления, усещания и опит на участниците;
- да поощрява по-пасивните и ограничава по-активните учас​тници, желаещи да доминират (целта е всички участници да изразят мнение, позиция по набелязаните въпроси).
Известни са серия от правила за водене на груповата диску​сия. Времето за провеждане на фокус-групата е не повече от час и половина. Препоръчително е съставът на фокус-групите да бъде хомогенен поне по един от основните критерии (възраст, социален статус и др.). Добро място за провеждане на груповите дискусии е пространство, което позволява удобно настаняване на участниците в кръг (равностойни позиции), изолирано от шум и предразполага​ща към откровени разговори атмосфера. Списък от теми замества стандартизиран въпросник, по които се дискутира според нивото на разбиране на участниците в групата. Първоначално се въвеждат една или две много широки теми и възможно по-малко конкретни въпроси, а по-късно се преминава към "фокуса на въпроса". Модераторът представя в самото начало и техническо лице, което води запис на дискусията (обявява, че това лице не взема участие в ра​ботата на групата).
Предимства на фокус-групите
- осигурява се информация от група хора, много по-бързо и на по-ниска цена от други методи;
- проследяват се реакциите на хората към изследваната тема;
- могат да се изследват разнообразни теми, с различни учас​тници и в разнообразна обстановка;
- позволява се извличане на информация от деца или от неграмотни индивиди;
- резултатите са лесно разбираеми .
Възможни ограничения пред фокус-групите
- малкият брой изследвани лица (респонденти) и лесната практика за тяхното набиране значително намаляват сте​пента на репрезентативност за по-широк кръг от населени​ето;
- взаимодействието на респондентите един с друг и с изсле​дователя води често до ограничаване на независимостта на отговорите и повлияването им от доминиращ участник;
- отвореният модел на отговорите затруднява резюмирането и интерпретацията на данните;
- модераторът може да повлияе на резултатите - съзнателно или несъзнателно.
ЧЕТВЪРТА ГЛАВА
ФОРМИРАЩИ МЕТОДИ В ПОМАГАЩИТЕ ПРОФЕСИИ
СЪВЕТВАНЕ
Съветването е съвременен метод на социална работа и са​мостоятелно звено сред останалите методи. То е модел, насочен към клиента и групата. Възниква в 60-те години на XX век в За​падна Европа и намира приложение в много западни и скандинавс​ки страни. Използва се в общата социална работа - функция в ус​тановените институции, където всеки би могъл да потърси подкре​па.
Съветването става чрез обмен на идеи и чувства между два​ма човека и може да се третира като вид комуникация. Съдейства за ефективно вземане на решения от съветвания човек. Основна функция на съветването е даване на съвет - изисква съветникът да направи оценка на проблемите и да предложи действия за ре​шаване. Важно е да има изчерпателна информация по проблема. Трудността идва от различието между хората. Необходимо е съве​тът да е отговорен и да се ограничава в споделяне на мнение, а не да прераства във внушение с непредвидими последствия. Друга функция е вдъхването на увереност и сила. Това не означава притъпяване на вниманието и илюзии. Съветването е емоционален катарзис и рязко намалява напрежението - споделянето отнема емоционалния блокаж. Съветването, даването на напътствия на нормални, здрави личности или с патологични разстройства (рев​ност, натрапливости и др.) води до подреждане на мислите и прео​риентация.
Съветването бива:
- директивно - изслушване на проблема; решение; споде​ляне на решението и мотивиране на съветвания (тук под​реждане на мислите и снемане на напрежението не стават);
- индирективно - изслушване, подбуждане на клиента да споделя и обяснява тревогите си, разбиране, предлагане на насоки за решаване (фокусът е върху личността на кли​ента); може получаващият помощ да се окаже зависим от подкрепата;
- компромисно - двете страни дават идеи. Много важно условие тук е добре да се обмислят съветите, преди да се дават. Помагаме дори само като изслушваме. Уместно е в съветването да се привлекат и други хора (семейство, училище). Съветването изисква висока степен на комуникация у съвет​ника и се практикува на различни макроравнища за помагане и на​учаване на клиента. Чрез него се съкращава веригата от улесня​ващото възприемане чрез интерактивен модел на обучение.
Като микросъветване в различните възрасти най-продуктивен е методът сред деца в по-късна възраст - юноши, и при зрели хо​ра, тъй като е изключително вербален. При деца от по-ранна въз​раст за приложението му се използват ролеви игри като знание за света и действителността. Изключително добър като метод е при работа с болни деца в болница, където страхът от манипулации и тревожността са водещи (използване на кукли).
Съветването не е манипулиране. То е малко познато в Бълга​рия като метод на социална работа, но би помогнало за по-голяма вариативност сред професионалистите - социални работници и други помагащи професии. Изисква емпатия, изясняване на проб​лема (изслушване, задаване на въпроси), взаимно доверие. Мо​рални оценки не се правят.
Ролята му при работа с клиенти би могла да се свърже с раз​криване на алтернативи за клиента, научаването му на по-практични и рационални мисловни модели, насърчаване неговите способности към креативност и промяна и търсене на собствен ин​терес. Когато социалният работник има доверие в потенциалните възможности на клиента, той го учи, че потребността да се оплаква на всички за страданието си е разбираема, но би трябвало да е на подходящо място и да мобилизира неговите ресурси за справяне с проблемите и тревожните ситуации.
КОНСУЛТИРАНЕ
Понятието "консултиране" има многообразна употреба - ла​тинското "sileo" и "соnsilesco" означава "онемявам", свързвано с внимателното слушане и едва тогава с говоренето. Авторите Б. Ертелт и У. Шулц си поставят амбициозна задача да проследят теоретично-практическата дискусия в образователното и професи​онално консултиране, внасяйки яснота в основните им теоретични аспекти и практически подходи . Подробно са разгледани видо​вете консултиране - индивидуално, групово, еднократно, многок​ратно и т.н. Внимание се обръща на основните методи и техники на консултиране, съобразно научните парадигми, както и основни​те проблеми на професионалната етика и супервизиране.
Един от дискутираните въпроси е за връзката между консул​тирането и психотерапията. Независимо че се говори за припокри​ване, учените се стремят и към разграничаване на подходите, по​ради необходимостта от самостоятелност на консултативната пси​хология. От началото на 80-те години на XX век се въвежда "кон​султиране през целия живот", което интегрира и традиционните начини за професионално консултиране на младежи.
Дитрих  и Франк  предлагат опит за позици​ониране, локализиране и разграничаване на консултирането спря​мо възпитанието и психотерапията. Препоръчва се да не се пре​тендира за точност при сравняване на сродни понятия . Авторите подчертават сходството между посочените дейности като изтъкват, че "възпитанието, консултирането и психотерапията са интеракции, в които едно професионално помагащо лице (учител, консултант, терапевт) се намира в подобен, консултационен или лечебен процес с един или няколко учащи се или търсещи съвет. Методите на работа изхождат от теоретични основи и предлагат на адресатите нови когнитивни и познавателно-обучителни възмож​ности, надежда за личностно израстване".
В "Наръчник за консултантска компетентност" Ертелт и Шулц отразяват основните тенденции в консултирането: психодинамичната теория, когнитивно-бихевиористичната теория и екзистенциално-хуманистичната теория. Авторите цитират Алън Айви, който ги нарича "трите сили на консултирането".
Отделните процеси на консултативната дейност се определят пак там като: познание за нормите (да се структурират и класифицират заявените от клиента проблеми, да се формулира целта на помагането); диагностично познание (проследява ситуацията в началото, по време на и в края на процеса на консултиране); поз​нание за обекта (обозначаване на проблема и обясняване на при​чината); оперативно познание (действия и ефективност за реша​ване на проблемите); институционално познание (диференцира​но познание за работата и компетенциите на институциите).
Въпреки сходствата, не бива да се пренебрегват основните различия между психотерапия и консултация. Разграничението идва от клиентите, които обслужват - консултацията се занимава с лица в норма на психическото състояние, а психотерапията се за​нимава с клиенти с патологични изменения в психиката. Т. Стоева подробно формулира разликите между консултиране и психотерапия, насочени към:
- модела на взаимоотношение между лицето, което предлага психическа помощ, и лицето, което е обект на тази помощ -при психотерапията терапевтът ръководи и направлява процеса и поема отговорността за крайния резултат. При консултирането лицето участва активно в процеса и само взема решения по проблема;
- ценностно влияние на предлагащия помощ спрямо обекта на този процес - при психотерапията е възможно ценностно въздействие върху пациента. При консултирането се улес​нява процеса на самопознание и възможността за поемане на отговорност спрямо собствените разбирания;
- равнище на тежест на проблема - при психотерапията се работи с проблеми с висока тежест, с необходимост от про​мяна в личностната структура (вътрешни конфликти, пси​хични травми). При консултирането се работи с психично здрави хора, с цел не реконструкция на личността, а реша​ване на конкретен проблем и по-добро функциониране на личността в социалната среда;
- времетраене - психотерапията е дългосрочна, а консулти​рането е краткосрочно;
- област на практикуване - психотерапията се реализира в болнични заведения, а консултирането - в образователни институции;
- образователен ценз - психотерапевтите могат да имат ме​дицинско и/или психологическо образование и специална квалификация. Консултантите имат най-често психологи​ческо образование и/или квалификация;
- особености на лечебния процес - при психотерапията има насоченост към постигане на инсайт (прозрение), катарзис и емоционално изразяване, към емоционално-корективен опит. Дейността е насочена към миналото на пациента. Консултацията цели обучение на клиента за вземане на решения. Дейността е насочена към настоящето.
Проучване относно използваните научни теории в процеса на консултиране показва еклектичен подход на консултантите при из​бор на водещ метод за работа. За най-разпространени концепции се посочват три направления - хуманистичната парадигма, пове-денческо-теоретичния модел и системната теория.
Като научна област консултативната психология застъпва виждането за възможността да бъде разбрано всяко едно психично явление, като се изследва неговият произход, развитие и промяна. Така индивидуалното поведение, по думите на Д. Божинова , "може да бъде обяснено само в конкретните интерактивни сис​теми, в които индивидът е включен или се включва". Тя формулира предмета на консултативната психология като "консултация и на​меса при проблеми в адаптацията на лица с различни проблеми, които търсят консултация и помощ". Разглежда и основните прин​ципи на консултиране - едно и също събитие може да има разли​чен смисъл и значение; консултант и клиент винаги работят в сът​рудничество; допусканията, които хората имат за действителността не са полезни, ако се фиксират; човек е система на био-психологично единство и последният от изброяваните принципи разглежда отношението на професионалиста към помощта.
Г. Пирьов разглежда психологическата консултация като въз​можност "да се помогне на индивида или на групата да види добре възникналия проблем, да помогне за неговото решаване, като се използват наличните вътрешни ресурси на хората, като се стиму​лират техните собствени усилия за справяне с проблемното поло​жение, в което те се намират".
Н. Бояджиева формулира консултирането като основен метод за оказване на социална подкрепа на лица с проблеми в процеса на тяхната социализация и преодоляване на критични моменти в
развитието. По своята същност консултирането се разбира като психологично консултиране от социономичен тип .
М. Василева изтъква ролята на консултанта като професио​налист, който съветва, препоръчва, изтъква възможни аргументи, помага, информира, прогнозира последствията от възможни реше​ния. Според нея.консултирането има по-актуален характер, визира превантивни процедури и действия, но разликата с психотерапията е условна .
Цели на консултирането
Най-често целите на консултирането, по думите на Т. Стоева, се дефинират с клиента и са свързани с: о постигане на поведенческа промяна; о постигане на личностна промяна. о вземане на решение; о повишаване на възможностите за справяне .
Консултиране в социалната работа
Консултирането е специфична дейност в помагащите профе​сии. В сферата на социалната работа то е един от основните ме​тоди на социална интервенция. Н. Димитрова формулира основни​те сфери в социалната работа, в които се прилага най-често кон​султиране:
- семейни взаимоотношения;
- възпитание на децата;
- избор на професия;
- търсене на работа;
- проблеми на личността;
- социални проблеми и др.
Процесът на консултиране в социалната работа изисква някои основни принципи, валидни за консултирането изобщо, като; заин​тересованост от страна на консултанта, емпатия, автентичност, неоценъчно поведение, безпристрастност и безусловно позитивно приемане. Създаването на атмосфера на разбиране и намаляване на напрежението на клиента са от съществено значение. Важна е възможността за емоционална експресия на клиента, подкрепа и надежда. Консултантът прави оценка на проблема и оценка на нуждите на клиента. При необходимост той "въздейства" на клиен​та чрез своите личностни качества, правилно манипулира и съ​действа за развитие на позитивна самооценка у него.
Не се препоръчва даване на директни съвети, "готови рецеп​ти" или правила за решаване на проблема. Като професионално поведение от страна на консултиращия се приема разкриването на алтернативи пред клиента на социална услуга.
Могат да се формулират някои основни модели на професио​нално поведение, актуални за социалната работа: патерналистичен, аналитичен, технологичен и партньорски. Патерналистичният модел се определя като попечителски, в който ясно се заявява по​зицията на "власт и подчинен". Клиентът получава компетентна, но наложена позиция за действие и отреагиране на проблема и по този начин е лишен от възможността за формиране на социална компетентност. При останалите модели постепенно отпада ролята на "зависим" от консултанта клиент, зачита се неговата свобода на алтернативен избор. За най-ефективен се приема така нар. модел на партниране, при който се формулира ясен договор между кли​ента и консултанта. Консултантът подтиква и насърчава клиента сам да назове своите очаквания и нужди, като поеме част от отго​ворността за своето решение.
В контекста на консултиране в социалната работа Н. Димит​рова представя "модел на консултиране" за соци​ални работници в затворите. Моделът за консултиране включва няколко основни етапи: предварителен и още три етапа.
В предварителния етап се уточнява дали консултирането ще продължи. Определя се проблема на клиента, компетентността на консултиращия, възможността консултирането да допринесе за решаване на проблема или необходимостта от пренасочване. Кон​султантът прави преценка на някои въпроси, свързани с това, дали има ресурс да работи по този проблем, с този клиент, дали клиен​тът има ресурс и е готов да работи за своята промяна, с този проб​лем, с този консултант. В този етап се подготвя предварителният договор за работа по проблема.
В първия етап се уточняват работните взаимоотношения на разбиране, доверие, уважение, откритост и същността на пробле​ма. Основни техники, които се използват, са: умението за слушане, свободно изразяване на клиента, възможността за емоционална експресия, неоценъчно поведение, позитивна обратна връзка, от​разяване чувствата на клиента, перифразиране, преформулиране, използване на мълчанието.
Във втория етап се реализира същинското консултиране -промяна в разбирането на проблема, оценка и възможни решения. Този етап е от решаващо значение за клиента и консултиращия, тъй като изисква промяна и отразява най-ясно помощта.
Третият етап се свързва с разработване на план за дейст​вие. Най-важни моменти в този етап са: подкрепата от страна на консултиращия, осъзнаване на силните страни от страна на клиен​та, осъзнаване на отговорността при вземане на решение от стра​на на клиента. Формулират се дългосрочни цели, търси се подкре​па от близкото социално обкръжение, контролират се отделните стъпки при решаване на проблема, извършва се обучение (науча​ване) на клиента, отчитат се възможните рискове и последствия. Осъществява се договаряне за конкретни действия по проблема.
Моделът включва съвети към консултиращия и посочва най-често срещани грешки в работните взаимоотношения. Съветите са насочени към разбирането да не се очакват бързи позитивни резултати (успехи) в трудния процес на консултиране; да не се подценява значението на първия етап; да се запази неутралитет в работните взаимоотношения; внимателно да се прилага конфрон​тация с клиента; да не се използват всички описани умения еднов​ременно; да се дават алтернативи на клиента, от които той да из​бере най-доброто решение за себе си; консултирането да се при​лага при клиенти в добро психично здраве и др.
Грешките при консултиране се представят като: насочване и ръководене; осъждане и оценяване; морализаторстване, пропо​вядване, покровителстване; поставяне на диагнози; забавления, шегуване; неприемане чувствата на клиента; прекалено интерпре​тиране; неподходящо саморазкриване и др.
РАБОТА ПО СЛУЧАЙ
Фази на работа по случай
Работата по случай в лабораторни условия, както и в дейст​вителната практика, изисква ясна представа и умения да се из​върши следното:
- Ангажиране, изграждане на връзка с клиента;
- Хипотеза;
- Формулировка;
- Договаряне с клиента;
- Оценка на ресурсите на клиента;
- Предложение/мнение за работа по случая и планиране стъпки на интервенцията;
- Описание на собствените чувства, страхове, съпротиви от страна на обучавания (респективно - на терапевта) по вре​ме на работа по примерен казус;
- Приключване и преход.
Тези задачи не са поредица от отделни събития. Те протичат паралелно и са взаимно свързани .
От значение за успешната техника на работа е изразяване на лично становище, подкрепено с подходяща интерпретация на тео​ретична постановка (школа), предложение за удачен метод и ин​тервенция на работа, както и езиковият стил на изложение. Това "присъствие" изисква и предварително настройване за сесията.
Ангажиране, изграждане на връзка с клиента Стив Ониът  предлага указания за "анга​жирането", които помагат за създаване на здрава връзка между клиент и практикуващ, като се осигури зачитане на автономността и правата на клиента. Той акцентува върху важността на предва​рителната информация за клиента - кой го изпраща, кой отправя заявката за среща; да се обърне внимание на различията (особе​ности по пол, възраст, етнос, социален статус); консултиращият да представи себе си като реален човек; да слуша внимателно и с уважение проблема на клиента; да установи връзка с близките на клиента; да прояви настойчивост при опитите за контакт, особено с психотични или клиенти в риск.
Хипотеза
Хипотезата е гъвкава и уникална. Тя е обяснението, което со​циалният работник изгражда в процеса на консултиране за актуал​ното поведение на клиента през преживените от него психични травми и конфликти от раннодетския му период. Чрез нея той под​режда и контролира цялостното си поведение за всяка своя стъпка и внасянето на промяна. Хипотезата по случая непрекъснато се променя, разширява, модифицира и би могла да бъде отхвърлена при всяко следващо интервю. Тя е обяснение за станалото - пояс​нява какво означава всичко преживяно, разкрива се ясно позицията на клиента (добър-лош не е хипотеза), внася се смислов порядък в подреждане на случая.
Изграждането на хипотеза е послание към клиента, че това, което се е случило не е външно, случайно, а поредица от минали събития и е част от самия него. Тя е обяснителна схема за нее​фективните поведенчески модели в общуването на клиента. Изг​ражда се от социалния работник и отразява неговото тълкуване като личност и професионалист през погледа на теориите за чо​вешкото поведение и школата, в която той е подготвен! Различни​те школи предлагат различна интерпретация на причините за проб​лема на клиента и съответно различен подход и терапия при интервениране.
Психоаналитично направление
Тълкуването на проблема се базира на класическите положе​ния в теорията на З.Фройд. Терапията се реализира чрез беседа, интервю, в които ключов момент са свободните асоциации. Основ​на задача на психодинамичната психотерапия е достигането до несъзнаваното, разбирането на детските конфликти, определящи актуалните проблеми на клиента и внасянето на ефективна промя​на в поведението му, което се превръща в ново равнище на личностовото съзряване.
В началото на аналитичната работа е важно клиентът да се чувства безопасно и предразположен. Работи се със съпротивите на клиента, с феномени като трансфер, контратрансфер, защитни механизми в хода на интервюто. В описаните пет стадия на психо-сексуално развитие се създават предпоставки за фиксация. Крите​рий за разделение на стадиите е способът за удовлетворение на либидото и свързаните с него области - орален, анален, фалически (съответстващия на него Едипов комплекс), латентен и генитален.
В психоаналитичното лечение не е достатъчно терапевтът да опише или назове несъзнавания материал, за да промени мисле​нето и проблемите на клиента. Клиентът трябва да направи откри​тия за себе си под ръководството на терапевта. Този процес на себеразбиране включва интелектуално разпознаване на онези, предимно вътрешни желания и конфликти, емоционални открития за самите нас и разпознаване на несъзнавани фактори, свързани с миналото и сегашното ни поведение и повлияващо връзките ни с другите хора. Това, както казва 3. Фройд, е прозрение  за подлежащите причини за проблемното поведение на клиента.
Психоаналитична хипотеза. За нейното формулиране от зна​чение е разбирането, че проблемът на клиента отчасти може да бъде осъзнат като: резултат от централни конфликти, изопачени обектни репрезентации или нарцистична уязвимост (адаптация, тревожността като сигнал за избягване на конфликт или опасност-Фройд (1926), симптомите на болест, засилване на защитните про​цеси или провал в начините за справяне, и др.); познаване на преципитиращо събитие или криза на развитието и нейното динамично значение (реакции към стреса, загубите и провалите от ранната възраст); оценяване на личностовата му структура - навици, наг​ласи, усещания, стил, личностови черти.
Хуманистично направление
(екзистенциално-хуманистично, феноменологично) Аз-концепцията на личността е продукт на социализацията на човека и в процеса на формирането си детето, както по-късно и възрастният човек, се нуждае от позитивно внимание към себе си от страна на обкръжението - безусловно позитивно приемане (как​то майката към сина си). В хода на терапията се осъществява кон​такт на човек с човека. Емпатия, уважение към различието и конгруентност са основните условия за успешна терапия. Ако терапев​тът проявява уважение към чувствата на клиента, неговите възгле​ди, ценности и преживявания, то той би уважил и неговите вът​решни ресурси и способности за справяне.
Генезисът на проблема - ако детето не живее в климат на безусловно позитивно приемане и не преживява положително от​ношение към личността си, то се намира в постоянно, често несъз-навано опасение за отношението към себе си. Преживяването на страх от загуба на одобрение е патогенно и блокира тенденцията за самоактуализация. Човек възприема себе си такъв, какъвто го виждат близките за него хора или искат да го видят. Отказът от се​бе си в угода на другите, инконгруентността, се явява патомехани​зъм за развитието на неврозите. При работа по този подход тера​певтът се концентрира върху израза на чувствата и емоциите на клиента. Виждането за човека е свързано с неговата активност, стремящ се към самоактуализация. Целта на терапията е постига​не интегрираност на клиента.
В хуманистичното направление се открояват три терапевтич​ни подхода - 1. философско-психологически (използва екзистен​циалните принципи, значението и смисъла на своето съществува​не, чрез емпатическото обръщение към другия в хода на терапията - логотерапия); 2. соматичен подход (използва невербалните тех​ники на интеграция на Аза чрез тялото, с помощта на съсредоточа​ване вниманието към телесните доказателства, отреагирането на чувствата и др. - гещалттерапия); 3. духовен подход (при Аз-интеграцията се предполага приобщаване към духовен, транспер-сонален опит с помощта на медитация и други техники).
Поведенческо направление
Основава се на предположението за това, че дезадаптивните форми на поведение не се обясняват от причините им. Поведение​то на човека се определя от мислите за себе си и от ролите, които заема в обществото. Дезадаптивното поведение се обуславя от вкоренените стереотипи на мислене. Терапията се основава на корекция на когнитивните и поведенчески модели и самозащити. Методът на лечение е краткосрочен и се прилага успешно при по​веденчески разстройства (фобии, компулсивни разстройства, го​ворни проблеми, сексуални дисфункции и др.).
Важна съставна част към хипотезата са стратегиите за начина на адекватно партниране.
Формулировка
В хода на работната среща социалният работник изгражда формулировка по случая. Процесът на изграждане започва от мо​мента на срещата с клиента, като първоначалният контакт го за​действа. Тя трябва да отразява адекватно проблема, с който е до​шъл клиентът, и да бъде компетентно изразена.
Формулировката е продължение на хипотезата - метод за ин​тегриране на всички клинични данни, данни от личностовата исто​рия на клиента, необходими за терапията и прогнозата. Тя не е резюме на случая, а следва определена логическа последовател​ност. Представлява идеографски процес (с портрет на личността) и включва онези уникални нейни особености, нужни за процеса на терапията.
Формат на формулировката:
- демографски данни (име, възраст, пол, професия, социален статус);
- описателна (дискриптивна) формулировка - давност на проблема, протичане, изброяване на основни феномени, характерни за състоянието;
- диференциране на отделните причини, довели до пробле​ма;
- ролята на различни фактори от фамилната история (болес​тна обремененост, интереси, настроения, приятелства, на​вици и др.).
Едновременно с това социалният работник следи динамиката на процеса, ситуацията, и наблюдава за възможно преформулира-не на проблема. На базата на формулировката се прави оценка на нуждите и потребностите на клиента, която се формулира заедно с него.
Психодинамичната формулировка се извлича от данните на интервюто: специфично двустранно взаимоотношение, в което клиентът търси помощ от професионалиста. От значение за пра​вилно изградената формулировка е използването на отделни ас​пекти от психодинамичната теория: болезнените спомени от мина​лото; формите на психично функциониране - съзнавани, предсъз-навани и подсъзнавани процеси; либидото (или инстинкта за жи​вот, който 3. Фройд формулира), инстинкта за смърт; структурния модел в психичното функциониране.
Договаряне
Ключов момент е договарянето с партньора-клиент. Той може да бъде отделен индивид, семейство, дете, група, институция. Все​ки от тях носи послание, а социалният работник следи важните за него системи в контекста на случая.
Процесът на договора обикновено започва в институцията за социална работа. Л. Шулман разглежда ролята й като значима за процеса и я свързва с мисията на помагащите професионалисти.
Институцията - болница - с проблемите на заболелите хора и тех​ните близки, лечението; училището, семейната среда - с пробле​мите на обучението, грижата за децата и партньорските взаимоот​ношения и др. В този смисъл договарянето би трябвало да се съ​образява с конкретната ситуация и да се оценят нуждите на клиента.
Договарянето е отворен процес. Отразява интересите на страните, създава рамка, изисква разбиране за хода на работата и е процес, в който участват равностойно и двете страни.
Още с "отварящото изказване" за целта и ролята си, социал​ният работник формулира смисъла на присъствието си, свързано с помощ и подкрепа. Той изброява възможните варианти и разнооб​разието от алтернативи, които съществуват в конкретния случай, а клиентът - окуражен, сам избира най-удачното решение. Догово​рът е период на "преговаряне", в който съществуват редица разно​видности, идващи от спецификата на проблема; клиента, който го заявява; интересите, които ще обслужва и др.
Всяка една роля, в която влиза социалният работник като по​магащ, изисква различна компетентност, умения и квалификация (брачен консултант, в училище, в бюрата по труда и неправителствени организации, в здравеопазването, в детска педагогическа стая, консултативна служба и др.). В същото време той би трябва​ло да намали напрежението и съпротивите на клиента.
Процесът на договаряне е гъвкав, вариабилен и продължава докато трае работното взаимоотношение. Всеки един момент би могло да се наложи преформулиране на проблема и предоговаряне, но съществува риск от възникване на защитни бариери у кли​ента (неподатливи клиенти, недоброволни клиенти), като в този случай социалният работник би трябвало с такт и гъвкавост да из​ясни вероятните пречки, които биха блокирали способността на клиента да поеме помощта.
Значението на обратната връзка при договарянето е свързано с то​ва, предлаганата услуга да бъде адекватна с потребностите на клиента.
Договорът изисква още подкрепа на клиента в теми-табу, вза​имно доверие, емпатия, използване на достъпен език без профе​сионален жаргон, както и справяне с амбивалентните му чувства.
Професионалната етика изисква при получаване на инфор​мирано съгласие клиентът да бъде дееспособен (юридически зрял и способен да взема решения), то да бъде доброволно, като окон​чателното решение включва съгласие или отказ.
И не на последно място, процесът на договаряне е свързан с разглеждане на алтернативни решения - клиентът споделя проб​лема си, социалният работник изслушва, преценява, оценява и предлага възможни алтернативи, а той сам прави своя избор, като взаимно отчитат рисковете и позитивите на взетото решение. Пол​зотворната работа изисква участието на клиента и обратна връзка с него. В целия ход на постигане на договора продължава доиз-граждането на хипотезата по случая.
Макар и променящи се, договорът и хипотезата би трябвало да бъдат посочени ясно като задача. След получаване на информирано съгласие на клиента се конкретизира задачата, която е реално из​пълнима и за двете страни. Постигането на ясна договореност е важ​на стъпка към постигане на успех в работата и гарантира промяна.
Независимо от институцията, която представлява, или от слу​чая, с който работи, професионалистът трябва да има яснота по основните елементи от случая - формулировка, хипотеза, договор.
Оценка
Оценката е ключ към развитието на случая; основата, която дава информация за нуждите на клиента. Тя започва от самото начало на заявката, не е окончателна и е теоретичния процес и продукт, на базата на който се поставя началото на така нар. фор​мулирана диагноза с обяснение, предсказване, оценяване и пред​писание.
Целта на оценката е изграждане на цялостна картина за пот​ребностите и силните страни на клиента (потребител) и неговата социална и материална среда. Необходимо е да се конкретизират и стъпките, нужни за подобряване на състоянието му. Клиентите сами определят нуждите и потребностите си според проблемите, дефицитите, желанията и молбите си. Клиентът трябва да бъде информиран какво може да му се предложи.
Посредством динамичното интервю социалният работник опознава клиента и му създава реалистични очаквания. Той от своя страна решава какво да сподели. Изграждането на реалис​тична оценка изисква от социалния работник гъвкавост, фантазия, креативност и умение да приеме различно становище, гледна точ​ка и начин на мислене. Важно е и умението да се използват раз​личните методи за диагностика в социалната работа (екокарта, генограма, наблюдение), които обогатяват представата за отделния случай, както и работата в екип.
Оценката е различна за всеки конкретен случай - при социал​на работа с деца, възрастни, инвалиди, семейства, групи, общнос​ти и т.н. Това изисква и мултидисциплинарна оценка или станови​щето на различни специалисти с техните компетентности (напри​мер нуждата от мнение и диагноза на лекар, юрист, фамилен тера​певт, психолог и т.н.). Социалният работник координира дейността на тези специалисти и управлява случая, като следи развитието на процеса .
Стив Ониът предлага следното съдържание на оценката:
-   себеобгрижване, дейности във всекидневието, рискове;
-   соматично състояние;
-   психично състояние;
-   способности и начин на живот;
-   принос на грижещите се за клиента;
-   социално обкръжение и подкрепа;
-   материално състояние.
За правилното оценяване би трябвало социалният работник да си отговори на следните въпроси: - Кой е клиентът?
- Какви са целите на интервенцията? о Кой или как може да повлияе? о Какви са уменията на социалния работник?
Методите на яснота и достоверност на информацията се пот​върждават чрез използване на генограма, екокарта, осведомяващи за социалното обкръжение и социалните роли, които клиентът за​ема /виж диагностични методи на социална работа - Еко-карта, Генограма/.
Използват се също таблици, въпроси, интервю с клиента - ди​намично интервю; информация; анализ; комуникация-вербална, невербална; социална анкета; методи, намаляващи защитите на клиента; планират се стъпки. За успешното реализиране на мето​дите за оценка в социалната работа от значение е спазването на редица условия: предварителна информираност и подготовка по проблема, умение да се слуша, умение да се задават въпроси, умение за анализ и интерпретация на информацията, контрол вър​ху хода на интервюто или срещата и др. Спазват се още принципите на конфиденциалност и професионална етика. При работа с деца се използват:
- ролеви игри;
- арттерапия;
- музико- и куклотерапия;
- проективни методи;
- интерактивни методи;
- психодраматични методи.
"Оценката е бавен, продължителен процес и изисква полът, опитът, произходът и интересите на професионалиста да съответ​стват в най-голяма степен на нуждите на потребителя" .
Планиране на стъпки на интервенцията
Този етап от работата по случая е свързан с професионално​то умение на социалния работник да оценява адекватно нуждите на заявилия се клиент, в резултат на което да предложи най-удачното решение, съобразено и с желанието на клиента. Изобре​тателност, креативност, находчивост и далновидност са нужни за планирането на стъпките за интервенция. Те трябва да бъдат съ​образени също с конкретната ситуация - дали се касае за инфор​мираност на клиента, дали се касае за кризисна интервенция, осъ​ществяване на връзка с друга институция или система, необходи​мостта от работа в мултидисциплинарен екип - спешно консулти​ране с лекар, адвокат, фамилен терапевт и др.
От полза за добре свършената работа е добрата информира​ност на социалния работник за институциите, които оказват помощ и услуги, както и удачните интерперсонални контакти, които под​държа.
Процесът на планиране е също гъвкав и вариабилен, според непрекъснато променящата се оценка на нуждите и обратната връзка за резултата от постигнатото. При планирането би трябва​ло да се отчетат реалните условия на живот на клиента; труднос​тите и проблемите му; неговите силни и слаби страни, умения, знания и опит; неговата индивидуалност и здравословно състоя​ние. Планирането би трябвало да се съобрази и с основната тера​певтична задача или договора с клиента, както и с желанията и представите му в перспектива!
Описание на собствените чувства
Целият процес на работа по случай изисква вслушване от те​рапевта в собствените чувства, емоции, страхове, съпротиви, отк​риване и работа с наречените още от 3. Фройд трансфер-контратрансфер и др. Когато той не е преодолял чувството на гняв, агресия, амбивалентност, скръб у себе си, той не би могъл да е подкрепящ за клиента и да извика у него сили и ресурси да се справи с проблемите си.
Според приложната теория на Шварц описана от Шулман, помагащото лице е ефективно "само когато съумява да съчетае своите истински чувства с професионалната функция. Когато липс​ва такъв ситнтез между "личното" и "професионалното", резултатът е загуба на спонтанност - социалният работник се проявява като предпазлив професионалист, който не желае съприкосновението на клиентите със самите тях и със собствените им чувства" .
Обучението в групи за собствен опит по различни методи би помогнало на терапевта да развие у себе си професионални ка​чества и овладяност, която би спомогнала за правилен подход, из​граждане на хипотеза, оценка на нуждите и формулиране на ясен договор с клиента. Несъмнено ефективното поведение на терапев​та, подплатено от професионализъм, емпатия и неподправеност, биха гарантирали извеждането на клиента от душевната му травма и стимулирането му да предприеме най-правилния и удачен избор.
Емоционалната зрялост и собственият опит на терапевта при работа със случай е съществено условие за удържане на негатив​ните чувства и емоции. По този начин приключва работната среща между клиент и социален работник.
Приключване и преход
Това е последната фаза от помагащия процес. Умението на професионалиста в случая е свързано с оказване подкрепа на кли​ента да се раздели с помагащия, със зависимостта от него, която би могла да възникне в хода на работата, с извършването на уда​чен преход към промяната. В края на работното взаимоотношение клиентът би трябвало да се подготви сам да решава по​нататъшните си проблеми, а социалният работник - да се оттегли деликатно от поетата си роля. Това е момент, който обикновено се свързва с преживяването на силни чувства и от двете страни. Нужно е да бъде отделено време за обсъждане тревогите и страховете на клиента, както и емоциите на помагащия.
Как се справяме с раздялата? Как приключваме важни за нас взаимоотношения? Как изразяваме чувствата си в такива деликат​ни ситуации? Как преживяваме загубите, чувството на болка и ви​на? Тези и много други въпроси, както и въпросите, свързани със зависимостта, която възниква към социалния работник в хода на работата, са ключови в заключителната фаза. Шварц определя етапите в процеса на приключване като: отричане, проява на гняв, скърбене, изпробване и синдром на прощалното празненство.
Умението да се постигне преход, полагането на ново начало се свързва обикновено с представянето от социалния работник на впечатленията си от общата работа, търсене на впечатленията на клиента и поощряването му да изрази обратна връзка по тревож​ните въпроси или полезното, което е постигнато.
П. Шулман в книгата си "Изкуството да се помага на инди​види, семейства и групи" подробно описва елементите на този преход: идентифициране на наученото, разкриване на области за бъдеща работа, обединяване на заключителния процес със съ​държанието, преход към нови системи за подкрепа и др. Особено внимание се обръща на търсенето на ресурси в клиента да поеме сам своя път .
Управление на случай
За да се стигне до планиране на работата и стъпки за осъ​ществяване на договора, би трябвало да се изясни процесът “Gage management” или управление на случая - процес на активно пла​ниране на целите, стратегия за организация и координация на гри​жата за обслужването в зависимост от равнището на изискване и потребност на индивида-клиент. Успешното реализиране на този процес зависи от:
- практическите умения на консултанта за интервениране и комуникиране;
- точната оценка на нуждите на клиента;
- правилното документиране;
- процесът на съветване и мобилизиране на ресурсите на клиента.
Документиране на случай. Изготвяне на протокол.
Целият процес на управление и оценяване на случая би тряб​вало да приключи с документиране. То отразява професионално цялата информация, която социалният работник е получил за своя клиент чрез различните методи на работа.
Документацията включва както попълването на данни относно личността на индивида (име, възраст, адрес, телефон, месторабо​та, семейно положение, социален статус), така и информираност относно повода за търсене на помощ, историята на проблема, предишни опити за справяне, както и личната и социална история. Това е информация, необходима за протоколиране на случая.
Документирането изисква и оформяне на протокол за процесната и съдържателната страна на сесията, която би могла да се представи по следния начин:
Протокол №                                                      Случай:........
Дата:
	Процес
	Съдържание на се​сията
	Хипотеза

	(чувства и емоции, които пораждат из​речените думи на клиента у социал​ния работник)
	Клиент: (думите на клиента, предадени буквално)
Социален работник: (думите на социал​ния работник)
	(интерпретацията на социалния ра​ботник за причините за проблема в зави​симост от школата, в която е обучен за работа по случай)


Случаят, който е представен за разглеждане, би трябвало да се изложи по професионален начин - независимо от това дали ще бъде работен казус или ще бъде заявен за супервизия.
СУПЕРВИЗИЯ -
КАТО РЪКОВОДЕНЕ, КОНСУЛТИРАНЕ,
КОРЕКЦИЯ НА ПСИХОТЕРАПЕВТИЧНАТА
ДЕЙНОСТ
Стандартите на добрата професионална практика изискват пълноценно прилагане и използване на супервизията при работа с клиенти и екипи. Успешно прилаганата супервизия гарантира до голяма степен качеството на обучение и професионалното израст​ване на помагащите професионалисти. Работата под супервизия повишава не само саморефлексията и самочувствието, но и разви​ва повече чувствителност по проблемите на клиента, посланията които той отправя, подходящите методи на работа, избора на ин​тервенция, както и планирането на грижа.
Същност на супервизията
Супервизията е задължителна практика в подготовката и реа​лизацията на помагащите професионалисти (социални работници, психолози, психиатри, консултанти, психотерапевти и др.). Познати са различни модели за приложение на супервизията, в зависимост от националните традиции, теоретичните предпоставки за изграж​дане на професиите и др. Най-често работата под супервизия се формулира като "форма на индивидуално /или в малки групи/ обу​чение, при което обучаваният интегрира теоретическите с практи​ческите знания в условията на реална работа с различни групи клиенти". Обучаваният се ръководи от специалист с ви​сока научна компетентност и богат практически опит, наречен супервизор. Неговата роля е свързана с отговорност относно наблю​дението и помощта над практикуващия.
Етимологията на думата "супервизия" е свързана с латинските "супер" - над, и "визио" - гледам, наблюдавам. Някои автори, цити​рани от С. Нунев определят супер​визията като "наставничество" или "корекционно консултиране и помощ", свързани с предаване на ценности, знания и професиона​лен опит. Прави се опит да бъдат разграничени и дидактическите й задачи и терапевтичен ефект.
В процеса на супервизиране се реализира взаимодействие между субектите - социален работник-клиент и супервизор-супервизиран. От една страна професионалистът, с неговото уме​ние да разбира и тълкува правилно поведението и реакциите на клиента, да интерпретира собственото си поведение, а от друга -клиентът и неговото желание да възстанови житейския си проект. Супервизор и супервизиран от своя страна регламентират рамките и насочеността на диалога.
Голямо внимание в процеса на супервизиране се отделя на саморефлексията на професионалиста. Тя се свързва със самооценката и негативното влияние на неуспехите в практическата дейност, които биха довели до нейното дестабилизиране. Препо​ръчва се в процеса на супервизиране да се подържат личностните ресурси, мотивацията за работа, емпатията към клиента, доста​тъчната психическа устойчивост у социалния работник. Ключова дума в съдържанието на супервизията е рефлексията - форма на психична дейност, заключаваща се в осмисляне на собствените психични процеси или действия. Тя е специфичен процес на самосъзнаване, за което способства и супервизията.
Методи на образователната супервизия
С. Нунев  представя подробно акцентите на образова​телната супервизия в социалната работа, носеща ефективност на помагащите взаимоотношения. Основните методи на образова​телната супервизия се диференцират като: моделиране, дидактическо инструктиране, сократова беседа, поощрение и препоръка, разяснение и интерпретация.
Моделирането като метод се свързва с демонстрацията от супервизора на собствените начини на мислене, обосновани от теоретическия и личен практически опит. Пример за моделиране е споделянето от супервизора на личен опит при работа по случай. Този подход изисква висока степен на компетентност и отговор​ност. Риск в случая би могъл да възникне, ако супервизираният възприеме посочения модел като единствен вариант за справяне със случая.
Дидактическото инструктиране включва преподаването и усвояването на знания, свързани с посочения проблем, представянето на указания, инструкции, препоръки в теоретичен аспект. Този метод не само ориентира и надгражда теоретичните знания по проблема на супервизирания, но и повишава неговото професио​нално самочувствие и саморефлексия. Стимулира се творческата активност на социалния работник и професионалната му компе​тентност.
Сократовата беседа е успешно прилаган метод на изкусно задаване на въпроси, търсещи съвместни решения и открития. Из​ползват се изключително творческият потенциал и знания на су​первизирания и се създават условия за самостоятелно мислене и оценка.
Поощрението и препоръката са необходими методи, целящи стимул, демонстрация на доверие у супервизирания и са предпос​тавка за използване на нови форми на мислене и поведение. Изис​ква се обективно отношение на супервизора по въпросите: какви причини стоят зад потребността на социалния работник да бъде подкрепян и поощряван - дефицити в компетентността или тре​вожност поради неразрешен проблем, и в каква степен препоръка​та и поощрението му помагат да изгради собствен, професионален стил на поведение.
Разяснението е професионална намеса от супервизора, да​ваща обратна връзка, насока на супервизирания, целящи насочва​не на вниманието му към собствените преживявания, мисли и чув​ства. Стои въпросът за границите на професионална намеса в супервизирането.
Интерпретацията се разпознава в коментирането на несъзнавани от социалния работник защитни механизми, афекти, пре​нос, проекции, съпротиви и др. в процеса на работата. Професио​налната позиция в тези случаи изисква търсенето на мяра за не​намеса в личностните проблеми на супервизирания.
Форми и принципи на супервизия
Познати са различни форми на провеждане на супервизия. Супервизията "лице в лице" се провежда непосредствено в посо​чена институция, където обучаващият въвежда обучавания в конк​ретната дейност,  контролира,  анализира изпълнението  по тази дейност и носи професионална и юридическа отговорност за рабо​тата на супервизирания.
Друга форма е така нар. постоянен семинар, който изисква обсъждане на конкретни казуси от практиката в малки групи - сис​темно и целенасочено. Интензивен институт са супервизии, поз​нати при необходимост от преквалификация в нова област на со​циалната работа. Организацията е свързана с провеждането на ежедневни тренинги, дискусии, ролеви игри и други техники, обуча​ващи и информиращи за конкретен вид дейност.
Освен индивидуалната форма на супервизия, успешно при​ложение в обучението намира и груповата супервизия. Тя се орга​низира на принципа на груповата работа в малка група /8-15 участ​ника/ и цели не само отреагиране на негативния опит, преживява​ния и напрежение, но и учене на базата на опита на другия. Тази форма на супервизия предполага взаимно обучение и споделяне. Обратната връзка в обмена на мнения между участниците в група​та е спонтанна и в някои случаи оценъчна, което е предпоставка за допълнителна работа с групата.
Шестте водещи принципа на практикуване на водене на слу​чаи, описани в професионалната теория и практика, са валидни не само в психиатричната и консултативна супервизия, но и в супер-визирането в социалната работа. Те се свеждат до: фокусиране върху силните страни на клиента, а не върху патологията; изграж​дане на връзка на сътрудничество между водещия на случая и клиента; интервенции, основани на свободния избор на клиента; хората с тежки и хронични проблеми могат да продължат да се учат, развиват и променят и трябва да бъдат подкрепяни в това; търсенето на ресурси за справяне излиза извън традиционните услуги и мобилизира ресурсите на цялото общество; активното во​дене на случаи с отиване при клиента е предпочитана форма на интервенция, удачна и допустима в социалната работа.
Организирането на супервизията е уместно поне един път седмично, в краен случай - един път месечно. Сесиите имат про​дължителност 90 минути, а структурата на супервизията наподобя​ва тази на терапевтичните сесии. Например, една среща за супер​визия в когнитивната терапия би могла да протече така: отваряне на сесията, установяване на дневен ред, връзка с предишната се​сия за супервизия, въпроси за предишните супервизионни случаи, преглед на домашното, поставяне на приоритети и дискутиране на точките от дневния ред, назначаване на ново домашно, обобщения и обратна връзка от терапевта на сесията.
Неизбежно в процеса на супервизиране възникват трудности и проблеми. Най-общо те са свързани с работното взаимоотноше​ние (интеракция) между супервизора и супервизирания, неумението на супервизирания да представи професионално случая пред водещия /или пред групата/, трудностите на супервизирания да изгради хипотеза и формулировка по случая и др.
Избягването на тези и други трудности и проблеми в суперви​зията налага поставянето на единни стандарти в докладването на случаи. В различните професионални общности тези стандарти имат различни акценти, но при всички случаи те целят по-систематизирано представяне на случая, по-добро разбиране и разпознаване на проблемните области на клиента и възможно по-адекватна оценка на неговите нужди. Значителна роля има избо​рът на най-доброто за клиента решение, продиктувано от личните му потребности и разбирания.
Един от начините за представяне на случай за супервизия изисква конкретна информация за следното:
- как лицето е станало клиент на съответната институция или консултация;
- как е преминала първата среща - посрещане на клиента, изясняване ролята на социалния работник, сключване на договор, преформулировка;
- как е изградена хипотезата по проблема;
- как се развива работата по случая;
- какво е взаимоотношението клиент-социален работник;
- как е приключила работата - ключови реплики.
КРИЗИСНА ИНТЕРВЕНЦИЯ
ЩО Е КРИЗА?
Криза е нарушение в нормалното функциониране на индиви​да. Криза настъпва, когато "човек се сблъска с невъзможността да преодолее пречка за осъществяване на жизнено важни за него це​ли с обичайния си набор от механизми за справяне", например при​родно бедствие (пожар, наводнение, земетресение), катастрофа, смърт, семеен проблем, насилие, заболяване, операция, загуба и др. Кризата наподобява състояния на стрес и дистрес.
Кризите са естествена част от личностното развитие на чове​ка. Всеки човек преживява криза при загуба, провал или застраша​ващ живота му проблем. В криза човек загубва ориентация за ре​алността и живее в илюзорния свят на травмата.
През 70-те години на XX век възникват първите теории за пси​хична/емоционална криза (интервенция) във връзка с профилакти​ката на самоубийството. Още Хипократ приема кризата като "връх​на точка в болестния процес"; У. Томас я формулира като "заплаха, предизвикателство, напрежение на вниманието, призив за промяна в действията, катализатор на личностното и социално развитие"; X. Хефнер - като "загуба на душевно равновесие, което не може да се обясни с болест". Хр. Попов определя кризата като "състояние на вътрешно безпокойствие и обърканост, причинени от стресогенно събитие или доловена заплаха от индивида за неговата себесъщност".
Криза е "състояние, при което човек загубва равновесието си и не може да се приспособи към реалността, без това да е болест". Възниква остро и мъчително, преживява се силно болезнено, в резултат на което настъпва цялостна промяна в поведението на лич​ността. Кризата не е болест, а психологичен проблем. Състоянието на криза крие риск за живота на човека.
В младежка възраст кризата е нормално, биологично, социал​но, психологическо съзряване на личността.
Характерни за кризата са острото протичане, изразени про​мени в поведението, безпомощност и пасивност, преживяване за опасност. Влияние за протичане на кризата оказват: личност​ната структура, реактивността, оценката, която индивидът прави за ситуацията, характерът на стимула.
ВИДОВЕ КРИЗИ НА ЛИЧНОСТТА
Кризите на личността могат да се разглеждат като:
- ситуационни - неочаквани събития, извън индивидуалния контрол - природни бедствия, загуба на работа, нападение, внезапна смърт на близък човек;
- криза на растежа - възниква, когато човек е неспособен да се справи с естествените процеси на развитие, най-често в мо​менти на преход - когато се ражда първото дете, достигане на юношеска възраст, пенсиониране; това са еволюционни кризи, които всеки човек преживява в израстването си към зряла личност; преходни периоди, през които психичното му равновесие може да бъде нарушено. Е. Ериксон определя осем стадия, всеки от които представя жизнена за​дача, която личността трябва да разреши, преди да премине към следващия стадий. Кризите на съзряване са периоди, изискващи ролеви промени.
- психична криза - според У. Томас, цитиран от С. Агилера, психичната криза е "заплаха, предизвикателство, напреже​ние на вниманието, порив за промяна в действията" - ката​лизатор на личностово и социално развитие.
Редица автори изтъкват различни предпоставки за възниква​не на психична криза на личността. Те могат да бъдат свързани с реакция при скръб и загуба, стресови състояния, болест, реактив​ност на организма в различни житейски ситуации, влияние на нато​варвания, възникнали от различни фактори - личностни, семейни, възрастови, културни и др.
Личностните предпоставки за възникване на психична криза са: 
- темперамент, характер, способности, насоченост (потреб​ности, мотиви, желания, интереси, склонности);
-   предшестваща базисна самооценка;
-  личностова типология (по Хипократ, Гален, X. Айзенк);
-   възрастови фактори;
-   утвърдените обичаи и ритуали;
-   случайни моменти;
-   психични отклонения;
-   неовладени предхождащи кризи;
-   характерова структурност и предразположеност;
-   възпитание;
-   мироглед;
-   религия;
-   самокритичност и обективна оценка на събитията.
Предпоставка за възникване на криза могат да бъдат външна​та и вътрешна мотивация, резистентността на личността към кри​за и стрес, социалнопсихичният климат, пределът на адаптация, така нар. колективно явление.
Реакциите са близки до нормално психологичните, но се от​личават от тях по съразмерност и продължителност.
ЕТАПИ В ПРОТИЧАНЕ НА КРИЗАТА
Кризисната ситуация е поредица от събития, които водят от "равновесие до неравновесие и обратно до равновесие". Тази поредица включва пет компонента:
- кризисно събитие (първи етап) - стресиращо събитие, кое​то отключва поредица от действия и реакции. То може да бъде очаквано (брак, пенсиониране) и неочаквано (внезап​на загуба на член от семейството);
- етап на ранимост (втори етап) - индивидуалната реакция е свързана с начина на възприемане на кризисното събитие. Най-често то се възприема като заплаха, като загуба или като предизвикателство. Етапът се характеризира с нарастване на напрежението, което индивидът се опитва да облекчи с оби​чайните за него стратегии за справяне. Ако опитите му се про​валят, напрежението продължава да расте, в резултат на кое​то той престава да функционира ефективно (реагира бързо на малки, незначителни сигнали от околната среда, плаче, вме​нява си страх, тревожност, мисли за провал, колебание, хаос, безперспектива, пропада, нарушава се неговото равновесие);
- преципитиращ фактор (трети етап) - това е събитието, което превръща етапа на ранимост в активно кризисно със​тояние. В повечето случаи кризисното събитие и преципитиращият фактор са идентични, а в част от случаите преципитиращият фактор следва травматичната случка. В този етап се отключват различни поведенчески реакции (суицидни опити; държи се все едно нищо не е станало, но само едно събитие извън кризата го кара да пропадне; съзира проблема глобално; или по-конструктивни, като търсене на помощ от приятел, терапевт и др);
- етап на активно кризисно състояние (четвърти етап) -характеризира се с нарушено равновесие, физическа и пси​хологическа възбуда (нарушен апетит, проблеми със съня, нарушена способност за справяне с проблемите, тревож​ност, депресия), човек се чувства объркан, изчерпан, без равновесие, мисли си, че полудява; преангажираност с травматичното събитие и накрая постепенно възстановява​не на ново равновесие. В този етап човек разбира, че оби​чайните му механизми за справяне са неадекватни и е мо​тивиран да получи външна помощ.
Четвъртият етап се характеризира с четири групи симптоми:   
емоционални - плач, истеричен смях, гняв, агресия, тъга, яд, прекалено силни емоции (така нар. тайфун от емо​ции), вина, обърканост, скръб;
 соматични - трудно изразяват емоции, душевната болка се прехвърля върху тялото (психосоматика), главоболие, "стягане под лъжичката", проблеми в сърдечната област, тремор   (треперене),  задух,  „мравучкат"  върховете  на пръстите, честа умора,  промяна в позата, чувство на безнадеждност, податливи на заболяване, слаба имунна защита;
   поведенчески - оттегляне от обичайни дейности, отхвър​ляне на хобито, отдръпване от себе си, заобикаляне мястото на насилието, "забравя" за събитието (вид защи​та), злоупотреба с алкохол, лекарства, наркотици, оттег​лено мълчание от срам, вина и т.н.;
   когнитивни - не може да прави планове и целенасочени действия, губи способност за преценка на реалността, не отчита какво точно става, не може да каже какво се е случило (така нар. бяло петно).
 Реинтеграция (пети етап) - успешната реинтеграция (въз​становяване на равновесието) зависи от няколко фактора -способност за обективна преценка на кризисната ситуация и използване на ефективни стратегии за справяне. Това е етап на "баланса". От кризата би могло да се излезе чрез болест (по-ниско ниво на функциониране), справяне и чрез получена помощ (по-високо ниво на функциониране, зря​лост, мъдрост, опит). При опит "сам да се справи" човек се затваря и вероятността напрежението да ескалира е по-голяма.
Според начина на излизане от кризата се разглеждат два мо​дела на разбиране на нейната същност:
- като позитивна - възможност за промяна (личността придо​бива нови умения, усъвършенства стари поведенчески мо​дели и създава по-ефективни);
- като увреждащо явление - настъпва негативна промяна и изкривена психика (болест, суициден риск).
СТРЕС И СТРАТЕГИИ ЗА СПРАВЯНЕ
Кризисната ситуация и преживяването на криза много напо​добява състоянията на стрес. Думата „стрес" е част от нашия ежедневен речеви фонд - споменават я професионалисти и лаици.
Що е стрес?
Стрес в буквален превод означава "напрежение", "усилие". Произходът на думата е вероятно от латински - stingere - стягам, затягам, но се използва в английския език при описване състояние на човека, далеч преди да бъде дадено научно определение за приложение във физиката и техниката.
Концепцията за стреса е много стара. Още Аристотел в книги​те си "Природни проблеми" е обрисувал това състояние.
В началото на XX век явлението придобива популярност в на​учните среди и се споменава в лекциите на У. Остер (1910), който в 1932 г. установява увеличено отделяне на адреналин при емоции на страх и ярост в изследвания, правени върху животни.
В съвременната психология могат да се отделят три главни насоки в интерпретацията на стреса. Най-известният представител на направлението, което разглежда стреса като зависима промен​лива и се определя като отговор на организма при различни вредни въздействия, е канадският учен Ханс Селие. Той установя​ва, че при всяко неблагоприятно въздействие върху организма -студ, хирургическа интервенция, мускулно натоварване и др. въз​никва типичен синдром, чийто характер не зависи от природата на въздействащия фактор .
Често изследователите дефинират стреса като психологично и физиологично условие, за да бъде преживяна като стресираща ситуацията, когато бъде възприета като заплашваща, увреждаща или изискваща. В този смисъл винаги, когато човек преживее про​мяна в обкръжението си, може да преживее стрес.
Стрес възниква, когато се наруши равновесието между изиск​ванията на средата и осъзнаваната от личността възможност да отговори на тях. X. Селие определя стреса като общ адаптационен
синдром, първоначално предизвикващ състояние на активна защи​та от вредното въздействие, която по-късно може да премине в състояние на пасивна защита. Общият адаптационен синдром е съвкупност от всички неспецифични изменения, възникнали под влияние на неблагоприятни въздействия и предизвикващи стерео​типни реакции за преустройство на защитните системи на организ​ма.
Могат да се определят три етапа на този процес според X. Селие: тревога, резистентност (адаптация) и изтощаване. Ако въз​действащият фактор (стресор) не е много силен, етапът на резис​тентност може да се съхрани продължително време, но при много силен стрес настъпва изтощаване, дори смърт.
Съществуват многобройни опити за класификация на различ​ни варианти и ситуации, които биха могли да предизвикат стрес. Според Вейтц се наблюдават осем вида стресори, включващи следните групи:
- необходимост от бързо обработване на информация;
- вредни стимули от обкръжаващата среда (шум, нис​ка/висока температура, влажност, запрашеност, светлина -слаба/много силна и др.);
- осъзната опасност;
- нарушени физиологични функции вследствие на болест, безсъние и др.;
- сензорна изолация; о остракизъм (изгнание, преследване); о групово въздействие, разочарование; о към тази класификация Франкенхойзер добавя още един стресор - липсата на контрол над събитията.
Съществува тенденция за разграничаване на стресорите в зависимост от продължителността им на действие върху човека:
- Стресори от обкръжаващата среда;
- Автостресори (от самата личност, в зависимост от нейните индивидуални особености, акцентуация на характера, сво​еобразна структурност и предразположение).
В тази насока е уместно да се говори за така нар. екстремни ситуации, външни за човека и независещи от него обективно, пред​извикващи стресови състояния - масови катастрофи,  природни бедствия, войни и др. Особено важна е ролята на професионални​те стресори, свързани с различни конфликти в службата или соци​алнопсихологическия климат в групата, смяна на работното място, трудности в адаптацията, безработица, уволнение, съкращаване.
Не по-маловажна е и интерпретацията на събитията от лич​ността, в отговор на следните примерни въпроси:
-   Кой си ти?
-  Твоите нагласи?
-  Твоите умения?
-  Твоята личност?
-   Сегашната ситуация?
-  Другите събития в твоя живот?
-  Другите хора в твоя живот?
Стресът невинаги е "лош"! Преживяването на стрес съхранява годността на тялото за активност и бдителност. Стресът е дина​мично, временно, цялостно състояние на човешката личност, което възниква под влияние на разнообразни стимули, респективно от​носително специфично реагиране, вследствие сложно взаимодейс​твие между субекта и обкръжаващата го действителност при не​посредственото отражение на стресогенната ситуация. Основната тенденция на стреса е възстановяване на биологичното, психично​то и социалното равновесие на личността.
При всеки отделен човек така нар. адаптационна енергия -мярката на индивидуалните възможности за понасяне на стрес, е с различна интензивност. Защитната реакция от стрес идва от веге​тативната нервна система.
Неразривно свързан със стреса е дистресът. Той е пряко не​гово продължение, като в резултат на силен, продължителен стрес организмът отреагира с болестни изменения. Стрес и дистрес като понятия се различават. Умереният стрес не причинява вреда, а помага в осъществяването на приспособителните реакции. Дист​ресът - като резултат от прекомерен стрес, настъпва при изчерпа​ни вече адаптивни резерви на организма и оказва деструктивно въздействие .
Класификация на видовете стрес
- физиологичен - представлява непосредствената реакция на организма при въздействие на определен физико​химичен стимул; изразява измененията на вегетативната и нервнохуморална регулация и субективните усещания на физичен дискомфорт;
- психичен (емоционален) - характеризира се с участието на сложна йерархия от психични процеси, които опосредстват влиянието на стресора или стресовата реакция върху орга​низма на човека. Физическите прояви и нервнохуморалните промени са сходни с тези при физиологичния стрес. Може да се приеме, че не съществува разлика между емоциона​лен и психичен стрес.
Промени в организма при стрес:
- телесни - "дъхът спира", изпотяват се дланите, сърцебие​не, заглъхват ушите, "подкосяват" се краката и т.н.;
- емоционални (психологични) - включват начина, по който мислим и оценяваме действията (фрустрация, фиксация, регресия, рационализация, страх, тревожност);
- поведенчески - суетене, изтощаване, умора, трудно спра​вяне, злоупотреби, загуба на самоувереност.
Признаци на стресово напрежение в организма
Според свободните интерпретации на Шефер, цитиран от X. Селие , организмът би могъл да реагира на стрес чрез следните прояви и признаци:
- невъзможност за съсредоточаване;
- допускане на чести грешки в работата;
- отслабване на паметта;
- чувство на отпадналост;
- често главоболие, болки в рамената и гърба;
-  повишена възбудимост;
-  неудоволствие от работа, която е била удовлетворяваща;
- загуба на чувството за хумор;
-  рязко повишаване на изпушените цигари;
-  пристрастяване към алкохол, лекарства;
- постоянно чувство на глад;
- загуба на апетит;
-  намалена концентрация и др.
Особености на поведението при стресови състояния:
- преодоляване (излизане от стрес);
- агресия (неефективен модел);
- "бягство" (емоционално преживяване на страх);
- пасивност (депресия, безнадеждност);
- "временно облекчение" (смекчаване отрицателните емоци​онални преживявания и намаляване вредните психологи​чески въздействия). Този тип поведение включва две свои форми:
- симптоматична (употреба на алкохол, транквилизатори, наркотик, използване на автогенен тренинг и др., насоче​ни към подобряване общото състояние на организма);
- интрапсихична - разглежда се от позициите на механиз​мите за когнитивна защита, свързани с психоаналитична​та теория на 3. Фройд. Той използва термина "защитни механизми" за означаване на неосъзнаваните психични процеси, чрез които личността се предпазва от външна заплаха, не по пътя на нейното обективно премахване, а чрез субективно намаляване на възприятието за опас​ност (идентификация, преместване, потискане, отрица​ние, проекция, интелектуализация).
Ролята на индивидуалната оценка, която дава личността на ситуациите, предизвикващи емоционален дискомфорт, според X. Селие е безспорна. Лица с вътрешна локализация на контрола (интернални) са по-слабо чувствителни към стрес, а лица с външен локус на контрол (екстернални) - по-силно чувствителни.
Ханс Селие и неговите приемници достигат до важни изводи, които показват, че:
- между всички емоции тези, които са отговорни за липсата или наличието на така нар. вреден стрес-дистрес в човешките от​ношения, са чувството на благодарност, добра воля и техните негативни еквиваленти - омраза и жажда за отмъщение;
- кратковременното подлагане на стрес може да доведе до положителен или отрицателен резултат, в зависимост от конкретните обстоятелства;
- психологическият стрес се дължи на същия механизъм на сблъсък на интереси. Той оказва влияние за по-честите за​болявания сред хората - неврози, злокачествени заболя​вания, сърдечно-съдови, психосоматика.
Значение за преодоляване на факторите за стрес има спо​собността на личността за адаптация - социална адаптация, чрез интеропластичност и екстеропластичност.
Целта на съвременния живот е не отстраняване на стреса, а формиране на нагласа за емоционална устойчивост на личността към стресови ситуации, възникващи в заобикалящия го свят.
Стратегии за справяне със стрес
Особено важна роля при анализа на процеса за справяне със стрес играят следните психологически фактори:
- информираност (като оръжие срещу стрес), самопознание и наблюдение;
- чувство за личен контрол над ситуацията;
- вяра и страх;
 свободна воля срещу "предначертаната" съдба;
- чувството на безпокойство;
- отрицание - "това не може да се случи". Яснота - кое е подходящо и конструктивно, и кое е деструктивно;
 поддържане на заетост и отвличане на вниманието;
- социална подкрепа чрез споделяне на проблемите;
- употреба на лекарства, алкохол и др.; обилно хранене /най-непопулярен метод/ и др.;
- наличие на интелектуални качества;
- наличие на добри интерперсонални контакти и перспективи;
- стремеж към самостоятелно справяне с проблемите чрез научаване;
- наличие на надежда и основания за поставяне на опреде​лена цел;
- използване на собствен, минал опит;
- промяна на ситуацията или така нар. проблемноориентира-но справяне.
Регулиране на емоционалния дистрес чрез:
- палиативни методи на реагиране (философско  мислене,
рационално мислене), приемане на наркотици, транквилан-
ти и др. (често тези методи задълбочават проблема);  използване на лекарства;  активни/пасивни   реакции   (примирение   или   безсмислено упорство);  молитва;  гъвкавост;  хумор;  самонаблюдение (какво ме стресира, как го изживявам, как
реагирам);  способността за комуникация и умението за изразяване на
емоции, релакс чрез спорт, танци, различни дейности и др.;  способността за дефиниране на проблема, посрещане на страха чрез постепенно излагане на страховия стимул;  терапия (психотерапия, автогенен тренинг и др.).
Оценката на даден начин за реагиране на стрес е сложен процес, свързан с гъвкавост, внимание, предвидливост, съобразе​но с уникалните индивидуални характеристики - отрицание, пасив​ност, агресия, борба, хумор. Разпространено е схващането, че умерената стратегия за борба със стреса е най-ефективна. "Спра​вянето" е конгломерат от много инициативи, разпространени във времето и подлежащи на промени.
Човек може да потърси помощ в собствените си резерви за справяне и минал опит, но би могъл да се обърне към специалисти в лицето на психолог, социален работник, психиатър, които биха могли да диагностицират проблема и така да помогнат за неговото преодоляване и решение.
ПРОФИЛАКТИКА
НА СТРЕСОВИТЕ СЪСТОЯНИЯ
(свързани с нарушения в социалната адаптация)
Думата "профилактика" произхожда от гръцката дума ргорhylaktikos, което означава съвкупност от предпазни мерки про​тив заболяване, опазване здравето и работоспособността на хора​та. Профилактиката на психичните нарушения е проблем от особе​но социално значение, тъй като се приема, че тяхното възникване до голяма степен се обуславя не само от наследствени фактори, особена соматична и нервнопсихична реактивност, фактори на личността, но и от въздействията на заобикалящата и особено со​циалната среда .
Психопрофилактиката е раздел от общата профилактика, включваща съвкупност от мероприятия, които осигуряват психи​ческото здраве, включително профилактиката на личността и про​фесионалните кризи, предупреждаващи възникването и разпрост​ранението на нервнопсихическите заболявания.
Психопрофилактиката е първична - предупреждава за вредните въздействия на агентите на околната среда върху човеш​ката психика; изучават се груповата дейност и междуличностно поведение; касае се за една добре организирана психохигиена - на възпитание, на обучение, на труд, на взаимоотношения в семейст​вото и между партньорите; вторична - стреми се към максимално ранно откриване на нервнопсихическите заболявания и тяхното лечение (практиката показва, че това може да бъде осъществено при добра координация между психиатричните и медицински служ​би и обществените заведения); третична - свързана с предупреж​дение за рецидивите на нервнопсихическите заболявания и въз​становяване трудоспособността на хората, претърпели такова за​боляване; насочена е към избягване инвалидизирането на болния; изразява се във възстановителна терапия, насочена към възстано​вяване и запазване индивидуалната и обществена ценност на лич​ността.
Психопрофилактиката е свързана с прилагане на различни методи - социо- и трудотерапия, психотерапия, различни възмож​ности   за   професионална   рехабилитация,   социална   адаптация (създаване на максимално благоприятни условия за оздравител​ния процес на клиента в благоприятни домашни условия на при​вичната му среда), самоактуализация (осъзнаване от личността на собствените възможности за справяне с проблемите). Тя насочва своето внимание преди всичко към застрашените от психични за​болявания лица и особено към такива, прекарали веднъж заболя​ване с възможност от поява на рецидиви. В този вид профилактика се включва не само заболелият като личност, но и взаимоотноше​нията и дейността му в семейната, работната и обществената сре​да. Тя организира неговата оптимална адаптация .
Стресовите състояния, свързани с нарушения в социалната адаптация, накратко могат да бъдат обобщени според класифика​цията на МКБ-10 (международна класификация на болестите, де​сета ревизия) като: невротични разстройства, свързани със стрес-фобийни тревожни разстройства (агорафобия, социални фобии и др.); други тревожни разстройства (паническо разстройство, гене​рализирана тревожност, смесено тревожно-депресивно разстройс​тво и др.); обсесивно-компулсивни разстройства (с преобладаване на натрапливи мисли, ритуали, действия и др.); реакции на тежък стрес и разстройства в адаптацията (остра стресова реакция, пост-травматично стресово разстройство и др. 
Профилактиката на стресовите състояния, свързани с нару​шения в социалната адаптация, се свежда до изграждане на реди​ца умения, мисловни и поведенчески модели у човека, нужни му за ефективно общуване и приспособяване към заобикалящата го действителност и настъпващите промени, както и използването на стратегии за справяне със стреса и тревожността.
КРИЗИСНА ИНТЕРВЕНЦИЯ -ПРИНЦИПИ И ЦЕЛИ
Кризисната интервенция е метод в помагащите професии (в социалната работа). Кризисната ситуация по дефиниция е краткос​рочна и изчерпваща. Следва нуждата от специфични техники за оценка и интервениране, различни от методите, използвани в други ситуации.
Смисъл на кризисната интервенция:
- дава психологична помощ и подкрепа, много по-различна от психотерапията;
- краткосрочна е и постига обща цел;
- осигурява изход от кризата и дава шанс на човек за натруп​ване на опит;
- едни хора я приемат като заплаха, други - като предизвика​телство.
Принципи
Според някои автори кризисната интервенция се базира на осем принципа:
- незабавно интервениране - хората не са способни да по​несат дълго кризисното състояние, затова интервенцията се прилага веднага. Ако консултантът не може да се срещ​не с клиента, трябва да го пренасочи към друг колега, който да поеме случая;
- действие - консултантът участва активно в разрешаване на кризата;
- ограничени цели - фокусът на интервенцията е свързан с кризисната ситуация и разрешаването й;
- надежда и очакване - хората в криза изгубват надежда и не очакват нещо добро. Основна задача на консултанта е да успее да им вдъхне вяра, че кризата ще бъде преодоляна;
- подкрепа - липсата на подкрепа е една от решаващите причини за изпадане в криза. Привличане на максимална подкрепа и мобилизиране на всички ресурси е основна за​дача на успешната интервенция;
- фокусиране върху разрешаване на проблема - фокусът на интервенцията е насочен към разрешаване на проблема (проблемите), лежащи в основата на кризата;
- образ за себе си - човек, преживяващ криза, се вижда като неадекватен. Важно е консултантът да избере подход, който запазва достойнството и повдига самооценката на кли​ента;
- разчитане на собствените сили - по време на кризисната интервенция консултантът трябва да подържа баланс меж​ду подкрепата и „отглеждането" на независимост у клиента;
- кризисната интервенция е различна от кризисната те​рапия. Докато кризисната терапия работи с вътрешната ре​алност на личността, когато се налага да си изясни минало​то или по-дългосрочна работа, то кризисната интервенция е краткосрочна.
Цели
Зависят от спецификата на кризата. Основните цели на кри​зисната интервенция са:
- облекчаване симптомите на клиента;
- възстановяване на предкризисното ниво на функциониране на клиента;
- идентифициране на факторите, довели до кризата;
- набелязване и прилагане на лечебни мерки;
- помагане на клиента да свърже настоящето стресиращо събитие с минал жизнен опит;
- помагане на клиента да развие адаптивни стратегии за справяне, които да използва в бъдеще;
- дава пространство да скърбиш и изживееш мъката си; вну​шава, че имаш право да си зле, объркан, че е нормално да плачеш и др.
ОСОБЕНОСТИ НА КРИЗИСНАТА ИНТЕРВЕНЦИЯ
- характеризира се с фокус "тук и сега";
- ограничена е във времето (от една до шест сесии);
- поведението на клиента се възприема като разбираема (не толкова като патологична) реакция на стрес;
- може да доведе до някои реконструкции на личността, но невинаги се стига до разрешаване на главния проблем;
- насочена е към благоприятна промяна у клиента (връщане към реалността);
- намалява или ликвидира представените симптоми и връща способността на индивида да функционира адекватно в за​обикалящата го среда;
-  краткосрочна интервенция (продължава от 8 до 12 сесии);
- методите и техниките на работа са разнообразни (използ​ват се неформални контакти с близки, приятели и роднини, както и формална специализирана помощ от други профе​сионалисти).
Изисквания към кризисния консултант
- да бъде активен и директен, но не ентусиазиран;
 -да е с позитивно мислене и действия на заинтересован чо​век, готов да помогне;
- да притежава умения за разбиране симптомите на клиента динамично и формира хипотези, валидни за конкретната ситуация;
- да бъде заинтересован, с позитивно мислене, дори и в си​туации, които изглеждат като "загубена кауза";
- да създава баланс (да не доведе клиента до зависимост);  да притежава умение за оценка по случая;
- да може да "отстъпва от властта" на всяка стъпка, ако кли​ентът е способен да поеме контрол над поведението си; о да има специфична теоретична подготовка;
- да приема, че поведението на клиента е разбираема реак​ция, а не болест;
- да има асексуално присъствие;
- да проявява професионално отношение и работи в екип от други специалисти, например с: психиатър (прави оценка за суициден риск, степен на разстройствата на когнитивните процеси и афекта, определя медикаментозна терапия); с клиничен психолог (оценява потенциала и ефективността на стратегиите за справяне на клиента и обкръжението му; провеждане на психологична терапия в по-дългосрочен план за преформулиране на преживяния епизод и интегри​рането му като позитивен личен опит);
- да използва минимално директната конфронтация;
- да има умения за манипулация на околната среда - да се премахнат или моделират елементите, причиняващи без​порядък в личния живот на клиента (близки, приятели, ра​ботно място).
ОЦЕНКА НА СЪСТОЯНИЕТО ПРИ КРИЗА
Оценката на състоянието на криза включва: 1) оценка на здра​вето и поведението на клиента; 2) оценка на актуалното психично състояние на клиента; 3) специални области за непосредствена оценка.
Оценката изисква отговор на някои основни въпроси:
- какво е кризисното събитие и какъв е смисълът, който му придава засегнатото лице;
- каква е степента на стрес или понесената от лицето загуба; о какъв е предкризисният стил на живот на клиента;
- какви са наличните ресурси на клиента;
- какъв е видът комуникация, която клиентът използва;
- има ли в семейството минали истории за суицид (при суи​циден опит);
- клиентът има ли суицидни мисли и намерения.
ТЕХНИКИ И СТЪПКИ НА КРИЗИСНО ИНТЕРВЕНИРАНЕ
Изборът на подходяща техника на кризисно интервениране се определя от: 1) спецификата на кризата; 2) теоретичната ориен​тация и професионална подготовка на консултанта; 3) ресурсите на клиента.
Често използвани техники са:
- афективни интервенции - позволяват на клиента да изра​зява чувства, предизвикани от кризата;
- интерпретации - помагат на клиента да елиминира нега​тивните си мисли, допринасящи за кризата; о поведенчески задачи - препоръчване на клиента да пре​карва повече време с други хора;
- работа с обкръжението - препращане на клиента в други служби, осигуряване на финансова помощ и др.
Техниките на кризисно интервениране могат да бъдат класи​фицирани в четири типа:
- подкрепящи - използват се по време на началните фази на кризисното интервениране. Целта е намаляване на тре​вожността, чувството на вина, напрежение и осигуряват емоционална подкрепа (катарзис, окуражаване, емпатично слушане, обнадеждяване); директно влияние - адвокатстване, мобилизиране на всич​ки поддържащи системи, контакт с други служби (полиция, съд, социални служби);
- отразяване на "човек-ситуация" - тези техники се използват за помагане на клиента да разбере специфични аспекти на кризисната ситуация, дали той вижда и оценява ситуацията обективно, преноса на клиента към кризисната ситуация, неговото отношение и др.;
- динамично разбиране - при възстановени емоционални и интелектуални капацитети на клиента, се изследва задъл​бочено преносът му към кризисната ситуация (защитни ме​ханизми, съпротиви и модели на комуникация).
Стъпки (модели) на кризисна интервенция
В професионалната практика са познати няколко стъпки (мо​дели) на кризисна интервенция. Изследователи описват три фази -формулировка, прилагане и приключване.
Формулировката (при първата сесия) съдържа етап на оценка, при който се извършва:
- идентифициране на преципитиращия фактор (какво се е случило?);
- определяне на индивидуалната преценка на клиента за съ​битието (как отговори ти?);
- определяне на контекста на кризисната ситуация, включи​телно кризисното събитие (можеш ли да си припомниш как започна това?);
- оценка на настоящото състояние на клиента;
- прецизно дефиниране на настоящия проблем с участието на клиента (съгласни ли сме, че най-важна е твоята тревога да останеш с насилника?);
- в зависимост от вида на кризата би могло да се потърси информация за медицинската, психиатричната история на клиента, да се направи оценка на настоящия психичен ста​тус, да се прецени има ли алкохолна или лекарствена зави​симост или суициден риск;
- в края на този етап клиентът и консултантът са постигнали съгласие за целите на интервенцията.
При прилагането (1ва-4та сесии) консултантът получава доста​тъчно информация за функционирането на клиента преди кризата, стратегиите за справяне, които е използвал, силните и слабите страни на клиента, наличните ресурси и поддържаща система. Поставят се малки цели, набелязват се мерки, позволяващи на клиента да ги постигне.
В последната фаза на приключване (5та-6та сесии), клиентът и консултантът правят преглед на постигнатите цели (от клиента), решават дали могат да приключат и обсъждат плановете за бъде​щето на клиента .
Стъпките (моделите) на кризисна интервенция могат да се формулират още като:
Оценка на индивида и проблема му. Изисква се използване на активни фокусиращи техники, които да насочват върху проблема, за да се получи точна оценка на случая, предизвикал кризата и на​карал индивида да потърси професионална помощ.
Оценка на нуждите на клиента и правилна оценка за суициден риск или вреда на друг човек. Ако консултантът прецени, че клиен​тът е в опасност, би трябвало да потърси консултация с психиатър, лекар или изиска хоспитализация.
Планиране на терапевтичната интервенция. Целта е не дости​гане на големи личностови промени и постижения, а връщането на клиента в предкризисното ниво и равновесие. Решението се взема според продължителността от време след избухване на кризата. Консултантът трябва да е наясно доколко кризата е нарушила нормалното функциониране на личността и ефекта върху обкръ​жението й. Нужна е и информация относно силните страни на лич​ността, умението за справяне с критични ситуации, предишен опит в състояния на криза, както и възможността да приложи позитив​ния минал опит.
Интервенция. Естеството на техниките зависи от уменията, гъвкавостта, опита на консултанта.
Модел на кризисна интервенция предлага Самюел Диксон (1987). Макар различен от моделите на други автори, той интегри​ра елементите в принципите на кризисната интервенция и изброя​ва девет специфични стъпки за помагане на хората в криза:
1. Бързо установяване на конструктивна връзка. Консултан​тът изглежда в очите на клиента като човек, който помага -изразява  приемане,  подкрепа, зачита достойнството  му.
Основното в тази фаза е съобразяването с чувствата на клиента, решил да потърси помощ (притеснение, неудобст​во, съмнения).
2.  Насърчаване на клиента да изрази болезнени чувства и емоции. Клиентът, изпаднал в криза, трябва да има въз​можност да "вентилира" болезнените чувства  и  емоции, преди да говори за специфичните събития, свързани с кри​зата. Консултантът, наблюдавайки реакциите на клиента, трябва да насърчи изявата на тези чувства преди да се опита да разбере причината, довела до кризата.
3.  Обсъждане на преципитиращия фактор. По време на из​разяването на болезнените чувства, консултантът може да се придвижи към изследване на събитията, предизвикали кризата. Могат да се задават въпроси за различни аспекти на събитията - кога се е случило, при какви обстоятелства, как клиентът се е опитал да се справи, как се е справял до този момент, защо точно сега търси помощ. Полезно е да се събере информация за историята на клиента.
4.  Оценка. В тази стъпка консултантът използва информация​та, събрана в предишните стъпки, за да оцени причините за кризата, степента на затрудненост и потенциалите за възс​тановяване. Събирането на информация започва в момен​та, от който консултантът се свързва с клиента. Оценката, заедно с другите стъпки, оформя базата за планиране и прилагане на терапевтични мерки.
5.  Формулиране на динамично обяснение. Тази стъпка фор​мира базата за когнитивно възстановяване на клиента (да получи разбиране за кризата и неговите реакции). Такова разбиране е решаващо за настъпване на промяна. Дина​мичното обяснение оценява защо клиентът е реагирал на кризата по такъв начин. В тази стъпка се оценяват и вът​решните (психични) и външните (социални) фактори, които са отключили кризата и са му попречили да се справи без помощ. Оценката на тези фактори помага на консултанта да планира подходяща интервенция.
6.  Възстановяване на когнитивното функциониране. Тази стъпка е емпатична и интелектуална. Свързана е с осъщес​твяване на същинската кризисна интервенция (интернализиране на загубата - приемане на загубата, на реалността, и редифиниране на загубата като полза).
7.  Планиране и прилагане на лечение. Обсъжда се с клиента. При планирането е важно:
- да се анализират събраните преди това данни и се прило​жат специфични интервенции;
- да се формулират лежащите в основата на настоящата криза движещи сили (от информацията за преципитиращо-то събитие);
- да се проучват алтернативни разрешения на проблема и се набележат стъпки за постигане;
- да се обсъдят фактори на подкрепа от обкръжаващата сре​да, които могат да се включат;
- да се прецени кои от механизмите за справяне у човека да се развиват и кои да се подсилят;
- да се постигне съгласие с клиента за начина, по който той вижда основните проблеми;
- да се определят желаните промени, да се откроят нераз​решими и нежелани за решаване проблеми;
- да се постигне договореност между клиента и социалния работник относно: съгласие да се работи по определени проблеми; приоритетност на проблемите; дефиниране на желания резултат; определяне на задачи; съгласуваност на броя на работните срещи и лимита от време.
8.  Приключване. Препоръчва се, когато клиентът се е възста​новил до нивото на функциониране преди кризата.
9.  Проследяване. Тази стъпка е оптимална. В края на пос​ледната сесия консултантът пита клиента дали е удобно да се свърже с него в бъдеще, за да разбере как се справя.
Важно в стъпките на кризисна интервенция:
- клиентът да си припомни стари кризисни ситуации - какви годности е имал за справяне;
- изграждане на реална самооценка на клиента за сегашните му възможности - физически, психически; детайлизиране на ситуацията (детайлите да се класифи​цират по степен на важност и значимост);
- търсене на алтернативи и в поведенчески вариант; о успехът на кризисната интервенция зависи от това, как кли​ентът ще премине през отделните стъпки.
Основни разлики между психоаналитичната, краткосрочната психотерапия и кризисната интервенция в методологията :

СЪОБЩАВАНЕ НА "ЛОША" НОВИНА
Съобщаването на „лоша" новина е една от най-трудните и де​ликатни теми при работа с клиенти. Това е процедура, която изиск​ва и професионализъм, и информираност, и личностни качества от страна на консултанта/терапевта. Известно е, че лошите новини не се съобщават, а се „разкриват" - през полагането на грижа (за кли​ента) и гъвкав диалог. Основните терапевтични задачи, които се изискват от професионалиста, се свеждат до:
- подготовка на клиента за потенциално труден разговор (подбор на удобно време и място, планиране на срещата, възможна подкрепа от близките, готовност за приемане ре​акциите на клиента след съобщаване на „лоша" новина); о минимизиране на чувството на клиента за самота и изола​ция;
- споделяне на възприятията на клиента за болестта и пос​ледиците за самия него;
- информираност по проблема, прогнозата и лечебните стра​тегии;
-  предоставяне на дозирана информация - само толкова, колкото клиентът може да понесе, необходима за неговото основно разбиране и вземане на решение по проблема; о определяне на непосредствения медицински риск и риск от
суицид (самоубийство);
- постигане на съгласие за плана, който ще се следва;   прогнозиране на възможния поведенчески отговор на кли​ента и реакцията му на стрес.
КОНСУЛТИРАНЕ ПРИ СКРЪБ, ТРАУР, ЗАГУБА
Преживяването на скръб, траур и загуба е специфично при отделните хора и зависи както от особеностите на личността, така и от културните норми в социалното обкръжение. Скръбта е чувст​во, нормален психологичен отговор при загуба на близък човек (смърт, развод, раздяла) или друго значимо (любимо животно, ра​бота, фалит, част от тялото, статут). Скърбенето преминава през различни стадии:
- ранна фаза на остро отчаяние и преживяване на безнадеж​дност;
- интензивен копнеж и търсене на човека, който е загубен; о дезорганизация и отчаяние (депресия); о реорганизация на личността.
В професионалната практика се говори за „нормална" и „про​дължаваща" скръб. И в двата случая психичната травма се прена​ся върху тялото, при което то реагира с психосоматика /виж глава Трета/. Клиничните симптоми на нормалната скръб се демонстри​рат с потиснато настроение, безсъние, загуба на апетит, липса на интерес, гняв, раздразнителност, чувство на вина.
Периодът на продължаващата скръб се описва като „мъка след скръбта" и продължава като правило от шест месеца до една година. В този етап хората обикновено възстановяват съня и апе​тита си и се завръщат към нормалното си функциониране. Ходът на скръбта може да се повлияе от подготвеността на клиента за загубата, внезапността или нейната значимост /46/.
КОНСУЛТИРАНЕ ПРИ ТЕРМИНАЛНИ ЗАБОЛЯВАНИЯ
Религиите и философията дават различен отговор за смисъла на човешкия живот. Паралелно с многозначната и често противо​речива социалнопсихологична рамка по проблема, съществува единомислие за грижата към умиращите. Важно е поведението на хората (професионалисти, близки) в деликатните и трудни психо​логични моменти при клиенти/пациенти в терминален стадий на заболяване. Опитът на изследователи по проблемите на смъртта и умирането разграничава отделни стадии, през които човек преми​нава преди да умре.
Широка популярност в професионалната практика намира те​орията на Елизабет Кюблър-Рос, която подчертава трудността при отграничаване на ясни стадии на приспособяване към смъртта. Независимо от това, формулирането на тези стадии определят разбирането към типичните психологични проблеми на умиращите и изискванията към професионалната грижа за тях /46/:
-   отричане и изолация (шок);
-   гняв;
-   „пазарлък" (преговори);
-  депресия;
-   приемане.
Според автора, тези стадии са валидни през различни перио​ди от време, взаимно се изместват или действат едновременно, а единственото нещо, което остава съхранено, е надеждата. Именно тази надежда подържа човека в периодите на страдание и съхра​нява чувството, че има някакъв смисъл, че има изход.
Друг автор - известният учител по будистка медитация Соги-ал Ринпоче в труда си „Тибетска книга за живота и смъртта", умело съчетава древната мъдрост на Тибет със съвременните изследва​ния за „живота и смъртта", които могат да помогнат в „подготовка" за смъртта и на умиращите . Авторът въвежда детайлно в раз​бирането „Как да помагаме на умиращите":
- свободно и естествено поведение към умиращите;
- премахване на напрежението и създаване на условия кли​ентът да говори спокойно и свободно за чувствата, които го вълнуват;
- избягване на прекалената сериозност и използване на ху​мор, който „разрежда" атмосферата (да не се опитваме да бъдем прекалено мъдри и дълбокомислени);
- неприемане думите на клиента твърде лично (гняв, упрек);
- избягване даването на „лична формула";
- демонстрация на безусловна любов към клиента (свободна от очаквания); проява на истинско приятелство и естественост; емпатия (болният копнее да бъде докосван и трети​ран като жив човек, разбиран);
- приемане и разбиране чувствата на умиращия (вина, гняв, тъга, огромна загуба за всичко в живота, паника и др.);
- признаване на собствените си чувства пред клиента;
- казване на „истината", че умират - спокойно, внимателно, умело и деликатно (хората долавят истината в променено​то отношение към тях, в повишеното внимание на околните, в стремежа да се пази тишина, в сълзите на близките; на деца също се казва, че техен близък умира);
- споделяне и приемане „тревогите" на умиращите (за неза​вършени дела, за допуснати грешки и др.);
- умение за „откъсване" от умиращия (да дадем „съгласието си" човекът да умре - „Трудно ще ми бъде без теб, но не искам да страдаш повече. Остави всичко и си иди"); осво​бождаване от привързаността;
- уважаване на желанията на умиращия; да му се осигури спокойствие, състрадание, духовна грижа и присъствие (любов, проницателност, даване на надежда и намиране на прошка).
Трудността при работа с „умиращи" клиенти/пациенти идва и от чувствата и преживяванията на консултанта/терапевта към соб​ствения си живот. Професионалистът е принуден да се срещне със собствените си вярвания и нагласи към смъртта. Дисфункционалните убеждения за смъртта се усилват, болезнено се преживява умирането на клиента/пациента. Работата с подобни проблеми изисква предварителна професионална квалификация и подготовка, свързани с обучение не само в професионална грижа, но и в личен опит (емпатично отношение, съхраняване на собственото психично здраве, супервизия).
КРИЗИСНА ИНТЕРВЕНЦИЯ ПРИ СУИЦИДЕН РИСК
Самоубийство 
Дефинира се като отнемане на собствения живот. Информа​ция за самоубийството намираме в писмено-исторически данни за човечеството. В догмите на официалните религии съществува заб​рана за отнемане на собствения живот. От друга страна сектите проповядват мистично, перверзно отношение към смъртта.
Според психоаналитичната позиция на 3. Фройд самоубийст​вото е реакция на амбивалентно преживяване на любов/ненавист/ разочарование към близките. Обектът се оценява като незаменим; влечението към живота/ерос изгубва равновесието си и превес има влечението към смъртта/танатос (автоагресия).
Виктор Франкъл, създателят на логотерапията, определя суицида като уморен от живота човек.
Емил Дюркем, като философ и социолог, ползва 26 000 доси​ета, търсейки външни причини за акта на самоубийство. Той го оп​ределя като степен на несъгласие с мнения, цели, интереси; като нарушена социална интеграция; като желание за отказ от живота. Авторът предлага да не се търсят причините само в индивида, но и в устойчивостта на обществото и в характера на колективното съз​нание.
Суицидните действия и опити са вид криза на личността. Ос​новната детерминанта на суицидното поведение е социалнопсихо​логическата дезадаптация на личността в условия на междуличностов или вътреличностов конфликт, когато суицидът не може да намери адекватен способ за неговото разрешаване. Психологическото състояние, в което се приема решение за самоубийство, се характеризира като кризисно. В остро кризисно състояние човек изпитва цялата гама от негативно украсени емоции - чувство на безпомощност, отчаяние, безнадеждност, лична катастрофа. С други думи, формата на протичане на кризата е състояние на без​различие към живота и желание за отказ от него.
Психологическите особености на личността на суицида разк​риват обичайното "включване" в суицидалния акт на отказ от ин​тегрираните личностни свойства в когнитивен, емоционален и по-веденчески план. В този смисъл се отнасят егоцентричните особе​ности на самосъзнанието на суицида, съчетани с негативното от​ношение към себе си, автоагресията и песимизма, както и ситуаци​онната ригидност на поведенческите стереотипи .
Рискови групи са: жени и юноши; лица с ендогенни и екзоген​ни психози; наркомани; лица, загубили близки; разведени; социал​но изолирани хора, възрастни и самотни; лица, живеещи под соци​алния минимум; хронично и неизлечимо болни; хора, преследвани по расови, религиозни и политически причини; хора с чести соци​ални конфликти; лица по време на дълбока житейска криза и др. Моделите на реагиране се свеждат най-често до бягство, спасение, манипулация и желание за смърт.
Психодинамичните концепции за самоубийство (опит или зап​лаха) се свързват с изследване личността на потенциалния самоу​биец или суицидна личност, характеризираща се с амбивалентност, безнадежност, психическа и физическа изчерпаност, неопре​делен страх, хаотично поведение, лабилно настроение, стесняване на интересите и инициативите, множество психосоматични оплак​вания, безсъние, безапетитие и др.
Различават се четири типа самоубийства според Е. Дюркем:
- егоистично - произтича от слаба интеграция в съответната група (по-малък риск има у хора с по-голяма интеграция, с по-утвърдена религиозна система - евреи, Испания, Порту​галия, Италия), при многодетни семейства; по-голям риск има при протестанти (Дания, Прусия), при разведени мъже.
- алтруистично - при прекалено силна интеграция в група​та/противоположно на егоистичното; саможертва в името на друг - в архаичните общества; армията, корабни екипа​жи и др.
- аномично (разпад) - в развити, модерни общества; при не​възможност за справяне със социалните регулативи; при икономически кризи, аномия. При война/крупни политически събития намаляват самоубийствата - мобилизират се ко​лективните вярвания.
- фаталистично - прекалено твърди наложени норми; раз​лично от аномичното (смъртта на мъжа обезсмисля живота на жената).
Самоубийствата могат да се квалифицират и според: 
- наличие на психично разстройство (афективни психози -депресии);
- резултат от тежки житейски събития (психологичната криза носи риск - рухва личността, блокират се всички краткос​рочни и дългосрочни цели, блокира се рефлексът за цел);
- заболявания с известен мъчителен край;
- състояние на импулсивност;
- увреждане без истинско желание за смърт.
Етапи на развитие на суициден риск:
- суицидна нагласа (старт) - лека форма - насока на мис​ли/нагласи в екзистенциален план; рекапитулация на изми​налия живот в депресивна окраска; губят смисъла на живо​та; потисната агресия; социална изолация;
- свързват суицидните намерения с определени негативни събития - проблемът заема изцяло мислите и емоциите на човека; връзка намерение-събитие, като изход от мъчител​ното състояние; етап на амбивалентност; търси помощ, контакт, иска желанието му да бъде разбрано; "вик за по​мощ"!;
- декларирано намерение за самоубийство - реална опас​ност (оценява и обмисля възможности); косвено съобща​ва/подготвителни действия (затишие пред буря) - белези: тежки депресивни настроения, предишни опити, конкретен план, вглъбеност в себе си, скрита агресия, желание за бягство от действителността;
- суициден опит- бутафорен (предназначен за околните, зов за помощ, цели ефект върху определени хора (манипула​ция, но да не се подценява!), или реален (загуба, която не се компенсира).
Стъпки при суициден опит:
- установяване на психологичен контакт с клиента;
- специфичен подход на консултанта/терапевта (външен вид,
облекло, професионално поведение); 
- стимулиране на клиента да опише какво се е случило;
- договаряне с клиента за отлагане, а не отмяна на решение​то;
- изследване на непосредственото настояще за клиента;
- изследване на непосредственото бъдеще за клиента;
- раздробяване на проблема на малки части по важност и значимост; 
- самоовластяване на клиента при изпълнението на плана - да изпълни част от нещата сам;
- послание към клиента - той да бъде активна страна; 
- връзка с други институции;
- професионалистът носи наказателна отговорност, ако кли​ентът се самоубие!
Показатели за суициден риск:
Висок е при:
- възраст 16-17 г./над 65 г.;
- пол;
- избрана дата и място на самоубийството ;
- наличие на болест, водеща до нисък контрол над импулси​те;
- употреба на наркотици, алкохол; влияние на секти;
- степен на стрес, тревога и обърканост от гледна точка на клиента;
- стил на живот;
- мит в семейството, че самоубийството решава проблемите;
- наследствена и семейна обремененост;
- друг, минал неуспешен опит за самоубийство;
- вид комуникация, която клиентът използва;
- наличие на близки хора, на които да разчита/степен на изолираност.
Мерки при суициден опит:
- спешни медицински интервенции в острия стадий (според състоянието);
- целенасочено, подробно интервю за причините (след изли​зане от спешното състояние), което изисква задаване на някои въпроси като:
•   Чувствате ли се отчаяни?
•   Мислите ли си, че ще е по-добре, ако умрете?
   Колко чести са Вашите мисли за самоубийство?
•   Имате ли просто мисли за смърт, или мислите за това, как бихте се самоубили?
•   Нехайно или сериозно си мислехте за самоубийство?
•   Имахте ли предвид конкретен метод?
•   Представяте ли си начин, по който нещата могат да се подобрят? И др.
- оценка на риска (от повторен опит);
- оценка на социалното обкръжение (може ли да се разчита,
могат ли да поемат отговорност); 
- вземане на решение за лечение в болнично заведение,
свързване с близки, с личен лекар, със социален работник и др.; 
- връзка между институциите;
- прилага се екзистенциален подход - насочен към оказване на помощ на клиента, чрез търсене на причини за пробле​ма; начина, по който гледа на живота си; търси се промяна в отношението на клиента към 4-те екзистенциални безпо​койства: свобода, изолация, безсмислие, страх; цел: клиен​тът да се научи да възприема своето съществуване като реално, да разбере вътрешните си конфликти, да иденти​фицира неадекватните си механизми за защита;
- интервюто се документира писмено/чрез запис/.
ПРАВНИ И ЕТИЧНИ АСПЕКТИ ПРИ КРИЗИСНА ИНТЕРВЕНЦИЯ
Правните и етичните въпроси, които възникват при кризисна ситуация, не са уникални за нея. Поради ограниченията във време​то, се налага да се правят спешни избори. За да се улесни взема​нето на решения при кризисна ситуация,  предлага се на консултантите/терапевтите да използват следните превантивни мерки:
- да познават всички налични спешни служби в общността;
- да са във връзка с колеги, които са съгласни да консулти​рат при спешност;
- да са запознати с приложимите закони; 
- да са ангажирани с изучаването на опит, който повишава значението им за кризисните ситуации;
- да ограничават практиката си само до тяхната област на компетентност;
- внимателно да наблюдават връзката клиент-терапевт, за да избегнат поведения, които биха довели до нова криза.
Правните и етични въпроси, които най-често възникват при кризисна ситуация, са:
- конфиденциалност. Обикновено е подходящо да се разк​рива конфиденциална информация само когато е получено ясно съгласие на клиента. Нарушаването на тайната е до​пустимо при определени обстоятелства - висок риск от са​моубийство, възможност някой да стане жертва, предпаз​ване на дете от злоупотреба;
- работа с недоброволни клиенти. Законно е разрешена ра​ботата с клиенти с психично и умствено заболяване, ако са заплаха за себе си и другите, ако не могат да си осигурят сами убежище, храна и дрехи;
- информирано съгласие. За да получим информирано съг​ласие от клиента, той трябва да е наясно с отрицателните и положителните последствия на предлаганото лечение, да е компетентен да вземе решение и да е дал съгласието си доброволно (психично и умствено заболяване не предпола​гат некомпетентност, освен ако принудата за лечение не е наложена от съда и закона). Когато консултантът не може да получи съгласие от клиента, би могъл да го потърси от семейството му или да се консултира с колеги дали е етич​но и законно да осигури лечение без информирано съгла​сие.
ИЗСЛЕДВАНЕ НА СЛУЧАЙ ПРИ КРИЗИСНА ИНТЕРВЕНЦИЯ
Р. е млада жена на 24 години, изпратена от близките си за консултация, поради невъзможност да се справи с проблема си. Тя е омъжена от половин година, а от два месеца със съпруга си жи​веят сами в града.
Доскоро живеели при родителите му на село и се разбирали добре, но откакто се преместили, той се почувствал "господар" на къщата, често пиел, не си търсел работа ("търсел я така, че да не я намери"), а вечер се "заяждал" с нея и дори започнал да я бие. По​ведението му било много изненадващо за нея. Очаквала съпруг, който да работи, да я обича, да споделят проблемите си и разбира се, да имат и деца. Когато не пиел, той също имал планове, които коментирал с нея, но вечер, седнал с приятелите и с бутилка алко​хол, всичко се променяло. Започвал скандал без особен повод, а после и побой над нея.
Тя не смеела да сподели с родителите си, страхувайки се, че баща й "ще я прибере". Разказала на свекърва си, но тя не й по​вярвала. Едва когато й разкрила синините навсякъде по тялото си, тя я посъветвала да търси помощ от лекар за порока на сина си.
Животът преминавал в страх. Била стресирана, напълно объркана от случилото се, чувствала се сама. Когато се опитала да поговори със съпруга си в трезво състояние, той казвал, че това не се е случило, че той не се държи така, молел я да му прости, ако с нещо я обижда, но след алкохола всичко се повтаряло. В упреците по време на скандалите той казвал, че тя е също като майка му -не го хвалела, не го поощрявала, все била недоволна. Ядосвал се защо жена му е тъй "близка" с майка му и й разказва всичко, случ​ващо се между тях.
Чувствала се раздвоена - обичала съпруга си, но от ден на ден започвала да ненавижда "злия" мъж до себе си, отчуждавала се, изпитвала страх от бъдещето. Страхувала се за живота си, за него, не вярвала, че всичко се е случило.
Предистория
Разстроена, разплакана, с объркан и треперещ глас жената разказа, че с мъжа си се познават отскоро. Майка му много я ха​ресала за съпруга на сина си и ги запознала. Набързо се оженили. По-късно, след брака, тя научила за него, че имал трудно детство -починала сестра преди години, баща му го биел като малък за дет​ски пакости, майката била много строга, взискателна и контроли​раща. Не позволявала никой да се "разпорежда" в къщата й. Макар че харесвала снаха си, все я сравнявала с починалата дъщеря и казвала: "К. правеше така... Тя беше по-прибрана". След един мъ​чителен и за двете разговор, те се договорили да се уважават и станали по-близки. Тя споделяла със свекървата проблемите в се​мейството си, двете заставали срещу "сина-съпруг", когато нещо не харесвали, упреквали го, когато нещо не е свършил. Техният "съ​юз" не се харесал на съпруга и той предложил да се отделят в жи​лище в града, което родителите имали. Оттук започнали пробле​мите.
Схема на работа
Изграждане на хипотеза по случая:
Вероятно корените на проблема на съпруга се крият още в ранното му детство, когато, притиснат от свръхконтрола и обгрижването от страна на майка си и строгостта на баща си, е израствал с чувство на непълноценност и ниска самооценка, с неумение да се изправя пред трудни житейски ситуации. Смъртта на по-голямото дете в семейството е нов травматичен момент в семейната исто​рия, който засилва чувството му за самота и дори за вина.
Неукрепналият младеж израства в среда, която затвърждава чувството на отхвърляне, което в по-късна възраст се опитва да заглуши чрез алкохола. С него забравя за комплексите си и се чув​ства значим и силен. Бракът с жена, която харесва, привидно му носи спокойствие и удовлетвореност, но близката връзка на съпру​гата с майка му отново събужда у него чувството, че е отхвърлен, излъган и сам. В резултат - приемане на алкохол и употребата на сила спрямо жена си, като израз на протеста му. С алкохола, след като отпадне естествената защита на съзнанието, той проектира върху жена си (можеща и властна като майка му) отношението на гняв срещу майка си и отмъщение за миналото.
Формулировка на случая, описание на проблема: Млад мъж, израснал в семейство с нормален социален ста​тус, без специална професия и умения. Средата на неприемане и слабата емоционална връзка с родителите, преживяната травма в ранната възраст от смъртта на по-голямата сестра, го карат да се затвори в себе си и го лишават от възможността за споделяне на чувствата и емоциите по загубата. Нямал приятели, често вършел пакости, за които бил строго наказван от баща си. Нямал изграден ефективен модел на семейство - дистанцираща и строга майка, и баща - упражняващ наказания за всяко действие, често вечер ос​таващ с чашка алкохол.
Наскоро женен, с неясна представа за бъдещия си живот, с очаквания към жена си да го обича, разбира, подкрепя и му роди деца, той среща "неразбиране" от нея поради сближаването й с контролиращата майка. В резултат намира утеха в алкохола, поз​волява си да я бие, за да я накаже за отношението към него.
Оценка на състоянието и нуждите на клиента: Млада жена, която е силно притеснена за здравето и живота си в семейство, в което е подложена на системен побой от страна на съпруга си. Нуждае се от медицинска помощ, консултация със съдебен лекар за физическото си състояние, емоционална и пси​хологична подкрепа и възможност за реалистично оценяване на ситуацията и причините за проблема.
Необходимо е извеждане от средата, която застрашава живо​та и здравето й, и възможност за среща с близките и съпруга, ако е в състояние и желае да го направи.
Ресурси в заобикалящата социална среда:
Подкрепата и разбирането от страна на свекърва й, родители​те й. Има възможност известно време да живее при родителите си, има добра работа, която й осигурява известна финансова самосто​ятелност.
Стъпки
Първа стъпка: споделяне на чувства и емоции с консултан​та/терапевта
- важно при кризисна интервенция е умението от страна на консултанта/терапевта да създаде контакт на доверие и си​гурност с клиента, да му покаже, че е в защитена за него среда. Това се постига чрез задаване на насочващи въпро​си и ориентиране на интервюто към области, важни за кли​ента и непосредствено свързани с проблемното му поведе​ние и травматични преживявания (например "Бихте ли ми разказали какво най-болезнено се случи между двамата със съпруга Ви?");
- чрез емпатично слушане консултантът/терапевтът насър​чава поведение на клиента, което възможно най-дълбоко го въвежда в травматичните му преживявания;
- разкрива се "пространство", в което клиентът остава доста​тъчно дълго време с преживяванията си и отреагира в плач болезнените емоции. По този начин се постига облекчение;
- при споделянето, чрез авторитета на консултанта/терапев​та и с негова помощ, събитията могат да бъдат преподредени така, че да не звучат за клиента по непоносим начин;
- след споделянето у клиента се закрепват нови преживява​ния, като важно е те да бъдат обсъдени с него. Той вече е възстановил контрола над емоциите си и поведението му вече може много по-стабилно да "стои" в тези проблеми.
Втора стъпка: психологична помощ и подкрепа
- работа в мултидисциплинарен екип - консултиране на кли​ента с лекар, с юристконсулт по проблемите на брака и др.;
- създаване на реалистична картина на проблема;
- търсене на различни алтернативи за бъдещето:
- консултация и лечение на партньора в психиатрична клини​ка по проблемите на алкохолизма;
- фамилно консултиране;
- търсене на помощ и подкрепа у близките;
-  преоценка на сегашното състояние и бъдещи перспективи;
- преоценка на поведението на жената - да се научи да под​крепя и поощрява справедливо съпруга си, а когато иска да изрази недоволство, то да не бъде отправено и чрез све​кърва й;
- да покаже на съпруга си, че той е много важен за нея, че му вярва и че очаква от него да се подложи на лечение, което тя ще подкрепи, но ако това не стане, то тя не би могла да свърже бъдещето си и създаде деца с мъж, който приема системно алкохол и упражнява насилие спрямо нея;
- да насърчи съпруга си в търсене на работа, квалификация и професионална перспектива;
- да помислят заедно за бъдещето.
Идеята е, че само желанието за лечение не би могло да про​мени живота им като семейство и партньори, ако човек дълбоко в себе си носи болката от миналото, с която не иска да се раздели!
Споделяне на чувствата и емоциите от консултанта/терапевта.
ДЕБРИЙФИНГ
Психологичният дебрийфинг е широко прилаган и популярен метод на интервенция за хора/групи, изложени на травма. Цел на дебрийфинга е постигане на психичен комфорт чрез емпатично изслушване и „обезвреждане" на ужасяващата ситуация, даване израз на тревожността и безпокойствата, нормализиране на реак​циите /. Методът се прилага успешно както в инди​видуална работа, така и при групово консултиране.
Независимо от популярността на дебрийфинга, известно е, че той не предотвратява психологичните последствия. Полезен е по-скоро с превенцията, отколкото с подобряване на симптоматиката.
Известни са 7 стъпки на дебрийфинг при стрес в критични си​туации:
1.  въвеждаща фаза - обсъждане на правилата и обосновката на  метода;  насърчаване на участието; подчертаване  на конфиденциалността; изразяване на чувствата;
2.  фактическа фаза - всеки участник в групата е помолен да опише своята роля и преживявания по време на инцидента;
3.  мисловна фаза - всеки член на групата е поканен да раз​каже за първата си и най-открояваща се мисъл по време на инцидента;
4.  реактивна фаза - участниците в групата се питат кои са елементите на ситуацията, причинили им най-голям дист-рес и оказали се най-трудни за овладяване след приключ​ване на инцидента;
5.  симптомна фаза - членовете на групата биват питани за някакви симптоми на дистрес, с които са се сблъскали по време на/след инцидента;
6.  обучителна фаза - екипният водещ обяснява на групата нормалните стресови реакции и техниките за редуциране на стреса;
7.  фаза на повторното встъпление - дава се отговор на „висящи" въпроси и се прави обобщаващ коментар.
Тези стъпки могат да се допълнят още с: 
- въпроси,  които  консултиращият задава  на  преживелите травма (Как сте? Бихте ли ми казал/а какво се случи?);
- изясняване целите на дебрийфинга;
- емпатично слушане, успокояване, грижа за индивида за намаляване интензитета на реакциите;
- омаловажаване на събитието, но не и на реакцията на лич​ността;
- стимулиране експресията на емоциите и чувствата;
- използване на социалните мрежи на клиента за подкрепа;
- използване на стандартизирани скринингови инструменти за изследване и определяне на подходяща форма на лече​ние;
- научаване на възможности за овладяване на настроението и др.
Известно е практикуване и на така нар. дифузия- краткосроч​на подкрепа, непосредствено след инцидент. Дифузията има съ​щите цели като дебрийфинга, но се провежда в първите 24 часа -така се предотвратява възможността от дълбоки емоционални раз​стройства. Провежда се от професионалист на място, неутрално от мястото на произшествието, в рамките на 20-40 минути. Започва се с кратко описание на инцидента за всеки един от участниците. Изисква се те да започнат да функционират като група за подкре​па.
ПРИЛОЖЕНИЕ
СЛУЧАИ ОТ КОНСУЛТАТИВНАТА СОЦИАЛНА РАБОТА
„НОВ " ПРОФЕСИОНАЛЕН ОПИТ
От споделеното с читателя в случаите от приложение "Често срещани проблеми в психосоциалната практика" в „Очи в очи" изминаха около пет години. Препрочитах ги отново и отново, и дъл​го не намирах подходящи думи, за да предам от "новия" си опит при работа с клиенти. С годините проблемите на хората не бяха променени, но отношението и професионалното разбиране към тях придаваха друго усещане, емоция, подход. Повтаряха се типични области от човешкото общуване, от ситуациите на ежедневието, кризи на личността, и всяка носеше по нещо свое - и неповторимо, и провокативно.
В заявените от практиката случаи (на психосоциално консул​тиране) най-широко място заемаха: консултирането на деца (взаи​модействия в семейството, в училище - учител/ученик/родител/ училищно ръководство); трудности при вземане на решение в пе​риода на ранната зрялост; проблеми в брака; състояния на кризи. Открояваха се случаи на отношенията родители-деца.
Бързите промени в общественото развитие формират нов об​лик на съвременните деца - по-информирани, по-спонтанни, по-агресивни, по-търсещи внимание, по-раними, по-емоционално не​устойчиви. Родителите се сблъскват с неприемане на нормите и правилата от децата, с "непослушание", с невъзможност да ги "кон​тролират", с упрека, че не ги "разбират". Учителите в училище се затрудняват да "овладяват" дисциплината, своенравността и агре​сивното поведение на възпитаниците си. В семейството партньо​рите трудно комуникират поради заетостта, умората, напрежението от изискванията на ежедневието. Постоянният стрес на работното място, безработицата, икономическите, демографските проблеми в обществото, неусетно рефлектират върху физическото и психично здраве на хората и техния комфорт в общуването.
Тези и много други проблеми на съвременния начин на живот обуславят дисхармонията у хората, разстройват техните взаимоот​ношения, демотивират ги, променят ценностите им и поставят нови въпроси пред възможността за професионален подход към заяве​ните потребности.
В следващите редове се прави опит за коментар на някои по-типични случаи от практиката. Не са наситени с емоцията и усеща​нето за „неповторимост" при консултирането, но в тях е вложено разбирането към проблема на клиента. Цели се споделяне на мно​гообразието от житейски ситуации, за да може читателят да открие частица от себе си, от своите преживявания или житейски опит.
Детски страхове
Момче във втори клас. Родителите, заети с бизнес, правят всичко детето да расте "възпитано". Отправят му забележки за детските "щуротии", наказват го, когато вдига много шум, заплаш​ват го, че ако не учи, няма да играе на компютър, понякога го бият. Привидно всичко е естествено - като родители полагат грижа да са задоволени детските "капризи", да има всичко, което момчето по​желае. Споменават, че нямат много време да си говорят, че то трудно споделя нещо за училище. Прибира се и сяда пред компю​търа или с електронната игра. Направило им впечатление, че де​тето не иска вечер да заспи само. Казвало, че се страхува от "чу​довища", които могат да влязат в стаята. Известно време оставяли осветлението в спалнята да свети - ту телевизор, ту нощна лампа. Една сутрин майката намерила мокро петно в стаята на килима. Разбрала,, че синът й се страхува да излезе вечер до тоалетна и е използвал килима за това. Тревожни, родителите потърсиха съвет - как да се справят с детето си? Защо, след като полагат грижи, нещо не върви? Защо не се поддава на „възпитателните" методи? Защо се страхува?
Момче в четвърти клас. Нов ученик, който децата от класа с готовност "приемат" сред тях. Учителката сподели, че продължи​телно се адаптира, че е бавен и разсеян. Трудно организирал сам подготовката си за часа, бил непохватен и несигурен. При разгово​ри с бабата (която често се грижела за него) е споделено, че мом​чето е твърде несамостоятелно, изпълнено със страхове. Каквото го помолели, все казвало: „Не знам дали ще мога да го направя". Вечер не искало да остава само в стаята. Когато си играело, учело или заставало пред компютъра, "изисквало" някой от възрастните вкъщи да стои при него. От известно време не спяло спокойно. Страхувало се от "духове", които могат да влязат в къщата и да го вземат. Как да се справят възрастните с детските страхове? Защо, след като се полагат всички грижи, децата стават зависими, а не самостоятелни?
Момче в четвърти клас. Успешен ученик, старателен, инициа​тивен, отговорен в училище. От 1-2 седмици посещава учебните часове с нежелание. Често търси училищния лекар с оплакване, че го боли корем, че има грипни симптоми. Прегледът не установил проблем, който изисква лекарска намеса. При разговор се устано​вява, че е неспокоен, тревожен, избягва очния контакт в беседата. Споменава за привързаността си към родителите, но също за „тате, който пътува често в чужбина, и мама, която работи и го оставя сам вкъщи". От две седмици му поверили ключ за дома. Купили му и компютър. Момчето сподели, че в началото, когато ос​тавал сам, се страхувал, а сега „е свикнал вече".
Майката бе категорична, че „не може да се откаже от анга​жиментите си заради него". Реални ли са телесните (соматични​те) оплаквания на детето или са израз на страховете му да остава вкъщи само? Разбират ли родителите за потребността на децата си да се чувстват сигурни, за страховете им да поемат отговор​ността на възрастен? Необходимо ли е родителите да се лишават от личното си време/пространство в името на спокойствието на де​тето и докога? Манипулация ли са детските страхове?
И в трите случая се касае за детски страхове при момчета в близка възраст. Децата получават „всичко" от родителите си, задоволявани са техните желания, в отглеждането им помагат възрастни родители. Свръхгрижата за материалния комфорт, непостоянството в изискванията към тях и малкото отделено време за емоционалните потребности са типични особености в случаите.
Това не са отделни "казуси" при работа с деца. Често ро​дители сигнализират за детски страхове и за невъзможността те да се преодолеят. Споделят също за своята заетост, за ежедневието, в което няма отделено "специално време" за де​тето, за реалността, че то общува по-често с компютърните образи, отколкото с тях. Не само фантазията при децата, но и емоционалната отчужденост от родителите индиректно често поражда симптоми на страх, чрез който детето търси близост и закрила от родителя.
Конфликти и раздяла между родителите в семейството
Момче на 11 години. Често боледува, своенравно, не се "под​чинява" на изискванията на майка си. От една година родителите са разделени. След продължителни конфликти бащата се премес​тва в друго жилище. Има приятелка, живее с нея, а със сина си се вижда рядко поради заетостта си. Майката търси "помощ" как по-успешно да общува с детето си, как да предотврати честите забо​лявания, тревожност и "изнервеност" у момчето. При среща с него, то сподели: "Мама непрекъснато ми прави забележки. Все не ха​ресва нещо. С баща ми много се разбирам. С него говорим на всякакви теми, ходим за риба. Той е супер. Не бих го заменил за нищо на света. Липсва ми, не го виждам много често, а сега си има и приятелка... Моята мечта е да имам един ден семейство, без да се разделяме. Да можех да променя нещата, бих искал ма​ма и тате да бъдат заедно, да имам много братя. Не обичам да правя неща, които мама ме задължава, да прави скандали... Мно​го обичам леля ми. Тя ме прегръща, целува, глези ме. Трябва да съберете всички родители тук.
Момче на 12 години. Весело, усмихнато дете, отличен ученик. Родителите се разбирали добре, често излизали с приятели, а де​тето ги придружавало. Намесвало се в разговорите на възрастни​те, общувало успешно с по-големи от него хора, имало и приятели връстници. От една година взаимоотношенията в семейството се влошили. Поддържали приятелствата и стария начин на живот, но вкъщи атмосферата била напрегната, често се карали, живеели отчуждено. Постепенно момчето започнало да иска някой от роди​телите да заспива с него. Инцидентните случаи се превърнали в система. Ако не майката, бащата трябвало да "дежури". Момчето сподели, че цяла нощ не му се спи. Искало да знае какво правят родителите му, ако не спят при него. Вечер, докато заспивало, чу​вало "странни шумове" от спалнята. Премествало възглавницата си в другия край на леглото - по-близо до вратата. Понякога ста​вало и подслушвало на вратата дали ще чуе "нещо". Така момчето ставало все по-неспокойно и тревожно. Бащата разговарял "по мъжки" с него, че възрастните имат свой живот, но без резултат.
Случаите илюстрират преживяванията на деца при конф​ликти или раздяла между родителите. Децата се чувстват си​гурни, когато родителите им са заедно и се разбират. Разст​ройствата на взаимоотношенията в семейството бързо реф​лектират върху тяхната психика. Дори и ежедневните пробле​ми се възприемат като срие и безнадеждност. Тогава възниква "често боледуване" (физическо и психическо страдание) или ре​акции на "вкопчване" в родителя, с цел да привлече вниманието му.
Може ли едно дете да разбере, че възрастните следват своя избор как да живеят ? Трябва ли неизбежната раздяла между родителите да се направи по най-безболезнения за децата на​чин? Трябва ли децата да се превръщат в жертви" на сложните взаимоотношения между родителите?
Житейски избор
Млад мъж на 28-годишна възраст. С добро образование, с приятни маниери, посветил последните години на израстване в кариерата. Избрал професията на баща си, а с майка си бил много близък. Живеел отделно от родителите си, които често имали кон​фликти. Нямал достатъчно "опит в общуване с жени". Имал прия​телки, но нито една от тях не била "достатъчно подходяща". Бил взискателен и амбициозен.
Отскоро се запознал с млада жена, която го привличала зара​ди сериозното си отношение - имала хубава професия, намирали интересни теми в разговорите, не казвала "излишни думи", била дисциплинирана и малко консервативна. Харесвала му за партньор - можела да "пази" дома и често си мислел дали да й предложи брак. "Внушавал" си, че е време да има семейство и деца. В също​то време се отдавала възможност да замине на работа в чужбина, а мечтаел за по-добър и подреден, финансово осигурен живот. Мислел си, че би могъл да помогне и на нея, но се страхувал да й направи предложение, тъй като в интимността тя била крайно дис​танцирана и сдържана. Това донякъде му носело спокойствие, тъй като изпитвал притеснение "да не го отхвърлят". Успокоявал се от мисълта, че понякога човек се нуждае от някого, с когото може просто да си поговори. Подозирал, че тя е дистанцирана, защото очаква не просто „ухажване и секс", а сериозно предложение за брак - все пак той бил образован и финансово осигурен млад мъж
Кой път да избере? Как да постъпи, за да не пропусне нито една възможност - интелигентното момиче или шанса, за който е мечтал и учил? Как да преодолее сдържаността или "пресметли​востта" у жените? Кое е "вярното" решение?
Смутена и разстроена жена, на около 40 години, потърси по​мощ как да постъпи в ситуация, която не очаквала в живота си. Семейството й било спокойно, с пораснало дете, с материални възможности и бизнес, в който участвали с мъжа си. Нямали конф​ликти, имали добри приятели и нищо не подсказвало проблеми между тях. Във фирмата, където работели и двамата, възникнала потребност от нов сътрудник в офиса. След продължително търсе​не избрали млада жена, която била привидно спокойна, с образо​вание, създавала впечатление, че ще се справи успешно с работа​та. Обучили служителката и смятали, че са успели в избора си. Не след дълго съпругата разбрала, че мъжът й е "увлечен" от младата жена. Той споделил за своите фантазии, които тя била готова да удовлетвори; че има отношения с нея, които приема за краткот​райни и спонтанни. Уверявал съпругата си, че интересът му е от​минал и Тя не застрашава семейството.
Клиентката не знаеше как да постъпи. Разбираше, че "управ​ленската позиция" изисква служител, който влиза в интимни отно​шения с колеги във фирмата, да бъде отстранен. В същото време ставаше дума за съпруга й и за сигурността на нейното семейство. Неговото откровение и гаранции, че това не се е случвало и няма значение за него, както и колебанието, че имат обучен сътрудник, който ще отстранят, я раздвояваше. Искаше й се да запази дос​тойнството си и да продължи напред. Решението й беше да остави събитията такива, каквито са и да прояви разбиране.
Два месеца по-късно жената отново потърси помощ, но този път със симптом на депресия и явно отчаяние. Съпругът й бе зая​вил, че "обича другата жена", че тя го кара да се чувства "харесван и избран" в интимността, че иска да живее с нея и е направил своя избор. Тя имала дете, което щяла да остави при мъжа си, за да живее с новата си любов.
Как да постъпи съпругата? Как да промени събитията и да върне времето назад? Имаше ли гаранция, че ако беше реагирала по-крайно, щеше да запази съпруга си до себе си и да съхрани се​мейството? А съхраняването на семейството не е ли грижа и на двамата съпрузи? Как Той да си тръгне от дома, без да нарани партньора си в живота? Как Тя да продължи сама? Дали пък тази ситуация не е нов шанс за нея? Трябва ли човек да се откаже от "илюзията си", че ще бъде по-щастлив с "другата" жена, или трябва да следва рутината?
Млада жена на около 30 години. От няколко месеца е в деп​ресия, подлага се на лечение. Наскоро е претърпяла операция. Проблемът, който споделя, се отнася до избора й на партньор. Разказа история, която започнала преди 5-6 години. Тогава срещ​нала мъж, в когото се влюбила и заживяла с него (без брак). Няма​ли конфликти, той бил толерантен, давали си взаимно свобода. В последните години все по-често се занимавал със свои хобита и по-малко с „нея". С времето тя осъзнавала, че между тях липсва дете и „поставила въпроса". Партньорът й отхвърлил идеята с мо​тива, че не е готов. Тя усещала, че все повече те се отчуждават -
живеели в рутина, без много емоции - нищо не се случвало. Тогава срещнала друг мъж, в когото се влюбила. Опитала се да го отхвър​ли от мислите си, но той бил толкова привлекателен! И по-различен, и по-емоционален - всичко, което нейният приятел не проявявал.
Тогава тя признала на приятеля си за увлечението си и се преместила да живее при „новия мъж". В този период претърпяла операция, а преди изписването й от болницата се появил първият й приятел с годежен пръстен. Признал й, че я обича и иска да жи​вее с нея, че иска дете. Ситуацията била объркваща, особено след появата и на настоящия й приятел, който също предложил брак и заявил желание тя да остане с него. Сега накъде? Как да направи избор? С единия всичко едва започвало, а с другия имали минало! И двамата били готови за семейство с нея, за деца. И двамата „я искали" такава, каквато е - свободолюбива, амбициозна, малко своенравна.
Хората много често са изправени пред избори в живота. Дилемите привидно са разрешими, но конкретната ситуация по​някога поставя препятствия, лабиринти и обстоятелства, ко​ито затрудняват човека и предизвикват колебания дали ще взе​ме "най-правилно" решение. Тогава възниква потребността да бъде споделено объркването. А изборът остава отговорност и за клиента, и за професионалиста, който разкрива възможните алтернативи и последствия от тях. Професионалната етика изисква да отделим пространство и да слушаме, но решението да бъде на клиента!
ЧЕСТО СРЕЩАНИ ПРОБЛЕМИ В ПСИХОСОЦИАЛНАТА ПРАКТИКА
Проблемите в психосоциалната практика засягат клиенти в най-различни възрасти - от деца, подрастващи и юноши, които, не открили подкрепа и разбиране в семействата си, най-често в разстроени отношения с родителите, развиват страхове, неврози, проблеми на храненето (анорексия), и др. - до хора в зряла и стар​ческа възраст с типични признаци и прояви.
Нарушенията във физиологично-психологичното равновесие водят до така нар. психосоматични заболявания. Състоянията на дезорганизация, тревожност, страх, преживяване на "разпад" могат да провокират психични и соматични симптоми или да изострят специфичното физическо заболяване. За първи път соматичните заболявания (възникването на които е свързано с психоемоционални проблеми), са наречени "психосоматични" през 1818 г. от немски лекар. По-късно се въвежда термина "соматопсихически", за да се подчертае доминирането на телесното при възникването на някои нервнопсихически заболявания.
Мнозинството от изследователите на психосоматичните забо​лявания считат, че тяхното възникване и прояви са свързани с преживяването на тежък и хроничен стрес. Идеята за многопричинност (мултикаузалност) в етиологията им се допълва и от наме​сата на неблагоприятни фактори на социалната среда.
Принципите в терапията на тези заболявания биха могли да се свържат с помагащите професии /респективно социалната ра​бота/, ангажирани с проблемите на личността, психопрофилактика-та и хигиената на живот на съвременния човек.
На всеки етап от психосоматичните проблеми е подходящо прилагане на антистресови методики за релакс и сваляне на нап​режението на фона на позитивно утвърждаване на здравето и тех​ники за самовнушение (автогенна тренировка). По-често срещани социално значими психосоматични заболявания са: хипертонична болест; стенокардия; бронхиална астма; язвена болест; жлъчно-каменна болест; язвен колит; хипертиреоза и др.
Консултирането при психосоматично заболяване има няколко основни задачи: 1) оценка на психологичния проблем, свързан с болестта; 2) оценка на потенциала на боледуващия; 3) формули​ране на болестта на езика на неговото човешко страдание (ощетя​ване, предстоящи загуби, поносимост на болка, промени в семей​ството и взаимодействието с другите); 4) търсене на нови страте​гии за справяне /49/.
Страхът, особено дифузният и продължителен, представля​ва тежко нарушение в хармонията у детето и причинява заболяване. Обширно психоаналитично изследване на страха е направено от 3. Фройд. Той го приема като афектно състояние. Разграничава реалния страх (разбираема реакция на опасност) от невротичния страх (напълно безсмислен и затова загадъчен). Реалният страх 3. Фройд свежда до състояние на повишено сензорно внимание и мо​торно напрежение, които нарича "страхова готовност", от която се развива страхова реакция. При нея са възможни два изхода - или развитие на страха, с реакция "бягство-защита", или парализа на действията, превръщащи се в неце​лесъобразни за действителността.
Феноменът "страх" е обект на изследване на учените още от древността. Някои свързват появата му още с раждането, като ду​шевна травма, която би могла да се прояви в детството, в психично неблагоприятни ситуации, при липсата на топлота, душевна закри​ла и човек, с когото детето да се свърже. Особено демонстративна е проявата на страх след тригодишна възраст, при утвърждаване на собственото Аз. "Азът" на детето трябва да преработи страхо​вете, за да може то да се формира свободно като личност. Агре​сия, нарушения в съня и храненето, нощно напикаване, нарушена техника на говора и др. са прояви на страха. Страхът в училище, страхът от неуспех пораждат неувереност, бягство в дрогата, за​боляване, депресии.
Освен при проблеми, свързани с болестта, често хората при​бягват до търсене на помощ и подкрепа при неудачни взаимоот​ношения в семейството и брака, сексологични проблеми, неумения да се справят с родителството, кризисни състояния, зависи​мости, както и проблеми, свързани с нехаресване и неприемане на външността си.
Интерес за социалната работа представляват и проявите на така нар. нарцисизъм - понятие на 3. Фройд, което той смята за едно от най-важните си постижения и го прилага за обясняването на различни явления, като психозата (нарцистична невроза), лю​бовта, страха от кастрация, ревността, садизма, както и за разби​рането на масови явления и др. Човек, завладян болезне​но от собственият си нарцисизъм, би могъл да развие неефективни поведенчески модели, които се оказват причина за повишена тре​вожност и самовглъбеност - отношението към собственото тяло, към ценностите на другите хора (неприемане на чуждото мнение и възгледи, суетата и чувството на самовлюбеност), които водят често до разочарования и самоунищожение. Е. Фром, в тълкуването на нарцисизма, достига до парадоксален резултат - той е необхо​дим за оцеляването и същевременно заплаха за него. Заплаха, тъй като изкривява рационалната преценка и води до депресия .
Обект на консултативната социална работа е и разрешава​нето на конфликти на различни равнища - в семейството, в учи​лището, в институциите, в мениджърските екипи, при работа с раз​лични общности и групи.
Намесата на професионалист е отговорност и възможност да се "надникне" в конкретната житейска история. Всеки един слу​чай в практиката е уникален по своя характер и изисква точна пре​ценка, безпристрастност и адекватно поведение.
Случай 1 "Страх ме е, че пак ще ме е страх"
Умението да работиш с хора е проницателност. Застанал "очи в очи" в пространството с човека, усещаш как образите от разказ​ваното оживяват. Не можеш да не забележиш как, изпитал страх, той сякаш се смалява, облича се в капсула и не пропуска там раз​ума да се пребори с чувството.
"Страх ме е, че пак ще ме е страх" - кратки думи, простичко изречени, ме накараха да мисля трескаво. "Страх от страх" - са​мо дете умее да бъде толкова естествено и да се изразява с не​подправената убедителност на възрастта.
Тя беше слабичка, с отпуснати ръце, трепереше, когато влезе в кабинета с майка си, изпратени от лекаря при мен. По​ходката издаваше стеснителност и плахост, а вяло подадена​та й ръка говореше за неувереност и лошо самочувствие.
Живееше с майка си и баба си в малък апартамент. Баща си не познаваше. Знаеше за него, че е "лош човек", защото ги е изоставил. Беше любопитна да го види, но шепнешком ми споде​ли, че майка й и баба й не разрешават да го споменава.
М. беше любознателно дете. Обичала животните, фан​тастиката, гледала до късно телевизия. Кръжоците по мате​матика запълвали свободното й време. До късно вечер проверя​вали домашни с майка си, която била най-добрата й приятелка, а през деня "отчитала"пред баба си какво ще прави.
Наскоро, при игра на карти, децата тайнствено подхвърли​ли, че "Дама Пика"удушавала деца, които сама избира. М, знаела, че има светове, измислени от хората, родени от фантазии, но сега повярвала в историята. Вечер, сгушена до майка си, стис​кала очите си от страх - от тъмното, от "Дама Пика". Гледала вратата и си мислела, че "Дама Пика" е избрала нея. Сутрин в огледалото познавала не себе си, а Нея. Не й харесвала храната, не учела уроците, станала тревожна и разсеяна.
Разказът през плач, накъсаните фрази подсказваха разстроеност, лабилност на детето, обзето от страха. Капризите за хранене и сън говореха, че се бунтува срещу строгия контрол и взискателността на майка си и баба си.
Случаят бе много интересен - дете в семейство без един ро​дител, в рискова възраст (единадесет години), с две жени от раз​лични поколения - взискателни към нея, свръхангажирани и неп​римирими към баща й. Тя компенсираше това с амбиция да бъде първа, успяваща навсякъде, да знае "всичко". Прибавяше се и не-харесваната външност, от която се смущаваше: "Аз съм черна, грозна и приличам на баща си. Не ме харесва никой!"
Следващите срещи се превръщаха в игра за успокояване и преодоляване на тревожността. Попаднала в нова, различна сре​да, с разбиране и емпатия, М. се поуспокои и започна да вижда обекта на страха си не като явна заплаха, а като образ, създаден от нейното въображение.
Според психотерапевтите страхът е едновременно психичен и физичен феномен. Аз-концепцията и самооценката на личността повлияват здравето, вътрешното щастие, значимостта от ранна възраст. Те изграждат устойчивост и мотивация в детето и са роля на родителството. Ефективни поведенчески модели, предадени от двамата родители, конструират безопасна Аз-концепция, идентич​ност и удовлетвореност у детето.
Насочващи въпроси подтикнаха М. да сподели представите за себе си и своето семейство, обкръжение, комплекси. Оказа се, че несъзнатият й страх е породен от чувство на несигурност, "тайните в непълното семейство", свръхобгрижване и липса на са​мостоятелност, намерил отражение в конкретен образ-Дама Пика.
Сесиите, провеждани под супервизия, след консултиране от лекар, преминаха в посока на: откриване произхода на страх (чрез проективни методи, разговори с майката и бабата за семейната ис​тория, въпроси от динамично интервю); разпознаване на фактори​те, водещи до страх; опит за промяна в обстоятелствата, отключи​ли страха; ангажирането с дейности, създаващи увереност, чувст​во на значимост, пълноценност - тренинг за засилване доверието в себе си; приемане на М. в семейството като едно пораснало дете в ранима възраст, когато човек се самоопределя и поема отговор​ности. С методи от когнитивно-поведенческа терапия се опитахме тя да излезе от ролята "марионетка" на страха и приеме ролята "актьор". Из​ползвахме метафори и тренинги обектът на страха да бъде разпознат като добър, предизвикващ не заплаха, а добронамереност.
След повече от 11 срещи М. упорито се опитваше да се отърси от страха. Тя вече не изтръпваше, минавайки пред огледалото, защо​то виждаше реалността - себе си, чертите си, харесваше се и заспи​ваше сама, с любимата си плюшена играчка. Четеше книги, рисуваше животни, отглеждаше си хамстер и искаше да й разкажат за баща й.
"Родителите" - майката и бабата, също се нуждаеха от разби​ране, подкрепа - как да възпитават, да се грижат, да обичат своето единствено дете. Ролите им бяха вече по-различни. Знаеха как да изразяват любовта си - не с обсебване, а чрез свобода на избор, майката не беше баба, бабата не беше майка!
Следваше раздялата. Не стана много лесно, тъй като М. очак​ваше да идва често, да разказва... Тя трябваше да знае, че хората остават заедно, защото имат път за извървяване, но често се нала​га да се разделят - като приятели. Раздялата за нас не значеше сбогуване. Тя можеше да идва, когато има нужда, когато е несигур​на, да сподели.
Вероятно при този случай решаващи за изхода са се оказали добрата връзка на детето с терапевта (социалния работник - като "спасителен пояс"), вярата в добрите му намерения, срещането на разбиране, доверие и обич; както и усещането, че си приет, харе​сан, одобрен, че вярват в теб - разковничето, което помага на чо​век да изправи деформирания образ за света!
След време едно усмихнато лице ме поздрави! Отправи ми покана за концерт, в който участва, разказа ми за операция в коля​ното, преминала без много страх, донесе ми рисунка за подарък. Беше М.
Случай 2 "Знам, но ме е страх да не сгреша"
Страхът е и естествена последица от недоверие и изолираност. Върджиния Сатир описва този страх като сковаващ, заслепя​ващ, пречещ да рискуваме и да търсим нови начини за справяне с проблемите.
Той се прокрадва при деца, лишени от присъствието на баща​та, с неясна връзка с него, и се проявява като лошо самочувствие, стеснителност, неуспех в училище и страх от бъдещето. "Отхвър​лянето" от най-близките им хора се превръща в травма. Децата имат нужда да бъдат напътствани, поощрявани, обичани и разби​рани. Отхвърлени, те се чувстват несигурни и непълноценни.
Малко, тъжно момиченце на девет години беше доведено в кабинета от баба си. С меки, приятни черти, смутена усмивка, то по-скоро напомняше на дете, на което му липсва инициатив​ност и самочувствие. Разговорът с него затвърди убеждението ми, че трудно бихме говорили за това, което се е случило. Липс​ваше му спонтанност, свободата да говори спокойно и думите сякаш скъпернически се откъсваха от него.
Не споменаваше баща си (за него каза, че са се развели пре​ди години с майка й и не ги търсел), рядко говореше за майка си, разказваше по-често за баба си, за батко си, с който се разбира​ли добре.
Ръцете на детето, свити в скута, издаваха потиснатост и притеснение. Не смееше да се помръдне в стола, като че ли да запази равновесието в себе си. "Аз съм левичарка и имам проб​леми в училище. Не се обръщам правилно по физкултура наляво и надясно. Госпожата ме наказа. Като захвана дрехата ми с два пръста, ме изкара пред класа и каза: "Смейте се деца, докато се научи как да се обръща". Последвал смях, а то се свлякло на земята. Извикали линейка. Лекарите не открили заболяване, но сметнали, че се касае за преживяване, свързано със силен стрес и страх.
Трудно преглъщаше обидата, срама, гнева към Госпожата, които се предаваха и на мен.
От този ден трудно изпращали детето на училище. То много се тревожело да не сгреши, да не го изправят пред чер​ната дъска, да не му се смеят. Сънят му станал неспокоен. Страхувало се от тъмнината на нощта, от филмите на ужа​сите и често сънувало кошмари. Нищо не можело да го успокои.
Наложило се да го преместят в училище на село, където живеел дядо му. Там било по-спокойно до деня, когато трима не​познати го отвлекли с автомобил, отвели го извън селото, сва​лили якето и шапката му и го блъснали на земята. Заплашили го, че ако каже на полицията, ще убият всички вкъщи!
Прибрало се само, изплашено, треперещо от страх. Разс​ледването, разговорите с психолог, срещите с лекар донесли временно успокоение.
Ваканцията свършила и било време отново за училище. Се​га кошмарът продължил със страх да спи само. Завивало се през глава, притиснато до баба си, и чакало съня си с "духове" от филмите на ужасите. Страхуваше се от "заспиването" и от тъмното, когато от гардеробите "излизат" духове. Мислеше си, че не може да рисува, не може да чете добре на английски, че в училище ще бъде много трудно, защото ще го изпитват. Раз​казваше безизразно, погледът му беше закован нанякъде, разп​лакваше се без причина и припряно мачкаше ръба на дрехата си.
Ясно беше, че травмата в училище, последвалият случай в селото, контролът вкъщи - да бъде винаги подготвено безупречно за часовете, "сприятеляването" с филми на ужасите, в които тър​сеше да потвърди страха у себе си, преливаха възможностите на детето да се владее и живее без страхове. Консултирането с педи​атър, фамилен терапевт, детски психиатър, изключваше физичес​ко заболяване и препоръчваше активна психотерапия, насочена към:
- преодоляване чувството на този примитивен страх и тре​вожността чрез създаване на ефективни поведенчески мо​дели за закрепване на самоувереност;
- спазване хигиенен режим на хранене, сън, почивка, подбор на гледаните предавания, филми;
- разговори за това, какво означава да сгрешиш, как да се държиш когато си сгрешил, правото и предимствата да си различен;
- неуспех и самочувствие, утвърждаване на позитивна самооценка;
- разговори с майката и бабата за ангажиране на детето с дейности, в които няма надпревара, стрес, каращи го да се чувства пълноценно;
- поощряване на самостоятелност и вяра в себе си.
Харесваше ми да разговарям с това бързо израснало дете. Свръхтревожно и чувствително, то долавяше всеки нюанс в пове​дението ми и стоеше нащрек, готово да "изпълни" разпореждане. Научено винаги да изпълнява и спазва правила, то не можеше да приеме, че ще сгреши.
Стремежът на близките и учителката да научат детето да пи​ше непременно с дясната ръка и да бъде като другите, създаваше объркването в нея. Казваха й "да не се тревожи" вече ако има двойка, ако сгреши. Сега тя оставаше сама в несправянето и неуспеха си, тъй като е научена да не ги допуска. В отговор тя предпо​читаше "да боледува" (по хипотезата на фамилен терапевт).
Сесиите ни ставаха все по-спокойни. Рисунките й - по-свежи и по-ярки. Кошмарните и черни тонове се обагряха от живи цветове. С прилагането на елементи от проективни методи и арттерапия (куклотерапия), тя разказваше премеждия и скрити страхове, научи се да се преборва със смущението. Редуваха се дни на съмнения и несигурност, но спомените избледняваха пред новите очаквания -да се запише на басейн, да се научи на карате (за да се защища​ва), да стане лекар (за да помага на хората и ги лекува). Тя искаше бързо да порасне, като че за да избяга и забрави детството, света на малките, който й беше донесъл тревоги, несигурност и много разочарования.
Използването на елементи от личностноцентрирания подход, чийто механизъм е обективизация на собствените проблеми на клиента и дистанциране от тях, донесе резултат.
Подари ми голяма рисунка на семейството си - "дядо, мама, баба, бате, аз и кучето". Беше подредена, с ясни роли и завърше​на. Мислех си, че трябва да приключваме. "Знам го, но ме е страх да не сгреша" се превърна в нарицателен израз, на който и двете се разсмивахме.
Може би чувството на сигурност, бавно изграждана в детето, подкрепата от близките в непълното семейство, собствените му усилия в преодоляването на страха, съмнението и тревогата, както и оптимизмът в очакванията от бъдещето внесоха равновесие в обърканата, неуверена доскоро детска душа.
Сега ги срещам, на разходка с баба си и майка си. Поглежда ме свенливо, свежда поглед и тайно се разбираме, че не искаме да се обръщаме към времето назад!
Всеки човек изпитва страх. Добре е да го овладее и се научи да живее с него. Ако страхът му надделее, може да го сломи и да го депримира.
 Ако децата не живеят в климат на безусловно позитивно приемане (конгруентност) и се преживяват като нехаресвани и неудачни, ако не оп​равдаят желанията на любимите си хора (родители, учители, приятели), те се намират в постоянно опасение (често несъзнавано), че са отхвър​лени. Това вътрешно усещане в съзнанието на детето се разделя на "добър" и "лош" и съответно на "приет" и "неприет" от важните за него фигури. Така закрепва чувство на вина, усилва се гневът и се отключва заболяване - психосоматика и страх.
Случай 3 "Ядосвам се и искам да се хвърля в морето"
Голяма част от децата показват емоционални нарушения след непосредственото раждане на по-малко дете в семейството. В повечето случаи нарушението е леко, но съперничеството или ревността, започнали в периода след раждането, могат да бъдат относително устойчиви. Отклонението е известно като "разстройс​тво между сиблинги". Разстройствата в детска възраст могат да бъдат породени от социална дезадаптация, свързана с изолация и дефицит в социалната адаптация.
Е. беше изпратена от детски лекар. Капризна и злояда, още от малка тя влудявала близките си с "неяденето", с мълчанието си, с упорството, което проявявала за всичко. Била първо, жела​но дете, но трудно отглеждано. Често боледувала - имала опе​рация на очите, шина на зъбите, а от една година появилото се витилиго й пречело да ходи с къси дрехи, да се съблича на пла​жа, да се показва спокойно пред децата". От три месеца била много неспокойна и тревожна след инцидент в семейството, на който станала свидетел.
На 12 години тя изглеждаше плаха и неуверена, с бледо, из​пито лице, като че ли лишено от емоция и жизнерадост, присъ​щи на здравите деца. Пред мен стоеше вече израснало момиче, толкова смутено и нерешително, така отпуснато и вяло, че чувството ми на тревога се засили. Бях решила да не отпращам клиент, докато не узная защо ме е потърсил.
В този ред на мисли вече слушах майката. Макар и разтре​вожена, излъчваше решимост и упорство да разбере какво се случва с дъщеря й. Властна, с ясен глас, типичен за отрудените хора, научени сами да се преборват с трудностите, тази жена беше се смутила от проточилата се болест на детето й, от "писмата" които й пишело, от невъзможността да му наложат да се храни. Братчето било по-малко с две години. Когато раз​казваше за него, майката се оживяваше - той бил съвсем разли​чен. Весел, закачлив, обичлив. Помагал в домакинството, подна​сял изненади и си искал целувка за "лека нощ".
Макар и малък, развеселявал всички в къщи, освен сестра си - тя все се мръщела. Когато правела "фасони на храната", брат й също й се карал. Бащата беше определен от майката с прос-
тодушна откровеност - "те много си приличат с дъщерята". Той все мълчал, не споделял и обичал самотата. Обичал да си "бъде"с телевизора.
Взирах се в момичето - с восъчно лице, с блуждаещ поглед, зареян някъде в пространството, който само косо се помръдва​ше, ако трябваше да отговори на въпрос. Седеше безучастно и на моменти разкривяваше лицето си в полугримаса, полуплач. До мен достигаше като далечна история:
Живеели в къща близо до морето, в малък град. Били някол​ко деца — техните две и братовчеди. От известно време петна​десетгодишният от тях (тийнейджър) се оплаквал от упорито главоболие, заплашвал, че ще избяга от дома си и една ранна сутрин наистина изчезнал. Цял ден го търсили, а Е. стояла свита вкъщи и слушала как баба й оплаква и ридае, че братовчед й се е хвърлил от скалите на морето. Тя много се изплашила и не знаела какво да предприеме. До вечерта намерили момчето живо, леко изподрано и го прибрали в къщи.
Тя се почувствала много странно и си представяла "как батко й се хвърля от скалите, а е жив". Всички се грижели за не​го, обичали го, а тя била самотна, изоставена. Искало й се и за нея някой така да се погрижи с внимание: "Няма смисъл да живея — все съм болна. Имам витилиго и не мога лятото да се "разголвам", операцията на очите, шините на зъбите, без приятели!" Това откровение бледнееше пред писмата, които пишеше до майка си в моменти на уплаха и страхове:
"Мамо, нали искаше да ти казвам всичко, което си мисля. Искам да си радостна и на лицето ти да има винаги усмивка - да няма тъга. Макар че аз не мога да бъда весела. Не ми е радостно и весело. Дори в училище пак съм така и даже ме гледат така. Мамо, казвам ти всичко, което си мисля. Днес, 13.03.2000 г., когато ти отиде на погребението на ДЯДО В., с брат ми се ска​рахме... Той ме удари силно по ръката и гърба, но после и аз го ударих. Искам да ти кажа, че за най-малкото нещо се ядосвам и започвам да си мисля да се хвърля в морето и защото ми омръз​на повече с него да се ядосвам..."
Мислех си: мога ли да поема риска за това дете, да успокоя родителите с нещо и да намеря верния подход? Предизвикателст​вото беше огромно, а отговорността, която поемах, трябваше да бъ​де разумна и добре премислена. Трескаво обмислях как да постъпя. Усещах, че искам и съм готова да поема този случай, като работя под супервизия и с помощта на лекар. Спешно трябваше да се до​говорим с детето, с майката, че ще поема ангажимент, но те също трябва да сътрудничат. От консултиране се нуждаеше не само де​тето, но и цялото семейство. Имаше ред въпроси и неясни послания.
Затворено дете, отличничка в училище, но необщителна и без приятели, без хоби, Е. отскоро отказала изобщо да се храни. Сънят й се разстроил, събуждала се вечер от кошмарни сънища, плачела, не искала да спи сама. След консултиране и преглед от детски психиатър поставената диагноза била "емоционално разстройство в детско-юношеска възраст". Препоръчали на майката да бъде близо до детето, да спи при нея, да не я оста​вят без надзор. Изписали лекарства, които я направили "отне​сена" и вяла. Все още нямало подобрение в съня, а мислите й да се хвърли от терасата или в морето, когато брат й я ядоса, се засилвали с всеки изминат ден.
Налагаше се да поговоря с всеки един от тях, за да изградя картината на семейната история, да сглобя неразгадаемия "пъзел" от парченца, които носеха послания и подсказваха решението, подхода за изхода от случая. Несъмнено се касаеше за криза и не​обходимостта от незабавна интервенция бе от значение за всяка от страните.
Очевидно бе, че детето преживява тежка емоционална криза, като събитието с "баткото-братовчед" бе само отключващ момент.
Защо е толкова самотна в училище и вкъщи?
Защо е без приятели?
Какво се иска, за да имаш приятели?
Защо е толкова ядосана на брат си?
Защо е толкова изплашена от тъмнината вечер?
Къде е татко й сред тях, къде са всички заедно?
Защо е толкова тревожна и загрижена за майка си, а същев​ременно й казва и заплашва, че ще се хвърли в морето?
Тези въпроси се опитах да задам и на момичето. Оказа се, че тя е готова да сподели за брат си, който често я биел (той бил две години по-малък от нея, т.е. на 10 год.), а майка им го защищавала и всички вкъщи го търпели; за това, как той се по​дигравал, че не яде. Разказа за училище - как стои свита на чина и всички я подминават, как те си имат приятели, а тя е все са​ма. Спомена и за братовчед си -когато го "спасили от морето", всички вкъщи се грижели за него и се тревожели.
Ставаше все по-ясно - зов за внимание, крещяща нужда от обич, съчувствие и помощ! Погледнете ме! Сама съм! Искам да бъда весела, да бъда като Вас, и здрава, а не така различна! Ис​кам обич и разбиране! Е. отчаяно се бореше за тази обич и вни​мание. Искаше да бъде на диета - само ябълка на ден, тъй като се виждала дебела в огледалото. Към страха от тъмното и ужаса от самотата се прибавяше и симптом на анорексия.
Помолих Е. да нарисува своето семейство. Резервирано прие, но нарисува с плахи щрихи само майка си и себе си до нея. За ос​таналите - брат й и баща й, не искаше да отделя време. На следващия ден донесе рисунка - с цветен молив, "спасители на плажа". Не пожела да обясни защо е избрала тази тема. Просто й харесало.
Последваха интензивни, мъчителни сесии, в които се опитвах да разбера притесненията и страховете на Е.. Оставях я да говори, наблюдавах реакциите й, как се сменя поведението й, когато раз​казва за брат си, за майка си, за желанието си да има приятелка и за невъзможността да го постигне. Говорихме за тъмнината като явление в природата, за чара на нощта, за нуждата човек да се храни разумно, за да живее, за приятелите - как да ги спечелим и задържим.
Е. разбираше, че ако в момента е без приятели, то може да се погрижи за животно или цвете, които се нуждаят от нея, за да оце​ляват. Купи си хамстер, който хранеше и му се радваше, но беше все така тъжна и неуравновесена. Пазареше се за храната си, пос​тавяше условия и мислеше, че всички й се карат, насилвали я за ядене, защото искали "да е дебела и не я обичали". Използвахме метафори и приказки, с които да заспива вечер - любима кукла, играчка, талисман, който "пази" от несполуки.
След нея разговарях с майката. Не беше лесно да бъде убе​дена тази прагматична, деспотично стъпила "здраво" жена (чийто глас, поглед, жестове не търпяха възражение), че детето вижда в грижата за брат си повече любов към него, отколкото към себе си, повече разбиране, и че натякването за храна само би усложнило отношенията им. Стремяха се да задоволят капризите й, да й купу​ват всичко, което е харесвала, но тя отказваше и упорито отстоя​ваше "диетата" - по ябълка на ден или банан, чаша вода и чипс.
Мъчението към родителите продължаваше като наказание и към самата нея. Тя спореше за килограмите си, все повече се чув​стваше отпаднала, страхуваше се от приемането в болница, но не искаше храна. Наложиха се консултации с лекар за физическото състояние. Все още не беше критично, но нямаше време за експе​рименти.
Реших да бъда категорична: "Разбирам те. Също ми е трудно да виждам, че ти е тъжно, че страдаш, че се чувстваш така самотна. Но важно е да знаеш, че хора, които предизвик​ват притеснения и неудобства за другите, не са така обичани. По-скоро предизвикват раздразнение. Необходимо е, за да се срещаме, и ти да отговориш с нещо, т.е. да се погрижиш за себе си, да се храниш по-добре, да спазваш уговорките ни. В училище е нужно да погледнеш към децата, да покажеш, че искаш да гово​риш с тях, че можеш да бъдеш полезна с нещо".
Тъй като живееха далеч и нямаше възможност за срещи, по​чести от един път седмично, разбрахме се да си пишем по едно писмо и да се чуваме по телефона. Говорихме с учител в училище​то - да погледнат на детето с внимание, да съдействат, като го приобщят към другите деца деликатно, като възложат помощ.
Имахме съгласието на родителите и на училището да сът​рудничат. Оставаше само тя - да иска да живее, да се приобщи към хората, да се хареса и предизвика обич и харесване, да бъде ефективна в комуникациите с децата, възрастните и в семейство​то.
Важна беше и оценката на майката за нея и за братчето, адекватното й приемане като дъщеря.
"Подчертано, но също и неподчертано, предимството на едно от децата в ранното детство често се превръща в неизгодно за другото. Невероятно често срещаме неуспехи на едното дете, на​ред с предимствата на другото. По-голямата активност на едното може да даде повод за пасивност на другото, успехът на едното -повод за неуспех на другото. Често може да се види колко небла​гоприятно въздействат ранните неуспехи на бъдещето на детето. Също така предпочитанието към едното дете, което не може лесно да се прикрие, може да се окаже във вреда на другото, като пре​дизвиква в него поява на тежко чувство за малоценност с развитие на всички възможни форми на комплекса за малоценност" .
През следващата седмица нямаше съществена промяна в състоянието на детето. То все още упорстваше с храната, опитва​ше се да манипулира близките си, договаряше се с тях да не се храни. Рискът да се влоши здравословното му състояние бе голям. Предложихме отново консултация на лекар и мнението беше да постъпи на лечение в болница, за да бъде под лекарски контрол. Това бе най-разумното решение. Тя се съпротивляваше, страху​ваше се от болницата, но след кратък, окуражаващ разговор прие това решение.
Сега са на лечение за "анорексия невроза" с майка си в кли​ника, което ще продължи два-три месеца. Обаждат се по телефо​на, по-добре са, надяват се да се оправи бързо, за да се върне към живота. Лекарите също дават оптимистична прогноза за състояни​ето на момичето.
Случай 4 "Морето пресъхна"
Страховете при децата водят и до по-тежки разстройства, ко​ито се превръщат в социално значими. Когато детето боледува, боледува цялото семейство.
Наред с разстройствата при храненето (анорексия) и съня, подмокрянето в леглото е загадка и трагедия в семейството на болното дете. Често е срещано, при това не е резултат от невроло​гично разстройство или аномалия на пикочните пътища. Напикават се тревожните, чувствителни деца след тригодишна възраст, неволево и често - денем или нощем. Страхът стои в основата на емо​ционалния проблем.
С вълнение посрещах децата в кабинета. Започваха да се повтарят състояния, проблеми. Тежеше ми, че тези беззащитни и изящни личица се гърчеха от срам, от болка, от обида. Невинни, искрени, те казваха какво е станало, лишени от театъра на възрас​тните. Подлагаха думи - "капани" и загадки, и винаги се случваше по нещо смешно, страшно и различно.
Светът на детските фантазии беше пъстър, необятен, безгра​ничен. С удивление изслушвах мъдри думички и изрази, изречени от "мънички човечета" - наблюдателни и безпощадни към застина​лия свят на възрастните.
Д. нахлу при мен, като не спираше да бъбри. Тя смяташе, че майка й я води тук на лекар и дълго обясняваше какво е "преживя​ла". По погледа отгатвах страх, свенливост, срам или агресия. Ар-тикулацията, ясният й глас, звънкото засмиване, живецът в погле​да показваха, че актриса се вживява в някаква роля.
Разтревожената майка, по-скоро невярваща, че нещо ще им помогне, разказа пред малката, че от тригодишна възраст започ​нала ненадейно и спонтанно да заеква. Ходела на детска ясла, би​ла емоционална и чувствителна. По-късно започнала и да се напикава вечер. Сега била на седем, но нищо не помагало сутрин да се събуди суха - леглото било като "море от урина". Едва успях да я помоля с Д. да останем насаме и без покана тя започна да разказ​ва:
"Като малка много се страхувах от един робот, защото си мислех, че нещо може да ми направи. Вечер се събуждах, исках да отида в тоалетната, но се страхувах от тъмното и от робо​та. Мама и татко трудно се събуждаха и така започнах да се напикавам. После спрях да се събуждам. Сега, като се сетя, ми е много неприятно. Сутрин като стана леглото ми е мокро, като море".
Майката на Д. била контролираща и строга. Тя рязко й се скарвала, когато нещо не харесвала. Бащата, по-затворен, по-зает, дистанциран и намръщен, рядко казвал на момиченцето, че е красиво, не го похвалвал и целувал. Обичал го по свой си начин. Имала и по-малко братче (на четири години), с което се разбирали понякога, но по-често се карали в игрите. Тя тайничко се дразнела когато му "угаждат" и го глезят, когато му се радват познатите.
За своите седем години Д. умно обясни, че заекването е престанало, но подмокрянето - не. Имала и слонче, което силно стискала до болка, като в прегръдка, галела го, плачела, когато падне вечер от леглото. Много го обичала. Срамувала се от се​бе си и от брат че то си, когато сутрин била мокра и миришело в леглото й. Вече била в първи клас, голяма, а с проблем. 
Д. се нуждаеше отчаяно от ласки и внимание. Тя искаше да бъде галена понякога, приспивана с целувка, а не с "команда" - ля​гай си! Нима само играчките трябваше да се "приспиват" с любов? От нея само се изискваше - да бъде стриктна и отлична ученичка, да гледа брат си, да слага масата, да чува всичко, но да не се на​месва в разговорите на възрастните... и още куп неща, които тя не можеше да разбере.
Понякога родителите, забързани в стремежа си да възпитават стриктно децата си забравят, че те се нуждаят не само от забрани и нравоучения, но и от разбиране, похвали и одобрение. Обичта им се вгражда в подаръци, с които заплащат отсъствието си, заетост​та и липсата на ласки. Важно е децата да са чисти, нахранени, добре облечени, да не създават грижи с "досадното" си неуморимо бъбрене, с пакостите, да не ги въвличат в игрите си и да са пос​лушни. Децата негодуват по свой си начин срещу този ред ~ ту стават много шумни и невъздържани, ту не изяждат студения обяд в самотната и небрежно разхвърляна кухня, реагират на удара по детското достойнство с непослушание, с лъжа, с невинно уж отк​радване на нещо. Често се разболяват, протестират с усамотяване в своя малък пъстър свят, когато са незаслужено наказани. Дали се сещаме да вдигнем завесата на семейната сцена, когато с дете​то ни се случи нещо необичайно и тревожно? Там ще изплуват спектаклите, засегнали го болезнено - незачитане на правото да бъде личност, свръхобгрижване, несъобразяване с мечтите. Се​мейните конфликти, завоалирани в благоприличие и взискателност за спазване на норми, псевдолоялността и нетолерантността, еснафството, объркват и разместват представите на пъстрия детски свят, размиват мярата и разочароват! Да поощряваме децата си, да докоснем емоционалния им и мисловен свят, да не загубваме доверието и обичта, да съхраним достойнствата и ценностите и им отворим път към нас - родителите!
Изпълнена с ярки впечатления от света около нея, Д. нямаше с кого да сподели. Сега, когато исках да я слушам, тя се задъхваше да ми разказва "чудеса" и се страхуваше някой да не й отнеме времето. Изслушвана, непренебрегната, зачитана, "бъбривката" се чувстваше комфортно и харесвана.
С охота се заемаше да повтори, за да не забрави уговорките ни, жадно попиваше всеки мой жест, всяка реплика, готова всичко да направи, само да пресуши това "море". Говорихме и с майката. Не й се искаше да повярва, че ако стане по-спокойна, по-внимателна с детето, ако го погали за довиждане и "лека нощ", то може би ще спре да се подмокря вечер. Репликите "не така", "не това", "как може" можеха да бъдат заменени с други изрази, с които по-често да се изразява одобрение, поощрение, похвала.
Редуваха се разговори, консултиране от лекар, помощ от ро​дителите, среща с братчето (бащата беше по-зает и не присъства на разговорите, но по думите на майката беше готов да ни съдейства).
Откритата причина, внесеното спокойствие и укрепване пси​хиката на детето като че направиха чудото - "морето пресъхна!"
Започнали "сухите дни". Д. ставала сутрин и боязливо опип​вала всичко наоколо. Не вярвала, че вече е суха и може спокойно да спи. Предупредих семейството, че много скоро при стрес, тре​вожност или травма може да се повтори подмокрянето, че за окон​чателното му отстраняване е нужно време, в което детето да пос​тигне емоционална устойчивост и спокойствие.
След три седмици малко домашно кученце беше подгонило Д. при играта си. Тя се изплашила, тичала да се "спаси" и някакъв чичко помогнал да мине уплахата. През тази нощ отново се под​мокрила.
Пристигна отчаяна, срамуваше се от себе си, обвиняваше се. Говорихме, че човек възпитава у себе си емоциите и страха. Някои от тях успява да скрие, други - да изрази по начин, който да не стресира, или, добива умение как да се справи.
"Какво ли имаше в това джавкащо, рунтаво кученце? То си​гурно е било много самотно и си е "търсело" компания в игрите. На своя си език е искало да срещне "приятел". Забелязвайки усмих​нато, подвижно, малко като него момиченце, то скочило да го поз​драви!"...
Малка метафора, която разсмя учудената, палава "умница". Тя се зарадва на измислицата - да се обръща "страшна" случка в забавна история, в друга възможност за размисъл, да се търси по​зитивния смисъл. Д. нарисува страха си от кучето и за миг сякаш забрави за него.
След още две срещи решихме, че могат сами да се справят. Леглото бе сухо, поглеждаха с други очи на "конфликтите" вкъщи, намериха начин да си споделят и нямаха нужда от мен!
Случай 5 "Можело да има щастие"
(Искам да обуя дънките от пети клас.)
Да се чувстваш щастлив е не само състояние на духа, но и търсене на смисъл в живота. То е намереното равновесие, откри​тие за себе си, присъствие на предизвикателство, амбиция да се достигне до върха. Щастието е емоция, но и отговорност. То е ус​мивката на разума и чувството, в които присъства силата на волята.
Тя не беше от щастливите. Не се чувстваше такава. Бе напус​нала градчето на родителите си, спокойствието, и бе дошла да учи в техникум, далеч от тях. По-големият й брат също учел другаде. Тъгувала за близките си, макар че те не се разбирали добре. Баща й често "пийвал", а майка й заспивала с таблетки за сън.
Семейството е свято, но има период, в който децата като пти​ците отлитат от гнездата си и търсят препитание. Те ги напускат, когато са научени сами да "полетят", за да открият слънцето, тревичката и малката мушица, с която да се хранят. В своя полет към непознатото те са несамостоятелни и недоверчиви, с неукрепнали крила и не винаги научени как да се справят с трудностите,
Семейството внушава сигурност, но ако тя не е приета от де​тето, ако не се е чувствало ценено, с лична идентичност, то не може да се справи след раздялата, да се адаптира в новата среда и да отговори на предизвикателствата на живота.
Останала сама, в квартира, Т. се мъчела да приеме града, училището, съучениците си. Класът бил "агресивен", приятелките мислели за секс, излизали с компании. Били "досадни", пазели ди​ети. Вместо да бъде на шумните купони, тя все по-често се затва​ряла в квартирата, разсеяно четяла, не й се спяло вечер, витаела "из облаците". Мислела какво да предприеме за да убие скуката, да се хареса. Виждала се по-различна, по-дебела, не харесвала бедрата си. Преди спортувала активно, но тук загубвала желание за удоволствие. С амбиция да не допуска слаб успех, трескаво учела и решила да отслабва като другите.
Беше минала една година на лутане в диети. Изпратена от педиатър с диагноза "анорексия невроза", тя влезе с майка си при мен.
Слушах жената и се опитвах да открия причините за състоянието на момичето. Пораснала, с обноски на тийнейджър, с желание да се на​лага и капризничи, с гневни пламъчета в погледа, когато ставаше въп​рос за хранене. Не искаше да чуе, че "трябва" да обядва, да вечеря, да приема течности. У мен мъчително нахлуваха тревожни въпроси:
Кога човек отказва да се храни?
Кога отказва да се "подчинява" на правилата?
Кога отрича всичко, което му налагат, че е правилно?
Останахме сами с момичето. Агресията се стопи и "важният" й глас омекна. Тя сякаш се смали. Не можеше да ми се сърди. Аз нищо не изисквах, не упреквах, не настоявах. Очаквах само да раз​каже как се чувства:
"Не мога да се храня. Изпитвам ужас от храната. Когато хапна нещо, сякаш друго същество отвътре в мен започва да заплашва, да упреква. Не издържам и упреците на майка ми, страхът й, че слабея. Тревожа се за нея, но не искам да се храня. Искам да остана слаба, да не качвам килограми. Искам да обуя дънките, които носех в пети клас. Застана ли пред огледалото, то ме разкривява. Виждам се дебела и се ужасявам. Когато ме заставят да се храня, дълго правя упражнения, за да израз​ходвам енергията от приетото".
Започнахме с утвърдената вече практика за консултиране от лекар - психиатър, ендокринолог, фамилен терапевт. Майката бе​ше съгласна на всичко, което препоръчвахме, но оставаше рискът -тя (дъщерята) да приеме възможност за лечение. Упорито отказ​ваше да се храни, да вземе лекарство, присъстваше, но само фи​зически. Всичко в нея отричаше грижата. Наказваше себе си и всички наоколо.
Изминаха няколко седмици - неуспешни, тревожни, в очаква​не. Разговаряхме за мечтите й, за семейството, за това, че изиск​ват от нея да бъде пораснала
Всеки човек търси очи, в които да се огледа и се хареса. Той се стреми да достигне успеха, да приеме и себе си. Опознаването на себе си води до истини, до стимул за саморазвитие. Когато не откриваш смисъл в бъдещето си, когато не поемаш отговорност, когато самочувствието е ранимо, ти не искаш да пораснеш
Светът на възрастните е различен. Той е реален, по-суров, изисква гъвкавост, понякога допуска и лъжа и лицемерие. Ако не си готов да влизаш в роли, да понасяш разочарования, ти искаш да останеш малък, за да "влезеш в дънките от пети клас".
Много често деца, живели в малък град, се изправят пред предизвикателствата на новата среда, когато се налага премест​ване. В случая дезадаптацията, стресът, взаимодействието на со-циокултурни и биологични фактори водят до тревожност и невъз​можност адекватно да отговорят на условията. Отхвърляне на но​вото, обръщане назад към сигурното (старото) и към семейството -макар не толкова сплотено и харесвано, фрустрират и пораждат напрежение. Излизаш от света на детството, но някъде "застиваш" и не можеш да пораснеш. Градът изисква бърза промяна - на вън​шност, обноски, маниери, вписване в нова, по-лъскава реалност, социабилност. Стремежът да бъде успешна в училище, "перфект​на", със стил и разчупеност, дезактивираше незрялата полудетска, полувъзрастна психика.
Преборихме се с "неяденето". Но първо се преборихме с неп-риемането, нехаресването. Разбрахме се, че да си пораснал носи риск, но носи и хубави емоции, ново виждане, нов свят. Преоце​нихме миналото, поздравихме настоящето, допълнихме го с жела​ние и смелост.
справяха, но трябваха много усилия - от тях, от семейството, от близ​ките, но най-вече - разкриване на причината.
Можело да има щастие!
Сега се виждаме, но рядко. Понякога се отбива да сподели по нещо за училището и за приятелите. Харесало й да ходи и на "ку​пони" с приятелки. Спортувала, когато си ходи "у тях". В града не стигало време за всичко - и за хоби, и за спорт, и за учене.
След дълго умуване как да попитам дали е съгласна аноним​но да опиша нейния случай, да разкажа историята й, тя зарадвана отговори, че иска да я познават, да каже на "другите", които не се хранят, колко е хубаво да се живее нормално - ако искаш, можеш да се промениш и даже "да се храниш!".
Анорексия невроза се отнася към психосоматичните заболя​вания. Това разстройство се характеризира с предумишлено нама​ляване на тегло, като този процес е предизвикан или умишлено поддържан от самия пациент. Среща се най-често при момичета в юношеска възраст и млади жени. Наблюденията показват хронифициране. Причините са недоизяснени, но повечето факти доказ​ват взаимодействието на някои социокултурни и биологични фак​тори. Характерни са стеснен избор на храни, прекомерно натовар​ване с физически упражнения, целенасочено повръщане. Страхът от пълнота прераства (персистира) в свръхценна идея и пациентът си налага ниско нормативно тегло. Налице е първична аменорея при момичетата. Развиват признаци на недохранване (кахексия). Смята се, че това е така нар. протестно поведение поради семейни дисфункционалности. Отстояват собствените си граници по дест-руктивен начин".
"Нервната анорексия се среща още при псевдонезависими пациенти, които са в остър конфликт между чувството на собствена независимост и самостоятелност от една страна, и приспособява​нето към желанията на родителите - от друга. Конфликтът се раз​играва между понятията "тегло" и "слабост". В повечето случаи анорексията произтича от псевдохармонични (а всъщност - нап​регнати) семейни отношения, основани на доминираща майка, коя​то се чувства като "жертва на самоотричане", и слаб баща, във връзка с който проблемът на дъщерята скрива проблемите на ро​дителите" .
Случай 6 "С дрогата се чувствам Бог"
"Наркоман" или "зависим" са думите, които карат всички ни да потръпваме от страх и ужас, от неясна болка, породена от образа на млад човек, потънал в "ада" на дрогата. Като нещо, с което е трудно или невъзможно да се справиш. Като нещо, откъдето няма връщане. Има случаи на "оздравяване", но се изисква изключител​но усилие, борба, воля, вяра. Справянето изисква съпричастност или това, което наричат "мотивация" - за този, който е обсебен от наркотика, за семейството, за средата, за лекаря и терапевта. Скептично се приема "връщането" в норма.
Нихилизъм и промяна в ценностите тласкат юношите към "бягство в дрогата" и развитие на психопатология. Обществото подпомага нахлуването във вътрешния, нравствен свят на младия човек чрез ужаса на филмите, агресията на компютърните образи и надпреварата да побеждават в света на виртуалната реалност, различна от действителността.
Ликът на "новото" семейство, което е забравило да учи на емоция, на присъствие, на сигурност, на любов, бледнеенето на традициите, е скучно за тийнейджъра. Той търси идентичност, сво​бода, желание да се доказва. Иска да е различен, да успява бързо и безболезнено. Героите от филмите го учат да се чувства "Бог", но без да е подготвен за това. Отвън примамливо го чака улицата с лесни удоволствия, така ефектно рекламирани и от екрана на те​левизията, и от компютърните образи - секс, хазарт, насилие, по​беда. Музиката е изгубила магията на ритъма - груба, с остри зву​ци, пронизващи съзнанието, предизвикваща не танц, а своеобра​зен транс, който децата ни боготворят и с който олицетворяват чувствата си. Неангажиран, неосмислил свободното си време, от​пива от магията на дрогата, забравя болката си и се справя - но не като се бори, а като изтрие истинския свят и потъне в измамно блаженство.
На 17 години Б. вече беше преживяла травми, от които човек намира трудно изход. Макар разведени, родителите се разбирали добре и се грижели за дъщерите си. Беше загубила баща си преди време в катастрофа. Тя го обичаше и не искаше да повярва, че го няма Сестра й, по-малка с две години, понасяла по-леко загубата. Живеели при майка си, която - често уморена, раздразнителна, нравоучителна, все намирала по дума, за да ги разсее. Понякога се карали, но бързо се одобрявали.
Имала амбиции да продължи да учи след 12-ти клас. Трагедията с баща й я направила по-неспокойна, по-умислена, разсеяна. Не издър​жала изпита във ВУЗ, отчаяла се и се приела за неудачник в живота.
През лятото започнала работа, което я разсеяло и разведри​ло - вечер до късно в малко барче, приятели и музика, умора и безсъние. В началото харесала "късмета" си, но постепенно нам-развала клиентите, подвикванията на развеселени гости на "кафе​то", претенциите на колегите си и все си мислела, че можела да учи, а не да им "робува".
Започнало се след поредна, скучна вечер. Била уморена и апатична, когато всички от компанията се "надрусали". Не искала да се отцепва. Предложили й малка "доза" и тя приела. Таблетки диазепам и кодтерпин, с прибавен алкохол довели момичето до унес и нирвана. Било й хубаво, забравила за болката, за угризени​ята, за унижението да сервира на клиенти в барчето.
На следващия ден било "по-гадно", но предстояла вечерта... Таблетки с алкохол! Забравяш всичко! Денят се слива с вечерта! Потъваш в свят различен, примамлив, където всичко е разрешено и липсва болката от загубата, очите с укор на родителя, вината. Към двете опаковки от таблетите прибавила трева, после хероин, секс с партньори, които не познавала...
Белите стени на болничната стая я отрезвили за момент. Не помнела последните си срещи, какво се е случило. Усещането би​ло ужасяващо. Пропадала нанякъде, боляло тялото, душата. Бо​лял и погледът на майка й, който не забелязвала отдавна. Очите й били пресъхнали от плач, безсилие, отчаяние. Тя само я погалила.
Трудно е за една майка да види детето си, повалено от дрогата. Тя придружаваше Б. и молеше за помощ - как да постъпи? От здраво, жизнено момиче се бе превърнала в окаяна, безизразна и с празен поглед "маска", която се раздвижваше, когато спазмите на абстиненцията й напомняха, че тялото си иска дрогата. Останали бяха сините, теменужени очи, които подкръжени, хлътнали, гово​реха за преживяно напрежение и болест. Треморът в ръцете и кра​ката й придаваше неестествен вид, смущаваше. Имах чувството, че се люлее в болезнен танц и всеки миг ще се разпадне. Лекарите я отрезвили, като й обявили диагнозата - хепатит "В". Казали й, че ако не спре с приемането на наркотици, може да умре.
"За първи път от много време се сетих за смъртта - от​както татко си отиде. Беше ми страшно. Не исках да умирам. Изписаха ме от отделението и не знаех какво да правя. Страху​вах се от приятелите. Ако ги видех, не знаех дали няма пак да се "изкуша". Вкопчих се в майка ми. Не исках да излизам. Измъчваше ме абстиненцията (повръщането, болките в стомаха, в муску​лите), сякаш ме наказваше, но страхът ми беше по-голям и не смеех да се ннадрусам". Страхувах се да пия и лекарствата, ко​ито ми изписаха от отделението в болницата."
Разказваше ми как стои по цял ден в къщи неподвижна пред телевизора, мъчението да заспи, да стиска зъби пред болките. Майка й се грижела за нея. Пазеше я, но се питаше докога ще продължи.
Трябваше да се помисли за лечение. Б. се страхуваше да пос​тъпи в болница от страх. След консултиране с лекар назначиха "заместваща" терапия, но предупредиха, че ще действа временно. Помислих си, че все пак беше изход, докато склони да се лекува.
Не исках да започвам случаи, в които нямам опит. Не ставаше въпрос само за мой провал - можеше да претърпи провал клиен​тът. От практиката знаех, че когато си несигурен, препращаш кли​ента на колеги с опит.
Предложих на Б. да потърсим помощ от колеги, които работят с подобна проблематика, но тя отказа да се "мести". Прехвърлих набързо етичните дилеми в практиката и сметнах, че мога да при​ема работата, но само при условие, че ще постъпи на лечение, ко​гато е готова за това и че ще сътрудничи в терапията. Майката съ​що молеше да приема, докато детето й реши да бъде в болница. Поставихме си срок три седмици!
Срещахме се интензивно два пъти в седмицата. Майката я придружаваше и чакаше отвън, докато трае сесията. Изисквах и контрол от лекар за следене на физическото й състояние.
Говорехме за нейните мечти, за хобито й, за отношенията й със сестра си, които беше позабравила. С усилие в началото, тя изпълняваше задачите, поставени от мен - да слуша музика по час на ден, да си оправя стаята, да си приготви любимата храна, да нарисува преживяване . Планирахме разходки с майка й и със сестра й сред природата. Пълноценното запълване на времето ангажира мислите, волята и силите й да се справя с болката от абстиненцията.
Увеличавахме по малко списъка. Имаше дни - провал, но пос​тепенно превъзмогваше апатията и се стремеше да удържа обе​щаното. След всяка среща чаках промяната като предизвикателство.
Изминаха две седмици. Б. надникна в кабинета с лека, зага​дъчна усмивка: "Сама съм днес". Наистина се изненадах. Тя беше сресана, с лек грим. Решила да изпробва ще може ли да дойде са​ма, а майка й се съгласила, макар със страх.
Гласът й не трепереше както преди. Говорихме за миналите сесии, "за дневния режим", за уговорката ни за лечение. Тя беше по-спокойна, макар и още с болки, некомфортно напомнящи за дрогата. Помислихме да увеличим ангажиментите - с рисунки (обичала е да рисува), за това, което преживява, за малко спорт -гимнастика за раздвижване. През тази седмица тя трябваше да отиде в спешно отделение, където да наблюдава стреса, борбата за живот. Поиска да потърси и старите "приятели" (ненаркоманите), "чисти", като ги помоли за минутка време-дори по телефона.
Оставаше ни седмица, за да изпълним договора - постъпва​нето на лечение. Очаквах с нетърпение решението й. Не ми се ис​каше да се отказва. Виждах как бавно се пробужда, как се измъчва, как устоява с много усилие. Имаше моменти, в които си мислех, че всичко пропада, но отново се съвземаше.
Знаех, че при зависимостите всяко решение е предпоследно. Не исках да отчайвам и майката, която бе загубила достатъчно.
Следващата седмица Б. бе напрегната. Следях реакциите й в очакване да каже "не" на болницата. Майката идваше след сесиите да поговорим и разбере какво ще стане. Най-сетне стигнахме до края - условието на договора трябваше да се постави. Тя помоли само за една отсрочка от два-три дни.
След три дни се обадих в клиниката и помолих за консултация и мнение.
Приеха я за лечение.
Очаквах дни наред да се обадят. След седмици телефонира​ха, че е добре, че спазвала режима, че ще я изпишат скоро, ако се справи.
Повече от една година не се срещахме. В началото на есента едно момче стоеше пред вратата. Едва направи крачка. Беше раздърпан, олюляваше се, неясно искаше да каже нещо. Помагаше му Б. Тя водеше "приятел", но беше "чиста". Усмихнато ми каза, че се готви за изпити, вече не се друса, но... пие алкохол.
Искаше ми се да се зарадвам, че не приема дрога, но не мо​жех. Алкохолизмът беше не по-малко зло. Явно предстоеше още много работа за преодоляване на порока, много усилие, мотивация и вяра.
Статистиката сочи застрашителни размери на зависимости сред децата и младежите. Известни са като социалнозначими проблеми.
Социалната работа би могла да съдейства в превенцията на тези проблеми, в търсенето на ресурси в семейната среда, в моти​вацията за справяне и търсенето на смисъл в живота.
Важно професионално умение в случая се оказва правилната оценка на нуждите на клиента с наркотични проблеми. Тя дава ре​ална представа за потребностите и силните страни на личността. Започва от заявката и не е окончателна и категорична. Нейната динамика и вариабилност изискват прозорливост и компетентност от социалния работник, както и умение да работи в интердисцип​линарен екип. Оценката е продукт и на теоретичен процес и изиск​ва трайно проследяване на резултата. В случаите на "зависимост" е важно да се оценят и рисковете за клиента и се подредят по важ​ност. В теорията на оценка на нуждите на клиенти с наркотична за​висимост са известни някои основни принципи:
- злоупотребата е сложен биосоциален проблем;
- изследват се всички прояви и се подбира най-адекватна ин​тервенция;
- фокус е настоящето;
- сензитивност на практикуващия при изследване на ситуа​цията;
- нужни са познания на практикуващия за физиологични, когнитивни, социални фактори.
Нужно е съобразяването на оценката с други области, като специфични дози, честота на употреба, история на абстинентните симптоми, наличие на чести мисли, "печалба" на лицето при злоу​потреба и др. Важен е планът на лечение като последна фаза на оценката. След сключване на договор с клиента, следват основни принципи на интервенция:
- лекуване на цялата личност;
- съобразяване с конкретния за клиента проблем;
- очакване за провал, независимо от усилията и ангажиране​то на практикуващия, както и желанието на клиента за спра​вяне; внимание с различието по пол, етнос, култура;
- мотивация на клиента и фокусиране на позитивна връзка.
Ефективната обратна връзка с клиента, ресоциализацията, саморефлексията му, както и обучението на подкрепящата среда е мотив за справяне и задържане в желано поведение и интеграция (Материал по Фишер - оценка на нуждите на клиента с наркотични проблеми).
Случай 7 "В лабиринта"
Емоционалните разстройства в детската психиатрия се раз​личават от невротичните разстройства у възрастните. Докато стра​хът при по-малките деца е свързан със страх от тъмнината, страх в училище, заболяване, то страховете при порасналите вече се превръщат във фобии или тревожност, които извеждат човека от нормалния му свят и го карат да се чувства некомфортно. Наруша​ват се социалните му връзки, става плах и неуверен.
При тийнейджърите страховете са по-дефинирани. Те "боле​дуват" пак от страх, но вече дали ще се харесат, дали ще ги прие​мат, външността им поражда ли вълнение. Всеки човек в живота си се стреми максимално да се хареса. Усещането, че си забелязан дава стимул, обгръща с доволство.
Доведено до отчаяние от съдбата си, при мен дойде момиче на 16 години, придружавано от майка си. Плахото почукване на вратата ми напомняше всеки път за вече позабравен филм, в кой​то умиращ от злокачествено заболяване баща се зае да заснеме видеофилм за малкия си син, за да го научи на умения - как да по​чука на затворена врата, как да потърси помощ, как да се предста​ви в подбрано общество - социални умения, които дават сигурност и възпитават.
Попитах се дали това момиче е получило такъв урок, дали е насърчавано, подкрепяно от своите родители. От първата ни сре​ща стана ясно, че ще бъде нужно много време, за да се разкрие и
намери решение и изход за себе си, да осъзнае, че порасналите хора знаят как да се държат, как да разговарят, как да общуват с другите.
Сини очи ме срещнаха не само плахо, но и с недоверие. Едва отронваше думите, избираше си всеки път едно и също място за сядане и се страхуваше да помръдне. Гласът й беше много тих, сподавен, излизаше отнякъде далеч. Напрягах се да чуя вся​ка дума, да видя всяко трепване в лицето й, да свържа всеки жест с мислите й. Те следваха забавено. Изпитателна, недовер​чива, тя беше тук като че да разпитва мен: Ти как мислиш за това ? На теб случвало ли ти се е? Дали са си помислили това за мен? Какво трябва да кажа? И т.н.
Разказа ми, че се страхува да излиза през деня сама. Обича​ла нощта, защото никой не я виждал че е грозна, не забелязвал болестта й, не й се "подигравал".
Тук наистина се изненадах! Пред мен седеше синеока, стройна "дама", с дълги тъмнокестеняви коси. Изпитателният поглед, ръцете, вкопчени в ръба на дрехата, издаваха смущение, непохватност и напрежение на човек, който крие тайната си.
Оказа се, че беше оперирана от сколиоза и трябваше две години да носи корсет, който поддържа гръбнака изправен. Той беше станал част от нея, като скафандър или "наказание". Тя мислеше, че всички виждат и знаят за нещото, което пречи на тялото да бъде гъвкаво, пластично и пулсиращо. Излишно беше да я уверявам, че е илюзия някой да разпознае болестта й, че всъщност е привлекателна и даже тази плахост й придава чар.
"Обвивката" й, както наричаше корсета си, й беше причини​ла раздяла с училището, с художествена паралелка (нормалното училище), с приятелите, с момчета които харесваше, с диско​теките и всичко, което правеха нейните връстници.
На 17 години се беше сприятелила с тъмнината, която я предпазваше от злобни, любопитни погледи, ходеше на вечерно училище в клас, който не понасяше. Била самотна, подозрител-
на към всички, че ще разкрият "тайната" й, ако разговаря с тях. Обръщали се към нея, когато искали да препишат домашно, хихикали си, когато я изпитват на дъската и казвали, че е "муха". Не можех да я убедя, че толкова тих човек не може да е оприли​чен с муха - шумна, бръмчаща и досадна.
Принудителното отчуждение от "нормалните" хора я бе озлобило. Навън привидно смирена, а в къщи сред близките си -агресивна, заядлива, докачлива. Разбираше се с майка си добре, а с брат си се скарвала, когато няма с кого. Той бил по-голям от нея, но също необщителен, затворен и потиснат. Обичал ком​пютрите и с часове играел на игри. Попитах на кого прилича. "На татко ми. Говори тихо, мънка, консервативен е, но ме оби​ча".
В последно време за кураж изпивала по чаша вино преди учи​лище. Така била спокойна, не се срамувала и не била толкова не​доверчива. Изминалото лято й донесло малко хубави емоции -пишела си писма с момчета и момичета по адреси от списания, но за кратко. Като се срещнели, те се отказвали от нея. Споде​ли, че ходили на село, където живеели деца в дом за сираци. Срещнала се с тях и била сигурна, че това е най-чудесното й преживяване, защото е видяла, че има "сродни души", различни като нея. Понякога си мислела да си намери приятел, но майка й се страхувала нещо. да не й се случи, а баща и не позволявал да се говори за момчета - "рано й било!". Това било в мечтите й, защото се страхувала от срещата — не знаела как да се държи, какво да каже, как да се целува.
Срещите с момичето течаха тромаво, напрегнато за мен. Трудно пробивах "черупката" на отчаянието, мнителността, срама, страха и липсата на перспектива. Представях си как се чувства чо​век в най-емоционалната си възраст, на мечти и блянове, когато всичко изглежда реално и красиво, когато се събуждат чувствата, когато става независим и свободен, а всъщност не умее да усети свободата си.
Усещах се като в огромна паяжина, като в лабиринт без изход и търсех как да събудя смисъла в един живот, обречен дълго да се бори с ограниченията, да се научи тепърва да изразява обичта към себе си, към другите, да се хареса и се приеме такъв, какъвто е. Усилие ми струваше и чувството, че това е рисковано и трудно за​нимание. Можех да се сблъскам с провал и неразбиране. Реших да вложа целия си опит, умения, професионализъм и сърдечност, да разпаля огънчето в тези теменужени очи, за да се съживи походка​та, да се освободи задръстената от комплекси мисъл.
Промяната настъпваше едва-едва у нея. Обнадеждих се от желанието и усилието, което влагаше. Показах й как трябва да по​чука на затворена врата; как да пристъпи, за да е приета, а не отх​върлена от прага; как трябва да разказва случки; как да изслушва другите с внимание. Задаваше въпроси с любопитството на дете, едва проходило. Повтаряхме едни и същи фрази, ядосвахме се за​едно една на друга, но после се засмивахме и тръгвахме отново по пътеките на "лабиринта".
Успяхме да достигнем нещо важно - тя дойде сама за сесия, без майка си и то не привечер, както обичайно, а на обяд. В нача​лото разплакана, че срещала подигравателни погледи за външ​ността си, а постепенно по-спокойна и уверена. Поставях й "зада​чи" - да наблюдава лицата, походката на хората, изражението им (ако запита нещо), облеклото и маниерите им, забързани ли са или спокойни. Това привидно простичко занимание й хареса и с инте​рес разказваше видяното, а на моменти забравяше за себе си.
Прие и предложението ми да се консултира с логопед, където да научи техники на говора - да коригира силата си на гласа, да стане по-уверена, по-настойчива в изказа си. Разказвах й, че сила​та и тембърът на всеки глас идват от душата на човека. Гласът поня​кога издава чувствата. Ако е притисната от болка, страх, сграбчена от неувереност, гласът й ще бъде издайник, също неуверен и несигурен. Говорихме си дълго за проблемите в общуването, как трябва понякога да даваш, за да получаваш, как трябва да понасяш удари, кога отвръщаш с усмивка и кога - ответно.
След четири месеца усилия, консултиране с лекар, психиатър, логопед, разговори с родителите, с приятелки, които си намери, тя ставаше различна. Рисуваше гнева си, мислите си, пишеше стихо​ве. За Коледа отправи "пожелание", както децата към Дядо Коледа,
с молба:
"Много бих желала да ми се изправи пак гръбнакът и повече
да не ми създава проблеми";
"Искам да стана по-отворена и да не съм толкова притес​нителна";
'Желая да си намеря хубаво момче, което да ме уважава и да
бъдем приятели".
Обсъждахме желанията, говорехме за секса - тема-табу у тях. Записа курса за шофьори и го завърши успешно през пролетта. Намери си приятелки от курса, с които често имаше конфликти, но се научи да удържа напрежението. Подсказваше в училище, като си мислеше, че ще достигне до съучениците си и ще я харесат. Подари списание на един съученик с любим негов спортист, научи се да работи с компютър и да влиза в Интернет.
Предстоеше най-страшното - свалянето на корсета. Отде​ляхме си време да говорим за това как ще живее без корсет. Тя се страхуваше дали ще е успешна операцията. Всичко за нея се про​меняше. Нормалното я плашеше. Един ден нарисува "Лабиринта", през който е преминала през тези месеци и изхода .
Учебната година свърши, ваканцията също. С нея се виждах​ме по-рядко по наша уговорка. Тя искаше да пробва да се справя сама през лятото, без корсета и само когато нещо я измъчваше -телефонираше.
Когато ме потърси отново есента, за да се срещнем, се почув​ствах като родител, чието дете дълго е отсъствало. С вълнение и страх очаквах да видя промяната у нея. Понякога страхът е осно​вателен и реалността болезнено извиква чувство на вина.
Беше сломена от първата си сексуална среща. Направила прибързан избор с "неудачния партньор, на неудачно място". Не предвидила последствията на поканата за дискотека и разходка в парка...
Сега вече познаваше вкуса на болката, срама, неудоволстви​ето да извършиш нещо, което не си искал и не си си представял точно така. Идваше да попита как да се държи с момчетата, кога да каже "не" на поканите, кога да ги приеме? Не можеше да сподели това в дома си. Страхуваше се да не притеснява майка си, да не гневи баща си.
След срещите ни беше по-спокойна. Консултациите й с гине​колог разсеяха страха й, че вече не е "нормална".
Разбрахме се да се срещаме контролно един път месечно. Започна връзка с хакери по Интернет. Там беше безопасно и за​бавно да се запознаваш. За миг забравяш кой си, представяш се за друг - за този, който искаш да бъдеш, и си щастлив! Това малко бягство от реалността дава сили да се чувстваш значим, макар за кратко. Предложих й да използва играта като стимул, но да не се увлича в нея, а да мисли за реалността.
Пред нея беше перспективата на зрелостта - абитуриентски бал, избор на университет, умения да продължи сама.
Сега се срещаме по-рядко и обсъждаме възможностите да за​върши и учи професия, която да харесва и работи с удоволствие. Все още е неуверена, когато трябва да направи избор за нещо но​во и непознато, но се стреми да преценява последствията и се опитва да решава сама. Неусетно се превърна в нежно, не толкова свенливо, по-смело пристъпващо момиче, което без смущение, грациозно крачеше по улиците -леко прихванало приятел за ръка!
Случай 8 "Сигурна съм, че с него можех да бъда щастлива"
При житейски травми различните хора реагират по различен начин - с психични сътресения, психосоматични заболявания или устояват без особени промени. В своето поведение човек, в зави​симост от индивидуалните си особености, може да избере една от двете възможности - да се научи да преодолява или избягва стре​совите ситуации.
Стремежът на човека към отстраняване на източниците, които предизвикват стрес, го прави по-устойчив, формира у него умения за правилна оценка и повишава равнището на резистентността към стрес.
Реакцията към стрес може да се превърне в хронична или прекомерна. Ако страхът, тревожността, фрустрацията продължат и се превърнат в свръхмерни, то организмът отреагирва с промени от телесно, психологично и поведенческо ниво. Така се отключва цикъл от дистрес .
Тези мисли се породиха от случая, който изслушах. Тя беше млада жена, на 27 години, вървеше подкрепяна от съпруга си. Из​плашен по детински несръчен, той й помагаше да се придвижи и влезе при мен. Мястото за сядане беше спасение, тъй като не мо​жеше да пази равновесие сама. Тих глас, поглед през диоптрични очила, смущение и безпомощност се четяха в обноските й. Той, също смутен разказа, че идват от лекар (невролог), който ги изп​раща тук.
Били семейство от две години, но се познавали по-дълго. Имали престижни професии и работели по специалността. В мо​мента живеели при родителите му, за да спестят пари. Отношения​та им били търпими, макар че тя често се дразнела и "капризничела". От няколко месеца тя се почувствала зле. Той беше готов да направи каквото му кажем, но да спре този кошмар. Помолих го да останем с нея сами.
Изглеждаше много неспокойна, но с охота прие да разкаже за себе си: "Страх ме е да излизам сама! Срах ме е да не ми стане лошо. Страхувам се най-много ако съм навън и няма кой да ми помогне. Чувствам се безпомощна, сърцето ми тупти до "пръс​ване", свят ми се вие, отмаляват крайниците ми и цялата тре​перя. От няколко месеца се чувствам така, приемам лекарства, но нямам полза. Понякога ми е добре, но когато излизам от къщи - всичко започва отначало. Няма причина според близките ми. След прегледите нищо не се установи и вече не искат да повярват, че не съм добре. Свекърва ми си мисли, че нарочно се преструвам".
Ако се налагало да остане в къщи сама - ставало й лошо. Ходе​ла или при съпруга си в офиса или при свекърва си в училището, къ​дето работела. Всичко това изнервяло близките й и най-много нея.
Била амбициозно момиче. Завършила езикова гимназия, пос​ле била приета в Университет. Учела и работела като частен учител за изучаване на чужд език. Във втори курс се запознала с приятеля си, с когото били неразделни. "Не бях срещала мъж, с който да се разбираме толкова добре. С него забравях всичко. Харесваха ме и родителите му. Чувствах се спокойна с тях!". Топ не учел, работел и бил малко по-малък от нея. Всеки момент очаквал да получи повиквателна за казарма. Любовта им била завладяваща и не мислели за после. В този момент на опиянение тя разбрала, че е бременна. С радост и малко страх решили да се оженят. Родителите й се намесили, за да отхвърлят този брак. Те не приемали амбициозната им дъщеря да се омъжи за по-малък мъж от нея, "несретник", без доходна работа и профе​сия. Липсвал му имидж, живеел в по-малък град и му предстояла казарма. Годежът им бил провален демонстративно и под запла​ха я принудили да направи аборт.
Не могла да се противопостави на баща си, когото обича​ла. Той бил строг, не отстъпвал и никога нямало да й прости. Майка й, също така консервативна и резервирана, не допускала друго разрешение. Обичала Него, но и своите родители. Те смя​тали, че някой ден детето им ще ги разбере и се надявали да им прости.
"Винаги ще съжалявам за това. Няма да си простя, че ги послушах. Сега нямаше да съм такава. Сигурна съм, че с него можех да бъда щастлива!".
Тези думи говореха за страдание, болка и вина. Тя не можеше да се примири с решението си. Това я измъчваше, а вината й се подсилваше от невъзможността през брака си да роди дете.
След две години лутане срещнала мъж, неин колега - инте​лигентен, обичал я, знаел за "тайната" й, но приемал всичко без​резервно. Омъжила се и си мислела, че времето ще помогне и ще забрави за любовта. Семейството и мечтите за кратко отв​лекли вниманието й от миналото. Било спокойно, тихо покрай нея. Имала всичко, но липсвала магията, с която човек не виждал неудачите. Срещи с приятели, работа - дните се нижели бавно. Все повече мислели за дете, но то не идвало. Намеци, подхвър​ляни от близките и "свекървата", вгорчавали живота й. Безпо​койството прераствало в страх - ще може ли да бъде бремен​на? Тайната" на аборта й пречела. Заставала някъде в гърло​то, притискала гърдите й и я задушавала.
Чакала вечер да легне в леглото си. Затваряла очи и мина​лото идвало. Сънят й станал неспокоен, сутрин била уморена, денят й не спорял. Започнала да се отегчава от компаниите на мъжа си и го упреквала за тях. Дразнела се от всичко и всички -този досаден уют, натрапливия упрек към родителите си. Тър​села поводи да остава сама, плачела без причина, било я яд на мъжа си, който й казвал, че я обича, но не можела да отвърне със същото. Прозирала все по-често грешния си избор. Доброто се​мейство, професията, големият град не могли да дадат онова, което й давали хората, които обичала.
Постепенно наслагваното напрежение довело до дискомфорт, главоболие, безсъние. Започнала и да пълнее. Един ден ненадейно и без явна причина й станало лошо - световъртеж, сърцебиене, треперене на крайниците. Най-силен останал страхът, че ще падне, ще се изложи пред хората. Страхувала се от пристъпа, макар и неясно защо. Медицинският преглед не до​казал нещо обезпокояващо. Назначили терапия, която прилагат на хора с неврози. Взимала стриктно лекарствата, но без ре​зултат.
Така се озовали при мен.
Лицето на тази жена излъчваше безсилие. Искаше да разкаже всичко, което й тежеше. Помоли ме да не разкривам пред съпруга й за споделеното.
Психологичните промени, свързани със стреса, включват про​мени в начина, по който мислим и възприемаме. Това помага за справяне със стреса при нормални обстоятелства, но в случаи на хронифициране човек започва да мисли най-лошото, да се притес​нява, че проблемът е нерешим. Мисли, като "... Непрекъснато мислех за вината си, че направих аборт...", поддържат нивото на стрес високо, удължават телесния дискомфорт и притесненията. Емоционалните промени, които се демонстрират поради постоян​ната тревожност, обичайно са: избухливост, чувство на страх, спа​дане на духа. Това намалява и защитните сили на организма за справяне с неудачите.
Промените в поведението, ако са постоянни, също предизвик​ват затруднения. Непрестанното суетене, негативните мисли и са​мообвиненията изтощават. Намалява себеувереността, което води до нарушаване способността за справяне със стреса.
Когато споделиш проблема си, по-малко ти тежи. Сега оста​ваше да предприемем нещо, с което жената да постигне равнове​сие, да преодолее страха и зависимостта от присъствието на дру​гите, които всъщност я дразнеха, да може да реши как ще живее, ще приеме ли действителността такава, каквато е.
Изминаха три месеца в опити да се успокои и отърси от стра​ховете си. Идваше отначало със съпруга си, който изчакваше от​вън, а тя разказваше живота си и търсеше решение.
След осем срещи успя да дойде и сама. Видът й беше друг -по-ведра, треперенето беше отчасти отшумяло. Само понякога за​почвало, когато е сама. Решихме да изпробваме различни начини, с които да остава сама в дома си. Отначало за няколко минути, ка​то отлага тръгването, а после за час. Постигна го, но много трудно. Успяваше да остане, ако гледа телевизия или върши нещо, анга​жиращо съзнанието.
Намери си почасова работа, която я задържаше в къщи на компютъра. Болката за детето все още не беше отзвучала. Тя се опитваше да спре да мисли, но всеки път, когато заговорели у тях се сещала, че можеше да има син, който би могъл да бъде на 5 го​дини.
Срещнах се със съпруга й, който бе готов да предприеме всичко, което тя поиска. Предложи й да се преместят даже в друг град. Когато ги поканих двамата за среща приеха, но превърнаха сесията в арена за взаимни обвинения. Като че бяха чакали мо​мент да изразят взаимно раздразнението си, умората от напреже​нието помежду им. Едва удържах тихата агресия, но ми се искаше да си кажат всичко, което им тежи и не може да бъде казано в дома им.
Накрая решиха, че ще опитат пак, ще поискат от родителите си повече свобода в дома, ще си намерят поводи да бъдат по-често заедно. Искаше ми се това да стане или да вземат най-разумното решение за себе си.
Понякога тя мислеше да вземе вещите си и да се завърне при приятеля от миналото. Дерзаеше я мисълта, че още го оби​ча, но дали той щеше отново да я приеме?Желанието и звучеше като мечта от приказките, но можеше да бъде и реално. Сму​щаваше я мисълта, че наранява човека, който я обича, че не е лесно да си тръгне от него просто "ей така". Нямаше още сме​лост да му каже, че е сгрешила за пореден път. Вината от ми​налото й се обличаше с още по-голяма вина от настоящето.
Не можех да дам съвет в подобна ситуация. Беше решение, избор на клиента. Аз можех само да коментирам възможните ал​тернативи и изхода, без право да налагам мнение. Беше деликатен избор, свързан с преценки за бъдещето.
Срещите станаха по-редки. Тя вземаше лекарства, но все по-малко, а напрежението й смени посоката. Спря да се сърди на близките си за натякванията. Не им обръщаше внимание, когато
бяха дразнещи. Не "присъстваше" в семейството, когато си говоре​ха. Спряха оплакванията за страх, сърцебиене, треперене, но се превърнаха в безразличие към родителите на съпруга й, към него. Тя оздравяваше от "болестта" си, но вече предприемаше крачката, с която наказваше "невинни" за страданието си.
Опитвах се да бъда безпристрастна. Не я осъждах за държа​нието й. Очаквах от нея да вземе решение, което ще бъде издър​жано, най-коректно за нея и за съпруга й. Не беше лесно да се справи с това предизвикателство. Не трябваше отново да греши! Опитвах се да й помогна да обмисли вариантите, разумно да може да огледа предимствата и негативите на избора си и чак тогава да го обяви.
Изминаха още три месеца. От вяла, потисната жена, тя се превърна в усмихната и малко тъжна дама. Намери си работа, коя​то харесваше, колеги, които уважаваше. Започна процедури за от​слабване и възстановяване на формата. Срещите ни от интензив​ни, преминаха в умерено чести - два пъти в месеца. Сега се сре​щахме, за да споделя с мен решенията си и да търси изход. Чувст​ваше се още зависима, и тъй като нямаше тук близки хора, на кои​то да се довери, използваше присъствието ми, за да се разтоварва от негативните емоции.
За съпруга си не говореше.
След още два месеца ми се обади и заяви, че е поканена на гости у стари приятели. Бяха Той (старата любов) и неговите роди​тели. За миг се зарадвах и изплаших. Отиването там можеше да има последствия в дома й. Успокои ме, че съпругът й знае. Теле​фонира ми след три дни. Звучеше много бодро, гласът й беше променен, с приятни, закачливи нотки. Каза накратко, че се чувства за първи път толкова добре. Приели я малко изплашени, с резер​ви, но бързо всичко се оправило. Искаше да разбере има ли сми​съл да мечтае, илюзия ли е било терзанието й или е нужно да скрие спомена от миналото и да започне живота си отново със съпруга си.
Завърна се след седмица. Не беше очарована от себе си. Трябвало време, за да реши. Не можело така да бърза. Искала още малко да остане със себе си. Съпругът й привидно беше при​ел развръзката. Изчакваше какво ще стане, но също нищо не пред​приемаше. Живееха така - всеки със себе си. Никой от тях не беше особено щастлив. Работеха, прибираха се в общ дом, но сякаш не присъстваха заедно.
Останах спокойна, че вече може сама да се придвижва, да работи, да е полезна за себе си и търси решение и смисъл на жи​вота си. Отново този смисъл! Все ме "преследваха" думите на Вик​тор Франкъл: "Смисълът на живота е различен за всеки човек, за всеки ден и час. Следователно от значение е не само смисълът на живота изобщо, а по-скоро специфичният смисъл на живота на да​ден човек, в определен момент... На живота може да се отговори само като се поеме отговорност. И тъй, логотерапията вижда в от​говорността самата същност на човешкото съществуване. Логоте​рапията се опитва да накара пациента напълно да осъзнае своите отговорности: затова тя трябва да остави на него избора да реши за какво, към какво или към кого той се чувства отговорен" .
С нея се разделихме с уговорката, че ще ме потърси, ако има нужда. Спокойни бяхме, че отстранихме физическата болка. Сега оставаше тя сама да отстрани болката на душата, чрез поемане на отговорност и вземането на решение. Трябваше време, за да преосмисли мястото в живота си.
Случай 9 "Не зная как да продължа"
Когато се зарових в спомени от детството - какво си мислех за смъртта, у мен изплува фразата: "Слънцето и смъртта не могат да се гледат с широко отворени очи". Не мога да се сетя кой е ав​торът, но знам, че болката ни кара да затваряме очи. Страданието ни прави непохватни, неестествени.
"Изпращала" съм мои близки. Трудно се изразява това, което те обзема, когато хвърляш шепа пръст върху гроба. То може би е горест, гняв и празнота. Не можеш да изкажеш чувствата, които "стискат" гърлото ти, не искаш да поглеждаш хората, които ти из​казват съжаление, пропадаш някъде и сякаш там е краят...
"Няма смисъл да живея. Загубих преди девет месеца сина си на 13 години. Остават дъщеря ми и мъжът ми, които се разби​рат и без мен. Могат двамата да си живеят, а аз да ги оставя... Мислех си да изпия опаковката и край!"
Млада жена, приведена, прекършена, потърси помощ как да се освободи от мъката. Макар и със занемарена   външност, изразителните й черти говореха за буден ум, одухотвореност, но сло​мени от отчаяние. Гласът й беше равен, сякаш безразличен. Опит​вала се да преглътне мъката, да се пребори, но не могла.
"Мислех си, че полудявам. Трескаво следях за дъщеря ми - да я зърна в училищния двор, да се обади, когато тръгва някъде, да не се случи нещо. Всеки ден от училище отивах "при сина ми", стоях до гроба, плачех или мълчах. Съзнавах, че не мога повече така. Не зная как да продължа...
"През тези месеци прочетох много книги - за смъртта, ре​лигиите, по философия. Не можех да си отговоря защо се случи точно с мен? Била съм винаги помагаща, добра с децата, учех ги, разбирах ги. Бог ми отне най-скъпото!
Снимките му са наредени навсякъде из стаята. По цял ден ме приковават, гледам ги и плача, а после потъвам някъде. Не забелязвам близките си, дъщеря си. Когато искам да говорим, мъжът ми казва, че не му е по-добре. Таблетките не ме приспи​ват вечер. Наскоро беше празник... Всички ме забравиха. Мислех си, че ако беше тук, Той щеше да ми подари едно листо, но пак да ме развесели...".
Срещала съм майки, загубили децата си, но този разказ беше повод да помисля как мога да помогна и да бъда по-силната.
Реших да слушам и да "чувам" всяка дума, да наблюдавам израза, движенията и да търся кълн от зрънцето, което се показва на повърхността и иска да се бори. Трябва време за мъката и бол​ката - да избледнеят, да се отместят и душата да приеме пътя, по който ще живее. Религията, философията отговарят на въпроси за живота и смъртта. Професионалната ми роля изискваше да се преборя с проблема за собствената смърт. Теорията на Елизабет Кюблер-Рос съвпадаше с разказаното от жената.
Тя бе преминала през стадия на шок, когато чакала три дни на брега, за да открият тялото на нейното дете, когато го погребали и дълго отричала, че всичко това се е случило.
"Отричането" служи като "заслон" на психиката, но едновре​менно защита, която примитивно блокира изборите как да се върви напред.
Гневът, последвал шока, я фрустрирал. Той бил и гняв към Бога, който й отнел детето, и към Морето, което я "наказало". То било пристана, на който си почивала. Заради любовта към него изоставила най-близките си хора, загърбила любов и мина​ло и му се посветила. Прозорците й гледали морето, но вече би​ли затъмнени. Мразела го. То й отнело най-скъпото.
Не искаше да чуе за пясъка, за рибите, които "целували де​тето й". Била излъгана с илюзията за тихите и романтични гребени на морските вълни, виждала коварството, стихията му. Гневеше се на свекъра си, който казал: "Сега се наработи". Усе​тила го като упрек, че била "лоша"майка. Това извиквало вината в нея. Гневеше му се, че настоявали с мъжа й, според традиция​та да поставят и надгробен паметник. Мисълта за този ритуал я хвърлил отново в отчаяние. Не искала да го избира тя. 'Той ми навява студ. Не мога да приема, че ще го сложа върху детето си. Това е показност и демонстрация. Усещам и чувство на вина, че ако не участвам в избора, после ще се упреквам".
В една от следващите срещи говорихме за миналото. Тя чес​то споменаваше, че било хубаво. Показа ми рисунки, когато с нос​талгия си спомняла за родния си край, за близките, които я обича​ли. Морето пак присъстваше, но с нежни щрихи. След "случилото се", опитала да оцветява емоциите си върху листа. Цветя с листа, обърнати навътре, към себе си, агресивно и ярко обагрени, ми на​помняха за собствената й агресия (автоагресия), за чувствата, с които се преборваше.
През следващите четири сесии виждах сянка на депресия, ко​ято се отдръпва. Завръщането в спомените, дискретно промъкнатите идеи за настоящето, насочваха вниманието й към хората, кои​то я очакват вкъщи, които се нуждаят от присъствието й, за дъще​ря й, която искаше да бъде забелязана.
По погледа й се долавяше как бавно, но сигурно се съживява, гласът й вече се изпълваше с емоция, чувстваше се разбирана. Един ден смутено сподели, че се дразнела от себе си, изпитвала вина, задето е разкрила много лични "тайни", до които никой не до​пускала.
Потърсихме алтернативни варианти за справяне: да продъл​жи с достойнство, да се огледа в "скъпите" неща и хора, които я подкрепят. Помислихме как би могла да събере разпръснатите снимки и устрои кът, където да остава с мъката си, а после да жи​вее с живите. Говорихме за срещите й с некролозите, които карали неволната усмивка да застива в разкривена маска, за този смях, който прелива от душата и идва, когато усещаш любовта.
Очакваше ваканцията. Беше решила да отпътува с дъщеря си при родителите си, да се разходи отново в миналото, за миг да забрави кошмарите и да реши - как ще "погледне" слънцето?!
След десет дни при мен дойде жена - стройна, семпла, с при​ческа, с дискретен грим и поглед, в който имаше усмивка, идваща "отвътре". Прекарала чудесно времето. Видяла улица с художници, които "съживяват" камъни, като рисували по тях. Тогава се досети​ла, че може да постави "камъка" на гроба на детето си и той да от​разява духа му: "Вълна обърната, целунала брега и издължена част, която е стремежът".
Промяната така нахлула в нея, че се страхуваше да не е сън и да не рухне отначало. Решена беше да живее за детето, което й остава, да поговори със съпруга си как понася мъката и как се справя, да го попита как да продължават. Сега си спомняше, че дъщеря й изправила на шкафчето си снимка, "както батко си", но ужасена, тя я свалила. На следващия ден детето казало "Тук ще стои!".
"Направих крачка и стъпих върху "границата", както ти ми казваше - на миналото и на настоящето. Усещам, че искам да променя живота си, но нямам още отговор - как точно и откъ​де? Сега разбирам смисъла на думите, които чувах в унеса си: "Дръж се! Имаш още едно дете!".
Най-важното в терапевтичната задача е клиенти, преживели загуба, да минимизират чувството за самота и изолация, да се пос​тигне споделяне за възприятията им към случилото се, да се опре​дели рискът, оценката на нуждите и да се предложи план, който да се следи. Да се следи и чувството на гняв, омраза, безпомощност, вина, срам и безнадеждност. Подкрепата с емпатия точно отразява ролята на терапевта, но с ясното съзнание, че всяка информация, жест, гримаса, могат да се тълкуват от клиента като послания, кои​то изкривява в съзнанието си. Собствените чувства на практикува​щия - на вина, гняв, провал, раздразнение, страх, са от значение, те объркват клиента. Преживяваното специфично поведение е от​ражение на културалните норми, интелекта, социума.
Загубата като депривация в психотерапевтичната литература се свързва с поведение на траур. Усещаната слабост, апатия, зат​руднена концентрация и желание за изолираност от другите е съ​пътствано от разстройства на съня, бодуване и чувство, че умре​лият се материализира и се движи покрай тях. Това мъчително усещане често води до самообвинение за пропуски и неизпълнени желания и обещания. Тези феномени са илюзия, че починалият е все още жив, че присъства, че се усеща допирът му. Това довежда до безпокойство, копнеж, интензивно търсене на близкия, който е умрял.
В една от сесиите жената сподели, като се колебаеше да не помисля че "откача", че сутрин, преди да се събуди, усещала сина си как "натежава" на ръката й в леглото, както правел често като жив. Това в началото я плашело, но сега се чувствала добре с усещането. Даже й се искало да се повтаря.
След фазите на остър шок, интензивно търсене на близкия починал, след отчаянието, идва стадият на реорганизация, в който действителността измества леко силата и интензивността на бол​ката, загубата се интернализира, човек се връща към живота. Скръбта остава още дълго време. Описва се в литературата като "мъка след скръбта". Години са необходими човек да възстанови съня си, апетита, нормалното функциониране. Травмата засяга не само емоциите и поведението, но и физически убива. Специално внимание се обръща на децата, които са свързани, зависими от поддържащата семейството система. Да не приемат загубата като отхвърляне или наказание, да не мислят, че са лоши или нежела​ни.
След всяка сесия си пожелавахме по нещо, до следващия път. Посланията сякаш скрепяха и стимулираха. Остана да гово​рим за морето - как да се "помирят", за неизказаните думи към си​на, за дъщерята - как да й покаже, че я обича също толкова, без да я обсебва в страховете си.
Посланието ни за следващата среща бе да си представим, че сме скрити като в сапунено мехурче и да погледнем на света през него - сияещ от слънчевия лъч като дъга, с искрящи отблясъци, нетрайни, но все пак истински!
ТЕРМИНОЛОГИЧЕН   РЕЧНИК
Абстинентно състояние (зависимост) - група от симптоми (те​лесни - варират съобразно употребяваното вещество; поведенчески и когнитивни) с различна тежест и съчетание по​между си, които се появяват след пълно спиране или намале​ние на приема на вещества или медикаменти, употребявани редовно и обикновено за дълъг период от време и/или във ви​соки дози.
Адаптация - ( "пригодяване"). Биологична приспособеност на организъм към обкръжаващите го условия.
Алтруизъм - ( "друг"). Безкористна грижа за доброто на другите, липса на себелюбие, безкористност, противоположно на егоизъм.
Амбивалентност - набор от смесени чувства по отношение на лица или проблем.
"Борба-бягство" - естествена склонност, присъща на всеки орга​низъм да реагира на заплахата или с отстъпление от нея (бяг​ство), или с атака (борба). В човешките взаимоотношения то​ва много често е маладаптивна реакция, предизвикана от емоционална болка (насилие-борба, наркомания-бягство).
Витилиго - кожно заболяване, което е свързано със смущение в пигментацията.
Групова кохезия - чувство за принадлежност към групата; ниво на привличане, което членовете изпитват към другите и към гру​пата като цяло.
Групови норми - неписани правила за поведение в групата, средс​тво за контрол върху поведението в групата.
Дееспособност -  способен да развива дейност, да работи, да се бори, да ратува. В съдебната психиатрия – юридическо понятие, с което се обозначава "годността за признаване от закона на права и задължения чрез лични действия".
Депримиран -лишен от определено благо.
Дистрес - понятие, означаващо необратими, негативни последст​вия от действието на стресовите агенти.
Еклектика - ( "който избира"). Безпринципно и меха​нично съчетание на разнородни, несъвместими и противопо​ложни възгледи в науката и философията. В социалната ра​бота се използва в позитивен смисъл, като израз на съчета​ване на различни научни теории и направления, нужни в по​магащия процес.
Емпатия - съпреживяване, ефективно общуване. Основата на процеса на идентификация и на психологическото разбиране на другите.
Идентификация - несъзнаван психологически механизъм, чрез който определен индивид моделира своето поведение, за да прилича на друг.
Инсайт - ( англ. термин, близък до понятието "интуиция", използвано за психологията на човека), прозрение.
Интеракция - взаимодействие. В социалната работа е известен т.нар. интеракционен модел, описан най-напред от Шварц, който набляга на интеракционната природа на помагащия процес. Клиентът и социалният работник са взаимосвързани, като всеки един от тях постоянно оказва вли​яние и се влияе от другия във всеки един момент.
Информирано съгласие - "даване на разрешение" от клиента на социалния работник, социалната служба или друг професио​налист да приложат специфични процедури за интервенция — диагноза, лечение, проследяване и научно изследване. Това разрешение трябва да се базира на пълното разкриване на фактите, необходими за вземане на разумно решение и ця​лостно познаване на възможните рискове и алтернативи .
Интервенция -  намеса, конкретно в социалната работа.
Конгруентност - автентичност, откритост, спонтанност от страна на помагащия.
Пропедевтика - ( "предварително уча") - Подгот​вителен курс за въвеждане в някоя наука, увод.
Работно взаимоотношение - професионално отношение между социалния работник и клиента. Положителното работно взаи​моотношение се характеризира с усещане от страна на клиен​та, че може да се довери на социалния работник и че пос​ледният е загрижен за клиента .
Сколиоза -  "изкривяване") - странично изкривяване на гръбначния стълб.
Фрустрация -  несбъдване на очаквани желания, препятствие, безполезност, неудовлетвореност.
Ятрогенни нокси - увреждане на здравето чрез диагнози и тера​певтични мероприятия на лекар или медицински персонал; несъобразен говор и държание.
